(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΟΕ΄

Τετάρτη, 20 Δεκεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Γ. Νικητιάδη, σελ.   
3. Ανακοινώνεται ότι τη συνεδρίαση παρακολουθούν μαθητές από το 3ο Επαγγελματικό Λύκειο Αθήνας, το 1ο Γυμνάσιο Χαϊδαρίου, το Γενικό Λύκειο Καρπενησίου, το 2ο Γενικό Λύκειο Μεσολογγίου, το Δημοτικό Σχολείο Μεθώνης Μεσσηνίας, το Γενικό Λύκειο Σητείας και από το Μουσικό Σχολείο Άρτας, σελ.   
4. Ομόφωνη έγκριση του Σώματος, της από 19 Δεκεμβρίου 2023 ομόφωνης Απόφασης της Διάσκεψης των Προέδρων που αφορά στον καθορισμό του ανώτατου κυβισμού και μισθώματος, της διάρκειας μίσθωσης, καθώς και των επιτρεπόμενων τύπων αυτοκινήτων της νέας μακροχρόνιας μίσθωσης βουλευτικών οχημάτων (leasing) για τους Βουλευτές και Έλληνες Βουλευτές του Ευρωπαϊκού Κοινοβουλίου και παράταση της τρέχουσας μίσθωσης, καθώς ολοκληρώνεται η προηγούμενη μακροχρόνια τετραετής μίσθωση αυτοκινήτων, σελ.   
5. Ομόφωνη έγκριση του Σώματος, της από 19 Δεκεμβρίου 2023 ομόφωνης Απόφασης της Διάσκεψης των Προέδρων που αφορά στην τροποποίηση της κατά τη ΣΤ' συνεδρίαση της 16ης Μαρτίου 1993 Απόφαση της Ολομέλειας της Βουλής «Για τη σύσταση Λογαριασμού Αλληλοβοήθειας Υπαλλήλων της Βουλής», σελ.   
6. Ομόφωνη έγκριση του Σώματος για την παράταση λειτουργίας της Εξεταστικής Επιτροπής για «τη διερεύνηση του εγκλήματος των Τεμπών και όλων των πτυχών που σχετίζονται με αυτό», για την οποία η Ολομέλεια της Βουλής έχει ορίσει προθεσμία για την ολοκλήρωση των εργασιών της την 23η Δεκεμβρίου του 2023, μέχρι την 22α Ιανουαρίου 2024, σελ.   
7. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Συνέχιση της συζήτησης και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Οργανωτικές και διαδικαστικές διατάξεις για την ανάπτυξη, παρεμβάσεις για την ενίσχυση της δίκαιης αναπτυξιακής μετάβασης και άλλες επείγουσες διατάξεις», σελ.   
   
ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΩΡΓΑΝΤΑΣ Γ., σελ.

ΜΠΟΥΡΑΣ Α., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΓΕΡΟΥΛΑΝΟΣ Π. , σελ.   
 ΓΕΩΡΓΑΝΤΑΣ Γ. , σελ.   
 ΚΟΝΤΗΣ Ι. , σελ.   
 ΜΠΙΜΠΙΛΑΣ Σ. , σελ.   
 ΜΠΟΥΡΑΣ Α. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΠΑΠΑΘΑΝΑΣΗΣ Ν. , σελ.   
 ΠΑΠΠΑΣ Ν. , σελ.   
 ΠΛΑΚΙΩΤΑΚΗΣ Ι. , σελ.   
 ΤΣΑΚΑΛΩΤΟΣ Ε. , σελ.   
  
Β. Επί του σχεδίου νόμου του Υπουργείου Εθνικής Οικονομίας και Οικονομικών:  
 ΑΝΑΓΝΩΣΤΟΠΟΥΛΟΥ Α. , σελ.   
 ΓΕΡΟΥΛΑΝΟΣ Π. , σελ.   
 ΔΑΒΑΚΗΣ Α. , σελ.   
 ΘΕΜΙΣΤΟΚΛΕΟΥΣ Μ. , σελ.   
 ΚΑΒΒΑΔΑΣ Α. , σελ.   
 ΚΑΖΑΜΙΑΣ Α. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΤΡΙΝΗΣ Μ. , σελ.   
 ΚΟΝΤΗΣ Ι. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΚΥΡΙΑΖΙΔΗΣ Δ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΙΑΚΟΥΛΗ Ε. , σελ.   
 ΛΙΒΑΝΙΟΣ Θ. , σελ.   
 ΜΑΛΑΜΑ Κ. , σελ.   
 ΜΕΤΑΞΑΣ Κ. , σελ.   
 ΜΠΙΜΠΙΛΑΣ Σ. , σελ.   
 ΝΑΤΣΙΟΣ Δ. , σελ.   
 ΝΙΚΟΛΑΪΔΗΣ Α. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΠΑΠΑΘΑΝΑΣΗΣ Ν. , σελ.   
 ΠΑΠΠΑΣ Ν. , σελ.   
 ΠΑΣΧΑΛΙΔΗΣ Ι. , σελ.   
 ΠΛΕΥΡΗΣ Α. , σελ.   
 ΠΟΥΛΟΥ Π. , σελ.   
 ΣΚΡΕΚΑΣ Κ. , σελ.   
 ΣΠΥΡΙΔΑΚΗ Α. , σελ.   
 ΤΑΓΑΡΑΣ Ν. , σελ.   
 ΤΣΑΚΑΛΩΤΟΣ Ε. , σελ.   
 ΦΩΤΟΠΟΥΛΟΣ Σ. , σελ.   
 ΧΑΛΚΙΑΣ Α. , σελ.   
 ΧΗΤΑΣ Κ. , σελ.   
 ΧΡΗΣΤΙΔΗΣ Π. , σελ.   
  
Γ. ΠΑΡΕΜΒΑΣΕΙΣ:  
 ΑΘΑΝΑΣΙΟΥ Χ. , σελ.   
 ΓΕΡΟΥΛΑΝΟΣ Π. , σελ.   
 ΧΡΗΣΤΙΔΟΥ Ρ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΟΕ΄

Τετάρτη 20 Δεκεμβρίου 2023

Αθήνα, σήμερα στις 20 Δεκεμβρίου 2023, ημέρα Τετάρτη και ώρα 10.06,΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ.**

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 19-12-2023 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΟΔ΄ συνεδριάσεώς του, της 19-12-2023 σε ό,τι αφορά την ψήφιση στο σύνολο του σχεδίου νόμου: «Αναμόρφωση επαγγελματικής ασφάλισης, εξορθολογισμός ασφαλιστικής νομοθεσίας, συνταξιοδοτικές ρυθμίσεις, σύστημα διορισμού και προσλήψεων των εκπαιδευτικών της δημόσιας υπηρεσίας απασχόλησης και λοιπές διατάξεις».)

Επιτρέψτε μου να προχωρήσω σε μερικές ανακοινώσεις προς το Σώμα. Θα ήθελα να θέσω υπ’ όψιν σας τις από 19 Δεκεμβρίου 2023 ομόφωνες αποφάσεις της Διάσκεψης των Προέδρων και να ζητήσω την έγκριση από το Σώμα:

Πρώτον, της απόφασης που αφορά στον καθορισμό του ανώτατου κυβισμού και μισθώματος, της διάρκειας μίσθωσης, καθώς και των επιτρεπόμενων τύπων αυτοκινήτων της νέας μακροχρόνιας μίσθωσης βουλευτικών οχημάτων (leasing) για τους Βουλευτές και Έλληνες Βουλευτές του Ευρωπαϊκού Κοινοβουλίου και παράταση της τρέχουσας μίσθωσης, καθώς ολοκληρώνεται η προηγούμενη μακροχρόνια τετραετής μίσθωση αυτοκινήτων.

Ερωτάται το Σώμα: Συμφωνεί με την προαναφερθείσα απόφαση της Διάσκεψης των Προέδρων;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε ομοφώνως.

Το Σώμα ενέκρινε ομόφωνα την απόφαση αυτή και παρακαλώ η προαναφερθείσα απόφαση της 19ης Δεκεμβρίου 2023 της Διάσκεψης των Προέδρων να καταχωριστεί στα Πρακτικά της σημερινής συνεδρίασης.

(Η προαναφερθείσα απόφαση καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 3-5)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Ιωάννης Πλακιωτάκης):** Δεύτερον, ζητώ την έγκριση επί της απόφασης που αφορά στην τροποποίηση της κατά τη ΣΤ΄ συνεδρίαση της 16ης Μαρτίου 1993 απόφασης της Ολομέλειας της Βουλής: «Για τη σύσταση Λογαριασμού Αλληλοβοήθειας Υπαλλήλων της Βουλής».

Ερωτάται το Σώμα: Συμφωνεί με την προαναφερθείσα απόφαση της Διάσκεψης των Προέδρων;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε ομοφώνως.

Επομένως παρακαλώ η προαναφερθείσα απόφαση της 19ης Δεκεμβρίου 2023 της Διάσκεψης των Προέδρων να καταχωριστεί στα Πρακτικά της σημερινής συνεδρίασης.

(Η προαναφερθείσα απόφαση καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 7)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, θέλω να θέσω υπ’ όψιν σας ότι η Εξεταστική Επιτροπή για τη διερεύνηση του εγκλήματος των Τεμπών και όλων των πτυχών που σχετίζονται με αυτό, για την οποία η Ολομέλεια της Βουλής έχει ορίσει προθεσμία για την ολοκλήρωση των εργασιών της την 23η Δεκεμβρίου του 2023, ζητά παράταση μέχρι την 22α Ιανουαρίου 2024.

Ερωτάται το Σώμα: Συμφωνεί να δοθεί παράταση λειτουργία της εν λόγω εξεταστικής επιτροπής μέχρι και την 22α Ιανουαρίου 2024;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε ομοφώνως.

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στην συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Οργανωτικές και διαδικαστικές διατάξεις για την ανάπτυξη, παρεμβάσεις για την ενίσχυση της δίκαιης αναπτυξιακής μετάβασης και άλλες επείγουσες διατάξεις».

Τον λόγο έχει η κ. Μάλαμα.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κυρίες και κύριοι Βουλευτές, θα ήθελα με την ιδιότητα του Τομεάρχη Πολιτισμού του ΣΥΡΙΖΑ - Προοδευτική Συμμαχία, να αναφερθώ στα τέσσερα άρθρα του παρόντος πολυνομοσχεδίου που αφορούν στο Υπουργείο Πολιτισμού.

Πρόκειται για τα άρθρα 75 μέχρι 78, τα οποία έρχονται να δώσουν παρατάσεις σε αποτυχημένες ρυθμίσεις, σε ιδεοληπτικές νεοφιλελεύθερες εμμονές της ηγεσίας του Υπουργείου αλλά και σε καταστάσεις χρονίζουσας διαχειριστικής ανεπάρκειας.

Επιτρέψτε μου να ξεκινήσω με τα άρθρο 75 και 76, τα οποία δίνουν παρατάσεις επί παρατάσεων στον αποτυχημένο νόμο της μετατροπής των πέντε μεγάλων μουσείων της χώρας σε νομικά πρόσωπα. Ακόμα αλλάζετε τις συνθέσεις των διοικητικών συμβουλίων αυτών των νομικών προσώπων, φανερώνοντας, τελικά, στην πράξη ότι ο νόμος σας αποτελεί μνημείο κακοδιαχείρισης και προχειρότητας.

Με το άρθρο 75, υποβαθμίζετε τα υπηρεσιακά και συνδικαλιστικά μέλη αυτών των διοικητικών συμβουλίων σε μη εκτελεστικά. Κάνετε, δηλαδή, ακόμα πιο συγκεντρωτική και αναφερόμενη στην ηγεσία του Υπουργείου Πολιτισμού τη διοίκηση των μουσείων. Άρα, λοιπόν, για ποια αυτοτέλεια μιλούσατε και μιλάτε και σήμερα;

Με το άρθρο αυτό φανερώνετε για ακόμη μια φορά τις πραγματικές σας προθέσεις. Δεν θέλετε δυναμικά μουσεία. Θέλετε μουσεία-δορυφόρους του υπουργικού γραφείου της κυρίας Υπουργού.

Και το ερώτημα είναι ένα: Αφού ήδη με τον νόμο αυτόν είχατε φτιάξει πάρα πολύ βολικές διοικήσεις για τα μουσεία-νομικά πρόσωπα, τότε γιατί τις αλλάζετε και πάλι; Λόγω επιτελικής ανικανότητας και καταστροφικής νεοφιλελεύθερης ιδεοληψίας. Σε αυτό το συμπέρασμα καταλήγουμε.

Στο άρθρο 76, γίνεται σαφές και στον πιο καλόπιστο ότι τα μουσεία με το σχήμα που σχεδιάσατε δεν μπορούν να λειτουργήσουν. Δίνετε παρατάσεις για να πληρωθούν υποχρεώσεις και εργαζόμενοι, γιατί, προφανώς, τα μουσεία με την υποστελέχωσή τους δεν μπορούν να διασφαλίσουν γραφειοκρατικές υπηρεσίες που στηρίζονταν μέσα από τον κεντρικό διοικητικό κορμό του Υπουργείου Πολιτισμού. Δίνετε παρατάσεις για να πληρωθούν προμήθειες, υπηρεσίες και συμβασιούχοι, γιατί τα μουσεία δεν μπορούν να διεκπεραιώσουν μόνα τους όλον αυτόν τον γραφειοκρατικό κυκεώνα.

Εμείς θα καταγγείλουμε ότι το Βυζαντινό και Χριστιανικό Μουσείο της Αθήνας αυτή τη στιγμή, σήμερα, δεν έχει υπηρεσίες καθαριότητας. Η εργολαβία κατέρρευσε και η καθαριότητα είναι πλέον θέμα αυτοδιοργάνωσης των εργαζόμενων, οι οποίοι αντιμετωπίζουν μια εικόνα που δεν συνάδει με το βεληνεκές και την αξία αυτού του μουσείου.

Μηδενική, λοιπόν, αποτελεσματικότητα και νεοφιλελεύθερος δογματισμός που έχουν οδηγήσει τα μεγάλα μουσεία κυριολεκτικά σε πολύ-πολύ επικίνδυνες καταστάσεις.

Με το άρθρο 77, αποδεικνύετε τη διοικητική σας αναποτελεσματικότητα. Το 2018, επί κυβέρνησης του ΣΥΡΙΖΑ, είχαμε προχωρήσει στη νομοθέτηση μιας καίριας διάταξης για την προστασία της πολιτιστικής κληρονομιάς. Είχαμε νομοθετήσει τη δημιουργία του Μητρώου Προσωπικού Αρχαιολογικών Εργασιών. Σε αυτό το Μητρώο το Υπουργείο Πολιτισμού θα ενέγραφε όλους τους εξειδικευμένους τεχνίτες που εργάζονται σε αναστηλωτικά και σωστικά έργα, ώστε ανά πάσα στιγμή να γνωρίζουμε σε κάθε τόπο ποιος μπορεί να αναλάβει, για παράδειγμα, το αναστηλωτικό έργο ενός πέτρινου γεφυριού, ο οποίος θα πρέπει να έχει εμπειρία από παρεμβάσεις απαραίτητες σε αρχαιολογικές τέτοιου είδους εργασίες.

Τότε είχαμε θέσει μια διετή μεταβατική περίοδο ώστε τον Ιανουάριο του 2020 το μητρώο αυτό να λειτουργήσει.

Σήμερα, με το άρθρο 77 του πολυνομοσχεδίου παρατείνετε την προθεσμία αυτή μέχρι τον Ιούλιο του 2024. Και σας ρωτάμε: Κυβερνάτε τεσσεράμισι χρόνια. Τι έγινε και το μητρώο δεν είναι ακόμα έτοιμο; Σε ποιο στάδιο βρίσκεται και πού υπάρχουν οι δυσκολίες; Είναι το θέμα διαδικαστικό; Είναι, όμως, κρίσιμο, πολύ κρίσιμο.

Αν δούμε τις εργολαβίες που εκτελεί σήμερα το Υπουργείο Πολιτισμού σε εμβληματικά μνημεία, θα διαπιστώσουμε ότι πάρα πολλές κακοτεχνίες και καθυστερήσεις οφείλονται στην απουσία αυτού του μητρώου, στην απουσία δηλαδή μιας βάσης δεδομένων για το ανθρώπινο δυναμικό με εμπειρία σε εξειδικευμένες αρχαιολογικές εργασίες.

Βλέπουμε, για παράδειγμα, τις εργολαβίες του Αχίλλειου της Κέρκυρας, για τις οποίες σας έχουμε ασκήσει πολύ σκληρή κριτική. Εκεί τι διαπιστώνουμε; Διαπιστώνουμε ότι το συνεργείο που εκτελεί τεχνικές εργασίες ηλεκτροφωτισμού –παράδειγμα λέω, γιατί είναι πολλά τα συνεργεία εκεί- δεν έχει καμμία εμπειρία σ' ό,τι αφορά τις ιδιαιτερότητες τέτοιων εγκαταστάσεων, όπως οι τοιχογραφίες. Καμμία απολύτως.

Εσείς μας στείλατε τους φακέλους, μετά από σχετικές κοινοβουλευτικές μας παρεμβάσεις. Αυτά λένε μέσα οι αρχαιολόγοι και οι συντηρητές του Υπουργείου Πολιτισμού που είναι υπεύθυνοι για το έργο. Και, βέβαια, δεν είναι μόνο αυτό. Η εικόνα αυτή συμβαίνει παντού. Τα μνημεία μας σήμερα δίνονται σε εργολάβους οικοδομών και δεν έχουμε μια βάση δεδομένων για εξειδικευμένες σωστικές τεχνικές εργασίες. Γιατί, λοιπόν, αργείτε τόσο πολύ το μητρώο; Τι εμμονή είναι αυτή με τους εργολάβους άραγε;

Πάμε παρακάτω. Με το άρθρο 78, δίνετε ακόμη μια παράταση στην αμαρτωλή υπόθεση της εκκαθάρισης του Ταμείου Αλληλοβοήθειας των Υπαλλήλων του Υπουργείου Πολιτισμού. Μπαίνουμε στο πέμπτο έτος αυτής της διαδικασίας η οποία στην αρχική σας διάταξη υποτίθεται ότι θα διαρκούσε ένα έτος. Θα πρέπει, λοιπόν, να εξηγηθεί γιατί εδώ και τόσα χρόνια δεν μπορούμε να καθαρίσουμε το ταμείο αυτό. Γιατί πάμε από παράταση σε παράταση; Και, τελικά, ποια είναι τα συμπεράσματα του εκκαθαριστή σε σχέση με την οικονομική διαχείριση του συγκεκριμένου φορέα;

Έχουμε καταγγείλει αυτή τη διαδικασία πολλές φορές, την οποία πραγματικά τη θεωρούμε προβληματική, με δεδομένο το μέγεθος της οικονομικής ζημιάς και το γεγονός ότι υπάρχει η διαδικασία στη δικαιοσύνη, σε σχέση με αυτό το θέμα. Και θέλουμε άμεση επεξήγηση για το αργόσυρτο της υπόθεσης αυτής, η οποία εγείρει, πραγματικά, πολύ σοβαρά ερωτήματα αξιοπιστίας.

Κλείνοντας, κυρίες και κύριοι Βουλευτές, θα ήθελα να πω το εξής. Χθες ήμουν στην Ακρόπολη όπου το πρωί πραγματοποιήθηκε μαζική κινητοποίηση των εργαζομένων αρχαιοφυλάκων στο Υπουργείο Πολιτισμού ενάντια στα σχέδια εκχώρησης των υπηρεσιών ηλεκτρονικού εισιτηρίου και υποδοχής. Πάλι σε ποιους αυτή η εκχώρηση; Να μαντέψουμε; Δεν χρειάζεται. Το ξέρουμε πάρα πολύ καλά. Σε ιδιώτη. Σε εργολάβο.

Με τον νόμο του κ. Χατζηδάκη η απεργία αυτή κηρύχθηκε παράνομη. Εργολάβοι, λοιπόν, και ιδιώτες παντού. Με τα σχέδια αυτά το δημόσιο ταμείο ζημιώνεται κατά 2 εκατομμύρια ευρώ και παράλληλα χάνουν τη δουλειά τους οι αρχαιοφύλακες που διασφαλίζουν τη συγκεκριμένη υπηρεσία με εμπειρία. Και σας ρωτάμε. Γιατί δίνετε σε εργολάβους τα εισιτήρια του αρχαιολογικού χώρου της Ακρόπολης και δεν στηρίζετε τους αρχαιοφύλακες που τόσα χρόνια με ειδικευμένη γνώση παρέχουν αυτή την υπηρεσία και μάλιστα πάρα πολύ καλά; Ερώτημα που πιθανόν δεν θα απαντηθεί ποτέ από την κυρία Υπουργό.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Μάλαμα.

Τον λόγο τώρα έχει ο κ. Ιωάννης Πασχαλίδης.

**ΙΩΑΝΝΗΣ ΠΑΣΧΑΛΙΔΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, σήμερα κηδεύεται ο εικοσιεννιάχρονος αστυνομικός στην Πάτρα. Θα ήθελα να εκφράσω τα θερμά μου συλλυπητήρια. Να εκφράσω και τα θερμά μου συλλυπητήρια στη μεγάλη οικογένεια της Αστυνομίας. Να είναι ελαφρύ το χώμα που θα τον σκεπάζει.

Το υπό συζήτηση νομοσχέδιο είναι αποτέλεσμα μιας πολύ σοβαρής συνεργασίας πολλών Υπουργείων, που στόχο έχει να αντιμετωπίσει προβλήματα υπαρκτά στο πλαίσιο της αναδιάρθρωσης των διαδικασιών που είναι άρρηκτα συνδεδεμένες με την τόνωση της ανάπτυξης. Συγχρόνως δε περιέχει και πολλές διατάξεις κοινωνικού χαρακτήρα. Ενδεικτικά αναφέρω ότι το νομοσχέδιο περιλαμβάνει μεταξύ άλλων τροποποιήσεις νόμων για αναπτυξιακά προγράμματα, μέτρα αντιμετώπισης του κορωνοϊού και ενίσχυσης των νοσοκομείων, θέματα αποζημιώσεων προσωπικού σωμάτων ασφαλείας αλλά και θέματα μετάκλησης πολιτών τρίτων χωρών για εργασία και χορήγηση της άδειας διαμονής επενδυτή.

Όσον αφορά το πρώτο μέρος του, σκοπός του νομοσχεδίου είναι η απλοποίηση των διοικητικών διαδικασιών για την ανάπτυξη, η ενίσχυση της δίκαιης αναπτυξιακής μετάβασης και της οικονομικής ανάπτυξης εν γένει καθώς και η αντιμετώπιση επιμέρους επειγόντων ζητημάτων. Είναι σημαντικό να αναφερθεί ότι χωρίς τις προβλεπόμενες διατάξεις διακυβεύονται πόροι που έχουν εξασφαλιστεί από ευρωπαϊκές και εθνικές πηγές χρηματοδότησης προς όφελος των τοπικών κοινωνιών, ενώ επέρχονται και αναγκαίες επιμέρους επεμβάσεις σε ζητήματα η αντιμετώπιση των οποίων θα λειτουργήσει ευεργετικά σε μεγάλο μέρος της κοινωνίας.

Όσον αφορά τις επιμέρους διατάξεις θα ήθελα να αναφερθώ στα άρθρα 52 και 53 με τα οποία παρέχετε η δυνατότητα στους επενδυτές που έχουν υπαχθεί στον ν.3299/2004 και στον ν.3908/2011, αντιστοίχως, να ολοκληρώσουν τις σχετικές διαδικασίες υπό συγκεκριμένες προϋποθέσεις προκειμένου να κλείσουν οι σχετικές εκκρεμότητες τόσο προς όφελος των επενδυτών όσο και της οικονομίας εν γένει η οποία θα ωφεληθεί πολλαπλώς από την υλοποίηση αυτών των επενδύσεων. Αντίστοιχη διάταξη προβλέπει την παράταση προθεσμίας για την ολοκλήρωση της επένδυσης και έναρξη παραγωγικής λειτουργίας για επενδυτικά σχέδια του ν.4399/2016. Υπενθυμίζεται ότι η προθεσμία ολοκλήρωσης για τις περιπτώσεις αυτές έχει λήξει από τον Αύγουστο του 2023 και σε περίπτωση που δεν δοθεί νέα παράταση αυτά τα επενδυτικά σχέδια θα απενταχθούν.

Αξίζει να αναφερθεί ότι με το παρόν νομοσχέδιο παρατείνονται μια σειρά από προθεσμίες που αν δεν παραταθούν θα διασαλευτεί η εύρυθμη λειτουργία της αγοράς. Για αυτό δίνεται η δυνατότητα ανανέωσης της άδειας για τους πωλητές λαϊκών αγορών, εφόσον εξοφλήσουν το ειδικό τέλος μέχρι 31-1-2024. Επιπλέον, παρατείνεται μέχρι 30-6-2024 το «καλάθι του νοικοκυριού». Με την τροπολογία δε για το «καλάθι του Άη Βασίλη» συνεχίζεται η προσπάθεια για τη συγκράτηση των τιμών βασικών αγαθών.

Επιπλέον, με στόχο τη στήριξη του επαρχιακού Τύπου, παρατάθηκε η υποχρέωση δημοσίευσης προκηρύξεων δημοσίων συμβάσεων στον περιφερειακό Τύπο έως 31-12-2025, ενώ για το έτος 2024 ισχύει η απαγόρευση της αύξησης αναπροσαρμογής των εμπορικών μισθώσεων έως 3%. Και όσον αφορά τις μισθώσεις κινηματογράφων και θεάτρων με το άρθρο 58 παρατείνονται μέχρι 31-12-2024 χωρίς αύξηση μισθώματος, με στόχο την ενίσχυση της εν λόγω δραστηριότητας και της συνεισφοράς της στον πολιτισμό εν γένει.

Στο πλαίσιο της εύρυθμης λειτουργίας των μεταφορών, παρατείνεται το όριο ηλικίας απόσυρσης για επιβατηγά δημοσίας χρήσης ταξί, ΚΤΕΛ αλλά και για ειδικά τουριστικά λεωφορεία για ένα μικρό μεταβατικό χρονικό διάστημα, δεδομένου ότι έχουν ήδη δρομολογηθεί όλες οι αναγκαίες ενέργειες για την ανανέωση των σχετικών στόλων με τρόπο που να ανταποκρίνεται στις σύγχρονες περιβαλλοντολογικές απαιτήσεις. Παρατείνονται, επίσης, πολεοδομικές προθεσμίες που είναι απαραίτητες τόσο για την εύρυθμη λειτουργία της αγοράς όσο και για την προστασία του περιβάλλοντος ιδίως όσον αφορά τον χωροταξικό και πολεοδομικό σχεδιασμό.

Το πέμπτο μέρος του νομοσχεδίου αφορά ρυθμίσεις για την αντιμετώπιση της πανδημίας και την ενίσχυση της κοινωνικής συνοχής και περιλαμβάνει τα άρθρα 66 έως 74. Πιο συγκεκριμένα, το άρθρο 68 προβλέπει την παραμονή στο ΕΣΥ γιατρών των οποίων η υπαλληλική σχέση λύεται αυτοδικαίως στις 31-12-2023, λόγω της συμπλήρωσης του εξηκοστού εβδόμου έτους της ηλικίας τους, εφόσον η θέση τους δεν έχει προκηρυχθεί ή δεσμευθεί με άλλον τρόπο και οι συγκεκριμένοι γιατροί συμμετέχουν στο πρόγραμμα εφημεριών. Το μέτρο αφορά συγκεκριμένες ειδικότητες αλλά και όλους τους γιατρούς που υπηρετούν στα γενικά νοσοκομεία και κέντρα υγείας. Επιπροσθέτως με το άρθρο 69 παρατείνεται μέχρι τις 29-2-2024 η παραμονή στο ΕΣΥ ειδικευόμενων νοσηλευτών.

Με το άρθρο 70, παρατείνεται έως 31-12-2024 η ισχύς των συμβάσεων επικουρικού, ιατρικού, νοσηλευτικού προσωπικού στα νοσοκομεία και άλλες δομές υγείας, ενώ με το άρθρο 71, παρατείνονται μέχρι 31-6-2024 συμβάσεις εργασίας του προσωπικού που έχει προσληφθεί για την πανδημία σε προνοιακούς φορείς.

Ειδική αναφορά θα ήθελα να κάνω -και λόγω του τραγικού περιστατικού με τον αστυνομικό που τραυματίστηκε βαρύτατα και που όλοι γνωρίζουμε πώς έγινε στο άρθρο 80- για τη χορήγηση ειδικής αποζημίωσης στο προσωπικό της Ελληνικής Αστυνομίας το οποίο λόγω της ιδιοτυπίας των συνθηκών, απασχολείται σε μέτρα τάξης, ασφάλειας και τροχαίας για τη διεξαγωγή συγκεκριμένων εγχώριων και διεθνών αθλητικών συναντήσεων διαφόρων αθλημάτων. Είναι, πράγματι, μια δίκαιη και αναγκαία παρέμβαση της πολιτείας απέναντι στους αστυνομικούς που, δυστυχώς, έρχονται αντιμέτωποι κάθε φορά με, εν δυνάμει, δολοφόνους.

Τέλος, με σχετική διάταξη αντιμετωπίζεται και το πρόβλημα της έλλειψης εργατικού δυναμικού στην εποχική αγροτική οικονομία, η κάλυψη του οποίου συνιστά πάγιο αίτημα όλων των φορέων της αγροτικής οικονομίας καθώς και η ανάγκη εξασφάλισης της απαιτούμενης μεταβατικής περιόδου για την προσαρμογή του επενδυτικού κοινού και της αγοράς στο καθεστώς για τη χορήγηση μόνιμης άδειας επενδυτή.

Συνοψίζοντας, με το παρόν νομοσχέδιο αντιμετωπίζονται επιμέρους ζητήματα που ανέκυψαν ως προβλήματα της αγοράς και ζητήματα που άπτονται της δημόσιας υγείας. Οι προβλεπόμενες ρυθμίσεις διασφαλίζουν την απρόσκοπτη εξέλιξη αναπτυξιακών προγραμμάτων και την εύρυθμη λειτουργία των σχετικών δομών, υπηρεσιών και φορέων διαφόρων Υπουργείων. Η Κυβέρνηση του Κυριάκου Μητσοτάκη συνεχίζει το μεταρρυθμιστικό της έργο με τη ματιά πάντα προς τον πολίτη και την κοινωνία.

Εύχομαι σε όλους καλά Χριστούγεννα και ευτυχισμένος ο νέος χρόνος.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Πασχαλίδη.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι έξι μαθήτριες και μαθητές και δύο συνοδοί εκπαιδευτικοί από το 3ο Επαγγελματικό Λύκειο Αθήνας.

Η Βουλή σας καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στην κ. Σπυριδάκη Κατερίνα. Παρακαλώ.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Να καλημερίσω κι εγώ με τη σειρά μου τα παιδιά. Καλώς ήρθατε στον χώρο της Βουλής. Και να θυμηθούμε όλοι ότι γι’ αυτά τα παιδιά καθημερινά εδώ εμείς πρέπει να γίνουμε παράδειγμα προς μίμηση και όχι παράδειγμα προς αποφυγή.

Κυρίες και κύριοι συνάδελφοι, η ανάπτυξη αποτελεί όχι μόνο όρο προόδου και ευημερίας αλλά προϋπόθεση επιβίωσης στο παρόν αλλά και στο μέλλον. Η επιλογή του αναπτυξιακού μοντέλου μιας χώρας συνδέεται άρρηκτα με τις δυνατότητές της, τις διεθνείς γεωπολιτικές και οικονομικές συνθήκες, τους στόχους που η ίδια η χώρα θέτει, καθώς και το περιεχόμενο της ανάπτυξης που επιθυμεί. Έχουμε πει πολλές φορές ότι πρέπει να αλλάξουμε αναπτυξιακό πρότυπο διότι είναι ξεπερασμένο και δεν οδηγεί σε μια βιώσιμη ανάπτυξη με κοινωνική συνοχή και δικαιοσύνη.

Θα περίμενε κανείς η Κυβέρνηση να λάμβανε υπ’ όψιν της μερικές έστω από τις θέσεις της Αντιπολίτευσης, να αφουγκραζόταν τις ανάγκες της κοινωνίας και να επεδίωκε με κάποιο σχέδιο μια ανάπτυξη ισόρροπη με βιωσιμότητα και κοινωνική δικαιοσύνη προς όφελος των πολλών και όχι των λίγων και ισχυρών. Δεν το βλέπουμε αυτό. Αντίθετα, βλέπουμε να συνεχίζετε σήμερα με ένα νομοσχέδιο για την ανάπτυξη και δήθεν για τη δίκαιη αναπτυξιακή μετάβαση με επικοινωνιακό τίτλο που γεννά προσδοκίες αλλά δεν διαθέτει ένα ολοκληρωμένο και συγκεκριμένο σχέδιο για την ανάπτυξη. Σωστά ο ειδικός αγορητής μας Παύλος Γερουλάνος το χαρακτήρισε κουρελού. Βρίθει ατάκτως ερριμμένων παρεμβάσεων που προσπαθούν να κλείσουν τρύπες, να μπαλώσουν λάθη και να παρατείνουν καταστάσεις.

Ενδεικτικό το γεγονός ότι περιλαμβάνει άρθρα για ΕΣΠΑ και Ταμείο Ανάκαμψης και άρθρα αρμοδιότητας δέκα Υπουργείων. Τα άρθρα του Υπουργείου Εσωτερικών που αφορούν τους Οργανισμούς Τοπικής Αυτοδιοίκησης δεν τέθηκαν καν στη διαβούλευση. Και δεν είναι η πρώτη φορά. Μάλλον η Κυβέρνηση έχει αλλεργία γενικά με τη διαβούλευση, και ειδικά με τη διαβούλευση που αφορά Οργανισμούς Τοπικής Αυτοδιοίκησης. Έχει όμως τεράστια έφεση στην κακή νομοθέτηση, την απουσία ουσιαστικής συζήτησης και την καταπάτηση των διαδικασιών της Βουλής.

Κυρίες και κύριοι συνάδελφοι, με το παρόν νομοσχέδιο η Κυβέρνηση, ουσιαστικά, αποδέχεται τις δυσλειτουργίες στο Πρόγραμμα Δημοσίων Επενδύσεων και στο Ταμείο Ανάκαμψης αλλά και τα προβλήματα απορροφητικότητας που εμείς αλλά και οι φορείς επισημάναμε εγκαίρως και οφείλονται στον κακό σχεδιασμό, τις κυβερνητικές πολιτικές επιλογές και απλά αποκαλύπτουν σκοπιμότητες που υπηρετούν λίγους. Ασκήσαμε εντονότατη κριτική για τον λανθασμένο σχεδιασμό του προγράμματος «Ελλάδα 2.0.» χωρίς διαβούλευση και προς όφελος των ισχυρών. Σήμερα διαπιστώνεται ότι πάσχει και στην υλοποίηση. Ενδεικτικό της κατάστασης είναι ότι το Ταμείο Ανάκαμψης λήγει τον Αύγουστο του 2026. Αν δεν δοθεί παράταση στην υλοποίηση του σχεδίου τότε δεν θα απορροφηθούν ούτε τα προβλεπόμενα ποσά.

Τα προβλήματα δεν λύνονται με διαχειριστικές ρυθμίσεις και μικροδιευθετήσεις, ακολουθώντας το ίδιο καταστροφικό μοντέλο που οδηγεί σε ασφυξία τον επιχειρηματικό κόσμο και ιδιαίτερα τη μικρομεσαία επιχείρηση. Αποκαλυπτικά είναι τα στοιχεία. Μόνο το 3% των επιχειρήσεων της χώρας έχει πρόσβαση στο Ταμείο Ανάκαμψης. Μόνο το 6% έχει πρόσβαση στο ΕΣΠΑ και μόνο το 7% σε τράπεζες. Και αν σε αυτή την κατάσταση προσθέσουμε την ακρίβεια, τους έμμεσους φόρους και τη συνεχή υποχώρηση του κοινωνικού κράτους, τότε έχουμε σκιαγραφήσει το σύνολο των αποτελεσμάτων της κυβερνητικής πολιτικής. Η Κυβέρνηση δεν αντιλαμβάνεται την ανάγκη για περιφερειακό σχεδιασμό που να οδηγεί σε μια ισορροπημένη ανάπτυξη όλων των περιφερειών με κατανομή των πόρων του Ταμείου Ανάκαμψης όχι κατά κλάδο αλλά και στις περιφέρειες της χώρας. Επιμένει στο χρεοκοπημένο μοντέλο του κρατικού συγκεντρωτισμού και αγνοεί προκλητικά παραγωγικούς, τοπικούς και περιφερειακούς φορείς.

Κυρίες και κύριοι συνάδελφοι, το νομοσχέδιο δεν απαντάει στο πάγιο αίτημα της πρωτοβάθμιας τοπικής αυτοδιοίκησης για απόδοση των παρακρατηθέντων χρημάτων που κόπηκαν στα χρόνια της κρίσης. Συνεχίζεται ο εμπαιγμός για το ανώτατο όριο των ΚΑΠ. Καταψηφίσαμε το 2017 όταν ο ΣΥΡΙΖΑ μείωσε δραστικά τα ποσά και ψηφίσαμε «παρών» το 2022 όταν η Νέα Δημοκρατία τα αύξησε ελάχιστα. Το πρόβλημα παραμένει. Κυρίως όμως παραμένει το μείζον πρόβλημα της οικονομικής ελλειμματικότητας της τοπικής αυτοδιοίκησης. Για το 2023, το έλλειμμα εκτιμάται σε 301 εκατομμύρια και με πρόβλεψη ελλείμματος 297 εκατομμύρια για το 2024, ενώ το 2022, το έλλειμμα ανήλθε στα 326 εκατομμύρια. Έτσι η αυτοδιοίκηση δεν μπορεί να παίξει τον αναπτυξιακό της ρόλο.

Προβλέπονται ρυθμίσεις που επιτρέπουν πρόεδρος του Ειδικού Διαβαθμιδικού Συνδέσμου Αττικής καθώς και πρόεδρος στις επιτροπές αποφασιστικού χαρακτήρα του περιφερειακού συμβουλίου να ορίζονται και οι περιφερειακοί σύμβουλοι της Πλειοψηφίας. Προφανώς ο νέος Περιφερειάρχης Αττικής θέλει να ορίσει κάποιον συγκεκριμένο από τους περιφερειακούς του συμβούλους.

Δικαιώνονται οι σοβαρές επιφυλάξεις μας για τη σκοπιμότητα, εφαρμοστικότητα και αποτελεσματικότητα της δημιουργίας των φορέων λειτουργίας λαϊκών αγορών που είχαμε εκφράσει κατά την κοινοβουλευτική διαδικασία του ν.5003/2022. Πέρασε ένας χρόνος και ακόμα οι εργαζόμενοι δεν μπορούν να πληρωθούν από τους νέους φορείς οπότε και δίνεται παράταση. Είναι ένα δείγμα της κυβερνητικής πρακτικής: Νομοθετούμε πρόχειρα υπέρ των ισχυρών. Κλείνουμε τα αφτιά μας σε Αντιπολίτευση και φορείς. Κι αν δεν μας βγει, επανανομοθετούμε αναγκαστικά, αφού άλλωστε έχουμε το 41%.

Κυρίες και κύριοι συνάδελφοι, το νομοσχέδιο περιλαμβάνει ρυθμίσεις για παρατάσεις προσωπικού και όχι μόνο, επιδόματα, καλύψεις δαπανών κ.λπ.. Υπάρχουν διατάξεις αναγκαίες, διατάξεις προβληματικές και διατάξεις φωτογραφικές. Αναγκαίες διατάξεις είναι οι σχετιζόμενες με την ομαλή λειτουργία των Υπουργείων, την Ελληνική Αεροπορική Βιομηχανία, την κατασκευή μουσείου στη Θεσσαλονίκη, τις παρατάσεις απόσυρσης τουριστικών λεωφορείων και ταξί και τις παρατάσεις προσωπικού, αν και θεωρούμε ότι με τις τελευταίες η Κυβέρνηση κρατά ομήρους τους εργαζόμενους και δεν προχωρά σε μόνιμες λύσεις κάλυψης του αναγκαίου προσωπικού.

Διαφωνούμε με τις διατάξεις για τη λειτουργία των εμπορικών καταστημάτων τις Κυριακές και με μη αναπτυξιακά άρθρα, όπως το «καλάθι του νοικοκυριού», την παράταση του πλαφόν, αύξηση στα ενοίκια των επαγγελματικών μισθώσεων κ.λπ..

Τα άρθρα 39 και 42 του Υπουργείου Τουρισμού αφορούν διευθετήσεις. Αναμένουμε ένα ολοκληρωμένο νομοσχέδιο για τα μείζονα θέματα του τουρισμού.

Το άρθρο 39, που σχετίζεται με τη χρηματοδότηση της μετεκπαίδευσης μισθωτών τουριστικών επαγγελμάτων, ελπίζω να υπενθύμισε στην ηγεσία του Υπουργείου Τουρισμού τη δέσμευσή της για αναβάθμιση συνολικά της τουριστικής εκπαίδευσης την οποία και αναμένουμε και έχει ανάγκη η κοινωνία.

Τέλος, το πώς η Κυβέρνηση εννοεί τη δίκαιη αναπτυξιακή μετάβαση το βιώνουν οι πολίτες της δυτικής Μακεδονίας με ανεργία, μετανάστευση, κλειστά μαγαζιά και συρρίκνωση του ΑΕΠ.

Κυρίες και κύριοι συνάδελφοι, το νομοσχέδιο υπολείπεται των αναγκών και της κοινωνίας και της οικονομίας και σε πολλά σημεία χειροτερεύει τα πράγματα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό θα χρειαστώ, κύριε Πρόεδρε.

Το νομοσχέδιο είναι συνονθύλευμα ερανιστικών διατάξεων. Το πρόβλημα είναι ακριβώς εδώ. Βλέπουμε πολλά ερανιστικά νομοσχέδια αλλά κανένα στρατηγικού πλαισίου. Βλέπουμε πολλά νομοθετήματα για ισχυρούς και όχι για τους πολλούς. Δεν βλέπουμε όραμα, σχέδιο, προοπτική για μια βιώσιμη ανάπτυξη, με κοινωνική συνοχή, δικαιοσύνη και ένα καλύτερο αύριο.

Τελικά, δεν βλέπουμε μια Κυβέρνηση που να θέλει και να μπορεί να ανταποκριθεί στις σύγχρονες ανάγκες της κοινωνίας, στις προκλήσεις του παρόντος και στις απαιτήσεις του μέλλοντος.

Σας ευχαριστώ πολύ. Σας εύχομαι καλές γιορτές.

(Χειροκροτήματα από την πτέρυγα του ΠΑΣΟΚ---Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Σπυριδάκη.

Θα δώσω τώρα τον λόγο Αναπληρωτή Υπουργό των Οικονομικών, τον κ. Παπαθανάση, για να τοποθετηθεί για την τροπολογία του.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Πρέπει να λείψω για λίγο.

(Θόρυβος στην Αίθουσα)

**ΝΙΚΟΛΑΟΣ ΠΑΠΠΑΣ:** Θα είναι κάποιος από την Κυβέρνηση;

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Θα είναι. Μισή ώρα θα λείψω στο Υπουργικό.

Στην τροπολογία, λοιπόν, με γενικό αριθμό 69 και ειδικό 24 στο άρθρο 1 αυξάνονται οι πιστώσεις του προϋπολογισμού Δημοσίων Επενδύσεων 350 εκατομμύρια. Αυτό γίνεται για να απορροφηθούν πλήρως οι πόροι του ΕΣΠΑ 1420. Αναπτυξιακό είναι αυτό. Φέρνει λεφτά στην πατρίδα μας, δηλαδή. Φέρνει λεφτά και ολοκληρώνει 100%.

Έπρεπε να κάνουμε αγώνα δρόμου τα τέσσερα χρόνια, κύριε Παππά, για να καλύψουμε ορισμένα από τα δικά σας κενά και τις καθυστερήσεις.

Στο άρθρο 2 έχουμε «Ρόδος pass». Είναι ρύθμιση για τη χορήγηση οικονομικής ενίσχυσης στη Ρόδο. Χορηγείται οικονομική ενίσχυση σε φυσικά πρόσωπα τα οποία διαμένουν σε ξενοδοχεία που εκκενώθηκαν λόγω των δασικών πυρκαγιών στη Ρόδο τον Ιούλιο του 2023. Η εν λόγω ρύθμιση επιταχύνει την επανάκαμψη της τουριστικής κίνησης στο νησί, θα τονώσει την τοπική οικονομία.

Στο άρθρο 3 για τη ΛΑΡΚΟ, παρατείνονται οι συμβάσεις εργασίας των πρώην εργαζομένων της ΛΑΡΚΟ που βρίσκεται σε ειδική διαχείριση και παρατείνεται και η ειδική διαχείριση, προκειμένου να ολοκληρωθεί ομαλά η σχετική διαδικασία.

Στο άρθρο 4, ακολουθούν οι ρυθμίσεις για τις συμβάσεις μεταβίβασης και διαχείρισης απαιτήσεων του ν.4354. Μιλήσαμε, έχουμε δώσει και τις ερμηνείες. Είναι μια τακτοποίηση νομικής φύσεως ως προς το χρονικό διάστημα μεταξύ 5 και 31 Δεκεμβρίου.

Στο άρθρο 5, μειώνεται μόνιμα ο ΦΠΑ 13% στα μη αλκοολούχα ποτά. Είναι μια τακτοποίηση, επίσης.

Στο άρθρο 6, ρυθμίζεται ο τρόπος απόδοσης του κινήτρου παραγωγικότητας στους εργαζόμενους της ΕΑΒ.

Στο άρθρο 7, ορίζεται η επιτελική δομή ΕΣΠΑ ως ενδιάμεσος φορέας διαχείρισης για τις πράξεις που συγχρηματοδοτούνται από το Ευρωπαϊκό Κοινωνικό Ταμείο. Αυτό αφορά το ΕΣΠΑ 2127 που βρίσκεται σε εξέλιξη.

Στο άρθρο 8, έχουμε την απόδοση πληρωμή του Πανεπιστημίου Θεσσαλίας για τον μικροεξοπλισμό και τα αναλώσιμα που προμηθεύτηκε για τον έλεγχο της ποιότητας νερού, την επιδημιολογική επιτήρηση μεταδιδόμενων νοσημάτων στην Περιφέρεια Θεσσαλίας μετά τις πλημμύρες που έπληξαν την περιοχή, συνέπεια της κακοκαιρίας «Daniel».

Στο άρθρο 9, έχουμε ρυθμίσεις με τις οποίες παρατείνεται μέχρι τέλος του 2024 η δυνατότητα μετακίνησης ιατρικού νοσηλευτικού προσωπικού σε δομές υγείας της ίδιας ή άλλης περιφέρειας, προκειμένου να λάβουν τη μηνιαία αποζημίωση και, επίσης, έχουμε ρύθμιση για τους ειδικευόμενους ιατρούς για την απόκτηση τίτλου ειδικότητας.

Και στο άρθρο 11, εξομοιώνονται οι αποδοχές των εξωκοινοβουλευτικών Υπουργών και Αναπληρωτών Υπουργών με τις αποδοχές αυτών που έχουν τη βουλευτική ιδιότητα. Το ίδιο ισχύει και για τους εξωκοινοβουλευτικούς Υφυπουργούς.

Ευχαριστώ.

**ΠΑΥΛΟΣ ΓΕΡΟΥΛΑΝΟΣ:** Κύριε Υπουργέ, δεν μας απαντήσατε ακόμη αν ξέρατε για τις τροπολογίες ή δεν ξέρατε.

**ΠΡΟΕΔΡΕΥΩΝ (Ιωάννης Πλακιωτάκης):** Θα δώσω τώρα τον λόγο στον Υπουργό Ανάπτυξης, τον κ. Σκρέκα, για την τροπολογία με γενικό αριθμό 68 και ειδικό 23.

Παρακαλώ, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ευχαριστώ, κύριε Πρόεδρε.

Πολύ σύντομα θέλω να ενημερώσω τις Ελληνίδες και τους Έλληνες Βουλευτές ότι η τροπολογία έχει ενταχθεί στο υπό συζήτηση νομοσχέδιο στο Κεφάλαιο Β΄ και στο μέρος Δ΄, τα άρθρα 52 έως 58.

Στα άρθρα 52, 53 και 54 περιλαμβάνονται παρατάσεις για τους αναπτυξιακούς νόμους, ώστε να δώσουμε τη δυνατότητα στα επενδυτικά σχέδια τα οποία έχουν ενταχθεί να ολοκληρωθούν.

Συγκεκριμένα στο άρθρο 52, αναφέρεται σε παράταση του αναπτυξιακού ν.3299/2004 για την ολοκλήρωση των επενδύσεων. Αν δεν δώσουμε αυτή την παράταση, επί της ουσίας όλα τα έργα, όλα τα σχέδια τα οποία δεν έχουν ολοκληρωθεί και δεν είναι λειτουργικά απεντάσσονται αυτόματα. Δίνουμε τη δυνατότητα, λοιπόν, μέχρι τον Απρίλιο -λίγους μήνες ακόμα-, συγκεκριμένα μέχρι την 1η Απριλίου του 2024, να καταθέσουν χωρίς να παρατείνουμε την ημερομηνία της υλοποίησης του έργου. Δηλαδή, εφόσον έχουν πραγματοποιηθεί δαπάνες, έχουν τιμολόγια τα οποία είναι μετά τον Σεπτέμβριο του 2023, δίνουμε δυνατότητα αυτά τα τιμολόγια να είναι επιλέξιμα, να είναι ενισχυόμενα και έτσι να ολοκληρώσουν τον φάκελο ολοκλήρωσης –να το πω έτσι- του ειδικού σχεδίου ώστε την 1η Απριλίου του 2024, να μπορέσουν να λάβουν την απόφαση ολοκλήρωσης του έργου και έτσι να προχωρήσει σε εκταμίευση.

Στο άρθρο 53, δίνουμε τη δυνατότητα της παράτασης ενός χρόνου, της παράτασης που δίνει ο νόμος για ένα αναπτυξιακό σχέδιο. Ο αναπτυξιακός ν.3908/2011 προβλέπει ότι ένα επενδυτικό σχέδιο πρέπει να ολοκληρωθεί σε τρία χρόνια. Εφόσον, όμως, έχει στα τρία χρόνια αυτά πραγματοποιήσει το 50% των δαπανών παίρνει αυτόματα δύο χρόνια παράταση. Εμείς δίνουμε τη δυνατότητα, λοιπόν, πραγματικά, στα έργα τα οποία έχουν ολοκληρώσει το 50% του επενδυτικού σχεδίου μέχρι 31-12-2024 να πάρουν αυτοδίκαια τη διετή παράταση. Αυτό έχει δοθεί για όλα τα έργα κατά το προηγούμενο διάστημα μέχρι και το 2022 λόγω COVID, και δίνουμε τη δυνατότητα και στα επόμενα έργα που είχαν ενταχθεί ένα χρόνο αργότερα να έχουν αυτή την αυτοδίκαια παράταση εφόσον έχουν ολοκληρώσει το 50% της επένδυσης μέχρι τέλος 2024.

Στο άρθρο 54 προβλέπεται για τον 4399/2016 να δίνουμε αυτή την αυτοδίκαια παράταση δύο ετών εφόσον μέχρι το τέλος του 2023 έχουν ολοκληρώσει το 10% τουλάχιστον της επένδυσης ώστε να πάρουν τη διετή παράταση. Βάζουμε όρο δηλαδή. Το κάνουμε πιο περιοριστικό. Βάζουμε έναν όρο ότι θα πρέπει να έχουν ολοκληρώσει μέχρι τέλος του 2023 το 10% τουλάχιστον της επένδυσής τους, ώστε να πάρουν αυτή την αυτοδίκαια παράταση των δύο ετών που δίνεται σε όλους τους προηγούμενους αναπτυξιακούς.

Το άρθρο 55 είναι μια μεταβατική διάταξη που αφορά τον ν.5055/2023, μια ενσωμάτωση οδηγίας που περάσαμε πριν λίγους μήνες στη Βουλή. Εδώ προβλέπουμε ότι για εκείνες τις διασυνοριακές συγχωνεύσεις που είχαν ξεκινήσει, αλλά δεν είχαν ολοκληρωθεί μέχρι την ψήφιση του ν.5055 τους δίνουμε τη δυνατότητα να ολοκληρώσουν τη συγχώνευση με το προηγούμενο πλαίσιο, ώστε να μην ξεκινήσουν από την αρχή και δημιουργηθεί και φόρτος και προστεθεί και πολύ περισσότερος χρόνος. Επαναλαμβάνω ότι είναι μεταβατική διάταξη.

Στο άρθρο 56 προβλέπεται η δυνατότητα με απόφαση του αρμόδιου δημάρχου να λειτουργούν τοπικά εμπορικά καταστήματα, κάποια, για τις Κυριακές. Αυτό έχει ήδη ψηφιστεί και ισχύει, αλλά με περίοδο έναρξης εφαρμογής 1-1-2024. Εμείς το φέρνουμε μερικές εβδομάδες νωρίτερα να ξεκινάει, γιατί υπάρχουν δήμαρχοι οι οποίοι εν όψει των γιορτών που ακολουθούν, Χριστούγεννα και Πρωτοχρονιά, θέλουν να δώσουν τη δυνατότητα στα εμπορικά καταστήματα να λειτουργήσουν τις Κυριακές που δεν προβλέπεται. Ήταν αίτημα των δημάρχων και του εμπορικού κόσμου συγκεκριμένα.

Επίσης στο ίδιο άρθρο ουσιαστικά καταργούμε διοικητικές πράξεις επιβολής προστίμου για εκείνα τα καταστήματα τα οποία την περίοδο του «Ντάνιελ» στη Θεσσαλία άνοιξαν Κυριακή για να πουλήσουν νερό ή άλλα προϊόντα βασικά για να καλυφθούν οι ανάγκες των νοικοκυριών εξαιτίας της θεομηνίας.

**ΠΑΥΛΟΣ ΓΕΡΟΥΛΑΝΟΣ:** Στην Αττική να δω τι θα κάνετε.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Υπουργέ, ολοκληρώστε παρακαλώ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Το άρθρο 57 αφορά αίτημα πωλητών λαϊκών αγορών οι οποίοι δεν είχαν ικανοποιηθεί. Ήταν αίτημα -και από κόμματα της Αντιπολίτευσης, νομίζω και από Βουλευτές της Νέας Δημοκρατίας είχε κατατεθεί- από τους εκπροσώπους των πωλητών λαϊκών αγορών. Ο κ. Σιμόπουλος είχε κάνει παρέμβαση, από το ΠΑΣΟΚ είχε ζητηθεί επίσης και από άλλα κόμματα, αν θυμάμαι καλά. Τι δίνουμε; Δίνουμε τη δυνατότητα να ικανοποιήσουν τις οφειλές προς τον Οργανισμό Λαϊκών Αγορών, για να μπορέσουν να λάβουν την απαραίτητη άδεια αυτοί που δεν είχαν ικανοποιήσει τις απαιτήσεις του νόμου για να πληρώσουν το τέλος.

Επίσης είναι πάρα πολύ σημαντικό αυτό το άρθρο, το άρθρο 57, γιατί με αυτό παρατείνουμε μέτρα της Κυβέρνησης τα οποία βοηθούν να περιορίσουμε τον πληθωρισμό. Ποια είναι αυτά τα μέτρα; Παρατείνουμε για έξι μήνες το «καλάθι του νοικοκυριού», παρατείνουμε το ρυθμιστικό πλαίσιο και τον έλεγχο της αισχροκέρδειας, με βάση τον οποίο επιβάλλουμε βαριά πρόστιμα μετά από ελέγχους που διενεργούνται, όπως ανακοινώνουμε, κάθε εβδομάδα.

Επίσης, παρατείνουμε για μέχρι 1-1-2026 τη δημοσίευση σε περιφερειακό Τύπο, σε εφημερίδες της περιφέρειας δηλαδή, των συμβάσεων που συνάπτουν οι δημόσιοι οργανισμοί με εργολαβικές εταιρείες για την κατασκευή έργων, τις δημόσιες συμβάσεις, λοιπόν, αυτές που υπογράφονται.

Ακόμη, παρατείνουμε μέχρι τις 31 Δεκεμβρίου 2024, για να ολοκληρωθούν οι διαδικασίες που προβλέπει ο νόμος της μεταβίβασης ουσιαστικά των ναυπηγείων Ελευσίνας στον νέο κάτοχο και επενδυτή, την ολοκλήρωση διαφόρων διαδικασιών οι οποίες αυτή τη στιγμή βρίσκονται εκκρεμείς. Δίνουμε τη δυνατότητα, όπως ισχύει ούτως ή άλλως μέχρι τώρα, της απαλλαγής από την υποχρέωση προσκόμισης φορολογικής και ασφαλιστικής ενημερότητας, μέχρι να ολοκληρωθούν οι διαδικασίες της πώλησης και της εξυγίανσης.

Και επίσης, στο άρθρο 58 παρατείνονται οι μισθώσεις χειμερινών και θερινών κινηματογράφων και θεάτρων, με νόμο το έχουμε παρατείνει. Δίνουμε τη δυνατότητα, δηλαδή, να λειτουργούν με μισθώματα τα οποία μπορούν να τα αποπληρώνουν τα θέατρα και οι κινηματογράφοι, οι θερινοί κινηματογράφοι. Αυτό, δεν αναφέρει κάτι άλλο το συγκεκριμένο άρθρο.

Σας ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι οκτώ μαθήτριες και μαθητές και τρεις συνοδοί εκπαιδευτικοί από το 1ο Γυμνάσιο Χαϊδαρίου.

Η Βουλή σάς καλωσορίζει!

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο επίσης στον Υφυπουργό Υγείας, τον κ. Μάριο Θεμιστοκλέους, για να τοποθετηθεί για την τροπολογία με γενικό αριθμό 69 ειδικό 24 και κάποια άρθρα του νομοσχεδίου.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Κύριε Πρόεδρε, θα ξεκινήσω από τα άρθρα του νομοσχεδίου.

Άρθρο 66: Καταργούνται αρκετές διατάξεις από το προηγούμενο άρθρο και παραμένουν διατάξεις που αφορούν στην ανάγκη τεστ στις μονάδες οίκων ευγηρίας.

Άρθρο 67: Είναι η παράταση των συμβάσεων της αποθήκευσης των εμβολίων, έως ότου ολοκληρωθούν οι διαγωνισμοί.

Άρθρο 68: Παρ’ όλο που θα υπάρξει και μια νομοτεχνική από εδώ, είναι η παράταση χρόνου παραμονής στην υπηρεσία ιατρών κλάδου Εθνικού Συστήματος Υγείας και σε αυτό που έχετε θα περιληφθεί και η παθολογική ανατομική. Αποτελεί μια σπάνια ειδικότητα και αφορά λίγα άτομα.

Άρθρο 69: Είναι η παράταση της παραμονής ειδικευόμενων νοσηλευτών έως 29-2-2024, όπου θα ολοκληρωθεί η προκήρυξη για τους νέους ειδικευόμενους νοσηλευτές.

Και άρθρο 70: Παρατείνονται όλοι οι επικουρικοί έως 31-12-2024 και έχουμε και την τροπολογία –άρθρο 8- που κατατέθηκε που αφορά -το είπε και προηγουμένως ο κύριος Υπουργός- κάλυψη δαπανών που έγιναν από το Πανεπιστήμιο Θεσσαλίας από τον ΕΛΚΕ του Πανεπιστημίου Θεσσαλίας κατά την καταιγίδα στη Θεσσαλία.

Ευχαριστώ πολύ.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, μπορώ μισό λεπτό να ρωτήσω κάτι τον Υπουργό;

**ΠΡΟΕΔΡΕΥΩΝ (Ιωάννης Πλακιωτάκης):** Ναι, παρακαλώ.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε, ούτε ένα λεπτό δεν θα μιλήσω.

Απλώς στο άρθρο 68, κύριε Υπουργέ, έχει τεθεί, εφ’ όσον υπάρχει πολιτική απόφαση από το Υπουργείο να παρατείνει την παραμονή των γιατρών στο ΕΣΥ γιατί όντως το ΕΣΥ έχει πάρα πολλά κενά, έχουν γίνει ήδη προτάσεις για κάποιες επιπλέον ειδικότητες, όπως είναι φέρ’ ειπείν η παθολογική ογκολογία, όπως είναι η αγγειοχειρουργική, όπως είναι η ρευματολογία. Δηλαδή, από τη στιγμή που παίρνετε την απόφαση να παρατείνετε την παρουσία των ιατρών αυτών στις δομές του ΕΣΥ, που είναι αναγκαίο, νομίζω ότι θα πρέπει να διευρυνθεί η λίστα των ειδικοτήτων και όχι να φαίνεται ότι υπάρχουν κάποιες επιλεκτικές ειδικότητες που πολλές φορές δεν απηχούν και στα κενά. Ο κ. Καββαδάς έχει ζητήσει, παραδείγματος χάριν, για τους συναδέλφους μου οδοντιάτρους, που ξέρετε πόσο δύσκολο είναι στο ΕΣΥ σήμερα να προκηρυχθεί μία θέση ή να βρει κάποιος οδοντιατρική περίθαλψη σε δημόσια δομή υγείας, εφ’ όσον έχει τη δυνατότητα.

Θα έλεγα, λοιπόν, μέχρι το τέλος της συνεδρίασης να εξετάσει και το Υπουργείο Οικονομικών και το Υπουργείο Υγείας τη διεύρυνση της λίστας αυτής, ώστε αυτή η προσωρινή μεταβατική διάταξη να καλύψει όλα τα κενά τα οποία θα δημιουργηθούν με την αποχώρηση έμπειρων ιατρών.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο έχει ο κ. Σίμος Σιμόπουλος από τη Νέα Δημοκρατία.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε.

Να ευχαριστήσω και τους συναδέλφους μου από το ΠΑΣΟΚ, τον κ. Χρηστίδη και την κ. Λιακούλη, που μου έδωσαν τον λόγο.

Εγώ θα μιλήσω αποκλειστικά για το θέμα της «ΑΝΑΠΛΑΣΗΣ». Θεωρώ ότι αργήσαμε να φέρουμε μία τέτοια διάταξη. Έχοντας εμπειρία από την περίοδο 2012 - 2014 και το «Παράκτιο Αττικό Μέτωπο Α.Ε.» που δημιούργησε η κυβέρνηση Σαμαρά μέσω της Γενικής Γραμματείας Ιδιωτικών Επενδύσεων, θεωρώ ότι είναι στρατηγική επιλογή ένα τέτοιο εργαλείο, γιατί θα μπορέσει να ξεπεράσει πάρα πολλούς σκοπέλους που σε τοπικό επίπεδο είναι αδύνατο να ξεπεραστούν. Θεωρώ ότι είναι σημαντικό να έχουμε ένα όπλο, το οποίο θα προχωρήσει σε αναπλάσεις σε όλη την Ελλάδα και όπως φαίνεται από τον σκοπό του, θα προχωρήσει και σε δράσεις πολιτισμού, δράσεις καθαρά τουριστικές, ή αναπτυξιακού χαρακτήρα. Ταυτόχρονα, θα μπορεί να εκτελεί μελέτες, θα μπορεί να εκτελεί έργα και βέβαια, να έχει χρηματοδοτήσεις από το Πράσινο Ταμείο και από το ΕΣΠΑ.

Θεωρώ ότι στον σκοπό του πρέπει να εξειδικευθούν και άλλα θέματα, όπως είναι παραδείγματος χάριν η δυνατότητα να κάνει απαλλοτριώσεις είτε ιδιωτών πληρώνοντας είτε να αποκτά ακίνητα του δημοσίου.

Θεωρώ επίσης ότι στο διοικητικό του συμβούλιο θα πρέπει οι εκπρόσωποι των Υπουργείων να είναι σε επίπεδο γενικών γραμματέων, ώστε να μπορούν να τρέχουν τις δράσεις πάρα πολύ γρήγορα και εύκολα.

Το «Παράκτιο Αττικό Μέτωπο Α.Ε.», σαν παράδειγμα το αναφέρω, είχε ήδη προχωρήσει σε μελέτες για όλη την Αττική, για το μέτωπο από τον Φαληρικό Όρμο μέχρι το Καβούρι και ήταν έτοιμο να προκηρύξει και έργα. Βέβαια, η επόμενη κυβέρνηση το 2015, βλέποντας ως όχι χρήσιμο εργαλείο τέτοιες εταιρείες, σταμάτησε τη λειτουργία του, διέκοψε τη λειτουργία του. Το τεχνικό του συμβούλιο, επίσης, όπως καθορίζεται από τη νομοτεχνική διάταξη θεωρώ ότι κινείται σε ένα πολύ ορθό επίπεδο.

Πάλι θα αναφέρω τρία παραδείγματα που αφορούν τη Θεσσαλονίκη. Παραδείγματος χάριν, θεωρώ ότι είναι αδύνατον να αναπτυχθεί το παραλιακό μέτωπο της Θεσσαλονίκης, αφήνοντας αυτή την ανάπλαση στην περιφέρεια και στους τοπικούς δήμους.

Θα πρέπει μία τέτοια εταιρεία να επέμβει και να καταφέρει να το αξιοποιήσει με ταχύτητα. Και βέβαια, ανήκω σε αυτούς που στενοχωρώντας φίλους μου στην τοπική αυτοδιοίκηση λέω ότι δεν έχουν καμμία δουλειά οι δήμαρχοι -μπορεί να έχουν ρόλο συμβουλευτικό, γενικά η τοπική αυτοδιοίκηση, σε μία τέτοια εταιρεία-, γιατί τότε θα έχουμε προσκόμματα και διάφορες αντιπαραθέσεις οι οποίες δεν θα είναι καθόλου γόνιμες. Γι’ αυτό πρέπει να είναι μια αμιγώς κρατική εταιρεία.

Έχω κι ένα άλλο παράδειγμα, το Παλατάκι, το Κυβερνείο στη Θεσσαλονίκη. Το Κυβερνείο μέσα από τη συνεργασία μιας τέτοιας εταιρείας με τη Βουλή μπορεί κάλλιστα να γίνει ένας χώρος όπου εκεί θα μπορεί να υπάρχει η ιστορία, παραδείγματος χάριν, της πρώην βασιλικής οικογένειας και ταυτόχρονα να μπορεί να δέσει εκεί και το ρυμουλκό «Βέλος», που αυτή τη στιγμή δεν ξέρουμε πού θα πάει και τι θα γίνει.

Τέλος θέλω να χαιρετίσω την επιχορήγηση για την κατασκευή του ισραηλιτικού μουσείου στη Θεσσαλονίκη, ένα έργο το οποίο ξεκίνησε τα προηγούμενα χρόνια επί κυβερνήσεως ΣΥΡΙΖΑ, αλλά βάλτωσε στη συνέχεια και η παρούσα Κυβέρνηση διά του πρώην Αντιπροέδρου της κ. Παναγιώτη Πικραμμένου το ξεβάλτωσε και τώρα είναι όλα έτοιμα και με την καινούργια χρονιά προχωράμε στη δημοπράτηση αυτού του πολύ σημαντικού έργου για τη Θεσσαλονίκη.

Τέλος, δεν θεωρώ ότι αυτά τα νομοσχέδια είναι άνευ σημασίας. Αυτό είναι κάτι που έχω πει πάρα πολλές φορές στην Αίθουσα αυτή. Ναι, πρέπει να λύνουμε προβλήματα. Σε όλα τα Υπουργεία υπάρχουν θέματα που απαιτούν λύσεις. Επομένως πρέπει να επεμβαίνουμε στο κατάλληλο σημείο και να λύνουμε αυτά τα προβλήματα.

Ευχαριστώ πολύ, καλά Χριστούγεννα, ευχαριστώ ξανά τους συναδέλφους μου από το ΠΑΣΟΚ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Σιμόπουλο. Επειδή έχει τροποποιηθεί εν μέρει η σειρά του καταλόγου, θα δώσω τώρα τον λόγο στην κ. Ευαγγελία Λιακούλη, στη συνέχεια στην κ. Πούλου, μετά στον κ. Χρηστίδη, ενώ αμέσως μετά έχει ζητήσει τον λόγο ο Κοινοβουλευτικός Εκπρόσωπος της Ελληνικής Λύσης κ. Κωνσταντίνος Χήτας.

Ορίστε, κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ζητάμε να πάρετε πίσω την τροπολογία την οποία φέρατε μέσα στη νύχτα και αφορά την εταιρεία «ΑΝΑΠΛΑΣΗΣ ΑΘΗΝΑ Α.Ε.». Και για να καταλαβαίνει και ο ελληνικός λαός τι λέμε, είναι μια εταιρεία με περιπέτεια -και θα πω ποια περιπέτεια-, η οποία διαχειρίζεται έργα πνοής για την Αθήνα, από τον Βοτανικό μέχρι τη Λεωφόρο Αλεξάνδρας, το νέο γήπεδο του Παναθηναϊκού και το παλαιό γήπεδο του Παναθηναϊκού, ενώ τα έργα που είναι σε εξέλιξη είναι περίπου 45 εκατομμυρίων ευρώ.

Τι έκανε, λοιπόν, η Κυβέρνηση της Νέας Δημοκρατίας; Μέσα στη νύχτα -όχι με νόμο για να συζητηθεί σε επιτροπές, να εκφραστούν τα κόμματα και να γίνει η απαραίτητη, η στοιχειώδης διαβούλευση- έφερε τη συγκεκριμένη τροπολογία και από το διοικητικό συμβούλιο της συγκεκριμένης εταιρείας βγάζει τον νέο Δήμαρχο της Αθήνας, τον Χάρη Δούκα και αφαιρεί από το διοικητικό συμβούλιο και όλα τα μέλη του διοικητικού συμβουλίου που είναι αυτοδιοικητικοί.

Μέσα στη νύχτα, λοιπόν, κάνει αυτή την επιδρομή, την αντιαυτοδιοικητική, την αντιθεσμική, χωρίς καμμία αιδώ. Και αυτό δεν αποτελεί μόνο χτύπημα στο μαλακό υπογάστριο της αυτοδιοίκησης και των θεσμών για άλλη μια φορά -τα ίδια κάνατε και με τις υποκλοπές, τη συγκάλυψη, τους θεσμούς, τις ανεξάρτητες αρχές, την ΑΔΑΕ και ούτω καθεξής-, αλλά είναι και χτύπημα στο πρόσωπο του νέου Δημάρχου Αθηναίων, του Χάρη Δούκα, προσωπικά.

Κι εγώ θέλω να ρωτήσω από το Βήμα της Βουλής γιατί το κάνετε αυτό, αφού μέχρι τώρα δεν είδατε ποιος είναι ο Χάρης Δούκας. Γιατί το κάνετε αυτό; Είναι δήμαρχος! Επειδή προέρχεται από διαφορετική παράταξη; Επειδή δεν ανήκει στην παράταξη της Νέας Δημοκρατίας; Επειδή είναι ένας προοδευτικός δήμαρχος που δεν πιστεύατε ποτέ ότι θα εκλεγεί; Επειδή είναι ένας δήμαρχος που κατάφερε και συνεπήρε όλο τον προοδευτικό κόσμο και κατάφερε να αναδειχθεί σαν φως μέσα στο σκοτάδι; Για ποιον λόγο το κάνετε αυτό; Δεν είδατε δείγματα γραφής από τον Χάρη Δούκα, από τον νέο δήμαρχο. Προσπαθείτε να του τραβήξετε το χαλί κάτω από τα πόδια πριν ακόμη ξεκινήσει, τρεις μέρες πριν την ορκωμοσία του δημοτικού συμβουλίου; Ή μήπως παίρνετε τα μέτρα σας; Ή μήπως έχετε να φοβηθείτε κάτι, γιατί ο νέος δήμαρχος προανήγγειλε ότι θα τα ελέγξει όλα, δηλαδή ότι θα κάνει το αυτονόητο; Αυτό που ζητάει ο ελληνικός λαός από εμάς, να τα ελέγχουμε όλα οριζοντίως και καθέτως φτάνοντας όσο ψηλά κι αν φτάσει.

Άρα αυτό που κάνετε δεν είναι άδολο. Και το κάνετε με τέτοιον τρόπο που προκαλείτε και τη μνήμη μας, διότι προεκλογικά μιλήσατε για την καλή συνεργασία που πρέπει να έχουν οι νεοεκλεγέντες με την Κυβέρνηση δίνοντας μήνυμα στον ελληνικό λαό, που όμως ο ελληνικός λαός σάς έγραψε στα παλαιότερα των υποδημάτων. Αυτό έκανε και στη Θεσσαλία, το ίδιο έκανε και στην Αθήνα. Και μιλάω και για τη Θεσσαλία, γιατί εκεί είχαμε επιδρομή κυβερνητικών και μάλιστα, με έναν τρόπο που έχει γραφεί με μελανά χρώματα στην τοπική ιστορία. Θα θυμηθώ τον κ. Αυγενάκη, ο οποίος πήγε και μίλησε ευθέως στους αγρότες μας, ότι αν θέλετε να δείτε προκοπή μετά τις πλημμύρες, επιλέξτε τον σωστό περιφερειάρχη και ούτω καθεξής.

Κοιτάξτε, όλα αυτά που κάνετε βλέπετε ότι δεν έχουν απήχηση στον ελληνικό λαό. Ναι, ξέρω κραδαίνετε το 41% ξανά και ξανά. Αυτό, όμως, είναι κάτι που αλλάζει και αυτό είναι κάτι που πρέπει να καταλάβετε. Και αλλάζει με βάση τις ιδέες σας, τις πρακτικές σας, τον τρόπο με τον οποίο συμπεριφέρεστε στον ελληνικό λαό που είναι γαλουχημένος στη δημοκρατία και που θα δώσει την απάντηση την ώρα που κληθεί.

Αυτό που σας μένει είναι μόνο ένα, να αποσύρετε αυτή την «ντροπολογία», η οποία έρχεται να χτυπήσει τόσο το πρόσωπο του Χάρη Δούκα, του νέου Δημάρχου Αθηναίων, όσο και την αυτοδιοίκηση στο σύνολό της.

Και ας μου επιτραπεί να σχολιάσω τη ρήση του Υπουργού Επικρατείας κ. Βορίδη, ο οποίος είπε «ας φέρνατε εδώ ότι θέλετε να συμμετέχει ένας από το διοικητικό συμβούλιο της ΚΕΔΕ και να το συζητούσαμε». Μα, είναι δυνατόν να απαντάτε έτσι στην Αντιπολίτευση, στα κόμματα της δημοκρατίας, στους πυλώνες της δημοκρατίας; Εμείς πρέπει να σας υποδείξουμε αν θα έπρεπε σε ένα τέτοιο διοικητικό συμβούλιο να συμμετέχουν μέλη της ΚΕΔΕ, δήμαρχοι και ούτω καθεξής; Εσείς δεν το αντιλαμβάνεστε αυτό; Δεν το αντιλαμβάνεστε! Και θα σας πω γιατί δεν το αντιλαμβάνεστε.

Δεν το αντιλαμβάνεστε, αγαπητοί μου, διότι την αυτοδιοίκηση τη βλέπετε μέσα από τα δικά σας μάτια. Και τα μάτια σας έχουν να κάνουν μόνο σε σχέση με το ότι είναι το μακρύ χέρι της Κυβέρνησης. Θέλετε να τους έχετε σφουγγοκωλάριους, θέλετε να τους έχετε οσφυοκάμπτες, θέλετε να τους έχετε υποτελείς. Δεν πιστεύετε στην αυτοδιοίκηση της δημοκρατίας, της δημιουργίας, της συνέργειας. Δεν πιστεύετε στην αυτοδιοίκηση που θα ανοίγει δρόμους στην πατρίδα μας και στον λαό μας. Δεν πιστεύετε στην αυτοδιοίκηση που θέλει οξυγόνο και περισσότερο φως.

Να, λοιπόν, κυρίες και κύριοι συνάδελφοι, γιατί χρειάζεται ο αγώνας μας στο μετερίζι της πρώτης γραμμής. Να, γιατί είμαστε απαραίτητοι! Να, γιατί ο λαός είναι απαραίτητος για να δίνει δύναμη στις φωνές μας και να αντιστεκόμαστε σε αυτό.

Γι’ αυτό, λοιπόν, η νέα χρονιά θα πρέπει να σηματοδοτηθεί απ’ όλα αυτά, από περισσότερο φως, περισσότερους ήλιους, περισσότερο οξυγόνο, για να δώσουμε με τη σειρά μας οξυγόνο σε εκείνους που θέλουν να δημιουργήσουν για την πατρίδα και τον λαό μας.

Έτσι, λοιπόν, το 2024, κυρίες και κύριοι συνάδελφοι, να το υποδεχθούμε με περισσότερη δημοκρατία και εμείς με περισσότερη δύναμη να παλεύουμε για τους ανθρώπους μας. Τους αξίζει. Αξίζει σ’ αυτή χώρα.

Εύχομαι σε όλους καλά Χριστούγεννα!

(Χειροκροτήματα από την πτέρυγα του ΠΑΣΟΚ - Κινήματος Αλλαγής και από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Να είστε καλά. Ευχαριστούμε πολύ την κ. Λιακούλη.

Να δώσουμε τώρα τον λόγο στον κ. Παύλο Χρηστίδη.

Ορίστε, έχετε τον λόγο.

**ΠΑΥΛΟΣ ΧΡΗΣΤΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα ξεκινήσω από ένα ζήτημα το οποίο μας απασχόλησε πολύ τις τελευταίες ημέρες και είναι σίγουρα κάτι το οποίο μας προβληματίζει όλες και όλους ή τουλάχιστον τους περισσότερους από εμάς.

Η «Ενοχή της Γειτονιάς» είναι το έργο της Γεωργίας Λαλέ. Αποτελείται από σεντόνια από υφάσματα γυναικών οι οποίες έχουν ένα κοινό χαρακτηριστικό. Είναι οι γυναίκες οι οποίες έχουν ξαπλώσει φοβισμένες, ξαφνιασμένες, απελπισμένες από τη βία την οποία δέχτηκαν μέσα στο σπίτι τους από άντρες τα τελευταία χρόνια. Είναι μια σημαία κόκκινη από το αίμα Ελληνίδων που κακοποιήθηκαν και δολοφονήθηκαν. Και, πραγματικά, μας προκαλεί αλγεινή εντύπωση η σκοταδιστική αντίληψη και πρακτική του Υπουργού, που βρίσκεται εντελώς εκτός της κουλτούρας μας, επί της ουσίας να έρχεται σήμερα και να λέει ότι το έργο αυτό πρέπει να κατέβει επειδή κάποιοι διαμαρτυρήθηκαν.

Ξέρετε, είναι βαθιά ειρωνικό, κύριε Υπουργέ, σε μία έκθεση στο Προξενείο της Νέας Υόρκης που έχει τίτλο «Λευκή Επιταγή» και δίνει τη δυνατότητα σε νέους καλλιτέχνες να εκφράσουν τις αγωνίες τους όπως οφείλει να κάνει ένα προξενείο, όπως οφείλει να κάνει η ελληνική κοινότητα στο εξωτερικό, όπως είναι σημαντικό να κάνει οποιοσδήποτε ο οποίος δίνει τη δυνατότητα σε νέους καλλιτέχνες να εκφράζονται, η δική σας Κυβέρνηση, αντί να δίνει σε αυτούς τη δυνατότητα έκφρασης της τέχνης και της κουλτούρας, να δίνει έκφραση στις ψεκασμένες αντιλήψεις του κ. Νατσιού και κάποιων λίγων ακροδεξιών. Αυτούς ακούσατε!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Θέλω να πω ότι η σημαία μας είναι προφανώς ένα σύμβολο για το οποίο εκατομμύρια Έλληνες έδωσαν τη ζωή τους. Τα σύμβολα, όμως, αποκτούν νόημα από τους ανθρώπους. Και θέλουμε τους ανθρώπους μας ζωντανούς. Και εδώ πρέπει να αντιληφθούμε ότι αυτό το οποίο πρέπει να σας ανησυχεί περισσότερο είναι η αυξανόμενη ροή γυναικοκτονιών και όχι οι καλλιτεχνικές πρωτοβουλίες στο εξωτερικό ή στο εσωτερικό. Είστε πολύ φοβικοί. Είστε δήθεν προοδευτικοί και βαθιά συντηρητικοί.

Σήμερα, όμως, κυρίες και κύριοι συνάδελφοι, είναι και η Παγκόσμια Μέρα Αλληλεγγύης. Πραγματικά πιστεύω ότι έχουμε μία Κυβέρνηση η οποία δείχνει την απόλυτη αλληλεγγύη στους δικούς της ανθρώπους. Ο τρόπος με τον οποίο συμπεριφέρεστε στον Χάρη Δούκα επειδή έκανε το λάθος να κερδίσει τον Δήμο Αθηναίων με την καθαρή εντολή των Ελλήνων πολιτών είναι ο καλύτερος τρόπος έκφρασης της αλληλεγγύης σας στον κ. Μπακογιάννη. Δείχνει τι φοβάστε. Εσείς νομοθετήσατε με τροπολογία το 2020 να είναι πρόεδρος ο Δήμαρχος Αθηναίων της «Ανάπλασης της Αθήνας Α.Ε.» και να έχει δυνατότητα να διορίσει ο δήμαρχος Αθηναίων τον διευθύνοντα σύμβουλο και να κάνει έργα ύψους 45 εκατομμυρίων ευρώ. Ο ίδιος ο διευθύνων σύμβουλος σε δικές του συνεντεύξεις, οι οποίες είναι δημοσιευμένες και μπορείτε πολύ εύκολα να βρείτε, αναφέρεται στη συμβολή της «Ανάπλασης της Αθήνας Α.Ε.» στον «μεγάλο περίπατο».

Αυτό που εσείς νομοθετήσατε έρχεστε με νυχτερινή τροπολογία και το παίρνετε πίσω, βρίσκοντας μια σειρά δικαιολογιών και λέγοντας «Επειδή έχασε ο Μπακογιάννης και εξελέγη ο Δούκας, φέρνω μια νέα τροπολογία» ή μία –θα το έλεγα καλύτερα- «ντροπολογία», η οποία παίρνει αυτές τις αρμοδιότητες και τις δίνει σε κάποιον τον οποίο δεν ξέρουμε –άκουσα τον κ. Βορίδη να αφήνει πολλά σενάρια ανοιχτά- με μία βασική σκέψη, ότι δηλαδή όποιος δεν ανήκει στο «γαλάζιο» σύστημα εξουσίας δεν μπορεί να ελέγχει τον τρόπο με τον οποίο εξελέγη από τους πολίτες, αλλά και τον τρόπο με τον οποίο μπορεί να διοικήσει.

Εδώ υπάρχει ένα μοτίβο: ΑΔΑΕ, Αστεροσκοπείο, «Ανάπλαση Αθήνας Α.Ε.» με Δήμαρχο Χάρη Δούκα, όλα αυτά είναι εμπόδιο στα «γαλάζια» σχέδια και γι’ αυτόν ακριβώς τον λόγο αλώθηκαν.

Κι αν ο κ. Βορίδης, κύριε Υπουργέ, σκέφτεται σοβαρά ότι έπρεπε να έχει πάρει άλλου είδους πρωτοβουλίες, γιατί δεν το σκεφτήκατε αυτό το 2020, τότε που φέρατε την προηγούμενη τροπολογία και δώσατε το δικαίωμα στον κ. Μπακογιάννη να είναι επικεφαλής αυτής της προσπάθειας; Γιατί δεν είχατε πάρει από τότε με όρους καλής νομοθέτησης μια πρόβλεψη η οποία να δίνει τη δυνατότητα σε όλους να πιστέψουμε τη δήθεν καλή σας πρόθεση;

Όμως, δεν έχετε τέτοιου είδους προαίρεση. Η μοναδική σας σκέψη είναι να ελέγξετε τους αρμούς της εξουσίας, διότι κάνετε για ακόμα μια φορά αυτό για το οποίο υποτίθεται ότι κατηγορούσατε τους προηγούμενους, δηλαδή ελέγχετε κάθε αρμό της εξουσίας με τρόπο ο οποίος δεν έχει προηγούμενο και ό,τι δεν σας ανήκει έρχεστε να το αλώσετε με τρόπο που είναι βαθιά αντιδημοκρατικός. Πού ακούστηκε, επειδή δεν σας ανήκει κάτι, να έρχεστε και να φέρνετε ένα νομοθέτημα, μια τροπολογία, για να το ελέγξετε με αυτόν τον τρόπο;

Θα είμαστε, όμως, εδώ. Θα είμαστε εδώ να σας ελέγχουμε για τα ζητήματα τα οποία φέρνετε και στα οποία διαχωρίζετε την Ελλάδα σε δύο κατηγορίες. Στη μια κατηγορία, τη δικιά σας, πάλι με βραδινή τροπολογία δίνετε αύξηση μισθών 46% στους εξωκοινοβουλευτικούς Υπουργούς και πανηγυρίζετε γιατί δίνετε 20% αύξηση, 100-120 ευρώ τον μήνα, στους ανθρώπους οι οποίοι είναι νοσηλευτικό προσωπικό. Αυτή είναι η αντίληψή σας. Στους δικούς σας 1.800 και 2.000 ευρώ, στους γιατρούς και στους νοσηλευτές 120 ευρώ.

Αυτή είναι η Κυβέρνηση της Νέας Δημοκρατίας. Να σας πω και τι άλλο είναι η Κυβέρνηση της Νέας Δημοκρατίας; Είναι αυτή που έρχεται εδώ ο κ. Οικονόμου και ο προηγούμενος Υπουργός Προστασίας και λένε «Οι αστυνομικοί θα επιστρέψουν στα τμήματα» και πάλι με τροπολογία έρχεστε και δίνετε το δικαίωμα στους αντιπεριφερειάρχες να πάρουν ανθρώπους από την Αστυνομία και την Πυροσβεστική στα δικά τους γραφεία.

Αυτή είναι η αντίληψη που έχετε σήμερα και για την Αστυνομία, αυτά είναι που μας λέτε στη Βουλή και άλλα είναι αυτά τα οποία κάνετε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε, λέγοντας ότι σε αυτούς τους λίγους μήνες που είμαι Βουλευτής, είναι με πολύ καθαρό τρόπο κάτι σαφές. Υπάρχει μια Κυβέρνηση η οποία άλλα παρουσιάζει προς τα έξω, άλλα κάνει προς τα μέσα. Εδώ, όμως, μπαίνοντας στο 2024 το οποίο θα είναι έτος εκλογών, θα πρέπει να πούμε με πολύ σαφή τρόπο ότι το ΠΑΣΟΚ είναι εδώ για να αναδεικνύει όλα αυτά τα θέματα τα οποία δείχνουν τις βαθιές αδικίες πάνω στις οποίες επενδύετε. Και θα είναι εδώ γιατί θέλουμε να είναι δυνατό, ισχυρό στην πρώτη γραμμή των αγώνων και αυτό θα γίνει πράξη τους επόμενους μήνες.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Χρηστίδη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθήτριες και μαθητές και τρεις εκπαιδευτικοί συνοδοί τους από το 1ο Γυμνάσιο Χαϊδαρίου, δεύτερο τμήμα.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει ο Πρόεδρος της Νίκης κ. Δημήτριος Νατσιός.

Ορίστε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Κύριε Πρόεδρε, παίρνω τον λόγο επί προσωπικού.

Ο κ. Χρηστίδης, αν και νέος στην ηλικία, ακόμη δεν έχει ωριμάσει, δεν έχει ψηθεί, δεν έχει γαλουχηθεί από τα νάματα της πατρίδας. Προφανώς είναι και ανιστόρητος.

Να θυμίσω ότι η σημαία ήταν αναρτημένη στο Γενικό Προξενείο της Νέας Υόρκης. Δεν ήταν ούτε σε γκαλερί ούτε σε καφενεία ούτε σε καφετέριες.

**ΠΑΥΛΟΣ ΓΕΡΟΥΛΑΝΟΣ:** Έργο τέχνης ήταν! Η σημαία του ελληνικού έθνους ήταν;

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Συγγνώμη. Ποινικός Κώδικας, άρθρο 181...

**ΠΑΥΛΟΣ ΓΕΡΟΥΛΑΝΟΣ:** Ήταν έργο τέχνης!

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Αφήστε να μιλήσω. Εντάξει. Μας αποκάλεσε «ψεκασμένους».

**ΠΑΥΛΟΣ ΓΕΡΟΥΛΑΝΟΣ:** Αυτό είναι το πραγματικό πρόβλημα;

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Αυτή είναι η παιδεία και η καλλιέργεια…

**ΠΑΥΛΟΣ ΓΕΡΟΥΛΑΝΟΣ:** Ψεκασμένους στις απόψεις!

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ψεκασμένους στις απόψεις. Το ίδιο πράγμα είναι.

**ΠΑΥΛΟΣ ΓΕΡΟΥΛΑΝΟΣ:** Άλλο το ένα και άλλο το άλλο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Διαβάζω το άρθρο 181 του Ποινικού Κώδικα, επικαλούμαι νόμο. Λέει «Όποιος δημόσια αφαιρεί, καταστρέφει, παραμορφώνει ή ρυπαίνει την επίσημη σημαία του κράτους ή έμβλημα της κυριαρχίας του, τιμωρείται με φυλάκιση…», κ.λπ., κ.λπ..

Μιλάει για παραμόρφωση.

**ΠΑΥΛΟΣ ΓΕΡΟΥΛΑΝΟΣ:** Τον καλλιτέχνη θέλετε να τιμωρήσετε ή την πρόξενο;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, αφήστε τον κύριο Πρόεδρο να ολοκληρώσει.

Συνεχίστε, κύριε Πρόεδρε.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Με συγχωρείτε, δεν ζήτησα να τιμωρηθεί κανένας. Ζητήσαμε απλώς να κατεβεί. Δεν ζητήσαμε τιμωρία. Προσέχετε. Μη συγχέετε τα πράγματα. Δεν ζητήσαμε τιμωρία κανενός. Απλώς, θεωρούμε προσβολή κατά του εθνικού μας συμβόλου όλη αυτή την απεικόνιση σε γενικό προξενείο του ελληνικού κράτους.

Τώρα, τα άλλα, η γνωστή τακτική εξόντωσης διά της γραφικότητας δεν μας ενοχλεί. Δυστυχώς, στην πατρίδα μας όποιος δεν υπερασπίζεται τα όσια και τα ιερά είναι «ψεκασμένος», είναι σκοταδιστής. Την τακτική την ξέρουμε. Εμείς το δηλώνουμε, είμαστε άνθρωποι της φιλοπατρίας, της πίστης και της ακεραιότητας του χαρακτήρα.

Ευχαριστώ πολύ.

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Ιωάννης Πλακιωτάκης):** Ορίστε, κύριε Χρηστίδη, έχετε τον λόγο για ένα λεπτό.

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, δεν ξέρω αν ο κ. Νατσιός έχει πρόβλημα με τους νέους ανθρώπους και θεωρεί ότι μόνο ο ίδιος είναι ώριμος σε αυτή εδώ τη Βουλή. Το λέω γιατί είπατε ότι είμαι νέος.

Εγώ, κύριε Νατσιέ, θα μπορούσα να πω πολλά για εσάς, αλλά δεν απευθύνομαι προσωπικά, είπα για τις απόψεις σας. Οι απόψεις, λοιπόν, οι οποίες θεωρούν ότι το σύνολο προσωπικών στοιχείων γυναικών που έχουν υποστεί βία, είναι κάτι το οποίο εσάς σάς προσβάλλει. Εγώ το θεωρώ ακραία πατριδοκαπηλία. Δεν έχετε καμμία σχέση με αυτό το οποίο είναι πραγματικά το έθνος και η πατρίδα και δεν είστε εσείς εδώ, για να μας υποδείξετε ποιος είναι πατριώτης και ποιος δεν είναι. Επενδύσατε και επενδύετε σε αντιλήψεις, οι οποίες είναι επικίνδυνες για την πατρίδα μας και αυτό είναι κάτι το οποίο πρέπει να το ξανασκεφτείτε.

Οι άνθρωποι οι οποίοι θεωρούν ότι βγαίνουν καλικάντζαροι τα Χριστούγεννα, οι άνθρωποι οι οποίοι θεωρούν ότι καλλιεργούνται άλλου τύπου αντιλήψεις στην πατρίδα μας και εκφράζονται με αυτό τον τρόπο, επιτρέψτε μου να πω, ότι είναι πολύ πιο επικίνδυνοι για τη δημοκρατία μας, την κοινωνική συνοχή και ειρήνη. Και θέλω επίσης να σας πω, ότι υπάρχουν πάρα πολλά έργα τέχνης όλα τα προηγούμενα χρόνια, κύριε Νατσιέ, για τα οποία δεν σας άκουσα ποτέ να τοποθετήστε, σε κανένα επίπεδο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Δεν ήμουν Βουλευτής τότε.

**ΠΑΥΛΟΣ ΧΡΗΣΤΙΔΗΣ:** Έργα τέχνης τα οποία έχουν βραβευτεί πολλές φορές ακόμα και από το ίδιο το ΓΕΕΘΑ, γι’ αυτό το οποίο συμβολίζουν. Επομένως κρατήστε τις ανησυχίες σας για τα πραγματικά προβλήματα και μη σπεκουλάρετε με όρους προπαγανδιστικούς, για να κερδίσετε λίγα λεπτά δημοσιότητας.

Το πρόβλημα, βέβαια, κύριε Υπουργέ, δεν είναι του κ. Νατσιού, γιατί ο κ. Νατσιός είναι γνωστός. Το πρόβλημα είναι της δικής σας Κυβέρνησης, που αποδέχεται και γίνεται απολογήτρια, αυτών των αντιλήψεων. Αυτό πληρώνουμε σήμερα, ότι ο κ. Γεραπετρίτης αποδέχεται αυτές τις αντιλήψεις και αποσύρει τη σημαία.

Θέλω, λοιπόν, να πω, κύριε Υπουργέ, και κύριε Πρόεδρε, ότι εμείς εδώ με πολύ καθαρό τρόπο, δίνουμε συγχαρητήρια στον πρόξενο της Νέας Υόρκης, που έδωσε φωνή στους καλλιτέχνες να εκφραστούν και είναι κρίμα για την Κυβέρνηση της Νέας Δημοκρατίας, που έρχεται στο όνομα του φιλελευθερισμού και την αποσύρει. Μόνο αυτό.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Κυριαζίδη, έχετε τον λόγο.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Πρόεδρε, αγαπητέ κύριε Υπουργέ, συναδέλφισσες, συνάδελφοι. Κατ’ αρχάς, θα ήθελα να ευχαριστήσω τη συνάδελφο του ΣΥΡΙΖΑ την κ. Πούλου, που μου έδωσε τη σειρά της, προκειμένου να μεταβώ στην εξεταστική επιτροπή.

Αγαπητέ συνάδελφε, κύριε Χρηστίδη, αποχώρησες; Υιοθετούμε τη θέση του Υπουργού μας του κ. Γεραπετρίτη, είναι μια σοβαρή θέση και υπεύθυνη. Δεν θα αναλύσω τώρα, αντιλαμβανόμαστε όλοι το περιεχόμενο της τοποθέτησής του.

Πάμε στο σημερινό νομοσχέδιο, το οποίο έχει διατάξεις βελτιωτικές σε πάρα πολλά επίπεδα, που έχουν να κάνουν, αν θέλετε, με την υγεία, με την ακρίβεια, με την ασφάλεια ζητήματα που, βεβαίως, μας απασχολούν καθημερινά.

Θα μου επιτρέψετε, όμως, να αναφερθώ σε ένα κύριο θέμα που μας απασχόλησε αυτές τις μέρες κατά τη συζήτηση του προϋπολογισμού, λόγω των έκτακτων γεγονότων της βίας, της αφαίρεσης ζωών εργαζομένων, εν προκειμένω, αστυνομικών, αλλά και βαριών τραυματισμών.

Πράγματι, αισθάνθηκα ικανοποιημένος, διότι εκπροσωπώντας αυτόν τον χώρο επί είκοσι χρόνια, θα έλεγα ομόφωνα από τους συναδέλφους -είναι και ο κ. Καζαμίας εδώ- όλα τα πολιτικά κόμματα, πήραν μια συγκεκριμένη θέση υπέρ της διασφάλισης αυτού του εργαζόμενου σε κάθε επίπεδο. Αναμένω, βεβαίως, και την αναμόρφωση του Ποινικού Κώδικα, όπως τόνισα αυτές τις μέρες, έτσι ώστε να διασφαλίσουμε και αυτόν τον εργαζόμενο σε πάρα πολλά επίπεδα κατά την εκτέλεση του καθήκοντος του. Δεν είδα, όμως, να πάρει θέση η Πλεύση και αν κάνω λάθος, θα παρακαλέσω τον κ. Καζαμία να τοποθετηθεί.

Αναφέρομαι, λοιπόν, στη βία. Από τα κύρια ζητήματα βαριά που απασχολούν την ελληνική κοινωνία είναι η ακρίβεια, η υγεία, η ασφάλεια και βεβαίως, αυτό το θέμα που έχει να κάνει με τη βία, το οποίο θα επιτείνεται. Άρα οφείλουμε να πάρουμε τα συγκεκριμένα μέτρα, για να διασφαλίσουμε ακριβώς αυτόν που υπηρετεί αυτόν τον σκοπό, τη ασφάλεια μας της ζωής μας. Το πολυτιμότερο αγαθό του κάθε ανθρώπου είναι η ζωή του και αυτό το διαφυλάσσει ο αστυνομικός.

Ευρισκόμενος στην Ευρώπη, εκπροσωπώντας τη χώρα, από τα ζητήματα που από πλευράς των εργαζομένων αστυνομικών τίθενται από πλευράς της χώρας μας, της Ελλάδας, ήταν και η αναγνώριση της εργασίας του ως επικίνδυνης και ανθυγιεινής και αναρωτιόντουσαν οι συνάδελφοι της Ευρώπης τι ακριβώς θέλουμε να πούμε με αυτό, γιατί όλοι έλεγαν ότι αυτό είναι αυτονόητο, είναι δεδομένο, δεν χρειάζεται οποιαδήποτε ρύθμιση.

Άρα λαμβάνονται τα προσήκοντα μέτρα και από πλευράς, αν θέλετε, έτσι της οικονομίας, αλλά και από πλευράς διασφάλισης της ζωής του σε πάρα πολλά επίπεδα.

Πράγματι, το επικίνδυνο και ανθυγιεινό υπήρχε μέχρι το 1984. Τότε ο Ανδρέας Παπανδρέου ενσωμάτωσε τα επιδόματα στο βασικό μισθό. Και το επικίνδυνο και ανθυγιεινό. Βεβαίως, η πορεία ανέδειξε ότι αυτό δεν είχε καμμία σχέση με την οικονομική θέση του αστυνομικού.

Οφείλω να σας τονίσω ότι ο εργαζόμενος αστυνομικός στην Ευρώπη έναντι των άλλων δημοσίων λειτουργών με τα ίδια προσόντα, πάντα προηγείται, όπως και οι Ένοπλες Δυνάμεις και τα Σώματα Ασφαλείας. Στη χώρα μας, δυστυχώς, αυτό δεν συμβαίνει.

Στο άρθρο 59 που συζητούμε σήμερα υπάρχει, πράγματι -και συμφωνούμε- η επέκταση του επιδόματος του επικίνδυνου και ανθυγιεινού στους εργαζόμενους στα αμυντικά συστήματα της χώρας.

Κατά τη δική μου άποψη -και το τονίζω- θα έπρεπε να υπάρξει και μια ανάλογη, θα έλεγα, θέση για τους εργαζόμενους στις Ένοπλες Δυνάμεις και στα Σώματα Ασφαλείας.

Επίσης θα ήθελα να σας γνωρίσω -και πρέπει να το δούμε αυτό με την έννοια του επικίνδυνου, της βίας- πώς θα πρέπει να υπάρξει στις περιοχές σε όλη την Ελλάδα, ανάλογα με τα πληθυσμιακά και τα εγκληματικά δεδομένα, και ενίσχυση αυτών των υπηρεσιών, ειδικά σε περιοχές που είναι τρομερά δύσκολες κι επικίνδυνες σε καθημερινή βάση Ομόνοια, Εξάρχεια κ.λπ..

Στις χώρες της Ευρώπης, εκεί που υπάρχει επικινδυνότητα εκείνοι οι εργαζόμενοι οι οποίοι υπηρετούν εκεί, έχουν ενίσχυση σε μηνιαία βάση, προκειμένου να τυγχάνει της αποδοχής του εργαζόμενου, για να είναι αυτοδιάθετος. Και το καταλαβαίνουμε γιατί το λέω, έτσι;

Κανείς δεν θέλει να υπηρετήσει σε αυτές τις υπηρεσίες γιατί είναι και επικίνδυνες σε καθημερινή βάση. Υπάρχουν ζητήματα που πιστεύω ότι στη συνέχεια θα τα δούμε.

Έχουν ληφθεί μέτρα από την Κυβέρνηση αναφορικά βεβαίως με ζητήματα που έχουν να κάνουν με την ασφάλεια, όπως και το ζήτημα που προκύπτει όχι με την παρουσία τους στα γήπεδα. Δεν θα συμφωνήσω με την παρουσία τους στα γήπεδα εσωτερικά. Είναι σαν να μου λέτε ότι σε ένα σουπερμάρκετ θα πρέπει για να μην κλαπούν τα προϊόντα να υπάρχει Αστυνομία. Βεβαίως αν υπάρξει τέτοιο αδίκημα, καλείται η Αστυνομία να παρέμβει προκειμένου να συλλάβει τον όποιο κακοποιό και να σχηματιστεί η όποια δικογραφία. Το ίδιο θα πρέπει να γίνει και στα γήπεδα. Αν κάποιος κάνει μια παράνομη πράξη, θα πρέπει να συλληφθεί, όχι όμως να βρίσκεται ο αστυνομικός μέσα, προκειμένου να διασφαλίσει τα συμφέροντα των εταιρειών αυτών.

Πράγματι επί κυβέρνησης πάλι Νέας Δημοκρατίας υπήρξε μια ρύθμιση, έτσι έτσι ώστε από τις εταιρείες αυτές σε μηνιαία βάση ανάλογα με τις συναντήσεις να εισφέρει στα ασφαλιστικά ταμεία των αστυνομικών ένα ποσοστό από τα κέρδη τους. Δυστυχώς ελάχιστες εταιρείες –δύο, τρεις, αν δεν κάνω λάθος, πέντε φορές- κατέβαλαν αυτό το οποίο τους επέβαλε η διάταξη. Δυστυχώς δεν εφαρμόστηκε στην πράξη.

Τελειώνοντας, κύριε Πρόεδρε, θα ήθελα να διαβάσω ένα απόσπασμα από το ψήφισμα των εργαζομένων στα Σώματα Ασφαλείας στις Ένοπλες Δυνάμεις, όπου θα έλεγα με πολλή υπευθυνότητα, αναφέρουν: «Γνωρίζετε και αναγνωρίζετε ότι τα προβλήματα μας είναι πολλά και διαχρονικά και γι’ αυτό δεν έχουμε την απαίτηση να λυθούν όλα μονομιάς, αν και για πολλά από αυτά οι περιστάσεις το επιτάσσουν».

Αντιλαμβάνεστε την υπευθυνότητα, τη σοβαρότητα αυτών των εργαζομένων. Άρα και εμείς είμαστε υποχρεωμένοι να προχωρήσουμε στη λήψη των συγκεκριμένων μέτρων. Όπως απαιτούμε από αυτούς να μας διασφαλίζουν το πολυτιμότερο αγαθό πανελλαδικά, έχουμε και εμείς την ευθύνη να σταθούμε δίπλα τους και να τους ενισχύσουμε και οικονομικά, αλλά και ηθικά.

Ευχαριστώ για την υπομονή, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Έχει ζητήσει τον λόγο ο κ. Καζαμίας για ένα λεπτό και στη συνέχεια θα πάρει τον λόγο και στη συνέχεια ο κ. Χήτας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Έγινε αναφορά σε μένα από τον κ. Κυριαζίδη για το θέμα της βίας κατά των αστυνομικών και τις θέσεις της Πλεύσης Ελευθερίας.

**ΔΗΜΗΤΡΙΟΣ ΚΥΡΙΑΖΙΔΗΣ:** Όχι προσωπικά.

**ΑΛΕΞΑΝΔΡΟΣ ΚΑΖΑΜΙΑΣ:** Εντάξει. Εκ μέρους τότε της Πλεύσης Ελευθερίας, ένα λεπτό αν μου επιτρέπεται.

Οπωσδήποτε η Πλεύση Ελευθερίας είναι ενάντια στη βία κατά των αστυνομικών, αλλά είναι και ενάντια στη βία των αστυνομικών κατά των πολιτών, όταν αυτή γίνεται στη βάση κατάχρησης της εξουσίας του αστυνομικού και των υποχρεώσεων του αστυνομικού.

Η βία είναι σχεσιακό θέμα. Δεν μπορούμε να είμαστε κατά της βίας και να τη βλέπουμε μόνο από τη μία πλευρά. Πρέπει να τη βλέπουμε από όλες τις εμπλεκόμενες πλευρές. Εμείς είμαστε κατά της βίας για όλες τις εμπλεκόμενες πλευρές. Θέλουμε μια τελείως διαφορετική σχέση ανάμεσα στον αστυνομικό και στον πολίτη: ο αστυνομικός να προστατεύει τον πολίτη και αυτό να εμπνέει αίσθημα ασφάλειας στον πολίτη και εμπιστοσύνης από την πλευρά του πολίτη προς τον αστυνομικό. Αυτή η σχέση δυστυχώς δεν γίνεται με μονομερείς καταδίκες της βίας, αλλά χρειάζεται μια συνολική αντιμετώπιση του θέματος της βίας στην ελληνική κοινωνία.

Τέλος, θέλω να σας θυμίσω ότι πριν μερικές μέρες είχαμε την 15η επέτειο της δολοφονίας του Αλέξανδρου Γρηγορόπουλου και ζητήσαμε από τους Βουλευτές να σηκωθούν για να κάνουν ενός λεπτού σιγή εις μνήμην του μαθητή αυτού που δολοφονήθηκε από αστυνομικό. Πρόσεξα ότι η παράταξή σας δεν σηκώθηκε. Αν δεν αντιμετωπίσουμε το θέμα της βίας στην κοινωνία από όλες τις πλευρές, νομίζω ότι δεν θα μπορέσουμε να το αντιμετωπίσουμε αποτελεσματικά και θέλω αυτό να το έχετε πάντα υπ’ όψιν σας.

Ευχαριστώ.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Ιωάννης Πλακιωτάκης):** Δεν υπάρχει τώρα λόγος για διάλογο.

**ΔΗΜΗΤΡΙΟΣ ΚΥΡΙΑΖΙΔΗΣ:** Ένα δευτερόλεπτο!

**ΠΡΟΕΔΡΕΥΩΝ (Ιωάννης Πλακιωτάκης):** Έχετε τον λόγο. Πολύ σύντομα παρακαλώ.

**ΔΗΜΗΤΡΙΟΣ ΚΥΡΙΑΖΙΔΗΣ:** Ο αστυνομικός δεν ξυπνάει το πρωί προκειμένου να συναντήσει συγκεκριμένες συναθροίσεις, θα έλεγα, όπως είπατε, για να επιτεθεί. Τα γεγονότα τον αναγκάζουν να προχωρήσει προς αυτό. Οφείλει να πάρει τα μέτρα, να εκτελέσει τις εντολές. Εσείς απευθύνεστε συγκεκριμένα στον αστυνομικό και όχι πώς θα διασφαλίσουμε την όλη λειτουργία ενός θεσμού. Αναφερθήκατε σε ένα συγκεκριμένο πρόσωπο για τον Γρηγορόπουλο. Δεν είδα όμως από πλευράς σας για τους θανάτους ή τους τραυματισμούς των αστυνομικών που έχουμε κάθε χρόνο, να πάρετε μία θέση. Περιμένουμε και από εσάς συγκεκριμένη θέση.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Είναι πολύ άσχημο, κύριοι συνάδελφοι, να είμαστε α λα καρτ ανθρωπιστές και δικαιωματιστές. Είναι πολύ άσχημο αυτό. Πραγματικά δεν έχω δει τις αριστερές δυνάμεις γενικότερα να κάνουν μια διαδήλωση διαμαρτυρίας, επειδή ένας αστυνομικός έχασε τη ζωή του ή επειδή ξυλοκοπήθηκε ή επειδή έχασε το πόδι του ή οτιδήποτε άλλο. Αν επρόκειτο όμως για οποιονδήποτε άλλο πολίτη, τότε θα πρωταγωνιστούσατε σε αυτό. Η Ελληνική Αστυνομία πρέπει να φυλάει τον πολίτη. Επειδή είμαστε η φωνή της λογικής -αναφέρθηκε πάλι ένας συνάδελφος στα γήπεδα- να πω ότι είναι πάγια θέση μας -εδώ και δεκαπέντε μέρες το λέμε συνέχεια με αφορμή τη βία στα γήπεδα- ότι δεν έχει καμμία δουλειά ο αστυνομικός να φυλάει ανώνυμες εταιρείες. Καμμία δουλειά. Δεν έχει καμμία δουλειά στα γήπεδα.

Είναι απίστευτο αυτό που συμβαίνει, από χθες να πιέζουμε τον Υπουργό της Κυβέρνησης του κ. Μητσοτάκη, τον κ. Παπαθανάση, όλη η Αντιπολίτευση, να τον ρωτάμε για το άρθρο 4 της τροπολογίας, να μην αντιδράει, να μην λέει τίποτα, να μην διευκρινίζει και να τον ρωτάμε: Κύριε Υπουργέ, τι εννοείτε στο άρθρο 4 περί συμβάσεων μεταβίβασης και διαχείρισης απαιτήσεων; Δηλαδή, όλος αυτός ο κοσμάκης μέχρι το τέλος του 2023 πετάγεται έξω από τον νέο νόμο που ψηφίσατε; Γιατί τον ψηφίσατε πριν από λίγες μέρες; Δεν ξέρει να απαντήσει. Δεν ξέρω τι είναι χειρότερο, αν ισχύει αυτό ή το ότι δεν γνωρίζει ο Υπουργός να απαντήσει στην Εθνική Αντιπροσωπεία; Δεν ξέρω τι είναι πιο ανατριχιαστικό από τα δύο; Απίστευτο! Να μην γνωρίζει ο αρμόδιος Υπουργός τι ψηφίζεται στη Βουλή των Ελλήνων; Εάν γνώριζε, έπρεπε να μας δώσει διευκρινίσεις. Ξέρετε τι μας είπε ο Υπουργός; Θα σας ειδοποιήσουμε. Πότε; Πέρασαν είκοσι τέσσερις ώρες. Είμαστε πάλι εδώ. Δεν απαντάει. Είναι απίστευτο αυτό το πράγμα! Αυτό είναι δείγμα της σοβαρής νομοθέτησης που κάνετε και της σοβαρότητας της Κυβέρνησης αυτής; Εδώ θα είμαστε, θα περιμένουμε, έχω να κάνω μετά και παρεμβάσεις, κύριε Πρόεδρε, αρκεί να έρθει ο Υπουργός να μας απαντήσει. Από χθες όλα τα κόμματα της Αντιπολίτευσης -δύο, τρία για την ακρίβεια- ζητούν διευκρινίσεις γι’ αυτό το θέμα από τον κ. Παπαθανάση και δεν απαντάει κανείς. Τσεκάρουμε συνεχώς τα mail μας, μήπως μας έστειλε κάποιο mail, κάποια απάντηση. Απίστευτο!

Άλλο δείγμα -τι πράγμα είστε εσείς, ρε παιδιά!- της απίστευτης νομοθέτησής σας είναι αυτό που πάει να κάνετε με την «Ανάπλαση Αθήνας Α.Ε.». Όταν δηλαδή σας συνέφερε, τα μαζέψατε όλα όταν αλλάξετε τον νόμο και δώσατε στους δήμους τις οικονομικές υπηρεσίες και τώρα για να ελέγξετε πάλι το παιχνίδι στον μεγαλύτερο δήμο της χώρας αλλάζετε πάλι τον νόμο. Εγώ δεν μπαίνω στα κομματικά, δεν ξέρω τι είναι ο Δούκας, αν είναι ΠΑΣΟΚ ή ΣΥΡΙΖΑ ή και οι δυο μαζί, ούτε με ενδιαφέρει. Εμένα με ενδιαφέρει ότι βγήκε ένας νέος Δήμαρχος Αθηναίων. Λέγεται Δούκας, λέγεται Πρίγκιπας, δεν με ενδιαφέρει. Αυτός ο άνθρωπος, λοιπόν, επειδή δεν είναι στο δικό σας κομματικό μαντρί, του βάζετε τώρα τρικλοποδιές και κάνετε διάφορα τρικ νομοθετικά για να ελέγξετε τα οικονομικά εσείς.

Εμείς λέμε -και πρέπει να απαντήσετε σε αυτό- το εξής: Λίγες μέρες πριν εκπνεύσει ο χρόνος, φέρνετε αυτή τη νομοθεσία για να βάλετε τους δικούς σας και να ελέγχετε εσείς, να μην μπορεί ο άλλος δηλαδή, να κάνει αυτά που θα ήθελε.

Θα κάνετε διαχειριστικό έλεγχο; Ο τελευταίος δημοσιευμένος ισολογισμός της «ΑΝΑΠΛΑΣΗΣ ΑΘΗΝΑΣ Α.Ε.» είναι του 2020. Δεν έχει ξαναγίνει αυτό. Τι έγινε; 2021 δεν είχαμε, 2022 δεν είχαμε; Χάθηκε. Κάποιος ιός μάλλον χτύπησε!

Καλώς τον Υπουργό!

Ο τελευταίος, λοιπόν, δημοσιευμένος ισολογισμός της «ΑΝΑΠΛΑΣΗΣ ΑΘΗΝΑΣ Α.Ε.» είναι του 2020. Πού είναι οι άλλοι δύο ισολογισμοί, οι δύο προηγούμενοι ισολογισμοί;

Τι άλλο έχει το νομοσχέδιο αυτό; Απολιγνιτοποίηση. Είστε φοβεροί, γιατί πριν από τρία χρόνια ήσασταν οι πρώτοι που σπεύσατε να προχωρήσετε με πολύ γοργούς ρυθμούς την απολιγνιτοποίηση της χώρας και υπερηφανευόσασταν γι’ αυτό, ήταν επίτευγμα δικό σας αυτό και το λέγατε εδώ «είμαστε οι πρώτοι που θα προλάβουμε, θα κάνουμε…». Μετά έρχεται η ενεργειακή κρίση, το γυρίσατε το έργο πάλι και λέτε «να ανοίξουμε κάποιες λιγνιτικές μονάδες, γιατί υπάρχει πρόβλημα». Τώρα προχωράτε και συνεχίζετε πάλι την απολιγνιτοποίηση. Ενώ η Ελλάδα είναι γυμνή ενεργειακά, εσείς συνεχίζετε την απολιγνιτοποίηση. Εσείς δεν λέγατε ότι έχετε σχέδιο διπλασιασμού της ηλεκτροπαραγωγής από λιγνίτη; Το εξαγγείλατε το 2022. Το λέγατε και το εξαγγείλατε ως μέτρο, ότι θα αυξήσουμε την ηλεκτροπαραγωγή από λιγνίτη γιατί υπάρχει πρόβλημα. Και τώρα συνεχίζετε την απολιγνιτοποίηση. Σηκώνουμε τα χέρια ψηλά!

Κύριε Υπουργέ, αυτό είναι ένα τεράστιο θέμα και θα πρέπει να το δείτε, είναι εθνικό θέμα αυτό. Μία στις δύο ρυθμίσεις οφειλών προς τον ΕΦΚΑ βγαίνει εκτός. Από ληξιπρόθεσμα χρέη 47,2 δισεκατομμύρια ευρώ μόλις τα 4,8 δισεκατομμύρια βρίσκονται σε ρύθμιση. Αυτό είναι πραγματικά ανατριχιαστικό και αποτυπώνει, αν θέλετε την πραγματικότητα τού τι επικρατεί -ακούστε το και εσείς, κύριε πρώην Υφυπουργέ, κύριε Βεσυρόπουλε- εκεί έξω. Το να πανηγυρίζετε, το να λέτε ότι μας αναβάθμισαν, το να λέτε ότι η οικονομία πάει «βζιν», οι επενδύσεις πάνε «βζιν» και όλα αυτά, αλλά την ίδια ώρα από τα 47,2 δισεκατομμύρια ευρώ χρέη προς τον ΕΦΚΑ, τα 4,8 δισεκατομμύρια μόνο να βρίσκονται σε ρύθμιση και τα υπόλοιπα 40 να είναι αρρύθμιστα, αυτό είναι πρόβλημα, όχι amber alert, όχι SOS, είναι πρόβλημα, και καθρεφτίζει την πραγματικότητα στην οικονομία. Θα σας δώσω το δημοσίευμα αυτό που έχει στοιχεία και πίνακες μέσα, για να το δείτε. Ίσως να μην το έχετε δει, αλλά πρέπει πραγματικά κάποια στιγμή να ασχοληθείτε σοβαρά. Εδώ είναι ο καθρέφτης της κοινωνίας και της οικονομικής κατάστασης.

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε τώρα σε ένα άλλο θέμα, που κι εδώ είστε ανακόλουθοι. Ποιον να πιστέψουμε, τον Σταϊκούρα ή τον Δένδια; Εμείς έχουμε καλή διάθεση. Πείτε μας ποιον να πιστέψουμε. Ο κ. Σταϊκούρας έλεγε και θριαμβολογούσε κιόλας, κύριε Παπαθανάση, για την εξυγίανση, για την επιστροφή της ΕΑΒ, της Ελληνικής Αμυντικής Βιομηχανίας στην κερδοφορία, όταν στον ισολογισμό της υπάρχουν πάνω από 350 εκατομμύρια που δεν πρόκειται να εισπραχθούν ποτέ. Μιλάμε για την Ελληνική Αμυντική Βιομηχανία, που θα έπρεπε αυτή τη στιγμή να είναι η ατμομηχανή της οικονομίας μας και την διαλύσατε κι αυτήν, όπως και τα Ελληνικά Αμυντικά Συστήματα. Στις αποθήκες της υπάρχουν 100 εκατομμύρια χαμένα, δεν υπάρχει απογραφή αποθήκης από το 2014, κύριε Υπουργέ, στην ΕΑΒ. Απογραφή αποθήκης έχει να γίνει από το 2014! Τι νομοθετείτε σήμερα εδώ, τι φέρνετε να πείτε τώρα εδώ;

Έχουν δοθεί 120 εκατομμύρια από την Πολεμική Αεροπορία για επισκευές -απίστευτα νούμερα!- που δεν έχουν υλοποιηθεί καν. Μιλάμε ότι για δεκαετίες διαρκεί αυτή η κατάσταση τώρα. Και ό,τι ισχύει για την ΕΑΒ ισχύει και για τα ΕΑΣ, τα Ελληνικά Αμυντικά Συστήματα. Ο Υπουργός έλεγε τότε ότι πάνε κι αυτά καλά, αλλά έχουν χρεοκοπήσει πλήρως και τα ΕΑΣ. Κι έρχεται ο κ. Δένδιας προχθές και περιγράφει μια κατάσταση τελείως διαφορετική από αυτήν που περιέγραφε ο κ. Σταϊκούρας. Κι εδώ μιλάμε για τις δύο βιομηχανίες που έχουν άμεση συνάρτηση με τις Ένοπλες Δυνάμεις και που η ύπαρξή τους είναι κομβικής σημασίας. Η μεν ΕΑΒ συνδέεται άμεσα κυρίως με την Πολεμική μας Αεροπορία, τα δε ΕΑΣ είναι η κρατική βιομηχανία που προμηθεύει πυρομαχικά. Αυτό είναι κατάντια, κύριοι Υπουργοί, να καταρρέει η Ελληνική Αμυντική Βιομηχανία και να το παραδέχεται ο Υπουργός Εθνικής Άμυνας στην Εθνική Αντιπροσωπεία, ενώ πριν από λίγους μήνες ο προκάτοχός σας, ο κ. Σταϊκούρας, ως Υπουργός Οικονομικών πανηγύριζε και παρουσίαζε εδώ ψευδή στοιχεία, όπως συνηθίζετε και κάνετε, όπως έκανε και ο κ. Χατζηδάκης στον προϋπολογισμό που τον «πιάσαμε με τη γίδα στην πλάτη» να καταθέτει ψευδή στοιχεία στη Βουλή των Ελλήνων. Αυτό κάνετε συνέχεια. Αλλά δεν σας ακουμπάει κανείς, θα «παίξετε» το βράδι στα κανάλια, όλα καλά, όλα τα site να λένε τι καλά που τα κάνετε, προχωράμε. Ο κόσμος έχει τα προβλήματά του, σιγά μην ασχοληθεί με την πραγματικότητα.

Και πάμε τώρα στο θέμα της μετανάστευσης -και θα κλείσω με αυτό-, γιατί μονοπώλησε τη συζήτηση τις τελευταίες τέσσερις - πέντε μέρες το θέμα αυτό. Είδαμε μια απίστευτη προσπάθεια του Υπουργού Εργασίας κ. Γεωργιάδη να μας πείσει πόσο καλό είναι αυτό που κάνει. Εμείς είπαμε ότι δεν πρόκειται να φωνάξουμε πλέον, είναι ξεκάθαρες οι θέσεις οι δικές μας, ξεκάθαρη η θέση της Νέας Δημοκρατίας που με «αμυχές» εχθές τελικά ψήφισε την τροπολογία αυτή για τους εργάτες γης, για τη νομιμοποίηση των παράνομων μεταναστών κ.λπ..

Χθες η Ευρώπη αποφάσισε το εξής, η διαδικασία ασύλου από εδώ και στο εξής να επιταχύνεται στις δώδεκα βδομάδες. Όταν μία χώρα κηρύσσεται σε κατάσταση ή χαρακτηρίζεται, αν θέλετε, σε κατάσταση κρίσης να υπάρχουν δύο επιλογές, κύριε Πρόεδρε. Και οι χώρες που είναι σε κρίση είναι γενικά ο Νότος, η Ιταλία, η Μάλτα, η Ελλάδα, εννοείται, και η Ισπανία. Όταν οι χώρες αυτές, λοιπόν, χαρακτηρίζονται ότι είναι σε κρίση θα υπάρχουν δύο επιλογές: είτε να δεχθούν αιτούντες άσυλο άλλες χώρες ή να καταβάλει ο Βορράς χρήματα για να τους κρατάνε εκεί αυτές οι χώρες. Τα ίδια Παντελάκη μου, τα ίδια Παντελή μου! Καταλαβαίνετε τι έχει να γίνει. Το δίλημμα είναι ξεκάθαρο, και απευθυνόμαστε στους Έλληνες πολίτες: Εάν θέλετε τις κυβερνήσεις αυτές εδώ, που υπηρετούν τον πολυπολιτισμό, συνεχίστε να ψηφίζετε Νέα Δημοκρατία, ΣΥΡΙΖΑ, ΠΑΣΟΚ. Εμείς είμαστε με τα έθνη κράτη και θα δώσουμε μάχη γι’ αυτό και για να μείνει η Ελλάδα όρθια.

Και θα κλείσω, κύριε Πρόεδρε, με το εξής. Πραγματικά, προσωπικά δεν το πίστευα. Δεν μας έλεγε ο κ. Γεωργιάδης κι η Κυβέρνηση γενικά κι όλοι οι Υπουργοί που μίλησαν εδώ ότι πρόκειται μόνο για τριάντα χιλιάδες εργατικά χέρια, για τριάντα χιλιάδες παρανόμους που θα νομιμοποιηθούν; Τα έλεγε εδώ, ούρλιαζε, φώναζε.

Τζαουάντ Σοράμπ στο Twitter, μπείτε τώρα στο Twitter. Είναι ο Υπουργός Εσωτερικών του Πακιστάν, χθεσινοβραδινό tweet του. Κύριε Παπαθανάση μου, είναι ο Υπουργός Εσωτερικών του Πακιστάν. Τι λέει ο άνθρωπος; Είχε εδώ συνάντηση με τον κ. Γεωργιάδη. Χθεσινό tweet του, λοιπόν, όχι πριν οκτώ χρόνια. Γράφει: «My meeting with the Greek Labour Minister Adonis Georgiadis was extremely productive in exploring strong collaborations». «Είχαμε», λέει, «μια εξαιρετική συνάντηση με τον αρμόδιο Υπουργό κ. Γεωργιάδη κ.λπ.». Και συνεχίζει: «We’re focused on fulfilling Greece’s need for 500.000...». Δηλαδή, λέει: Στοχεύουμε να ικανοποιήσουμε τις ανάγκες της Ελλάδος με 500.000 εργάτες από το Πακιστάν.

Το καταθέτω.

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Απίστευτο! Αυτά είναι τα σχέδια της Νέας Δημοκρατίας. Πεντακόσιες χιλιάδες Πακιστανοί θα έρθουν εδώ για εργατικά χέρια. Είναι η απόφαση που βγήκε στη συνάντηση του κ. Γεωργιάδη με τον Υπουργό Εσωτερικών του Πακιστάν. Δεν το λέμε εμείς. Να, ο Πακιστανός Υπουργός «καρφώνει» τον Άδωνι, για πεντακόσιες χιλιάδες μετανάστες λέει. Το tweet του Υπουργού είναι, δεν είναι κάποιο παραπολιτικό site ή οτιδήποτε άλλο ή ένα κους κους ή ένα κουτσομπολιό. Είναι, κύριε Βεσυρόπουλε, το tweet του Υπουργού του Πακιστάν. Αυτά ψηφίσατε χθες.

Γι’ αυτά θα λογοδοτήσετε όλοι οι Υπουργοί της Νέας Δημοκρατίας και οι Βουλευτές στους Έλληνες πολίτες! Μισό εκατομμύριο Πακιστανοί θα έρθουν στην Ελλάδα. Έτσι συμφώνησε ο κ. Γεωργιάδης με τον Πακιστανό, εκτός και αν λέει ψέματα ο Πακιστανός Υπουργός Εσωτερικών, ο οποίος το έχει κάνει με κάθε επισημότητα στην επίσημή του σελίδα στο Twitter και το ανακοινώνει. Αυτοί είστε πραγματικά!

Κύριε Πρόεδρε, ήταν κοπιαστική η διαδικασία των τελευταίων δέκα ημερών πραγματικά. Θέλω να ευχηθώ σε όλες τις Ελληνίδες και όλους τους Έλληνες «καλά Χριστούγεννα», με υγεία φυσικά και να αντέξουν τις δυσκολίες.

Ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Θα δώσω τώρα τον λόγο στον κ. Αθανάσιο Χαλκιά, Κοινοβουλευτικό Εκπρόσωπο από τους Σπαρτιάτες. Στη συνέχεια έχει ζητήσει και θα λάβει τον λόγο ο Κοινοβουλευτικός Εκπρόσωπος του ΣΥΡΙΖΑ κ. Παππάς.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Αξιότιμες κυρίες και κύριοι συνάδελφοι, κύριε Υπουργέ, ερχόμαστε σήμερα εδώ μόλις λίγες μέρες μετά την κύρωση του προϋπολογισμού με αναπτυξιακό υποτίθεται προσανατολισμό. Οι περισσότερες ρυθμίσεις που εισάγονται με το παρόν νομοσχέδιο είναι διοικητικού και οργανωτικού χαρακτήρα. Αξίζει όμως να σταθούμε σε μερικά σημεία-κλειδιά.

Ένα θέμα που πρέπει να θίξουμε αφορά το άρθρο 43 περί παράτασης των συμβάσεων υπηρεσιών καθαριότητας της Ανεξάρτητης Αρχής Δημοσίων Εσόδων, το άρθρο 74 περί της ίδιας παράτασης στα ελληνικά πανεπιστήμια και στο άρθρο 83 περί ίδιου θέματος για τις ανάγκες της Ελληνικής Αστυνομίας. Και στα τρία αυτά άρθρα προβλέπεται η παράταση των συμβάσεων των υπαλλήλων καθαριότητας με συμβάσεις ορισμένου χρόνου, μέχρι να ολοκληρωθούν οι διαγωνιστικές διαδικασίες για την ανάληψη του έργου από εργολάβους.

Η εύλογη ερώτηση είναι η εξής. Γιατί να πάνε αυτές οι υπηρεσίες σε εργολάβους; Για να απασχολούν εργαζόμενους χωρίς κάποιο αξιοκρατικό κριτήριο επιλογής προσωπικού; Για να δουλεύουν οι άνθρωποι υπό απαράδεκτες συνθήκες εργασίας χωρίς να προστατεύεται στο ελάχιστο το όποιο εργασιακό τους δικαίωμα;

Για να μη θίξουμε και το θέμα της εν γένει ασφάλειας, όταν οι διαγωνισμοί πρόσληψης προσωπικού, έστω και ορισμένου χρόνου, διενεργούνται από το δημόσιο, που κάθε υποψήφιος πρέπει να πληροί κάποιες ελάχιστες απαιτήσεις, όπως για παράδειγμα να έχει την ελληνική ιθαγένεια, να γίνεται έλεγχος στο ποινικό του μητρώο, να μοριοδοτείται ανάλογα με τον χρόνο που είναι άνεργος, εάν είναι πολύτεκνος ή αν έχει σύζυγο με αναπηρία. Σε αυτές τις θέσεις εργάζονται ορισμένοι από τους πιο ευάλωτους συνανθρώπους μας και μας λέτε να πάνε σε εργολάβους.

Πώς θα διασφαλίσουν οι εργολάβοι ότι αυτοί που εργάζονται σε αυτούς τους φορείς πληρούν έστω τα ελάχιστα κριτήρια; Και γιατί να γίνει διαγωνισμός; Μας στοιχίζει λιγότερο σε σχέση με το να προσλάβουμε αυτούς τους ανθρώπους μόνιμα; Γίνεται η δουλειά καλύτερα; Πάλι όχι. Οπότε δεν βλέπουμε τον λόγο να πραγματοποιηθούν αυτοί οι διαγωνισμοί. Αλλά ξέρουμε και τον αντίλογο, ότι αυτό κάνουν όλες οι ευρωπαϊκές χώρες.

Ας δούμε όμως και τι άλλο κάνουν οι άλλες ευρωπαϊκές χώρες που εμείς δεν κάνουμε. Ας πάρουμε για παράδειγμα την ακρίβεια. Ακούμε την Κυβέρνηση να λέει ότι δεν υπάρχει ουσιαστικό πρόβλημα, ότι ο λαός μπορεί να ανταποκριθεί στις αυξανόμενες τιμές, αρχής γενομένης από το κόστος της ενέργειας. Και όχι μόνο σταματούν οι επιδοτήσεις, αλλά ζητάτε από τον ίδιο τον Έλληνα καταναλωτή να επιλέξει τιμολόγιο, να πάρει την ευθύνη για τη δική σας ανεπάρκεια. Και πώς να πάρει την ευθύνη όταν πρέπει να έχει τουλάχιστον πτυχίο οικονομολόγου για να καταλάβει πώς λειτουργεί κάθε μια επιλογή; Είστε σοβαροί;

Για το θέμα της επάρκειας της χώρας μας η επιλογή είναι μία και την έχουμε άφθονη, το λένε λιγνίτη. Όταν χώρες που υποτίθεται ότι είναι μπροστάρηδες της αλλαγής, όπως η Γερμανία, επιστρέφουν στον λιγνίτη για την ηλεκτροπαραγωγή τους, εμείς επιμένουμε σε μέτρα που είναι αμφίβολης αποτελεσματικότητας και στην εισαγωγή ενέργειας από το εξωτερικό σε τιμές πολύ υψηλότερες από το εξωτερικό, σε σχέση με το να παρήγαμε οι ίδιοι αυτήν την ενέργεια.

Αλλά οι διαφορές μας με την υπόλοιπη Ευρώπη δεν σταματούν εκεί. Και θέλω λίγο την προσοχή σας, κυρίες και κύριοι συνάδελφοι. Ανέλυσα σε προηγούμενη ομιλία μου εδώ από το Βήμα ότι η «Πτολεμαΐδα 5», ένα σύγχρονο εργοστάσιο με πολύ χαμηλότερους ρύπους και με υψηλή απόδοση, μας γλίτωσε στα χρόνια της ενεργειακής κρίσης 700 εκατομμύρια ευρώ, όταν όλο το εργοστάσιο κόστισε 1,5 δισεκατομμύριο. Και έρχονται λοιπόν και μας λένε για πράσινη ανάπτυξη. Να θυμίσουμε και στον ελληνικό λαό που μας ακούει ότι τα χρήματα που δαπανούσες για το τετράμηνο, αυτή τη στιγμή τα δίνεις για τον μήνα. Αυτή είναι η πράσινη ανάπτυξη που οραματίζονται.

Και προσέξτε τώρα ένας ιθύνων νους τι έχει σκεφτεί. Να κάνουμε, λέει, πράσινη ανάπτυξη και κλείνουμε τα εργοστάσια λιγνίτη στη χώρα μας. Θέλω να σας θέσω και το εξής ακόμα ερώτημα. Το προσεχές διάστημα, τα επόμενα δυο-τρία χρόνια, η Ευρωπαϊκή Ένωση θα βάλει ρύπους για το μεθάνιο, άρα τα εργοστάσια που έχουμε με φυσικό αέριο θα κληθούν να πληρώσουν ρύπους. Ποιος θα τους πληρώσει; Ο ελληνικός λαός.

Πάμε λοιπόν πάλι στον λιγνίτη. Και τι κάνει αυτός ο ιθύνων νους; Κλείνει τα εργοστάσια λιγνίτη στην Ελλάδα για την πράσινη ανάπτυξη και κάνουμε εξαγωγή λιγνίτη στα Σκόπια και εισάγουμε ενέργεια από τα Σκόπια που είναι παραγόμενη από λιγνίτη. Αυτά μόνο εδώ!

Ας περάσουμε, λοιπόν, και στο θέμα της ακρίβειας στις τιμές των τροφίμων. Μιας και έρχονται και Χριστούγεννα και θα θέλει ο Έλληνας να αγοράσει και το κάτι παραπάνω για το γιορτινό τραπέζι, έχω εδώ μπροστά μου έναν πίνακα που δείχνει τον εναρμονισμένο δείκτη τιμών καταναλωτή όλων των χωρών της ευρωπαϊκής ηπείρου -όχι Ευρωπαϊκής Ένωσης, αλλά ευρωπαϊκής ηπείρου- για βασικές κατηγορίες τροφίμων, απαραίτητων για μια υγιεινή και ισορροπημένη διατροφή.

Κύριε Υπουργέ, θα είναι αξιόλογο να τις δείτε αυτές τις τιμές. Θα τις καταθέσω και στα Πρακτικά να το πάρετε μετά το τέλος της ομιλίας μου. Αφορά μόνο στα τελευταία επίσημα στοιχεία της EUROSTAT, αυτά του περασμένου Οκτωβρίου.

Ο δείκτης τιμών καταναλωτή της Ελλάδας είναι πάνω από τον ευρωπαϊκό μέσο όρο σε βοδινό, αρνίσιο και κατσικίσιο κρέας, ελαιόλαδο και άλλα βρώσιμα έλαια και καφέ. Ειδικά δε για το αρνίσιο κρέας και το ελαιόλαδο, η χώρα μας φιγουράρει στην πέμπτη θέση, έχοντας έναν από τους υψηλότερους δείκτες σε όλη την Ευρώπη. Αν είναι δυνατόν! Το ελαιόλαδο στην Ελλάδα, στη χώρα που παράγει τόνους κάθε χρόνο και εξάγει σε όλο τον κόσμο, ο καταναλωτής το πληρώνει πιο ακριβά από τον καταναλωτή στη Γαλλία, το Λουξεμβούργο και τη Δανία.

Ακούμε την Κυβέρνηση να λέει ότι στην Ισπανία πωλείται πιο ακριβά. Όντως, έχετε δίκιο. Αλλά γιατί να πάρουμε σαν παράδειγμα την Ισπανία και την Ουγγαρία που πωλείται πιο ακριβά και να μην πάρουμε την Ιταλία που παράγει ελαιόλαδο; Η Ιταλία είναι έξι θέσεις κάτω από εμάς, κάτω από τον ευρωπαϊκό μέσο όρο.

Το πιο αξιοσημείωτο εύρημα, όμως, κοιτάζοντας κανείς σε αυτόν τον πίνακα, αφορά στη χώρα που έχει το χαμηλότερο δείκτη τιμών καταναλωτή σε όλη την Ευρώπη. Δεν είναι ούτε η Κύπρος ούτε η Μάλτα ούτε κάποιο άλλο μικρό κράτος. Είναι η Ελβετία. Με εξαίρεση το βοδινό κρέας, τα πουλερικά και ορισμένα γαλακτοκομικά προϊόντα, η Ελβετία έχει τον χαμηλότερο δείκτη τιμών καταναλωτή σε όλες τις βασικές κατηγορίες τροφίμων.

Το ελαιόλαδο είναι πιο ακριβό στην Αθήνα απ’ ό,τι είναι στη Γενεύη. Συγκεκριμένα, ο δείκτης στην Ελλάδα βρίσκεται στις 183,64 μονάδες, ενώ στην Ελβετία στις 110,19. Συγχαρητήρια στη Νέα Δημοκρατία και την Κυβέρνηση του Κυριάκου Μητσοτάκη, που είμαστε στις τιμές πιο ακριβοί από την Ελβετία!

Και ελάτε να δούμε και το παρακάτω. Ο κατώτατος μισθός στην Ελλάδα είναι 780 ευρώ και στην Ελβετία 3.800 ευρώ, δηλαδή πάνω από 3.000 ευρώ διαφορά. Για του λόγου το αληθές, θα καταθέσω στο τέλος της ομιλίας μου τα στοιχεία. Ειλικρινά είστε απίστευτοι.

Πώς είναι δυνατόν η Ελβετία να έχει μικρότερο δείκτη σε κάθε κατηγορία προϊόντων; Μήπως κάνουμε κάτι λάθος; Προφανώς και κάνουμε, αρχής γενομένης από το φορολογικό μας σύστημα.

Παρ’ όλο που η φορολόγηση στην Ελβετία είναι αρκετά πολύπλοκη, αφού πληρώνονται φόροι σε τρία επίπεδα, το σύστημά της μοιάζει αρκετά με το δικό μας. Η μόνη και ίσως πιο ουσιαστική διαφορά είναι στο ύψος των φόρων. Ένα καθολικό 8,5% είναι αρκετό για το κράτος τους. Ο ΦΠΑ δεν ξεπερνά το 7,7% γενικά, ενώ για τα τρόφιμα και τα είδη πρώτης ανάγκης είναι μόλις 2,5%.

Εμείς εδώ πληρώνουμε στο κράτος 24% μόνο από τον ΦΠΑ και δεν προβλέπεται καμμία εξαίρεση για τα βασικά είδη διατροφής, συν φόρο μισθωτών υπηρεσιών, συν φόρο εισοδήματος, συν, συν, συν. Εμείς πληρώνουμε σε ΦΠΑ παραπάνω από όσα πληρώνουν οι Ελβετοί συνολικά. Και μετά αναρωτιόμαστε γιατί είναι τόσο υψηλές οι τιμές εδώ! Τα στοιχεία της EUROSTAT τα λένε όλα.

Κλείνοντας, θα ήθελα με αφορμή το άρθρο 45 του υπό συζήτηση νομοσχεδίου, αναφορικά με τη χρηματοδότηση του Μουσείου Ολοκαυτώματος στη Θεσσαλονίκη, να αναφερθώ και στο αίτημα που έχουν καταθέσει στον Αναπληρωτή Υπουργό Εσωτερικών κ. Λιβάνιο οι εκπρόσωποι τεσσάρων Κέντρων Μικρασιατικού Πολιτισμού, σχετικά με την κατάργησή τους με τον ν.5056/2023. Όχι μόνο δεν έχει δημιουργηθεί το Μουσείο Προσφυγικού Ελληνισμού, όχι μόνο η χρηματοδότηση που λάμβαναν οι συγκεκριμένοι φορείς από το κράτος ήταν απειροελάχιστη, αλλά με τον νέο νόμο του Υπουργείου Εσωτερικών οι φορείς αυτοί καταργούνται.

Ποιος μένει, λοιπόν, για να κρατήσει ζωντανή την ιστορία μας; Ποιος θα αναλάβει να διατηρήσει αυτό το κομμάτι της πολιτιστικής μας κληρονομιάς;

Θα ήθελα, λοιπόν, να παρακαλέσω όλους να αγκαλιάσετε το αίτημα των συμπολιτών μας και να προχωρήσουμε και στην επιχορήγηση του Μουσείου Μικρασιατικού Πολιτισμού με το νέο έτος.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ**. ΑΘΑΝΑΣΙΟΣ ΜΠΟΥΡΑΣ**)

Τέλος, αν και ο προλαλήσας αναφέρθηκε στις πεντακόσιες χιλιάδες μετανάστες από το Πακιστάν, κατά δήλωση του Υπουργού Εσωτερικών του Πακιστάν, σε συζήτηση που είχε με τον κ. Άδωνι Γεωργιάδη, αναμένουμε τελικά να δούμε από τον κ. Άδωνι Γεωργιάδη τι θα ισχύσει. Θα ισχύσουν οι διακρατικές συμφωνίες με Ινδία, Μολδαβία, Αρμενία που μας είχε πει ή θα έχουμε πεντακόσιες χιλιάδες άτομα από το Πακιστάν εξειδικευμένους τεχνίτες;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, σε μισό λεπτό.

Κλείνοντας, θέλω να αναφερθώ και στην τροπολογία 68/23, που ήρθε νύχτα -όπως όλα που μας φέρνετε νύχτα, μαύρα μεσάνυχτα- χωρίς να έχει ενταχθεί στη διαβούλευση και αφορά στην τροποποίηση και τις πλήρεις αρμοδιότητες που αναλαμβάνει η «Ανάπλαση Αθήνας Α.Ε.» για θέματα ΟΤΑ ή νομικά πρόσωπα δημοσίου δικαίου.

Θέλω να αναφέρω ότι είναι απαράδεκτη και γεννά πολλά ερωτήματα.

Εάν, όπως είπατε, κύριε Υπουργέ, ήταν προαποφασισμένο εδώ και μήνες, γιατί δεν μπήκε στη διαβούλευση του όλου νομοσχεδίου;

Θα ήθελα να ευχηθώ σε όλους τους συναδέλφους, στο προσωπικό της Βουλής και στον ελληνικό λαό καλά Χριστούγεννα, καλές γιορτές, με υγεία για το νέο έτος!

Σας ευχαριστώ πάρα πολύ.

(Στο σημείο αυτό ο Βουλευτής κ. Αθανάσιος Χαλκιάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο τώρα έχει ο Βουλευτής από το ΠΑΣΟΚ - Κίνημα Αλλαγής, ο κ. Νικολαΐδης.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ, κύριε Πρόεδρε.

Ευχαριστώ πολύ, κύριε Παππά.

Κυρίες και κύριοι συνάδελφοι, συζητάμε ένα νομοσχέδιο με εκατό περίπου άρθρα -ενενήντα οκτώ, για την ακρίβεια- τα οποία δεν έχουν καμμία συνοχή μεταξύ τους.

Το νομοσχέδιο περιλαμβάνει πλήθος παρεμβάσεων που προσπαθούν να κλείσουν τρύπες, να μπαλώσουν λάθη, να παρατείνουν ενδιάμεσες καταστάσεις που απέφυγε ή απέτυχε να χειριστεί η Κυβέρνηση.

Για να το πούμε απλά, πρόκειται για ένα νομοσχέδιο χωρίς αρχή, μέση και τέλος. Και όλα αυτά την τελευταία στιγμή, λίγο πριν τελειώσει ο χρόνος. Και πραγματικά, γεννιέται το ερώτημα: Αυτό είναι το επιτελικό κράτος των αρίστων της Νέας Δημοκρατίας; Με την ψυχή στο στόμα ρυθμίσεις της τελευταίας στιγμής για ζητήματα που θα έπρεπε να έχουν δρομολογηθεί νωρίτερα ή για ζητήματα που δεν θα έπρεπε να παραμένουν ανοιχτά.

Κυρίες και κύριοι συνάδελφοι, θα ήθελα να σταθώ σε ένα από τα πολλά άρθρα του νομοσχεδίου. Πρώτα από όλα, αφορά στον τομέα ευθύνης μου στην Κοινοβουλευτική Ομάδα του ΠΑΣΟΚ, τον αθλητισμό. Δεύτερον, αναδεικνύει με ηχηρό τρόπο τη μέχρι τώρα λάθος προσέγγιση της Κυβέρνησης στο πρόβλημα της βίας στον χώρο του αθλητισμού.

Τρίτον, το συγκεκριμένο άρθρο είναι ενδεικτικό για τον συνολικό τρόπο με τον οποίο αντιμετωπίζει η Κυβέρνηση τα περισσότερα θέματα, με έμφαση στην επικοινωνία και όχι στην ουσία.

Αναφέρομαι στο άρθρο 85 για την παράταση της θητείας της Διαρκούς Επιτροπής για την Αντιμετώπιση της Βίας. Πρώτα από όλα, να ξεκαθαρίσω ότι θα ψηφίσουμε θετικά το συγκεκριμένο άρθρο. Όμως, η θετική ψήφος αφορά κυρίως στην ενεργοποίηση όλων των οργάνων της πολιτείας για την αντιμετώπιση των περιστατικών βίας στον αθλητισμό, κάτι που δεν έχει γίνει μέχρι σήμερα. Αυτό θέλουμε να αναδείξουμε και από την αναφορά στο συγκεκριμένο θέμα.

Άλλωστε, η συγκεκριμένη επιτροπή συστάθηκε για συγκεκριμένο σκοπό στα χρόνια των κυβερνήσεων του ΠΑΣΟΚ, άσχετα αν στην πορεία οι κυβερνήσεις των άλλων κομμάτων που ακολούθησαν δεν μπόρεσαν να την αξιοποιήσουν, με βάση την αρχική στόχευση της λειτουργίας της.

Με αφορμή, λοιπόν, τη συγκεκριμένη ρύθμιση σε αυτό το νομοσχέδιο, δεν μπορώ να μην αναφερθώ σε μια ακόμη παράταση που δόθηκε με αυτή τη σύνθεση της Βουλής και αφορούσε στον αθλητισμό. Αναφέρομαι στην παράταση για τον χρόνο έναρξης εφαρμογής της υποχρέωσης προμήθειας κάρτας φιλάθλου. Ψηφίστηκε στα τέλη του Ιουλίου και με αυτή δόθηκε παράταση για την εφαρμογή της κάρτας φιλάθλου μέχρι τον Ιούλιο του 2024. Τώρα μας λέτε ότι δεν πέτυχε και θα καταργηθεί.

Κυρίες και κύριοι συνάδελφοι, αντιλαμβανόμαστε όλοι ποια είναι η τακτική της Κυβέρνησης στα ζητήματα που αφορούν στον αθλητισμό και στα μέτρα για την αντιμετώπιση της βίας και στους αθλητικούς χώρους: Παράταση στην παράταση και αν χρειαστεί, κύριε Υπουργέ, άλλη μια παράταση.

Να γνωρίζετε, όμως, κύριοι της Κυβέρνησης, ότι δεν θα έχετε ξανά την ανοχή μας. Δεν μπορείτε να αντιμετωπίζετε με τόση προχειρότητα τόσο σοβαρά ζητήματα. Άλλωστε, γενικότερα στο συγκεκριμένο ζήτημα έχετε φανεί κατώτεροι των περιστάσεων. Μέσα σε χρονικό διάστημα μικρότερο του ενός έτους ανακοινώθηκαν τα ίδια μέτρα τρεις φορές, μετά από τραγικά περιστατικά που συγκλόνισαν την ελληνική κοινωνία. Μοναδική διαφοροποίηση την τελευταία φορά, μετά τον σοβαρό τραυματισμό του αστυνομικού, ήταν το επιπλέον κλείσιμο των γηπέδων ποδοσφαίρου. Τιμωρήσατε, δηλαδή, όλους τους φιλάθλους με την απαγόρευση να παρακολουθούν αθλητικούς αγώνες, αντί να τιμωρήσετε τις συμμορίες που προκαλούν τα επεισόδια.

Μάλιστα, έσπευσαν οι Υπουργοί της Κυβέρνησης να παραδώσουν διακόσια ονόματα χούλιγκαν στη δικαιοσύνη, λες και αυτά τα ονόματα μαζεύτηκαν σε δυο-τρεις μέρες, οπότε ήταν επιβεβλημένη να υπάρχει αυτή η διαδικασία. Μα, γιατί δεν πηγαίνατε τα στοιχεία νωρίτερα, αφού τους γνωρίζατε και τα είχατε στα συρτάρια σας; Ρητορικό το ερώτημα, για να γίνει πλήρως αντιληπτό ότι η Κυβέρνηση ενδιαφέρεται μόνο για την επικοινωνία και όχι για την ουσία.

Πριν από λίγες ημέρες, κατά τη συζήτηση του προϋπολογισμού, άκουσα με πολύ μεγάλο ενδιαφέρον την τοποθέτηση του αρμόδιου Υπουργού Αθλητισμού για το σοβαρό πρόβλημα της βίας στους αθλητικούς χώρους. Με πολύ συμπάθεια προς το πρόσωπό του, απλώς να τον προειδοποιήσω ότι, αν η αύξηση περιστατικών βίας στη χώρα μας -και στον αθλητισμό και στα σχολεία και μέσα στην οικογένεια και σε άλλες μορφές της- δεν αντιμετωπιστεί ως εθνικό ζήτημα, τότε αργά η γρήγορα θα βρεθεί στη θέση του προκατόχου του, να ακούει δηλαδή από τον διάδοχό του στο Υπουργείο Αθλητισμού ότι δεν έκανε καλά τη δουλειά του και ότι η νομοθεσία δεν επαρκεί και είναι ελλιπής.

Κυρίες και κύριοι συνάδελφοι, με ενδιαφέρον αναμένουμε τη νέα νομοθετική πρωτοβουλία που θα λάβει η Κυβέρνηση. Όμως, ας έχει καλά στο μυαλό της πως καμμιά πρωτοβουλία δεν θα έχει αποτέλεσμα, αν δεν συνοδεύεται από την πολιτική βούληση για την εφαρμογή της. Μέχρι τώρα αυτή η αναγκαία συνθήκη απουσίαζε. Και ας ληφθεί επιτέλους υπ’ όψιν ότι τραγικά περιστατικά βίας με νεκρούς είχαμε πρόσφατα στη χώρα μας και εκτός πλαισίου διεξαγωγής αθλητικών αγώνων. Οπότε, πέρα από τις όποιες ρυθμίσεις για τη διεξαγωγή των αγώνων με ασφάλεια για όλους τους εμπλεκόμενους, απαιτούνται και άλλες πρωτοβουλίες.

Ως ΠΑΣΟΚ - Κίνημα Αλλαγής είμαστε έτοιμοι να συμβάλλουμε προς αυτή την κατεύθυνση με συγκεκριμένες προτάσεις οι οποίες αντιμετωπίζουν το πρόβλημα της βίας στη ρίζα του.

Τέλος, μιας και πρόκειται για την τελευταία συνεδρίαση της Βουλής πριν την εορταστική περίοδο των Χριστουγέννων και της Πρωτοχρονιάς, εύχομαι σε όλες και σε όλους τους συναδέλφους καλά Χριστούγεννα, καλή χρονιά, με υγεία σε εσάς και τις οικογένειές σας.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και αντευχόμεθα από καρδιάς.

Τώρα τον λόγο έχει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, ο κ. Νίκος Παππάς.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε.

Υπάρχουν δύο γεγονότα τα οποία έχουν κυριεύσει τη δημόσια συζήτηση στην πατρίδα μας τις τελευταίες ημέρες. Το ένα αφορά την αποκαθήλωση του εικαστικού στο Προξενείο μας. Και το άλλο ζήτημα αφορά τη ρύθμιση για τους μετανάστες και τους εργάτες γης, που φαίνεται ότι δίχασε τη Δεξιά παράταξη.

Αυτά τα δύο έχουν έναν κοινό παρονομαστή, κύριε Παπαθανάση, το γεγονός ότι ήρθε η ώρα να πληρώσετε το τίμημα της πλαγιοκόπησης από τα δεξιά σας, το οποίο προφανώς δεν σκεφτόσασταν όταν κάνατε ανοίκειες επιθέσεις στη δική μας παράταξη, τον καιρό που προσπαθούσαμε -και καταφέραμε τελικά- να επιλύσουμε το μακεδονικό ζήτημα. Διότι, αν κοιτάξετε τα ορεινά έδρανα, θα δείτε τα επίχειρα αυτών των εκλογών. Κάποια πολιτικά και ιδεολογικά ντεπόζιτα επιλέξατε να τα γεμίσετε.

Βέβαια εδώ θα ήθελα να σας ρωτήσω ειλικρινώς το εξής. Είπε σε μια προσπάθεια κατευνασμού ο εκπρόσωπός σας, και ήταν η κεντρική κυβερνητική γραμμή, ότι αυτή η ρύθμιση για τους μετανάστες είναι άπαξ. Δεν στέκομαι τώρα στη συνάντηση που έκανε ο κ. Γεωργιάδης και είπε ότι θα είναι πεντακόσιες χιλιάδες οι εργάτες από το Πακιστάν που θα έρθουν για να δουλέψουν εδώ. Γράφετε και στην αιτιολογική έκθεση ότι υπάρχει πρόβλημα με την αδήλωτη εργασία και το έλλειμμα εργατικών χεριών, εργατικού δυναμικού. Έτσι δεν είναι; Ρωτάμε, λοιπόν, το εξής απλό. Εάν σε τρεις, τέσσερις, πέντε μήνες από σήμερα διαπιστώσουμε ότι υπάρχει ακόμα πρόβλημα αδήλωτης εργασίας και ακόμα υπάρχει πρόβλημα ελλείμματος εργατικού δυναμικού, δεν θα κινηθείτε στην ίδια κατεύθυνση; Θα κινηθείτε στην ίδια κατεύθυνση και απλώς υποκρίνεστε ενώπιον και της Κοινοβουλευτικής σας Ομάδας και ενώπιον του Κοινοβουλίου και βεβαίως ενώπιον του ελληνικού λαού, ο οποίος θα πρέπει να καταλάβει και να δει το προφανές, ότι κάποια ζητήματα για τη Δεξιά παράταξη, είναι ζητήματα απλώς πολιτικής επικοινωνίας και πολιτικού μάρκετινγκ, και απλώς τα χρησιμοποιεί και τα μοχλεύει στην πολιτική συζήτηση. Γιατί; Επειδή είναι ανίκανη με το ιδεολογικό και πολιτικό της οπλοστάσιο να απαντήσει στις μεγάλες προκλήσεις.

Και είναι μια μεγάλη πρόκληση για τη χώρα μας να καλύψει το κενό του εργατικού δυναμικού που έχει προκύψει από την αρνητική δημογραφική τάση και βεβαίως από τη μετανάστευση νεότερων γενεών προς τα έξω. Είμαστε χώρα η οποία γερνάει. Είμαστε ένας λαός ο οποίος απομειώνεται. Έπρεπε να έχει χτυπήσει καμπανάκι γενικευμένο. Δεν βλέπουμε αυτό. Βλέπουμε μόνο να κρύβεστε πίσω από φθηνές δικαιολογίες και να μην μπορείτε να παραδεχτείτε ενώπιον του ακροατηρίου του δικού σας ότι υπάρχει ένα μείζον πρόβλημα το οποίο δεν μπορείτε με τις πολιτικές σας θέσεις εσείς να επιλύσετε.

Και όπως είστε ακατάλληλοι να λύσετε αυτό το μείζον ζήτημα μεσοπρόθεσμα, είστε και απολύτως ακατάλληλοι να κάνετε οτιδήποτε για την ακρίβεια. Και επιτρέψτε μου μόνο μία κουβέντα. Δεν καταλαβαίνω την επιμονή σας να λέτε ότι η μείωση των έμμεσων φόρων δεν λειτουργεί. Δηλαδή αν αυτή τη στιγμή ανοίξετε τις βάσεις δεδομένων και τα γραφήματα, θα δείτε πόσο έχει πέσει ο πληθωρισμός τροφίμων στην Ισπανία, την Πορτογαλία και την Κύπρο. Στην Ελλάδα καταφέραμε και τους κάναμε προσπέραση στον πληθωρισμό τροφίμων. Δεν κινείστε σε αυτή την κατεύθυνση. Σε ποια κατεύθυνση κινείστε; Κινείστε στην κατεύθυνση της επιμονής στην αισχροκέρδεια, διότι, ξεκινώντας από την ενέργεια, έχετε φέρει τα πολύχρωμα τιμολόγια. Τι είναι τα πολύχρωμα τιμολόγια, κύριοι της Κυβέρνησης; Είναι η ρήτρα αναπροσαρμογής, συν την ατομική ευθύνη. Δηλαδή, θα πληρώνει ο άλλος φουσκωμένο λογαριασμό και θα του λέτε «Φταις γιατί δεν έκανες την κατάλληλη επιλογή τιμολογίου». Πολύ έξυπνο! Εδώ είμαστε και θα τα δούμε.

Πάμε παρακάτω, στην «Ανάπλαση Αθήνας Α.Ε.». Πρέπει να προσέχετε ποια επιχειρήματα κομίζετε στον δημόσιο διάλογο, διότι, αν παίρναμε τοις μετρητοίς αυτά που λέτε, είναι σαν να προσπαθείτε να μας πείσετε και εμάς και το πανελλήνιο ότι ο κ. Μπακογιάννης ήταν απολύτως ακατάλληλος για να τα διαχειριστεί αυτά τα θέματα. Και εσείς, χωρίς ταπεινά κίνητρα, απλώς κάνετε μια επιλογή η οποία είναι στην κατάσταση του επιτελικού κράτους, η οποία θα επιταχύνει και την υλοποίηση αυτών των πολιτικών. Σας προτείνουμε, λοιπόν, για να ολοκληρώσετε τον κύκλο της επιτελικότητας και να τερματίσετε την ταχύτητα υλοποίησης των έργων, τώρα που δεν είναι Δήμαρχος ο κ. Μπακογιάννης, να τον κάνετε Υφυπουργό Αναπλάσεως. Θα έχει πάρει την αρμοδιότητα ο άνθρωπος μαζί του και θα μπει στο Υπουργικό Συμβούλιο. Δεν υπάρχει κώλυμα.

**ΠΑΥΛΟΣ ΓΕΡΟΥΛΑΝΟΣ:** Μην τους βάζεις ιδέες. Αν το κάνεις για να τον κάψεις, έχει καλώς!

**ΝΙΚΟΛΑΟΣ ΠΑΠΠΑΣ:** Τι εννοείτε; Ιδέες καταθέτουμε εδώ. Και το λέω για να σταματήσουμε κάποια στιγμή να κοροϊδευόμαστε.

Πιστεύετε ότι πείθει κανέναν ότι κάνατε αυτή την κίνηση όχι επειδή βγήκε άλλος Δήμαρχος στην Αθήνα, αλλά επειδή υπήρχε ζήτημα επιτελικότητας και επιτάχυνσης των διαδικασιών; Είναι αστείο, νομίζω, να το συζητάμε, όπως είναι και μια προσβολή απέναντι στους πολίτες της Αθήνας.

Καθίσαμε και ψάξαμε και τη «ΔΙΑΥΓΕΙΑ» για να δούμε τι έχει κάνει αυτή η «Ανάπλαση Αθήνας Α.Ε.» μετά τις εκλογές. Και βρήκαμε ότι υπέγραψε 19 του μήνα. Ο μήνας σήμερα έχει 20. Εχθές υπέγραψε μια σύμβαση για υλοποίηση έργου 3,5 εκατομμύρια ευρώ. Εχθές! Δεν έχετε τον Θεό σας! Δηλαδή δεν έχετε ούτε τη στοιχειώδη ευγένεια να πείτε ότι υπάρχει ένα εκλογικό αποτέλεσμα και θα μείνει στη διακριτική ευχέρεια του νέου Δημάρχου η υλοποίηση τόσο βασικών επιλογών.

Να πω λίγα λόγια για το νομοσχέδιο. Το νομοσχέδιο νομίζω ότι αποτυπώνει πως ακόμα ψάχνετε βηματισμό για την οργανωτική διάρθρωση και του ΠΔΕ και του ΕΣΠΑ και του Ταμείου Ανάκαμψης. Αυτό αποτυπώνεται και στην πραγματική απορρόφηση, η οποία είναι κοντά στο 10%.

Βεβαίως επιτρέψτε μου να πω και να σημειώσω ότι η μία από τις διατάξεις η οποία μας έκανε εντύπωση, είναι η διάταξη που αφορά το ΕΚΟΜΕ, το οποίο παραλάβατε από τη δική μας διακυβέρνηση, ένα μέτρο, ένας φορέας ο οποίος πραγματικά ανέστησε την ελληνική οπτικοακουστική παραγωγή. Και μάλλον έχετε καταφέρει να τον χρεοκοπήσετε. Διότι δεν φαίνεται από πού θα χρηματοδοτηθούν οι δράσεις του από εδώ και μπρος. Και βεβαίως κοντά σε αυτά, έχουμε πληθώρα δημοσιευμάτων για στάσεις πληρωμών στα συγχρηματοδοτούμενα προγράμματα.

Επίσης, να αναφέρω και μια ερώτηση η οποία επαναλαμβάνεται από τη δική μας μεριά και έχει μείνει αναπάντητη. Ποια έργα απεντάχθηκαν στις αλλαγές που κάνετε στο Ταμείο Ανάκαμψης; Διότι έχει βουίξει ο τόπος -έχετε δημοσιεύσει μόνο την περίληψη της περίληψης- ότι έχετε απεντάξει και έργα ανάταξης του σιδηροδρομικού δικτύου στη βόρεια Ελλάδα και αντιπλημμυρικά έργα και έργα ύδρευσης.

Καταθέτω στα Πρακτικά σχετικό δημοσίευμα από την εφημερίδα «Η ΚΑΘΗΜΕΡΙΝΗ».

(Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Παπαθανάση, έρχομαι τώρα στο θέμα της τροπολογίας που είχαμε την ευκαιρία να συζητήσουμε χθες. Ποιο είναι το ιστορικό, κύριε Υπουργέ; Το 2021 έρχεται η οδηγία από την Ευρωπαϊκή Ένωση για την προστασία των δανειοληπτών. Προσέξτε! Η οδηγία λέει να προστατέψετε τους δανειολήπτες. Τι κάνετε εσείς; Σπεύδετε να την ενσωματώσετε; Όχι. Ξεκινάτε και παίζετε καθυστερήσεις. Εν τω μεταξύ, τιτλοποιούνται δάνεια, αδειάζουν οι ισολογισμοί των τραπεζών, και φέρνετε την ενσωμάτωση της οδηγίας πριν λίγες εβδομάδες. Τι λέει η οδηγία; Προστασία της πρώτης κατοικίας. Το κάνατε; Δεν το κάνατε. Τι λέει η οδηγία; Προστασία δανειοληπτών που έχουν δανειστεί σε ελβετικό φράγκο. Το κάνατε; Δεν το κάνατε. Τι δεν λέει η οδηγία; Να έχουν ακατάσχετο λογαριασμό οι servicers. Το κάνατε. Τι δεν λέει η οδηγία; Δεν λέει η οδηγία ότι πρέπει να πάμε σε μια λογική «ο γέγονε, γέγονε».

Και έρχεται η πρώτη εκδοχή του νόμου, όπου λέει στο σχετικό άρθρο ότι το παρόν μέρος, η οδηγία δηλαδή, δεν εφαρμόζεται στη μεταβίβαση απαιτήσεων από συμβάσεις πιστώσεων που μεταβιβάζονται πριν από την 30η Δεκεμβρίου του 2023. Δεν εφαρμόζεται στις μεταβιβάσεις. Γιατί το βάλατε αυτό το εδάφιο, κύριε Παπαθανάση; Γιατί το βάλατε; Διότι ο νόμος περί μεταβιβάσεων λέει ότι πρέπει να ενημερώνεται ο δανειολήπτης και να μην υπάρχουν αλλαγές οι οποίες είναι εις βάρος του, να μην χειροτερεύει η θέση του κατά τη διάρκεια της μεταβίβασης. Μάλιστα. Έχετε κάνει την επιλογή σας και προχωράτε.

Και έρχεται η πανέμορφη τροπολογία, την οποία μας φέρατε προχθές το βράδυ δώδεκα παρά πέντε. Και τι λέει η τροπολογία η οποία φέρατε, κύριε Παπαθανάση; Λέει ότι από το πεδίο εφαρμογής της οδηγίας εξαιρείται και η διαχείριση ακινήτων. Και καθίσαμε και ψάξαμε και λέμε «μα, γιατί δεν το φέραμε αυτό στην αρχή;». Διότι θα ήταν εξόφθαλμο ότι η οδηγία θα καθίστατο μη οδηγία. Διότι αν εξαιρείτε και τη διαχείριση ακινήτων από το πεδίο εφαρμογής της οδηγίας, γιατί έχει τιτλοποιηθεί και συμβασιοποιηθεί μέχρι το τέλος αυτού του έτους, τα 90 από τα 120 δισεκατομμύρια των κόκκινων δανείων δηλαδή, είναι μία μη οδηγία. Ποιους αφορά; Όσους συμβασιοποιήσουν από εδώ και μπρος. Ό,τι έχει τιτλοποιηθεί και συμβασιοποιηθεί με τον «ΗΡΑΚΛΗ» δεν έχει να κάνει με την οδηγία. Όπου τι περίσσεψε από αυτά που ζήταγε η οδηγία; Τι περίσσεψε; Η αξιοπρέπεια του δανειολήπτη και η υποχρέωση του δανειστή να μην τον προσβάλλει και να μην τον ενοχλεί. Τίποτα, λοιπόν, από αυτό.

Στην ίδια οδηγία, λοιπόν, εάν ήσασταν ειλικρινής και φέρνατε τη διάταξη στην αρχή, ξέρετε τι οξύμωρο θα είχαμε; Στο άρθρο 3 να λέει ότι το πεδίο εφαρμογής δεν είναι η διαχείριση ακινήτων και παρακάτω στο άρθρο 5 να επιτρέπει στους servicers να γίνονται διαχειριστές ακινήτων. Προσέξτε τώρα. Δηλαδή η ίδια η οδηγία, ενάμισι άρθρο μετά, θα ακύρωνε την ίδια της την ουσία.

Τώρα, λοιπόν, με αυτήν την τροπολογία την κάνετε μία οδηγία η οποία είναι περιορισμένης εφαρμογής. Την αποψιλώσατε σε σχέση με το πνεύμα και το γράμμα της στην πρώτη εφαρμογή και φέρνετε τώρα μια τροποποίηση, η οποία τι αποτέλεσμα θα έχει; Αν είχατε εσείς ένα δάνειο, θα σας παίρνει η τράπεζα μιάμιση ώρα τα ξημερώματα. Δεν χρειάζεται να είναι ευγενικοί και να μην παρεμβαίνει στην οικογενειακή ζωή, όχι η τράπεζα, ο servicer, και θα διαμαρτύρεστε εσείς και θα λέτε «Βεβαίως, αλλά σας παρακαλώ, μη με ενοχλείτε τέτοια ώρα το βράδυ. Διότι με βάση τον κώδικα δεοντολογίας των τραπεζών…» -που μας τον κραδαίνατε από εδώ πέρα και μας λέγατε ότι υπάρχει ο κώδικας δεοντολογίας των τραπεζών που πρέπει να εφαρμόζουν οι servicers- «…δεν μπορείτε να με παρενοχλείτε». Ξέρετε τι απάντηση θα παίρνατε; «Όχι, κύριε Παπαθανάση…» -θα σας πει ο servicer- «…αυτό είναι για τα καινούργια δάνεια, για τις καινούργιες τιτλοποιήσεις. Εσάς σας εξαγοράσαμε τον Ιούλιο του 2023. Δεν έχετε κανένα δικαίωμα που απορρέει από την οδηγία. Εξαιρείστε ρητά από το πεδίο εφαρμογής της οδηγίας, κύριε Παπαθανάση».

Έχετε δύο επιλογές. Δύο επιλογές, δεν έχετε άλλη. Αυτό και κλείνω. Ή θα μας πείτε ότι δεν είναι αυτό που νομίζουμε. Και να το τεκμηριώσετε, διότι αυτό προκύπτει από το γράμμα της οδηγίας ή θα τεκμηριώσετε την άποψη ότι οι servicers πρέπει να είναι απολύτως ασύδοτοι. Εξηγήστε μας γιατί είναι καλό για την οικονομία να είναι ασύδοτοι οι servicers. Ή πείτε μας ότι κάτι δεν καταλάβαμε καλά. Δεν υπάρχει άλλη επιλογή μπροστά σας.

Και μη μου αρχίσετε αυτά τα περί κενού δικαίου και περιθωρίου ημερολογιακού μεταξύ της 5ης Δεκεμβρίου και της 30ης. Δεν κάνετε καμμία παρέμβαση στις ημερομηνίες με την προσθήκη αυτή. Κάνετε μια παρέμβαση ουσίας που λέει ότι εξαιρείται από το πεδίο εφαρμογής της οδηγίας η διαχείριση ακινήτων. Ο γέγονε γέγονε! Όλος ο «ΗΡΑΚΛΗΣ» είναι εκτός πλαισίου της οδηγίας. Επαναλαμβάνω, δύο επιλογές, κύριε Παπαθανάση. Ή θα μας διαψεύσετε ή θα πάρετε τον λόγο και θα θεμελιώσετε την άποψη ότι είναι καλό για την εθνική οικονομία οι servicers να είναι απολύτως ασύδοτοι.

Συμπερασματικά, προσέξτε. Καμμιά φορά οι εξουσίες οι οποίες επιχειρούν να συμπεριφερθούν ως παμφάγο αναγκάζονται να καταπιούν μεγάλα κύματα και μεγάλες δόσεις λαϊκής οργής και εκλογικής αποδοκιμασίας. Μην είστε εφησυχασμένοι και θα καταλάβετε πολύ σύντομα γιατί.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον Παππά.

Να ανακοινώσω τώρα μια σειρά επόμενων ομιλητών για να μπορείτε να έχετε και τη δυνατότητα να κανονίζετε και άλλες υποχρεώσεις οι οποίες υπάρχουν και πολλές μάλιστα.

Τώρα τον λόγο θα δώσω στον κ. Μπιμπίλα. Μετά στον κ. Κουκουλόπουλο. Στη συνέχεια ο Κοινοβουλευτικός Εκπρόσωπος του ΠΑΣΟΚ, ο κ. Κατρίνης.

**ΕΥΚΛΕΙΔΗΣ ΤΣΑΚΑΛΩΤΟΣ:** Συγγνώμη, κύριε Πρόεδρε, νόμιζα ότι θα είμαι ακριβώς μετά τον κ. Παππά.

**ΠΡΟΕΔΡΕΥΩΝ (Αθανάσιος Μπούρας):** Όχι, εμένα μου δόθηκε, για να υπάρχει και εναλλαγή κάποιων Βουλευτών…

**ΕΥΚΛΕΙΔΗΣ ΤΣΑΚΑΛΩΤΟΣ:** …(Δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Μετά τον κ. Κατρίνη θα πάρετε εσείς τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν μπορούμε να ρωτάμε…

**ΠΡΟΕΔΡΕΥΩΝ (Αθανάσιος Μπούρας):** Κοιτάξτε. Αυτά έχουν κανονιστεί εκ των προτέρων.

Λοιπόν…

**ΣΠΥΡΙΔΩΝ ΜΠΙΜΠΙΛΑΣ:** Σας ευχαριστώ πολύ και συγγνώμη για την πρόταξη.

**ΠΡΟΕΔΡΕΥΩΝ (Αθανάσιος Μπούρας):** Μετά τον κ. Τσακαλώτο, η κ. Αναγνωστοπούλου. Στη συνέχεια ο κ. Πλεύρης και ακολουθούν δύο-τρεις Βουλευτές ακόμα και νομίζω ένας Κοινοβουλευτικός Εκπρόσωπος ή δύο.

Κύριε Μπιμπίλα, έχετε τον λόγο.

**ΣΠΥΡΙΔΩΝ ΜΠΙΜΠΙΛΑΣ:** Σας ευχαριστώ πολύ.

Να τονίσω ότι ο λόγος που προτάσσομαι είναι γιατί σε λίγη ώρα είναι η κηδεία του σπουδαίου μας ηθοποιού Γιώργου Μιχαλακόπουλου, στον οποίο αποτίουμε φόρο τιμής και πρέπει να βρίσκομαι στο Α΄ Νεκροταφείο, γι’ αυτό και ζήτησα να μιλήσω πριν, γιατί πιθανόν να μην προλάβαινα μετά.

(Χειροκροτήματα)

Να σας τονίσω ότι εδώ έχουμε ακόμη ένα πολυνομοσχέδιο με πάρα πολλά και πολυδαίδαλα άρθρα που και αυτό έρχεται τελευταία στιγμή και δεν μπορούμε να το αποκρυπτογραφήσουμε ολόκληρο. Πριν όμως ξεκινήσω αυτά τα λίγα που θέλω να τονίσω, ότι ως καλλιτέχνης πρέπει να προασπιστώ το δικαίωμα στην ελευθερία στην τέχνη. Είναι για εμάς εντελώς ανήκουστο και ξένο το ότι κατέβηκε το έργο της καλλιτέχνιδας στη Νέα Υόρκη με παρέμβαση από εδώ. Δεν νοείται να κάνουμε λογοκρισία στην τέχνη. Σεβόμαστε το σύμβολό μας, τη σημαία, όλοι οι άνθρωποι, όλοι όσοι είμαστε εδώ αλλά σεβόμαστε ταυτόχρονα και την ελευθερία στην τέχνη.

Από την άλλη, επειδή ακούστηκαν πολλά χθες με την ετυμολογία της λέξης «λαθρο-μετανάστης», ασφαλώς και ετυμολογικά το «λάθρο-» σημαίνει «μπαίνω κρυφά», αλλά κανείς δεν αναρωτιέται γιατί μπαίνει κάποιος κρυφά; Γιατί κάποιος είναι διωγμένος από τη φτώχεια, από τον πόλεμο που κάποιοι άλλοι του επέβαλαν; Και πόσο φταίει η Δύση γι’ αυτό; Γι’ αυτό πρέπει να δικαιολογούμε κάποια πράγματα. Μην εννοούμε ότι κάθε «λαθρο-μετανάστης» είναι και κάποιος που πρέπει να τον στηλιτεύουμε. Γιατί εμείς οι ίδιοι, ο δυτικός κόσμος μπορεί να φταίει γι’ αυτό το πράγμα που έχει πάθει και αναγκάζεται να γίνεται «λαθρο-μετανάστης».

Να πάμε τώρα στα άρθρα. Έχω επισημάνει μερικά, γιατί είναι πάρα πολλά, όπως για την επιχορήγηση του Μουσείου της Ισραηλιτικής Κοινότητας στη Θεσσαλονίκη. Το ελληνικό δημόσιο επιχορηγεί με ποσό ύψους έως 18 εκατομμυρίων ευρώ το νομικό πρόσωπο με την επωνυμία Ισραηλιτική Κοινότητα Θεσσαλονίκης, προκειμένου να διατεθεί αποκλειστικά για την ανέγερση του κτηρίου για τη λειτουργία του Μουσείου Ολοκαυτώματος της Ελλάδος στη Θεσσαλονίκη, για το οποίο πιστεύω ότι είμαστε όλοι σύμφωνοι. Δεν υπάρχει όμως ενημέρωση για το αν ήδη έχουν δοθεί τα οκτώ εκατομμύρια και με το παρόν πρόκειται να δοθούν άλλα 18 εκατομμύρια. Αν δεν έχουν δοθεί τα 8, τότε και πάλι δεν υπάρχει αιτιολογία για ποιον λόγο αυξάνεται το ποσό από τα 8 στα 18 εκατομμύρια.

Επίσης, δεν υπάρχει αιτιολογία για την αλλαγή του νομικού προσώπου προς το οποίο γίνεται αυτή η επιχορήγηση. Επίσης, δεν υπάρχει αιτιολογία για την εξαίρεση της επιχορήγησης αυτής από τον έλεγχο του Ελεγκτικού Συνεδρίου. Δεν ορίζονται διαδικασίες ελέγχου και παρακολούθησης της υλοποίησης του μουσείου ούτε προσκομίζεται χρονοδιάγραμμα για την ανέγερσή του. Και το κυριότερο, δεν προσκομίζεται καμμία κατασκευαστική μελέτη περιλαμβάνουσα το συνολικό κόστος αυτής της ανέγερσης. Για ποιον λόγο να δεσμευτούν χρήματα χωρίς καμμιά από τις ανωτέρω προβλέψεις; Όταν οριστεί το κόστος και το χρονοδιάγραμμα αυτής της κατασκευής, να γίνει τότε η όποια επιχορήγηση και να μη στερηθούμε από τώρα τα 18 εκατομμύρια.

Οπωσδήποτε είμαστε υπέρ της ανέγερσης τέτοιων μουσείων, σεβόμενοι τα εκατομμύρια των ανθρώπων που χάθηκαν άδικα από την επιβολή του παράλογου ναζισμού, που έγιναν όλα αυτά με την καθοδήγηση του Χίτλερ.

Εδώ να τονίσουμε ότι ακόμα περιμένουμε να βρούμε το ποσόν που θα διατεθεί και για το Θεατρικό Μουσείο, το οποίο δεν υπάρχει ακόμα. Υπάρχει ένα υποτυπώδες, το οποίο καταστρέφεται σιγά-σιγά, με πολύτιμα κειμήλια μέσα σε αυτό το κτήριο και, δυστυχώς, δεν μπορούν να σωθούν επειδή βρίσκονται σε καθεστώς μούχλας κ.λπ.. Το Υπουργείο Πολιτισμού μάς έχει υποσχεθεί ότι θα δημιουργηθεί και τέτοιο μουσείο, αλλά κάτι τέτοιο δυστυχώς ακόμα δεν φαίνεται να αρχίζει.

Επίσης, περιμένουμε να γίνει επίσημη μελέτη και για τη δημιουργία τού Μικρασιατικού Μουσείου, του μουσείου δηλαδή που θα αποτελεί τόπο μνήμης για τους χαμένους Έλληνες της Μικράς Ασίας και του ποντιακού σπουδαίου πολιτισμού.

Θα σταθώ τώρα και σε ένα άλλο άρθρο περί COVID, στο άρθρο 66, όπου έχουμε παράταση της ισχύος ρυθμίσεων για την αντιμετώπιση της πανδημίας του κορωνοϊού και την προστασία της δημόσιας υγείας. Η μη παράταση των μέτρων για την πρόληψη έρχεται σε ευθεία αντίθεση με την ίδια την αιτιολογική της θέσπισης του ν.534/2023, που είναι ο περιορισμός των μετακινήσεων για τον περιορισμό της διασποράς και της προστασίας της δημόσιας υγείας. Μάλιστα, στην αιτιολογική του παρόντος νομοσχεδίου πουθενά δεν αιτιολογείται ο λόγος για τον οποίο δεν παρατείνεται η ισχύς των μέτρων ούτε προσκομίζεται κάποια ιατρική μελέτη για τη φάση στην οποία βρίσκεται σήμερα ο ιός και για τους τρόπους αντιμετώπισης των συνεπειών και της διασποράς του. Συγκεκριμένα, δεν παρατείνει την ισχύ του άρθρου 67 του ν.5034/2023 περί παράτασης ισχύος της κατ’ οίκον ή εξ αποστάσεως παροχής υπηρεσιών των συγκεκριμένων ιατρών του Εθνικού Οργανισμού Παροχής Υπηρεσιών Υγείας και ιατρών της πρωτοβάθμιας φροντίδας υγείας προς ασθενείς με κορωνοϊό COVID 19. Αυτό επιτείνει τον κίνδυνο διασποράς ενός ιού που διαρκώς μεταλλάσσεται και που ακόμα και σήμερα δεν είναι γνωστές οι συνέπειές του για τη ζωή τού ανθρώπου και δεν έχουν καταγραφεί οι παρενέργειες των εμβολίων, τα οποία δεν καταλαμβάνουν όλες τις μορφές του ιού.

Αντίθετο με την ίδια αιτιολογική τής θέσπισης του άρθρου 67 του ν.5034/2023, που είναι ο περιορισμός των μετακινήσεων για τον περιορισμό της διασποράς και της προστασίας της δημοσίας υγείας. Εδώ ως καλλιτέχνης να τονίσω ότι δεν έχει προβλεφθεί και καμμία μέριμνα για το τι γίνεται στον καλλιτεχνικό χώρο. Ξέρετε τι συμβαίνει αυτή τη στιγμή στα θέατρα; Αρρωσταίνει ένας ηθοποιός επάνω στη σκηνή, βάζει μάσκα, αρρωσταίνει ο δεύτερος, ο τρίτος. Φτάσαμε στην παράσταση που έπαιζα εγώ να αρρωστήσουμε εννιά και να παίζουμε με μάσκα. Θεωρείτε ότι αυτό είναι λογικό; Η οδηγία είναι ότι όσο έχεις κορωνοϊό μπορείς να πηγαίνεις στη δουλειά σου με μάσκα. Στο θέατρο αυτό, όμως, είναι εντελώς παράλογο και πρέπει να προβλεφθεί κάτι και για αυτό.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Για λίγο ακόμα, κύριε Πρόεδρε, θέλω την ανοχή σας.

Να σταθούμε σε μερικά άρθρα, όπως στο άρθρο 3 περί της δυνατότητας ένταξης στο δυναμικό της πρωτοβάθμιας φροντίδας υγείας των νοσοκομείων και κάθε οργανικής μονάδας του Εθνικού Συστήματος Υγείας και την αποζημίωση εθελοντικού αναγκαστικά διατεθειμένου ιατρικού νοσηλευτικού και βοηθητικού προσωπικού από τον ιδιωτικό τομέα για την κάλυψη των αναγκών δημόσιας υγείας.

Αυτό έρχεται σε ευθεία αντίθεση με τη χθεσινή ψήφιση του προϋπολογισμού, στο οποίο έγινε λόγος για προσλήψεις στην υγεία αποκρύπτοντας ταυτόχρονα τις οχτώ χιλιάδες τετρακόσιες εξήντα δύο αποχωρήσεις λόγω συνταξιοδότησης των ετών 2022, 2023, 2024 ιατρικού και νοσηλευτικού προσωπικού. Στην πραγματικότητα απέκρυψε ότι εντός του 2024 σε σχέση με το 2023 θα εργάζονται πραγματικά στην υγεία μόλις τετρακόσιοι υπάλληλοι περισσότερο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε μισό λεπτό τελειώνω, κύριε Πρόεδρε.

Στο άρθρο 17 έχουμε παράταση ισχύος των συμβάσεων εργασίας ορισμένου χρόνου γιατρών για την αντιμετώπιση εκτάκτων αναγκών λόγω του κορωνοϊού. Δεν υπάρχει αιτιολογία. Γιατί να στερηθούμε τη δυνατότητα άμεσης πρόσληψης ιατρών όλων των ειδικοτήτων, οι οποίοι βρίσκονται υπό διορισμό, αλλά δεν έχει εκδοθεί ακόμα η απόφαση τοποθέτησής τους από το Υπουργείο Υγείας; Για μια ακόμα φορά αιτούμεθα τα νομοσχέδια να έχουν εύλογο χρόνο επεξεργασίας. Είναι αδύνατον να διαβαστούν όλα αυτά τα άρθρα.

Ταυτοχρόνως, να σας ευχηθώ και από την πλευρά της Πλεύσης Ελευθερίας καλές γιορτές και μακάρι ο καινούργιος χρόνος να είναι καλύτερος για όλους μας.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε πολύ και αντευχόμαστε.

Τον λόγο τώρα έχει ο Βουλευτής του ΠΑΣΟΚ - Κίνημα Αλλαγής, ο κ. Πάρις Κουκουλόπουλος.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο Πρωθυπουργός στις προγραμματικές του δηλώσεις οριοθέτησε από την πλευρά του το πολιτικό πλαίσιο που θα χαρακτηρίζει τη νέα κυβερνητική περίοδο με τον ίδιο ως Πρωθυπουργό. Μίλησε για πολυδιάστατο εκσυγχρονισμό, όπως είχε μιλήσει πριν τέσσερα χρόνια, για επιτελικό κράτος. Ήταν τότε, όπως και τώρα, κεντρική επιλογή.

Όλα όσα έχουν συμβεί στο εξάμηνο που πέρασε από τις προγραμματικές δηλώσεις διαψεύδουν τον Πρωθυπουργό και η κορυφαία ίσως διάψευση από θεσμική άποψη είναι σε αυτό το νομοσχέδιο. Έχουμε δεκατέσσερα συναρμόδια Υπουργεία, δεκάδες παρατάσεων, αντιφατικές μεταξύ τους διατάξεις, προκλητικές πολλές από αυτές, με ένα χαρακτήρα που καθόλου δεν έχει άρωμα εκσυγχρονισμού και μάλιστα πολυδιάστατου, όπως, για παράδειγμα κορυφαίο, όλα όσα συμβαίνουν με την «Ανάπλαση της Αθήνας Α.Ε.». Αυτό που συμβαίνει με την «Ανάπλαση της Αθήνας Α.Ε.» έχει προφανώς οσμή αποφυγής ελέγχου -καθόλου δημοκρατικό και εκσυγχρονιστικό- και έχει περιεχόμενο προσβολής.

Έχει γίνει πολλή κουβέντα, κυρίες και κύριοι συνάδελφοι, για προσβολή του Δημάρχου Χάρη Δούκα και των δημοτικών συμβούλων. Νομίζω ότι η προσβολή αφορά τους Αθηναίους, όλους τους Αθηναίους, όχι μόνο αυτούς που ψήφισαν τον Χάρη Δούκα. Ουσιαστικά αμφισβητείται το δικαίωμά τους να επιλέγουν αυτοί την αρχή τους. Είναι καθολική η προσβολή των Αθηναίων πολιτών και κατ’ επέκταση των Ελλήνων πολιτών μια τέτοια συμπεριφορά στην αυτοδιοίκηση.

Και προσέξτε! Δεν πρόκειται απλά για ψαλίδισμα αρμοδιοτήτων ενός δήμου. Η βασική ειδοποιός διαφορά της χώρας μας με όλη την Ευρωπαϊκή Ένωση είναι ότι εμείς επιμένουμε στην καχεξία των αυτοδιοικητικών και αποκεντρωμένων θεσμών. Επιμένουμε στο συγκεντρωτικό μοντέλο την ώρα που η Ευρώπη βρίσκεται στον αστερισμό των πόλεων και των περιφερειών εδώ και πάρα πολλές δεκαετίες και αυτό είναι η άλλη όψη του νομίσματος της αποτελεσματικότητας.

Εμείς τι πάμε να κάνουμε; Να ενισχύσουμε περαιτέρω ένα μοντέλο αποτυχημένο και χρεοκοπημένο σε ό,τι αφορά τη δομή του και την οργάνωσή του; Γιατί γίνονται όλα αυτά;

Δεν είναι μόνο αυτό που έγινε με την «Ανάπλαση της Αθήνας Α.Ε.», που θα φτάσει η χάρη της σε όλη τη χώρα με έργα κεντρικά, ελεγχόμενα. Είναι η υπερ-ΔΕΥΑ που ετοιμάζεται να μας φέρει το Υπουργείο Ενέργειας που κάνουν ακριβώς το ίδιο.

Τι είναι πίσω απ’ όλα αυτά, συνάδελφοι; Ακούστηκαν πολλά στην Αίθουσα. Η συγκέντρωση πολλών έργων, η ενιαία δημοπράτησή τους, στην οποία συμμετέχουν μόνο λίγες εταιρείες αυτές που έχουν το ανάλογο πτυχίο ή εξασφαλίζουν τραπεζικό δανεισμό.

Πρωτοπόρος σε αυτή την πρακτική είναι ο Δήμος Αθηναίων υπό τον κ. Μπακογιάννη, που συγκέντρωσε όλα τα έργα μικροσυντήρησης -πάρκων, πλατειών, παιδικών χαρών και πρασίνου- σε ένα ενιαίο έργο 30 εκατομμυρίων και τους μικρομεσαίους εργολάβους, που χρόνια ολόκληρα συντηρούσαν τα πάρκα, τις πλατείες, τις παιδικές χαρές, τους έβγαλε απ’ έξω και τους κατέστησε υπαλλήλους πέντε μεγάλων εταιρειών που έχουν τα ανάλογα πτυχία και τη δυνατότητα σε τραπεζικό δανεισμό.

Την ίδια ώρα η Κυβέρνηση ροκανίζει το πρόγραμμα δημοσίων επενδύσεων, που σε πέντε χρόνια από σήμερα θα είναι δόσεις αποπληρωμής έργων ΣΔΙΤ, σχολεία ΣΔΙΤ. Δηλαδή, έργα στα οποία δεν υπάρχει κανένα μισθολόγιο ούτε με τη μέθοδο ΣΔΙΤ.

Η μέθοδος ΣΔΙΤ είναι, κύριε Υπουργέ, όπως καλά γνωρίζετε, μια μέθοδος έργων που έχουν έσοδα για να αποπληρώνεται το κόστος του έργου. Μπορείς να βγάλεις ένα δρόμο έτσι, αν έχει διόδια. Δεν μπορείς να κάνεις ένα σχολείο και άλλες δημόσιου χαρακτήρα υποδομές.

Όλο αυτό το σχέδιο σάς θυμίζει κάτι; Μήπως σας θυμίζει αυτά που λέγαμε στο φορολογικό; Μήπως είναι εξοβελισμός μιας μεγάλης μερίδας της μεσαίας τάξης υπερ ολίγων, που τους θέλουμε να γίνουν υπάλληλοι των μεγάλων εταιρειών, εγχώριων και ξένων; Γιατί όχι;

Τρία μεγάλα ζητήματα υπάρχουν από αυτή την κυβερνητική πρακτική, κυρίες και κύριοι συνάδελφοι: Το νόημα των λέξεων, όπως τον επιτελικό κράτος. Η έλλειψη εμπιστοσύνης στους Υπουργούς και η απόλυτη εμπιστοσύνη σε ελεγχόμενους συμβούλους του Μαξίμου, που ουσιαστικά έπρεπε με αυτούς να συμφωνήσει ο κάθε Υπουργός την προηγούμενη τετραετία. Αυτό το μοντέλο είχαμε.

Ούτε, βέβαια, είναι εκσυγχρονισμός όλο αυτό που ζούμε και αποτυπώνεται σε αυτό το νομοσχέδιο. Είναι χαμένοι οι μικρομεσαίοι, όπως ήδη είπα, είναι χαμένη η χώρα στο σύνολό της, γιατί το συγκεντρωτικό μοντέλο είναι συνώνυμο της αναποτελεσματικότητας, σε μια εποχή που ζητά αποτελεσματικότητα όσο σχεδόν τίποτα άλλο.

Και η μεγαλύτερη απόδειξη είναι σε αυτό που κρύβεται πίσω από τον τίτλο περί μετάβασης, κάτι που γνωρίζω καλά γιατί αφορά την πατρίδα μου, αφορά τη δυτική Μακεδονία. Και εκεί, πριν προχωρήσω στα αποτελέσματα, να σας πω ότι το ίδιο μοντέλο επιβλήθηκε. Μόνον ο περιφερειάρχης συμμετέχει στο σχήμα της «ΜΕΤΑΒΑΣΗ Α.Ε.», όλοι οι άλλοι είναι εδώ στην Αθήνα. Μια υπόθεση μιας μετάβασης σε μια περιοχή στην οποία ο λιγνίτης συμμετείχε έμμεσα ή άμεσα στα 2/3 περίπου του τοπικού εισοδήματος ελέγχεται από την Αθήνα! Η διαδικασία της μετάβασης! Πρωτοφανή πράγματα! Αυτά είναι πρωτοφανή πράγματα! Αποτέλεσμα; Η Περιφερειακή Ενότητα Κοζάνης, που ήταν η ενεργειακή καρδιά της Ελλάδας -κάπως παρακάτω είναι τα νούμερα για τη Φλώρινα- έχει απωλέσει μέσα σε επτά χρόνια το 54% του τοπικού εισοδήματος, του τοπικού ΑΕΠ, σύμφωνα με τα επίσημα στοιχεία της ΕΛΣΤΑΤ. Αυτό δεν έχει ιστορικό προηγούμενο.

Θυμίζω ότι η χώρα δεν μπορεί ακόμα να συνέλθει, δεν μπορεί να βρει συντελεστές παγίων επενδύσεων και όλα τα υπόλοιπα για τα οποία συζητήσαμε εκτενώς στον προϋπολογισμό. Απέχει πολύ από προηγούμενες επιδόσεις της και από όλη την Ευρώπη, βέβαια, γιατί απώλεσε 25% του εθνικού εισοδήματος, του ΑΕΠ δηλαδή, στα χρόνια των μνημονίων. Εκεί έχουμε υπερδιπλάσια απώλεια.

Και έχει μεγάλη σημασία, κύριε Υπουργέ, κυρίες και κύριοι συνάδελφοι -το ξέρετε πολύ καλά- το ότι τόσο το ΠΑΣΟΚ όσο και οι Δυτικομακεδόνες, των οποίων είμαστε η φωνή, είμαστε από τους λίγους -αν θέλετε- που δεν έχουν αιφνιδιαστεί από τη διαδικασία μετάβασης. Το ΠΑΣΟΚ μίλησε σε ανύποπτο καιρό και χρόνο για πράσινη μετάβαση, λοιδορούμενο κάποτε, πριν πολλά χρόνια, με τον Γιώργο Παπανδρέου και στη δυτική Μακεδονία μιλάμε για μεταλιγνιτική περίοδο πολύ πριν. Είναι χρόνια τώρα που είχαμε καθιερώσει τον τοπικό πόρο ανάπτυξης, το λεγόμενο λιγνιτόσημο, το τέλος λιγνίτη, ακριβώς για να ετοιμαστούμε για τη μεταλιγνιτική περίοδο. Δεν αιφνιδιαστήκαμε και έχουμε και προτάσεις.

Για τη σταδιακή απόσυρση των μονάδων έχουμε μια πατριωτική λύση που πιστεύει στις εγχώριες πηγές, όπως και οι ΑΠΕ είναι εγχώριες πηγές: Σταδιακή απόσυρση με την ταχεία διείσδυση ΑΠΕ και αποθήκευσης, ενεργειακή δημοκρατία, εμβληματικός στόχος η Δυτική Μακεδονία, για να κρατήσει το ενεργειακό brand, ρήτρα απολιγνιτοποίησης όπου χρειάζεται σε όλα τα νομοθετήματα, προτεραιοποίηση βασικών υποδομών για να βασίσει ένα νέο μοντέλο ανάπτυξης η περιοχή, αποκατάσταση εδαφών και βέβαια, ένα αποκεντρωμένο μοντέλο διοίκησης αντίστοιχου αυτού που προτείναμε στη Θεσσαλία με την Task Force.

Αντ’ αυτού η Κυβέρνηση επιφύλαξε έναν βίαιο χαρακτήρα που δεν έχει όμοιό του στην Ευρώπη, οργάνωσε την απόδραση της ΔΕΗ τον Δεκέμβρη του 2020 από τη συνταγματική υποχρέωση αποκατάστασης εδαφών. Επέβαλε ποινική ρήτρα αντί ρήτρα απολιγνιτοποίησης. Είπα τα παραδείγματα από τον πρωτογενή τομέα και το πανεπιστήμιο, που μας τιμωρεί κάθε μέρα η Κυβέρνηση αντί να μας συμπεριφέρεται διαφορετικά -όχι χαριστικά, διαφορετικά- όταν το επιβάλλουν οι συνθήκες. Αυτό λέει η ρήτρα απολιγνιτοποίησης.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε συνάδελφε.

**ΠΑΡΙΣ ΚΟΥΚΟΥΛΟΠΟΥΛΟΣ:** Οδήγησε σε μεγάλο πρόβλημα τις τηλεθερμάνσεις, σε χρηματοδοτικό κενό. Η μία τηλεθέρμανση ήδη αυξήθηκε 50% στην Πτολεμαΐδα αυτές τις μέρες, υπάρχει τεράστιο χρηματοδοτικό κενό. Ο αναπτυξιακός αναζητείται εδώ και δυόμισι χρόνια και οι επενδυτές, βέβαια και η μόνη επένδυση που γίνεται είναι η τοποθέτηση φωτοβολταϊκών από μεγάλους ομίλους, με κορυφαία την επένδυση ΔΕΗ-RWE 2GW σε εξήντα χιλιάδες στρέμματα, για την οποία, μάλιστα, η κοινοπραξία για μια επένδυση χαμηλού ρίσκου -πολύ χαμηλού ρίσκου- δανειοδοτείται -και μάλιστα προκλητικά- από το Ταμείο Ανάκαμψης με πρακτικά μηδενικό επιτόκιο, εν πάση περιπτώσει ιδιαίτερα χαμηλότοκο επιτόκιο.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Κουκουλόπουλε. Έχετε υπερβεί σημαντικά τον χρόνο σας.

**ΠΑΡΙΣ ΚΟΥΚΟΥΛΟΠΟΥΛΟΣ:** Και βέβαια -και με αυτό ολοκληρώνω, κύριε Πρόεδρε- είναι ένα υπερσυγκεντρωτικό μοντέλο.

Είχα αποστείλει, κυρίες και κύριοι συνάδελφοι -θα τη δώσω όταν πρέπει στη δημοσιότητα- μια επιστολή στον Πρωθυπουργό κ. Μητσοτάκη πριν χρόνια, όταν ανακοίνωσε την απολιγνιτοποίηση. Του έλεγα με σαφήνεια ότι ακόμα και αν έχει καλή προαίρεση για αυτό που κάνει με την απολιγνιτοποίηση, θα διαψευστεί, γιατί η φέρουσα ικανότητα των μηχανισμών που παράγουν ανάπτυξη στην Ελλάδα είναι πολύ χαμηλή. Αντί να εργαστεί αυτή η Κυβέρνηση για να βελτιώσει αυτή την υπόθεση, επέβαλε ένα υπερσυγκεντρωτικό μοντέλο, το οποίο έχει οδηγήσει στο χείλος της καταστροφής μια ολόκληρη περιοχή, μια περιοχή που συνορεύει μάλιστα με δύο χώρες.

Εδώ ολοκληρώνω, λοιπόν, την ομιλία μου, ευχόμενος και εγώ με τη σειρά μου καλά Χριστούγεννα και καλή δύναμη σε όλες και όλους στη νέα χρόνια.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Αντευχόμεθα και τον λόγο τώρα έχει ο Κοινοβουλευτικός Εκπρόσωπος του ΠΑΣΟΚ - Κίνημα Αλλαγής, ο κ. Μιχάλης Κατρίνης.

Ορίστε, κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Είναι το κλίμα αυτής της συνεδρίασης αρκετά εορταστικό, νομίζω σε συνέχεια του πανηγυρικού κλίματος που επικράτησε από πλευράς της Κυβέρνησης τις τελευταίες ημέρες στη συζήτηση του προϋπολογισμού. Και αναρωτιέμαι ειλικρινά αυτό το πανηγυρικό κλίμα, το ότι πάμε πολύ καλά και ότι είναι όλα θετικά, ποιους αλήθεια αφορά.

Αφορά μήπως τους καταναλωτές, οι οποίοι βιώνουν εδώ και δύο και πλέον χρόνια μια ακρίβεια που έχει μετατραπεί σε αισχροκέρδεια; Και δεν το λέμε εμείς, σήμερα μόλις ανακοινώθηκε από την EUROSTAT 8,8% εναρμονισμένος δείκτης τιμών στα τρόφιμα τον Νοέμβριο, δύο μονάδες και πλέον πάνω από τον μέσο όρο της Ευρωζώνης.

Προσέξτε, κύριε Υπουργέ: Στα δεκαεπτά από τα είκοσι πέντε τρόφιμα που αναλύει αυτός ο δείκτης η Ελλάδα είναι πρώτη στην Ευρώπη. Αυτή είναι η πραγματικότητα που βιώνουν οι Έλληνες πολίτες. Στο ελαιόλαδο, που η Ελλάδα είναι η τρίτη παραγωγός χώρα, πάνω από τον μέσο όρο της Ευρωζώνης η αύξηση. Και όλα αυτά μαζί με το 9% πληθωρισμό τον Νοέμβριο, μαζί με το 31,5% σωρευτικό πληθωρισμό τρία χρόνια, μαζί με τα πάρα πολλά προϊόντα τα οποία οι Έλληνες πολίτες πληρώνουν πανάκριβα σε σχέση με τους Ευρωπαίους, μαζί με την ακρίβεια στις τηλεπικοινωνίες, 53% ακριβότερες, μαζί με την άνοδο των ενοικίων, 6% αύξηση, μαζί με την ενέργεια, τα καύσιμα, με όλα όσα καθημερινά πλήττουν τους Έλληνες καταναλωτές. Και από την Κυβέρνηση ποια είναι η απάντηση; Ότι «εμείς έχουμε θεσπίσει όριο αισχροκέρδειας 5%», «καλάθι νοικοκυριού», «καλάθι Άη Βασίλη» και δυστυχώς, όλα αυτά τα οποία είναι τελείως αναποτελεσματικά. Και μπορεί ο κ. Μητσοτάκης να κάνει διαπιστώσεις ότι δαγκώνει η ακρίβεια, αλλά από ό,τι φαίνεται, δεν κάνει αυτό που πρέπει για να διασφαλίσει και όχι μόνο αυτές τις ημέρες- συνολικά τους Έλληνες πολίτες.

Ποιους αφορά, άραγε, αυτό το πανηγυρικό κλίμα; Αφορά μήπως τους δανειολήπτες ή τους οφειλέτες, όταν το ιδιωτικό χρέος έχει ξεπεράσει κάθε ιστορικό προηγούμενο, υπερβαίνει τα 270 δισεκατομμύρια ευρώ; Χθεσινά στοιχεία: Ο ΕΦΚΑ 47,2 δισεκατομμύρια ληξιπρόθεσμα, ρυθμισμένα μόνο τα 4,8 δισεκατομμύρια ευρώ. Το 10% ρυθμίζει. Από αυτά που ρυθμίζονται το 50% χάνουν τη ρύθμιση -γιατί;- γιατί είναι μπαταχτσήδες, όπως λέει η Κυβέρνηση; Ή γιατί δεν μπορούν να αποπληρώσουν; Εξωδικαστικός, δώδεκα χιλιάδες ρυθμίσεις, 7 εκατομμύρια ευρώ χρωστούν. Οι πλειστηριασμοί 0,000% -δεν ξέρω πόσο- ρεκόρ κάθε χρονιά και βεβαίως, το μόνο που κάνει η Κυβέρνηση είναι να προνοεί για τους servicers και τα funds, να φέρνει φιλικές ρυθμίσεις.

Εμείς σας ζητήσαμε -είχε επιμείνει ο εισηγητής μας, ο κ. Γερουλάνος- είκοσι μέρες πριν να βάλετε μία σαφή διάταξη που θα λέει ότι η οδηγία και οι πρόνοιες προς τους δανειολήπτες σαφώς περιλαμβάνουν και τα δάνεια τα οποία έχουν τιτλοποιηθεί και όχι μόνο αυτά τα οποία έχουν μεταφερθεί μέσω πώλησης. Εσείς λέγατε τότε -εμείς δεν συμφωνούμε και δεν συμφωνούμε και τώρα- ότι η οδηγία καλύπτει αυτές τις περιπτώσεις.

Δυστυχώς, έχετε ανοίξει τον ασκό του Αιόλου και εκατοντάδες χιλιάδες δανειολήπτες αυτή τη στιγμή είναι ανυπεράσπιστοι και εκατοντάδες χιλιάδες οφειλέτες κινδυνεύουν να χάσουν την περιουσία τους.

Ποιους, άραγε, αφορά αυτό το πανηγυρικό κλίμα της Κυβέρνησης; Μήπως αφορά τον κόσμο της αγοράς για τον οποίο επιφυλάσσατε το φορολογικό νομοσχέδιο με μία έξτρα επιβάρυνση και με την έλλειψη ρευστότητας, όταν και η Τράπεζα της Ελλάδας πιστοποιεί ότι έχουμε μειωμένη πιστωτική επέκταση; Όμως, οι τράπεζες έχουν αυξημένα έσοδα από τα υφιστάμενα δάνεια και τις προμήθειες.

Μήπως αφορά επιχειρήσεις με το πρωτοφανές πάγωμα πληρωμών σε έργα ΕΣΠΑ, τα οποία έχουν ολοκληρωθεί αλλά δεν πληρώνονται για ευνόητους λόγους πρωτογενούς πλεονάσματος;

Μήπως αφορά στις επενδύσεις του αναπτυξιακού νόμου που επί μήνες δεν συνεδριάζουν επιτροπές για να εκταμιευθούν οι πόροι; Ή μήπως αφορά και τις νεοφυείς επιχειρήσεις, για τις οποίες πήγε χθες ο Πρωθυπουργός στο «Endeavor Greece» να πανηγυρίσει, την ίδια στιγμή που η έκθεση του Foundation για τις start-up επιχειρήσεις λέει ότι το 2023 έχουμε μείωση χρηματοδότησης που φτάνει μέχρι και το 42%;

Αυτή είναι η πραγματικότητα, όπως η πραγματικότητα είναι και αυτή που πιστοποιούν με δηλώσεις τους οι εταιρείες διαχείρισης ακινήτων λέγοντας πως ευτυχώς που υπάρχει το Ταμείο Ανάκαμψης και μπορούμε να παίρνουμε χαμηλότοκα δάνεια για να κάνουμε προγράμματα, γιατί δεν μπορούμε να επενδύσουμε λόγω των υψηλών επιτοκίων. Γι’ αυτό υπάρχει το Ταμείο Ανάκαμψης, το οποίο είναι ένα «ταμείο παράκαμψης» της διαφάνειας, της λογοδοσίας, της αποτελεσματικότητας, των μικρομεσαίων επιχειρήσεων, της δίκαιης μετάβασης και της ανάγκης να πάμε σε ένα βιώσιμο μοντέλο ανάπτυξης.

Μάλιστα, κύριε Υπουργέ -επειδή είστε και αρμόδιος-, έχετε και ένα έργο μέσα 2,7 εκατομμυρίων για την κάλυψη στα social media της ανακαίνισης των νοσοκομείων. Αυτή είναι η ανάπτυξη, η απορροφητικότητα και η αξιοποίηση των πολύτιμων πόρων του Ταμείου Ανάκαμψης που θα συμβάλουν στην αλλαγή του παραγωγικού μοντέλου της χώρας; Αναρωτιέμαι!

Το ίδιο, βέβαια, αναρωτιούνται και οι αγρότες, αν αυτές τις ημέρες άκουσαν κάτι από τα χείλη κυβερνητικών παραγόντων ή από τον ίδιο τον Πρωθυπουργό που να αφορά τη ζωή τους, την καθημερινότητά τους, την επιβίωσή τους και την προοπτική τους. Διότι εμείς στο ΠΑΣΟΚ πιστεύουμε στην προοπτική του πρωτογενούς τομέα, στους αγρότες και τους κτηνοτρόφους, οι οποίοι παλεύουν να επιβιώσουν με πολύ δύσκολες συνθήκες. Και αυτό που βιώνουν είναι μειωμένες ενισχύσεις, καμμία δέσμευση για τις υπόλοιπες ενισχύσεις, οικολογικά σχήματα τα οποία είναι πολύτιμα για την επιβίωσή τους, καθυστερημένες και κουτσουρεμένες αποζημιώσεις από φυσικά φαινόμενα τα οποία ποτέ δεν καλύπτει ο ΕΛΓΑ και η Κυβέρνηση ποτέ δεν τροποποιεί τον κανονισμό του ΕΛΓΑ, παρά τις εξαγγελίες και βεβαίως τα χρέη τού παρελθόντος που οδηγούν πάρα πολλούς αγρότες και κτηνοτρόφους να χάνουν τη γη τους και την Κυβέρνηση να αφήνει πολύ απλά τα δάνειά τους, που είναι στην PQH, να λιμνάζουν χωρίς καμμία ρύθμιση.

Δεν ακούσαμε, λοιπόν, τίποτα για όλους αυτούς τους ανθρώπους, όπως και για πάρα πολλούς Έλληνες πολίτες, οι οποίοι αυτή τη στιγμή υφίστανται τις συνέπειες της κυβερνητικής πολιτικής. Ακούσαμε, όμως, εξαγγελίες για ρυθμούς ανάπτυξης που όλως τυχαίως το τελευταίο τρίμηνο είναι μειωμένοι, ακούσαμε για αύξηση επενδύσεων, ενώ οι άμεσες ξένες επενδύσεις είναι και αυτές μειωμένες, ακούσαμε για αύξηση εξαγωγών, ενώ οι εξαγωγές θα μειωθούν μέσα στο 2023, ακούσαμε για εύρωστη οικονομία με το κρατικό χρέος να έχει ξεπεράσει κάθε προηγούμενο και τον Πρωθυπουργό να πανηγυρίζει, επειδή μέσω εσωτερικού δανεισμού μπορεί να μας καταθέτει πίνακες μείωσης του δημοσίου χρέους προς το ΑΕΠ.

Όμως, αυτές οι εξαγγελίες δεν είναι αποσπασματικές, δεν είναι τυχαίες, γιατί έρχονται ως συνέχεια και των σημερινών εξαγγελιών του Πρωθυπουργού, ο οποίος αφού μίλησε για πεντακόσια ορόσημα και μεταρρυθμίσεις, όπως κάνει συνήθως χωρίς αντίκρισμα και περιεχόμενο, μίλησε για μέτρα για την οπαδική βία, τα οποία είτε δεν έχουν εφαρμοστεί ή είναι ήδη ανεπαρκή. Τα γήπεδα έκλεισαν, αλλά η τοξικότητα παραμένει, αφού τροφοδοτεί την οπαδική βία που εκδηλώνεται και εκτός των γηπέδων. Η Κυβέρνηση, όμως, αγρόν αγοράζει, γιατί δεν τολμά να συγκρουστεί με αυτούς που συντηρούν και χρησιμοποιούν αυτούς τους στρατούς οπαδικής βίας εντός και εκτός γηπέδων. Άρα, εξαγγελίες για εφαρμογή των μέτρων που ισχύουν ήδη, που εσείς οι ίδιοι δεν έχετε υλοποιήσει, γιατί πολύ απλά δεν έχετε την πολιτική βούληση να τα υλοποιήσετε.

Ο Πρωθυπουργός μίλησε για μη κρατικά, στην αλήθεια μίλησε για ιδιωτικά πανεπιστήμια. Αυτή είναι η πραγματική σημερινή εξαγγελία τού Πρωθυπουργού. Και το κάνει ως συνέχεια κάποιων συνθημάτων, στα οποία μας έχει συνηθίσει. Θυμάστε, τον Ιούλιο του 2019 που έλεγε ότι για τα πανεπιστήμια φταίει το άσυλο της ανομίας και θα τα λύσουμε όλα ως διά μαγείας με τη διάταξη του Αυγούστου του 2019. Μετά ήταν η πανεπιστημιακή Αστυνομία που, επίσης, θα αποκαθιστούσε το κύρος της δημόσιας πανεπιστημιακής εκπαίδευσης. Σε αυτό, λοιπόν, έρχεται και η σημερινή εξαγγελία όχι για μη κρατικά, μη κερδοσκοπικά, όπως παγίως υποστηρίζει το ΠΑΣΟΚ, αλλά στην ουσία για μη κρατικά ιδιωτικά πανεπιστήμια. Διότι εμείς πιστεύουμε ότι πρέπει να υπάρχουν και να θεσμοθετηθούν μη κρατικά, αλλά μη κερδοσκοπικά πανεπιστημιακά ιδρύματα, γιατί θεωρούμε ότι δεν πρέπει η παιδεία να είναι μέρος της εμπορευματικής δραστηριότητας και ότι πρέπει τα όποια κέρδη να επενδύονται και πάλι στην παιδεία.

Κυρίως, όμως, πιστεύουμε ότι πρέπει να ενισχυθεί πρωτίστως και το δημόσιο πανεπιστήμιο μέσα από σοβαρή αυξημένη χρηματοδότηση, κάτι που δεν γίνεται επί των ημερών σας, μέσα από την εξωστρέφεια που δεν επιτυγχάνεται και μέσα από συνέργειες με άλλα ιδρύματα, μαζί βεβαίως με τη στήριξη της πρωτοβάθμιας και δευτεροβάθμιας εκπαίδευσης όπου, δυστυχώς, οι δείκτες της εξέτασης PISA απέδειξαν ότι είμαστε σε πάρα πολύ χαμηλό επίπεδο. Άρα, ναι μη κρατικά, μη κερδοσκοπικά πανεπιστήμια, όχι η παιδεία μέρος της εμπορευματικής δραστηριότητας, ενίσχυση του ελληνικού δημόσιου πανεπιστημίου και της μέσης εκπαίδευσης, που είναι η βάση για όλα όσα συζητάμε.

Όλα αυτά δεν είναι προϊόν και περιεχόμενο του νομοσχεδίου που συζητάμε σήμερα. Όπως πολύ χαρακτηριστικά σας είπε ο εισηγητής μας, πρόκειται για παρατάσεις, διευθετήσεις, εξυπηρετήσεις και μικρορυθμίσεις, εκ των οποίων κάποιες όντως δίνουν λύσεις, όπως είναι αυτές για το Εθνικό Σύστημα Υγείας που χρειάζεται ενίσχυση και όχι μόνο παρατάσεις. Κάποιες από τις παρατάσεις αυτές όντως τις έχει ζητήσει η Αντιπολίτευση. Και αυτό είναι κάτι που πρέπει να ομολογήσουμε, ότι δηλαδή και η Αντιπολίτευση έχει αιτηθεί να δοθούν προθεσμίες και παρατάσεις που χρειάζονται.

Όμως, η γενικότερη στρατηγική σας είναι να κερδίζετε χρόνο, γιατί δεν έχετε στρατηγική και σαφή πολιτική κατεύθυνση και κυρίως συνεχίζετε την κακή νομοθέτηση, κάτι που αποδεικνύεται από μόνο ένα παράδειγμα. Φέρνετε στο νομοσχέδιο άρθρο για την Ελληνική Αμυντική Βιομηχανία και ταυτόχρονα φέρνετε στο ίδιο νομοσχέδιο και τροπολογία για την Ελληνική Αμυντική Βιομηχανία. Αντί, δηλαδή, να έχετε συγκεκριμένη στρατηγική, όπως σας λέμε εμείς ως ΠΑΣΟΚ, για την Αμυντική Βιομηχανία, όλα αυτά είναι τροπολογίες και αποσπασματικές ρυθμίσεις.

Και βέβαια, όπως είπαν όλοι οι συνάδελφοι του ΠΑΣΟΚ, αλλά το άκουσα και από την πλευρά του ΣΥΡΙΖΑ, υπάρχει μια κατακραυγή, μια ριζική διαφωνία. Ο Πρόεδρος του ΠΑΣΟΚ ζήτησε ξεκάθαρα χθες να αποσυρθεί έστω και τώρα αυτή η απαράδεκτη διάταξη για την «Ανάπλαση Αθήνας Α.Ε.», γιατί εσείς φέρατε διάταξη να είναι ο Δήμαρχος Αθηναίων πρόεδρος της εταιρείας, όταν δήμαρχος ήταν ο κ. Μπακογιάννης, εσείς φέρνετε διάταξη να μην είναι ο Δήμαρχος Αθηναίων, όταν δεν είναι δήμαρχος ο κ. Μπακογιάννης. Όλα τα υπόλοιπα που λέτε είναι προφάσεις εν αμαρτίαις!

Σε όλη αυτή την πολύ κακή νομοθέτηση, λοιπόν, σε όλη αυτή την πολύ κακή πολιτική συμπεριφορά, που δεν είναι πολυδιάστατος εκσυγχρονισμός, αλλά είναι αναχρονισμός πολλών δεκαετιών, το ΠΑΣΟΚ θα είναι εδώ για να σας ελέγχει, για να σας λέει ότι εμείς ναι, θέλουμε πολιτικές και αποφάσεις που αφορούν τους πολλούς και για να σας προτείνουμε συγκεκριμένες ρυθμίσεις για πάρα πολλά ζητήματα και ότι θέλουμε μια χώρα που οι κανόνες θα ισχύουν, θέλουμε μία χώρα που η δημοκρατία θα γίνεται σεβαστή και ότι την επόμενη χρονιά θα είμαστε εδώ με ακόμα πιο δυναμικό τρόπο και με ακόμα πιο ρεαλιστική πρόταση.

Σε αυτό το σημείο, λοιπόν, θέλω να ευχηθώ σε όλους τους συναδέλφους «καλές γιορτές» και «καλή χρονιά»! Να είστε καλά!

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι παρακολουθούν τη συνεδρίασή μας από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθήτριες και μαθητές και τέσσερις εκπαιδευτικοί συνοδοί τους από το Γενικό Λύκειο Καρπενησίου.

Ιδιαίτερα σας καλωσορίζω εγώ που είμαι Καρπενησιώτης, που είμαι κι εγώ απόφοιτος του Γενικού Λυκείου Καρπενησίου.

Σας εύχομαι Καλά Χριστούγεννα και σας ευχόμεθα όλοι καλή πρόοδο και καλή επιστροφή στο Καρπενήσι!

Τον λόγο τώρα έχει ο Κοινοβουλευτικός Εκπρόσωπος της Νέας Αριστεράς κ. Ευκλείδης Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Έρχονται οι γιορτές και στη Βουλή των Ελλήνων αρχίζουν οι γιορτές πάντα με τη γιορτή του εκσυγχρονισμού. Κάθε χρόνο έχουμε τη γιορτή του εκσυγχρονισμού που φέρνει η Κυβέρνηση, τη λεγόμενη σκούπα, με τις διατάξεις που δεν έχουν καμμία σχέση η μία με την άλλη, με καλές, με κακές και αδιάφορες, με πράγματα καλά σε ένα άρθρο που θα μπορούσε να υποστηρίξει η Αντιπολίτευση και βάζουμε κάτι που είναι σίγουρο ότι δεν μπορεί να υποστηρίξει για να μπορούμε μετά να πούμε «Κοίτα, αυτοί είστε!». Αυτή είναι, λοιπόν, η γιορτή του εκσυγχρονισμού.

Θα ήθελα μια που μιλάμε για τον εκσυγχρονισμό, να δούμε πώς αισθάνονται αυτοί που τους κατέπληξαν τα οκτώ χρόνια του κ. Σημίτη και τώρα είναι στη Νέα Δημοκρατία, δηλαδή ο κ. Χρυσοχοΐδης, ο κ. Πιερρακάκης, η κ. Μενδώνη, ο κ. Λιβάνιος, ο κ. Γεραπετρίτης. Φαντάζομαι ότι αισθάνονταν ότι θα έρθει η στιγμή που θα υπάρχει κάποιος Πρωθυπουργός ο οποίος θα πάει πιο πέρα τον εκσυγχρονισμό. Και τώρα βλέπουν μπροστά τους μια Κυβέρνηση η οποία ζητάει να κατέβει ένα έργο τέχνης, γιατί υποτίθεται ότι προσβάλλει την ελληνική σημαία.

Αλήθεια; Αυτό καταλάβατε από το έργο της Γεωργίας Λαλέ; Καταλάβατε ότι προσβάλλει την ελληνική σημαία ή το αντίθετο, επειδή σέβεται την ελληνική σημαία ως όλων των Ελλήνων και θέλει να αναδείξει το θέμα της βίας εναντίον των γυναικών, κάνει αυτή την παρουσίαση; Τόσο δύσκολο είναι να το καταλάβετε; Δεν το έχετε δει στα έργα τέχνης στην Αμερική που αλλάζουν την αμερικάνικη σημαία για να αναδείξουν την κατάσταση των Αφροαμερικάνων; Είναι εκσυγχρονισμός αυτός;

Και μια που μιλάμε για πολιτισμό, αυτές τις μέρες είχαμε δύο κρούσματα στον αρχαιολογικό τομέα. Το πρώτο κρούσμα, βέβαια, ήταν με τα εισιτήρια τα οποία τώρα δεν θα τα ελέγχουν οι υπάλληλοι του Υπουργείου Πολιτισμού αλλά θα τα ελέγχουν οι ιδιωτικές εταιρείες.

Δεν μου λέτε, κύριε Υπουργέ, αυτή η νέα εταιρεία φέρνει κάποιο καινούργιο λογισμικό, κάποια νέα τεχνολογία και, άρα, θα αυξηθεί η αποτελεσματικότητα ή απλώς οι εργαζόμενοι που τους πληρώνουμε έκαναν μια δουλειά και τώρα θέλουμε να δώσουμε και ένα δωράκι στον ιδιωτικό τομέα; Ξέρετε, η αποτελεσματικότητα έχει σχέση στα οικονομικά με τον στόχο. Ποιος είναι αυτός ο στόχος; Ποια νέα τεχνολογία έχει φέρει αυτή η εταιρεία που θα αλλάξει τα πράγματα;

Και το δεύτερο παράδειγμα είναι από τον χώρο της αρχαιολογίας. Ανακοινώνεται χθες μια αύξηση των τιμών στους αρχαιολογικούς χώρους, αλλά ανακοινώνεται και κάτι πολύ περισσότερο. Ξέρετε, όταν ήμασταν στη διαπραγμάτευση με τους θεσμούς, μια αγαπημένη τους λέξη ήταν τα best practices, οι βέλτιστες πρακτικές. Βέβαια, εμείς τους απαντούσαμε «Αν οι γιαγιάδες σας έλεγαν αυτό που λέγανε οι δικές μας γιαγιάδες, ότι επειδή ο Γιαννάκης θέλει να πηδήξει από το παράθυρο, δεν είναι λόγος κι εσύ να πηδήξεις από το παράθυρο».

Το best practices που υιοθετείτε, ξέρετε από πού είναι; Είναι από το ποδόσφαιρο. Δηλαδή, έχουμε τους VIP που βλέπουν το ποδόσφαιρο με την άνεσή τους. Και επειδή το θεωρήσατε αυτό best practices στο ποδόσφαιρο, θέλετε να το βάλετε και στους αρχαιολογικούς χώρους. Δηλαδή, να υπάρχουν VIP που μπορούν να πληρώνουν πολλά λεφτά, θα τους κερνάτε, θα σας κερνάνε φαντάζομαι μετά, θα είναι ένα πολιτιστικό γεγονός. Φοβερός εκσυγχρονισμός και αυτό!

Συνεχίζουμε τώρα με την «Ανάπλαση Α.Ε.» Έχετε προσπαθήσει να πείσετε το Κοινοβούλιο -όχι με μεγάλη επιτυχία, από ό, τι βλέπω- ότι δεν έχουν καμμία σχέση οι αλλαγές στην «Ανάπλαση Α.Ε.» με τον κ. Δούκα. Καμμιά! Μακριά από σας τέτοια πράγματα! Τον εκτιμάτε τον κ. Δούκα, είναι πολύ σοβαρός άνθρωπος! Μακριά από σας αυτό!

Δεν τους πείσατε, κύριε Πλεύρη, απ’ ό,τι καταλαβαίνετε.

**ΑΘΑΝΑΣΙΟΣ ΠΛΕΥΡΗΣ:** Θα τους πείσουμε.

**ΕΥΚΛΕΙΔΗΣ ΤΣΑΚΑΛΩΤΟΣ:** Και δεν έχετε και την έξωθεν καλή μαρτυρία, γιατί σε πολλά νομοσχέδια που έχετε φέρει έχετε αποκλείσει την Τοπική Αυτοδιοίκηση. Την αποκλείσατε από τη διαβούλευση για το Ταμείο Ανάκαμψης και Ανθεκτικότητας.

Σας το έχω πει πολλές φορές, κύριε Παπαθανάση. Ενώ ο Ντράγκι και πολλοί άλλοι πρωθυπουργοί, όταν εφάρμοσαν το Ταμείο Ανάκαμψης έκαναν διαβούλευση και με την τοπική αυτοδιοίκηση, εσείς δεν το κάνατε. Ήταν αστεία η διαβούλευση που κάνατε. Φέρατε περιβαλλοντικά νομοσχέδια και αποκλείσατε την τοπική αυτοδιοίκηση και θέλετε να μας πείσετε, εκτός του ότι αγαπάτε τον κ. Δούκα βεβαίως, ότι αυτό που κάνετε είναι ότι δεν χρειάζεται ο Δήμαρχος Αθηναίων για να κάνει την ανάπλαση για όλη την Ελλάδα που αρχίζει από τον Βοτανικό και τελειώνει στη λεωφόρο Αλεξάνδρας. Δύσκολη η δουλειά σας.

Κύριε Παπαθανάση, θέλω να σας προτείνω, επειδή είναι και γιορτές, δύο πράγματα για τις γιορτές. Το πρώτο είναι να διαβάσετε το βιβλίο της κ. Μαριάννα Μαζουκάτου, το Big Con. Μάλλον πρέπει να το μεταφράσω ως Μεγάλο Κόλπο. Θα την ξέρετε την κ. Μαζουκάτου. Είναι η αγαπημένη της σοσιαλδημοκρατίας ή της αριστερής σοσιαλδημοκρατίας. Τη διαβάζουμε και εμείς.

Θέλω να σας προτείνω και ένα έργο. Το έργο που θέλω να σας προτείνω για τις διακοπές και την ξεκούρασή σας είναι η παράξενη υπόθεση του Μπένζαμιν Μπάτον. Θα θυμάστε, παίζει ο Μπραντ Πιτ και είναι ένας τύπος που αντί να πηγαίνει από μικρός σε μεγάλος, πηγαίνει από μεγάλος σε μικρός. Αυτό έχει σχέση με το ΤΑΙΠΕΔ. Και τα δύο που προτείνω έχουν σχέση με τις διακοπές σας. Γιατί έχει σχέση με το ΤΑΙΠΕΔ; Τι κάνετε στο άρθρο; Παίρνει το ΤΑΙΠΕΔ κάποιον σύμβουλο για να συμβουλεύσει το Υπουργείο Υγείας για έργα ωρίμανσης του Υπουργείου Υγείας. Εκτός από το θέμα γιατί έχουμε το ΤΑΙΠΕΔ, αν το ΤΑΙΠΕΔ χρειάζεται συμβούλους και αν οι σύμβουλοι του ΤΑΙΠΕΔ θα χρειάζονται άλλους συμβούλους και αυτοί, τι λέει η κ. Μαζουκάτου, εκτός από το πολύ μεγάλο της έργο για το αναπτυξιακό κράτος, για το πώς ο δημόσιος τομέας δημιουργεί αξία και πώς ο ιδιωτικός τομέας πολλές φορές είναι παρασιτικός πάνω στο έργο και την έρευνα του δημόσιου τομέα; Στο τελευταίο βιβλίο της αναλύει με πολύ μεγάλη περιγραφή τις εταιρείες συμβούλων, δηλαδή τις consulting firms που εσείς τις αγαπάτε τόσο πολύ και λέει για την περίπτωση που δεν έχουμε μια διαδικασία που το κράτος ενηλικιώνεται.

Τι εννοεί η Μαζουκάτου; Εννοεί ότι παίρνει στελέχη, τα εκπαιδεύει να έχουν γνώση, αναθέτει στον ιδιωτικό τομέα αυτές τις δουλειές και πάντα οι εταιρείες συμβούλων δεν έχουν κίνητρο να βοηθήσουν το δημόσιο τομέα να ενηλικιωθεί, να είναι πιο σοβαρός, να έχει περισσότερα προσόντα, γιατί περιμένουν και το επόμενο συμβόλαιο. Έτσι δεν είναι; Δεν εκπαιδεύεις το κράτος να το κάνει, αν θέλεις εσύ να πάρεις και την επόμενη δουλειά. Άρα, έχουμε -όπως ο Μπραντ Πιτ- ένα κράτος που αντί να αυξάνει τις δυνατότητές τους, να μπορεί να παρέμβει, να μπορεί να διαπραγματεύεται με διεθνείς οργανισμούς με τον ιδιωτικό τομέα, είναι ένα αδύνατο κράτος, σαν στόχος. Αυτό κάνετε στο ΤΑΙΠΕΔ και αυτό σας λέει κ. Μαζουκάτου. Γίνεται στις Ηνωμένες Πολιτείες της Αμερικής, γίνεται και στην Ευρώπη, το κάνετε και εσείς, γιατί δεν θέλετε το αναπτυξιακό κράτος να έχει τη γνώση και την ικανότητα, για να μπορεί να παρεμβαίνει.

Πάμε τώρα στο άρθρο για τους γιατρούς και τις παρατάσεις για το προσωπικό. Στις δύο εκλογές του καλοκαιριού ο κάθε αντιπρόσωπος Νέας Δημοκρατίας μας έλεγε πόσους γιατρούς θα πάρουμε. Πάντα όλοι οι άλλοι ρωτάνε πόσοι από αυτούς είναι μόνιμοι. Δεν παίρναμε ποτέ απάντηση -εγώ τουλάχιστον δεν το κατάφερα- πόσοι θα είναι μόνιμοι και πάλι τώρα έχουμε μια επέκταση των ανθρώπων που δεν μπορεί να έχουν ένα μακροπρόθεσμο σχέδιο ζωής να είναι στο νοσοκομείο να μπορούν να προσφέρουν το έργο τους.

Ο πατέρας μου πέρυσι ήταν ενάμιση μήνα στον «Ευαγγελισμό», όπου έχει ένα εξαιρετικό νοσηλευτικό προσωπικό. Πραγματικά, τους θαύμαζα. Από τους δεκατρείς νοσηλευτές, τέσσερις ήταν μόνιμοι. Νομίζετε ότι μπορείτε να βοηθήσετε το ηθικό αυτού του Εθνικού Συστήματος Υγείας με αυτό τον τρόπο και φέρνετε μόνο παρατάσεις αντί να έχετε ένα σχέδιο πώς θα αναπτύξετε το δημόσιο σύστημα υγείας;

Το ίδιο και το άρθρο για την καθαριότητα. Η καθαριότητα είναι μια πάγια και διαρκής ανάγκη του δημοσίου. Δεν σας αρέσει αυτό. Πάλι θέλετε εργολαβίες που δεν αυξάνουν το αποτέλεσμα. Δεν έχουμε καλύτερη καθαριότητα, αλλά έχουμε αυτό που θα λέγαμε jobs for the boys. Έχουμε, δηλαδή, μια μεταφορά χρημάτων προς τον ιδιωτικό τομέα. Όταν στην ομιλία μου για τον προϋπολογισμό ανέδειξα ότι έχετε ένα αναδιανεμητικό συνασπισμό, αυτό εννοούσα. Αυτό που κάνετε σε άλλο άρθρο και σε ένα παρακάτω άρθρο είναι να αναδιανέμετε χρήματα στον ιδιωτικό τομέα και σε συγκεκριμένες ομάδες.

Τελειώνοντας, κύριε Πρόεδρε να ευχηθώ και εγώ από τη μεριά μου και από τη Νέα Αριστερά καλές ευχές για τις γιορτές και είμαι σίγουρος ότι πάλι εδώ θα είμαστε του χρόνου να γιορτάσουμε όλο το εκσυγχρονιστικό έργο της Νέας Δημοκρατίας σε όλους τους τομείς και να γιορτάσουμε ένα άλλο νομοσχέδιο σκούπα, όπου γιορτάζεται πραγματικά η πεμπτουσία του εκσυγχρονισμού. Να τον χαίρεστε αυτόν τον εκσυγχρονισμό!

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς και αντευχόμεθα.

Τον λόγο τώρα έχει η Βουλευτής της Νέας Αριστεράς, η κ. Σία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Θα ξεκινήσω και εγώ την ομιλία μου από το έργο της Γεωργίας Λαλέ που κατέβηκε με αυτόν τον τρόπο, με εντολή του κ. Γεραπετρίτη από το ελληνικό Προξενείο της Νέας Υόρκης.

Τα είπα εχθές στην Επιτροπή Εξωτερικών Υποθέσεων, παρουσία του κ. Γεραπετρίτη, αλλά οφείλω να το επαναλάβω και σήμερα. Είναι αδιανόητο στην Ελλάδα του 21ου αιώνα να δίνεται εντολή μετά από πίεση του ακροδεξιού μπλοκ, για να κατέβει ένα έργο τέχνης στο οποίο συμπυκνώνεται και ακούγεται η κραυγή των κακοποιημένων γυναικών και των δολοφονημένων γυναικών, των πολλών γυναικοκτονιών που γίνονται και στην Ελλάδα, αλλά και παγκοσμίως. Είναι ντροπή! Η ακροδεξιά πατριαρχία πιέζει το ακραίο κέντρο, για να μπορέσει να περάσει αυτό που θέλει. Και η ρητορική αυτή της πατριαρχίας αναπαράγεται με τι τρόπο; Με ένα ένδυμα πατριδοκαπηλευτικό στο όνομα της ελληνικής σημαίας. Το έργο τέχνης φεύγει από τη μέση. Αυτό, για να καταλαβαίνουμε τι έχουμε να κάνουμε. Το θεωρώ ντροπή και βεβαίως, τάσσομαι στο πλευρό της Γεωργίας Λαλέ.

Το δεύτερο αφορά την περίφημη τροπολογία για την ανάπλαση της Αθήνας. Δεν θα πω πολλά. Επιχειρηματολόγησαν πολλοί και πολλές και από το ΠΑΣΟΚ και από τον ΣΥΡΙΖΑ και τώρα ο Κοινοβουλευτικός Εκπρόσωπος της Νέας Αριστεράς. Παραπέμπω να διαβάσετε προσεκτικά την ανάρτηση ενός ανθρώπου του Εθνικού Μετσόβιου Πολυτεχνείου, που γνωρίζει πάρα πολύ καλά τι σημαίνουν αναπλάσεις σε μητροπολιτικούς δήμους του Νίκου Μπελαβίλα, για να καταλάβετε ίσως λίγο, περί τίνος πρόκειται.

Εγώ, όμως, θα πω κάτι, με πάρα πολύ αθωότητα και αφέλεια. Είναι δυνατόν να πιστέψουμε ότι τρεις μέρες πριν από την ορκωμοσία του νέου Δημάρχου του κ. Δούκα, αλλάζετε τα σχέδια και αντί για ανάπλαση της Αθήνας, κάνετε ανάπλαση της επικράτειας. Και κάνω ένα αθώο ερώτημα: Ποιον πείθει σε αυτή τη χώρα ότι η ανάπλαση της Επικράτειας, που θα εδρεύει εδώ στην Αθήνα, θα κάνει ανάπλαση στο θαλάσσιο μέτωπο της Πάτρας, θα κάνει ανάπλαση στο ιστορικό κέντρο της Κέρκυρας, θα κάνει στη ΔΕΘ στη Θεσσαλονίκη; Κοροϊδευόμαστε μεταξύ μας; Κοροϊδευόμαστε; Ξέρουμε πάρα πολύ καλά, γιατί το κάνατε και είναι ντροπή να έρχεται ο Υπουργός Επικρατείας, ο πολύς κ. Βορίδης, και να μας μιλάει, λες και δεν καταλαβαίνουμε τίποτα. Τρεις μέρες πριν από τις εκλογές! Βεβαίως και είμαστε στο πλευρό του Χάρη Δούκα.

Το τρίτο πράγμα, τα είπε και ο Κοινοβουλευτικός Εκπρόσωπος ο κ. Τσακαλώτος, αλλά οφείλω να επαναλάβω κι εγώ. Είχα ρωτήσει και στον προϋπολογισμό και ρωτάω και σήμερα, ποιους κοιτάτε στην κοινωνία και σε ποιους απευθύνεστε; Ποιους; Δεν έχουμε καταλάβει! Έχουμε καταλάβει, ξέρουμε πάρα πολύ καλά, αλλά εμείς είμαστε υποχρεωμένοι να δείχνουμε συνέχεια την άλλη μεριά της κοινωνίας, την οποία αποκλείετε από τα πάντα, ακόμα και από τα πολιτιστικά αγαθά.

Εκτός από το γεγονός ότι βάζετε ιδιώτες στην Ακρόπολη -ιδιώτες έχουν γίνει τα ηλεκτρονικά εισιτήρια, υπάρχουν οι αρχαιοφύλακες, υπάρχουν οι υπάλληλοι του Υπουργείου Πολιτισμού με τεχνογνωσία και λοιπά- βάζετε ιδιώτες παντού και αυτό θα κοστίσει παραπάνω στο κράτος. Δύο εκατομμύρια στοιχίζουν οι ιδιώτες. Για ποιο λόγο; Φέρνουν μία καινούργια τεχνογνωσία, όπως είπε ο Ευκλείδης Τσακαλώτος; Τι ακριβώς κάνουν; Μόνο ένα πράγμα: Ιδιωτικοποίηση παντού και βέβαια, εκποίηση ακόμα και του πολιτιστικού πλούτου αυτής της χώρας.

Κι έρχεται το δεύτερο μεγάλο χτύπημα και αυτό είναι η αύξηση των εισιτηρίων σε μουσεία και αρχαιολογικούς χώρους, που φτάνει μέχρι 300%. Για να επισκεφθεί μία τετραμελής οικογένεια την Ακρόπολη, ξέρετε πόσα θα χρειάζεται; Θα χρειάζεται 120 ευρώ. Δηλαδή, σε αυτή την κοινωνία, όπου η ακρίβεια μαστίζει τα πάντα -150% περίπου αύξηση του λαδιού, 38% του κρέατος, δεν θα πω για τα άλλα- βάζετε τώρα στην πολιτιστική κληρονομιά αύξηση τέτοιου μεγέθους, που είναι αδιανόητη και συγχρόνως, 5.000 ευρώ για πάμπλουτους, για VIP θέσεις -και εγώ μιλάω σε εσάς, που λέτε για τη λαϊκή Δεξιά και τη λαϊκή Δεξιά, την ευάλωτη κοινωνία φτιάχνετε, ευάλωτους ανθρώπους, όχι λαϊκή Δεξιά, ξεχάστε το αυτό- για πριβέ ξεναγήσεις που θα τους δίνονται δώρα και λοιπά. Πριβέ ξεναγήσεις στην Ακρόπολη.

Θέλω, λοιπόν, σε αυτό το σημείο να πω -επειδή έχετε και άρθρα για τα πέντε μουσεία, τα οποία προφανώς και θα καταψηφίσουμε- ότι ακούω συνέχεια από την πτέρυγα της Νέας Δημοκρατίας και Βουλευτές -έτσι είναι η τεκμηρίωση φαίνεται που τους δίνετε- να μας λένε μίζερους και άραχλους επειδή μιλάμε για θέματα και επίσης, να μας λένε φέρτε μας προτάσεις και αν είναι οι προτάσεις τεκμηριωμένες, εμείς θα τις ακούσουμε και λοιπά. Έχουμε πεθάνει να δίνουμε προτάσεις τεκμηριωμένες. Αφού δεν θέλετε να τις δείτε. Είχαμε πει για τα πέντε μουσεία, τα μεγάλα μουσεία της χώρας, μην τα βγάζετε από αυτή τη μουσειακή πολιτική, που έχει χώρα από ιδρύσεως ελληνικού κράτους. Τα βγάλατε για να έχουν αυτοτέλεια, να έχουν οικονομική δύναμη, αυτονομία κ.λπ..

Έρχονται δύο παρατάσεις τώρα, πάλι το κράτος να πληρώνει τους ΙΔΟΧ υπαλλήλους, πάλι το κράτος να πληρώνει τις γενικές διευθύντριες.

Προσέξτε ένα πράγμα, την πολιτιστική κληρονομιά την έχετε καταντήσει κληρονομιά ΙΧ για κάποιους.

Αποκλείετε τον υπόλοιπο κόσμο, την κοινωνία. Και, ξέρετε, το μεγαλύτερο πράγμα της πολιτιστικής κληρονομιάς για ένα δημοκρατικό κράτος, ειδικά στον 21ο αιώνα είναι να κινητοποιήσει την κοινωνία και να συνομιλήσει με αυτήν την πολιτιστική κληρονομιά. Εσείς τα δίνετε σε ιδιώτες. Ακόμα και στο Πολεμικό Μουσείο, ακόμα και εκεί, βάζετε στο διοικητικό συμβούλιο τους δωρητές. Ούτε αυτό δεν αφήνετε όρθιο! Δώστε τους πλακέτες, ανακηρύξτε τους μεγάλους χορηγούς. Το να μπουν στο διοικητικό συμβούλιο, τι νόημα έχει;

Θα κλείσω με το άρθρο 74. Θα ήθελα να πω πολλά, αλλά δυστυχώς δεν επαρκεί ο χρόνος. Φέρατε μία τροπολογία για αύξηση κατά 40% των μισθών εξωκοινοβουλευτικών Υφυπουργών, Υπουργών, Γενικών Γραμματέων κ.λπ..

Στο ίδιο άρθρο υπάρχει μία πρόβλεψη για τις εργαζόμενες στην καθαριότητα στο Πανεπιστήμιο Πατρών. Είναι ενενήντα γυναίκες οι οποίες έχουν δώσει μάχη για να κρατήσουν τη δουλειά τους, που έχουν δώσει τη ζωή τους και την περίοδο του COVID και τώρα που πλημμύρισε το πανεπιστήμιο και, ενώ ήταν εκτός σύμβασης εκείνη την περίοδο, πήγαν για να σώσουν το πανεπιστήμιο. Και τι φέρνουν; Φέρνουν -πρέπει να το ακούσετε αυτό, είναι η αναλγησία μίας Κυβέρνησης, η πλήρης αναλγησία- μία επέκταση των ιδιωτικών συμβάσεων αυτών των ενενήντα γυναικών, που είναι οι περισσότερες μονογονεϊκές οικογένειες, για τρεις μήνες μέχρι τον Μάρτιο, με την αίρεση ότι αν τελειώσει ο διαγωνισμός για τον εργολάβο, ενώ έχουμε επιχειρηματολογήσει πόσο στοίχισε στο πανεπιστήμιο να πάει εργολάβος -εμείς ως κυβέρνηση ΣΥΡΙΖΑ τους βγάλαμε έξω-, τώρα βάζετε την αίρεση ότι αν έρθει ο εργολάβος, τελεσιδικήσει το διαγωνιστικό μέρος για τους εργολάβους, θα πεταχτούν έξω. Δηλαδή μπορούν να μείνουν μέχρι τον Μάρτιο, αλλά αν στο μεταξύ συμβεί αυτό, θα πεταχτούν έξω.

Και σας ρωτάω, κύριοι, ποιος από εσάς θα μπορούσε να ζήσει με ομηρία τη ζωή του κατ’ αυτόν τον τρόπο, δηλαδή τρεις μήνες το πολύ και αν τελεσιδικήσει με τον εργολάβο, πετιούνται έξω. Είναι ντροπή! Πείτε το σε αυτές τις γυναίκες! Είναι χαρακτηριστικό παράδειγμα -θα μπορούσα να πω για τους επικουρικούς για χίλιους δυο- αναλγησίας το να βάζετε στο περιθώριο ανθρώπους.

Ζητάω τώρα, κύριε Παπαθανάση, να βγάλετε από αυτό το άρθρο την παράταση μέχρι τον Μάρτιο, να γίνει τουλάχιστον εξάμηνη και να βγάλετε οπωσδήποτε τον όρο ότι ανά πάσα στιγμή θα πεταχτούν έξω, για να μπορούμε να κοιτάξουμε στα μάτια αυτές τις γυναίκες και να μπορέσουμε να πούμε καλά Χριστούγεννα.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Κοινοβουλευτικός Εκπρόσωπος της Νέας Δημοκρατίας, ο κ. Πλεύρης.

**ΑΘΑΝΑΣΙΟΣ ΠΛΕΥΡΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, στην τελευταία συνεδρίαση του έτους, είθισται -τουλάχιστον εμείς το έχουμε καθιερώσει αυτό από το 2019 και είναι ορθή πρακτική- μετά τον προϋπολογισμό να έρχεται ένα νομοσχέδιο που το αποκαλούμε ερανιστικό. Ακούω μια κριτική, ενώ κανονικά θα έπρεπε οι πτέρυγες να καταλάβουν την αναγκαιότητα αυτού του νομοσχεδίου. Όσοι τυχόν είναι παλαιότεροι σε αυτή την Αίθουσα θα θυμούνται ότι στο τελευταίο νομοσχέδιο του έτους, που μπορεί να ήταν νομοσχέδιο ενός Υπουργείου μόνο, έρχονταν δεκάδες τροπολογίες της τελευταίας στιγμής.

Το ερανιστικό νομοσχέδιο ακριβώς έρχεται να υιοθετήσει μια ορθή πρακτική. Ποια είναι η ορθή πρακτική; Διάσπαρτες διατάξεις που μπορεί να έχει το κάθε Υπουργείο και δεν είναι τέτοιας φύσεως, ώστε να δικαιολογούν την κατάθεση ενός αυτοτελούς νομοσχεδίου, να μπουν σε ένα συνολικό νομοσχέδιο, ώστε να τύχουν και της διαβούλευσης να τύχουν και της συζήτησης στις επιτροπές και να μην έρθουν ως τροπολογίες.

Θα μου πείτε: Δεν ήλθαν και πάλι τροπολογίες; Ναι. Δεν είπε κανείς ότι καταργούνται οι τροπολογίες. Φανταστείτε όμως τι θα γινόταν εάν δεν υπήρχε ένα τέτοιο νομοσχέδιο. Άρα θα πρέπει να φύγουμε απ’ αυτή την κριτική και να πάμε στην ουσία, να δούμε τις διατάξεις και ποιες από αυτές τις διατάξεις είναι απαραίτητες και πρέπει να ψηφιστούν και να κάνετε την πολιτική σας κριτική στις διατάξεις.

Έρχομαι σε δύο θέματα τα οποία έχουν τεθεί και είναι εκτός νομοσχεδίου και είναι θέματα της επικαιρότητας.

Όλοι σχεδόν οι συνάδελφοι από την Αριστερά έθεσαν το θέμα για το έργο τέχνης στη Νέα Υόρκη και για τη σημαία. Ο κ. Γεραπετρίτης έχει δώσει σαφείς απαντήσεις για το θέμα. Δεν τίθεται θέμα περιορισμού ή μη της ελευθερίας έκφρασης. Τίθεται το θέμα ότι το ελληνικό προξενείο βρίσκεται στον σκληρό πυρήνα του κράτους και σε αυτό το πλαίσιο θα πρέπει ό,τι εκτίθεται να μην συνδέεται με παραποίηση της σημαίας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Είναι παραποίηση της σημαίας;

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε, κυρία Αναγνωστοπούλου. Τοποθετηθήκατε χωρίς διακοπή.

**ΑΘΑΝΑΣΙΟΣ ΠΛΕΥΡΗΣ:** Η ελευθερία της τέχνης δεν τίθεται σε περιορισμό. Αντιστοίχως, όμως, και το κυρίαρχο κράτος έχει τη δυνατότητα να κρίνει ποια έργα θα εκτίθενται μέσα στον χώρο του σκληρού του πυρήνα.

Πού την είδατε τη λογοκρισία; Μπερδευόμαστε. Η ελευθερία της τέχνης σημαίνει ότι όποιος θέλει, κάνει οτιδήποτε και πρέπει σε έναν χώρο του σκληρού πυρήνα του κράτους να εκτίθεται; Αυτό ήταν το όλο θέμα συζήτησης το οποίο άνοιξε. Η τέχνη προφανώς είναι ελεύθερη. Αντίστοιχα όμως στα σημεία του ελληνικού κράτους επιλέγονται τα έργα που εκτίθενται. Μπορεί να είναι πολύ ωραία έργα, μπορεί να είναι άσχημα έργα. Το ότι είναι ελεύθερη η τέχνη δεν σημαίνει ότι πρέπει να είναι όλα ωραία.

Ο κ. Γεραπετρίτης έδωσε τις απαντήσεις και με την ακαδημαϊκή του ιδιότητα. Σε καμία περίπτωση δεν συνδέονται με περιορισμό της τέχνης, αλλά κατά πόσο σε ένα σημείο στο οποίο βρίσκεται η επίσημη σημαία του κράτους μπορεί να εκτίθεται ένα έργο. Δεν λέω αν την προσβάλλει ή δεν την προσβάλλει. Ο καθένας μπορεί να το ερμηνεύσει όπως θέλει. Το θέμα είναι ότι παραποιείται το σύμβολο. Υπ’ αυτή την έννοια τέθηκε το θέμα και μπορούσε να τελειώσει εκεί.

Εμπνέεται η συγκεκριμένη καλλιτέχνιδα από σύμβολα, υπάρχουν και άλλοι καλλιτέχνες που εμπνέονται από σύμβολα, αλλά από εκεί και πέρα στο κομμάτι του τι θα υπάρχει εκεί που βρίσκεται ένα προξενείο, είναι θέμα που δεν συνδέεται σε καμμία περίπτωση με περιορισμό του δικαιώματος της τέχνης.

Το δεύτερο κομμάτι που αναπτύχθηκε και από την Ελληνική Λύση και από τους Σπαρτιάτες αφορά όσα ανέφερε ο σύμβουλος του Υπουργού του Πακιστάν για τυχόν διακρατική συμφωνία και για πεντακόσιες χιλιάδες κόσμο. Ο Άδωνις Γεωργιάδης, ο Υπουργός Εργασίας, έχει απαντήσει συγκεκριμένα. Το Πακιστάν θέλει διακρατική συμφωνία, αλλά δεν είναι στις προτεραιότητες διακρατική συμφωνία με το Πακιστάν. Ανέφερε ο κ. Γεωργιάδης και από αυτό το Βήμα τρεις χώρες με τις οποίες προχωρούν οι διακρατικές συμφωνίες, που είναι η Μολδαβία, η Γεωργία και Ινδία και έπονται με Αρμενία, Βιετνάμ και Φιλιππίνες. Όσοι πιστεύουν στη σκληρή μεταναστευτική πολιτική, θα πρέπει να θέλουν τις διακρατικές συμφωνίες γιατί οι διακρατικές συμφωνίες είναι ακριβώς η νόμιμη μετανάστευση. Έρχονται άνθρωποι να εργαστούν, να καλύψουν τις ανάγκες που υπάρχουν σε εργατικά χέρια και δεν καλύπτονται από το εγχώριο δυναμικό και επιστρέφουν μετά πίσω στις πατρίδες τους. Είναι μια καλή πρακτική ως προς το κομμάτι ελέγχου της μετανάστευσης, πριμοδότησης της νόμιμης μετανάστευσης και της καταπολέμησης της λαθρομετανάστευσης.

Έρχομαι τώρα σε κάποιες διατάξεις οι οποίες αναπτύσσονται στο παρόν σχέδιο νόμου.

Πρώτα απ’ όλα θα αναφερθώ στις διατάξεις οι οποίες συνδέονται με το Εθνικό Σύστημα Υγείας και στην κριτική που αναπτύχθηκε. Υπάρχει σχεδιασμός για το Εθνικό Σύστημα Υγείας; Προφανώς και υπάρχει. Είναι σχεδιασμός και που είχε υλοποιηθεί και υλοποιείται αυτή τη στιγμή με δέκα χιλιάδες μόνιμες προσλήψεις. Απορώ που είπε ο κ. Τσακαλώτος ότι δεν το έχει ακούσει. Έγιναν δέκα χιλιάδες μόνιμες προσλήψεις, αλλά αντιστοίχως υπάρχει και το επικουρικό προσωπικό. Το 2021 με την πανδημία μπήκε πάρα πολύ επικουρικό προσωπικό στο Εθνικό Σύστημα Υγείας και δίνονταν παρατάσεις, που έληγαν στις 31 Δεκεμβρίου. Δίνουμε μια μεγάλη παράταση ενός έτους που είναι απαραίτητη και προφανώς αυτοί οι άνθρωποι σε προκηρύξεις οι οποίες θα τρέχουν θα κάνουν τα χαρτιά τους προκειμένου να γίνει μόνιμο το προσωπικό. Δεν υπάρχει άλλη δυνατότητα να γίνει μόνιμο το προσωπικό. Όσοι έρχονται εδώ και λένε ότι πρέπει να μονιμοποιηθούν, αγνοούν το Σύνταγμα. Είναι η μοναδική διαδικασία που μπορεί να γίνει. Και γι’ αυτό δίνουμε παρατάσεις.

Άκουσα τον κ. Καζαμία να λέει «γιατί δίνονται διαφορετικοί χρόνοι παρατάσεων;». Οι διαφορετικοί χρόνοι να ξέρετε ότι σε μεγάλο βαθμό συνδέονται και με τα χρηματοδοτικά εργαλεία που μπορεί να υπάρχουν και σε συνδυασμό με τις ανάγκες οι οποίες εξυπηρετούνται. Σε αυτό το πλαίσιο δίνεται η δυνατότητα να παραμείνουν στο σύστημα και συγκεκριμένες ειδικότητες ιατρών. Η πραγματικότητα είναι -κι αυτό είναι πρόβλημα συνολικά του συστήματος υγείας- πως είναι από τα λίγα Υπουργεία το οποίο μπορεί να βγάζει θέσεις και οι θέσεις να μην καλύπτονται, όχι αναγκαστικά μόνο για λόγους χρημάτων ή για λόγους ενδιαφέροντος να πάει στον ιδιωτικό τομέα το ιατρικό προσωπικό, όχι μόνο για αυτά, αλλά επιπλέον υπάρχουν και ειδικότητες που πια είναι σχεδόν ορφανές, οπότε εκεί δίνεται -σωστά- μια δυνατότητα να παραμείνουν στο σύστημα. Ειπώθηκε εάν τυχόν χρειάζονται και άλλοι. Φαντάζομαι ότι εξετάζεται.

Έγινε μια μεγάλη κουβέντα πάλι εδώ για το κομμάτι της Ακρόπολης. Εμένα πραγματικά δεν μου άρεσε καθόλου η εικόνα, κυρίες και κύριοι συνάδελφοι, να ακούω από έναν Γερμανό ότι χθες πήγε να επισκεφθεί την Ακρόπολη και επειδή κάποιοι θέλουν να διαμαρτυρηθούν δεν μπόρεσε να μπει στην Ακρόπολη. Η Ακρόπολη δεν ανήκει στους εργαζόμενους. Η Ακρόπολη είναι ένα σύμβολο παγκόσμιου πολιτισμού, βρίσκεται στην Ελλάδα, είναι δημιούργημα του ελληνικού πολιτισμού. Δεν μπορεί η Ακρόπολη να περιορίζεται και να γίνεται αντικείμενο κάποιοι να διεκδικούν εργασιακά τους δικαιώματα. Προσέξτε τι άκουσα, προσέξτε την εμμονή της Αριστεράς. Αν τυχόν δηλαδή γίνονται πριβέ επισκέψεις στην Ακρόπολη -αυτό που είπε η Υπουργός ότι εξετάζεται- πού είναι το κακό αν κάποιος πληρώνει και μπορεί να μπει στην Ακρόπολη, χωρίς να θίγεται το δικαίωμα του οποιουδήποτε να επισκεφθεί την Ακρόπολη; Δεν το αντιλαμβάνομαι αυτό το πλαίσιο.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Τριάντα ευρώ πήγε το εισιτήριο!

**ΑΘΑΝΑΣΙΟΣ ΠΛΕΥΡΗΣ:** Στις πριβέ επισκέψεις είπε ότι θα ξεκινήσει. Αν κάποιος θέλει να κάνει μια πριβέ επίσκεψη, προφανώς θα πληρώσει παραπάνω. Αλλά αυτή την εμμονή δεν την καταλαβαίνω. Έτσι θα ξεκινήσει, είπε η κ. Μενδώνη. Αν τυχόν υπάρχει μια τέτοια δυνατότητα δεν καταλαβαίνω γιατί πρέπει αυτό να το κατακρίνετε.

Πολύ σημαντική ρύθμιση μέσα στο νομοσχέδιο είναι τα 18 εκατομμύρια που δίνονται για να γίνει και να υλοποιηθεί το Μουσείο Ολοκαυτώματος στη Θεσσαλονίκη, ενώ παράλληλα είναι πολύ σημαντική η διάταξη για το προσωπικό της Ελληνικής Αστυνομίας. Κι εδώ θα σταθώ για ένα λεπτό, γιατί έχουμε έναν Έλληνα αστυνομικό που δίνει μάχη για τη ζωή του ο οποίος έχει τραυματιστεί από δολοφονική επίθεση που έγινε. Γίνεται μια αύξηση του ποσού για τους αστυνομικούς που θα πηγαίνουν στα γήπεδα. Εγώ ακούω με μεγάλη προσοχή τους αστυνομικούς. Οι ίδιοι οι αστυνομικοί θέτουν θέμα ότι πρέπει κάποια στιγμή να αποσυνδεθεί η παρουσία τους με τα γήπεδα. Αυτό προφανώς στο τωρινό χρονικό διάστημα δεν μπορεί να γίνει, αλλά είναι πάρα πολύ σημαντικό να σεβόμαστε τον Έλληνα αστυνομικό, γιατί πολλές φορές κάποιοι επιδεικνύουν με τη συμπεριφορά τους ότι η ζωή του Έλληνα αστυνομικού αξίζει λιγότερο από των άλλων πολιτών. Όχι. Για δεκαετίες τώρα η Ελληνική Αστυνομία θρηνεί θύματα και πολλούς τραυματίες σε μάχες που γίνονται για να μας προστατέψουν από το έγκλημα, οργανωμένο και μη, ή για να έχουμε μία ασφάλεια, οπότε πρέπει να έχουμε έναν σεβασμό και αυτές τις άγιες μέρες να είναι οι σκέψεις μας και οι προσευχές μας δίπλα σε αυτόν τον άνθρωπο που δίνει τον αγώνα για τη ζωή του.

Έρχομαι τώρα στο επίμαχο σημείο που αποτέλεσε και τη μεγάλη κουβέντα, για την τροπολογία για την «Ανάπλαση Α.Ε». Ποια είναι η κριτική η οποία δεχόμαστε από το ΠΑΣΟΚ και τον ΣΥΡΙΖΑ; Και μάλιστα είναι και πολύ έντονος ο ΣΥΡΙΖΑ. Ο ΣΥΡΙΖΑ να θυμίσω ότι είχε κατεβάσει και υποψήφιο στην Αθήνα. Αυτά να το λέμε, γιατί πολλές φορές συμπεριφέρεται ο ΣΥΡΙΖΑ ως να ήταν ο κ. Δούκας ο υποψήφιός του. Ο υποψήφιός του ήρθε τρίτος στην Αθήνα και το γεγονός ότι ο κ. Δούκας βρίσκεται σήμερα σε αυτή τη θέση δεν έχει να κάνει με κάποια επιτυχία του ΣΥΡΙΖΑ. Αυτό το αφήνουμε έξω, είναι ένα κομμάτι πολιτικής κριτικής. Πάμε τώρα στην ουσία. Έρχεστε και λέτε ότι ερχόμαστε και αλλάζουμε τη συγκεκριμένη διάταξη διότι δεν μας αρέσει ο κ. Δούκας και άρα δεν θέλουμε να είναι πρόεδρος και διευθύνων σύμβουλος στην «Ανάπλαση Αθήνας Α.Ε.». Αυτό θα είχε μια βάση εάν αλλάζαμε τον συγκεκριμένο φορέα και παρέμενε ίδιο το αντικείμενό του.

Τι γίνεται αυτή τη στιγμή; Για να δούμε και την ιστορική διάσταση της ρύθμισης. Είναι πρώτα απ’ όλα δημοτική επιχείρηση; Όχι, 100% μέτοχος είναι το ελληνικό Δημόσιο με τέσσερα Υπουργεία, που ουσιαστικά ήταν η παλιά ενοποίηση αρχαιολογικών χώρων. Το 2018 ο ΣΥΡΙΖΑ, αφού είχε κλείσει αυτή η εταιρεία, έκανε την «Ανάπλαση Αθήνας Α.Ε.» με τέσσερα πάλι Υπουργεία και μπήκε πρόεδρος και διευθύνων σύμβουλος ο δήμαρχος. Και ερχόμαστε εμείς τώρα -προσέξτε, πότε ερχόμαστε;- στη συνεδρίαση του Υπουργικού Συμβουλίου 9 Μαρτίου του 2022, ενάμιση χρόνο πριν τις δημοτικές εκλογές -θα φανταζόμασταν εμείς τότε ότι θα χάσει τον Δήμο Αθηναίων ο Κώστας Μπακογιάννης και πρέπει να αλλάξουμε το πλαίσιο!- και τι λέμε; Ότι πια δεν υφίστανται οι όροι να υπάρχει μόνο για την Αθήνα αυτή η ανάπλαση και αποκτά ένα αντικείμενο που είναι για όλη την Ελλάδα. Αποκτώντας λοιπόν ένα αντικείμενο για όλη την Ελλάδα μπορεί να είναι ex officio ο δήμαρχος Αθηναίων για τυχόν αναπλάσεις που είναι πια στο αντικείμενο όλης της Ελλάδας και θα γίνουν εκτός της Αττικής; Πείτε μου, έχει λογική αυτό το πλαίσιο; Και τι ερχόμαστε και κάνουμε; Πάμε, λοιπόν, τώρα στο δικό σας σκεπτικό. Θα λέγαμε τότε ότι ο Υπουργός Εσωτερικών ενδεχομένως ή οποιοσδήποτε άλλος αποφασίζει για το ποιος είναι πρόεδρος και διευθύνων σύμβουλος. Δεν λέμε τέτοιο πράγμα. Με την αλλαγή η οποία έγινε για την επιλογή διοικήσεων στον δημόσιο τομέα πλέον θα μπει στη διαδικασία μέσω ΑΣΕΠ, για να βρεθεί το συγκεκριμένο πρόσωπο για τη συγκεκριμένη θέση.

Συνεπώς η κριτική σας θα είχε βάση εάν κρατούσαμε τον φορέα για την Αθήνα και αλλάζαμε τη σύνθεσή του. Ο φορέας αυτός πια γίνεται με αντικείμενο για όλη την Ελλάδα. Και επειδή λέτε ότι είναι προσβολή για τους Αθηναίους, επειδή εγώ και δημότης Αθηναίων είμαι και Βουλευτής στην Αθήνα από το 2007 και μόνο στην Αθήνα πολιτεύομαι, θα σας πω ότι αντίστοιχα θα ήταν προσβολή για τους δημότες όλων των άλλων περιοχών να τους λέγαμε ότι για ένα έργο που πια αφορά ολόκληρη την επικράτεια ex officio θα είναι πρόεδρος και διευθύνων σύμβουλος ο δήμαρχος Αθηναίων.

Συνεπώς κυρίες και κύριοι συνάδελφοι, το συγκεκριμένο νομοσχέδιο έχει διάσπαρτες προφανώς ρυθμίσεις στο πλαίσιο του «ερανιστικού» χαρακτήρα, για τον οποίο είπαμε. Είναι ρυθμίσεις που επιλύουν θέματα, αλλά και ρυθμίσεις τις οποίες κατά βάση τις έχουν ζητήσει και άνθρωποι εργαζόμενοι, άρα θα πρέπει να ψηφιστούν στο σύνολό τους. Και όσον αφορά τη νομοθέτηση την οποία υλοποιούμε θα έχει πολύ ενδιαφέρον -κρατήστε τις δυνάμεις σας- το ότι τον Ιανουάριο θα έχουμε τη μεγάλη συζήτηση για τα μη κρατικά πανεπιστήμια, τα οποία τα έχει υποσχεθεί ο Πρωθυπουργός και γίνονται πράξη στο πλαίσιο τού να είναι συμβατά με το άρθρο 16 του Συντάγματος μέχρι να γίνει και η αναθεώρηση του άρθρου 16, ώστε επιτέλους η χώρα μας να μην είναι η μοναδική χώρα η οποία δεν θα έχει μη κρατικά πανεπιστήμια. Άρα τις δυνάμεις σας κρατήστε τες για εκεί. Σήμερα δεν έχετε να κάνετε καμία αντιπαράθεση και πρέπει να ψηφίσετε το νομοσχέδιο.

Καλά Χριστούγεννα και καλό νέο έτος!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Αντευχόμαστε, κύριε Πλεύρη.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα τρεις μαθήτριες και μαθητές και πέντε συνοδοί εκπαιδευτικοί από το 2ο Γενικό Λύκειο Μεσολογγίου.

(Χειροκροτήματα απ’ όλες τις πτέρυγες της Βουλής)

Η Βουλή σάς καλωσορίζει. Σας ευχόμαστε Καλά Χριστούγεννα και καλή πρόοδο!

Θα δώσω τώρα τον λόγο στον Υπουργό κ. Λιβάνιο, προκειμένου να αναφερθεί σε άρθρα του νομοσχεδίου της αρμοδιότητάς του.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Κυρίες και κύριοι Βουλευτές, επιτρέψτε μου να κάνω μία σύντομη αναφορά για διατάξεις που είναι και στο σώμα του νομοσχεδίου, αλλά και στην τροπολογία, την τρίτη κατά σειρά που κατατέθηκε προχθές το βράδυ.

Το πρώτο κομμάτι αφορά μία δυνατότητα που δίνουμε σε δήμους κυρίως των πυρόπληκτων και πλημμυροπαθών περιοχών της ανατολικής Μακεδονίας – Θράκης, της Αττικής και της Θεσσαλίας προκειμένου να τύχουν μιας ευνοϊκότερης διευκόλυνσης για τα δάνεια που έχουν στο Ταμείο Παρακαταθηκών και Δανείων και να πάρουν έναν χρόνο περισσότερο, μια περίοδο χάριτος για ένα έτος, προκειμένου να μπορέσουν να ορθοποδήσουν οικονομικά, λόγω των σημαντικών καταστροφών που υπήρξαν.

Μαζί με αυτή τη διάταξη υπάρχει και μία διάταξη στην τροπολογία η οποία δίνει τη δυνατότητα με ευνοϊκούς όρους, με μια περίοδο χάριτος ενός έτους, δήμοι οι οποίοι έχουν δικαστικές αποφάσεις για ανταποδοτικά τέλη και ιδίως για περιπτώσεις που έχουν χρεώσει περισσότερα ανταποδοτικά από αυτά που έπρεπε και με δικαστική απόφαση έχουν ακυρωθεί οι σχετικές αποφάσεις, άρα έχει δημιουργηθεί η υποχρέωση επιστροφής των χρημάτων σε αυτούς που φορολογήθηκαν, να επιστραφούν και επειδή δεν έχουν οι περισσότεροι από αυτούς δανειακή δυνατότητα τούς δίνουμε τη δυνατότητα με απλούς όρους και εύκολα να πάρουν ένα δάνειο από το Ταμείο Παρακαταθηκών και Δανείων, για να καλύψουν αυτές τις υποχρεώσεις και να κλείσει και η οφειλή του δήμου προς τους ιδιώτες, αλλά και οι ιδιώτες να πάρουν τα χρήματα που τους έχει επιδικάσει η δικαιοσύνη.

Το επόμενο άρθρο, που είναι το άρθρο 88, έχει γίνει και αντικείμενο ερώτησης στη Βουλή. Αφορά την κάλυψη της μισθοδοσίας των εργαζομένων του Φορέα Λειτουργίας Λαϊκών Αγορών, οι οποίοι έπρεπε στις 31 Δεκεμβρίου να πληρωθούν από τον νέο φορέα. Επειδή δεν είναι έτοιμος ο νέος φορέας, δίνουμε άλλον έναν χρόνο παράταση.

Είναι κοινό αίτημα και της Περιφέρειας Αττικής και της Περιφέρειας Κεντρικής Μακεδονίας. Και για τον επόμενο χρόνο λοιπόν θα συνεχίσουν να πληρώνονται από τις οικείες περιφέρειες.

Με τα άρθρα 89 και 90 δίνεται η δυνατότητα να ορίζεται περιφερειακός σύμβουλος ως Πρόεδρος του ΕΔΣΝΑ, ο οποίος θα ορίζεται με απόφαση του περιφερειάρχη και όχι απαραιτήτως αντιπεριφερειάρχη, όπως επίσης και να ορίζεται περιφερειακός σύμβουλος σαν πρόεδρος της επιτροπής αποφασιστικού χαρακτήρα.

Το άρθρο 91 έχει μια χρήσιμη ρύθμιση για προέδρους κυρίως περιφερειακών συμβούλων που δίνουμε τη δυνατότητα να μην πάρουν άδεια άνευ αποδοχών, ώστε να επιλέξουν εάν ή όχι πάρουν άδεια άνευ αποδοχών.

Το άρθρο 92 ρυθμίζει θέματα διαδικαστικά ορκωμοσίας, αλλά κυρίως δίνει τη δυνατότητα στην πρώτη συνεδρίαση των δημαιρεσιών θα γινόταν 2 Ιανουαρίου και υπήρξε αίτημα από πολλούς δήμους λόγω της περιόδου των εορτών, να μπορεί να γίνει η πρώτη συνεδρίαση του δημοτικού ή περιφερειακού συμβουλίου έως στις 8 Ιανουαρίου. Θα το ορίσουν μόνοι τους και μάλιστα, με μια νομοτεχνική που θα κατατεθεί, ιδίως για τις περιφέρειες δίνεται και η δυνατότητα αλλαγής του τόπου ώστε να είναι η καλύτερη δυνατή επιλογή.

Το άρθρο 93 λύνει ένα θέμα το οποίο μας έχει απασχολήσει και μου και έχει έρθει από πολλές κοινοβουλευτικές ομάδες και κόμματα. Αφορά τους οφειλέτες των οργανισμών τοπικής αυτοδιοίκησης, οι οποίοι δεν εξόφλησαν εγκαίρως την οφειλή τους προς τους δήμους και έπρεπε να εκπέσουν από το αξίωμά τους. Δίνουμε τη δυνατότητα ως 31 Δεκεμβρίου, τη μέρα δηλαδή που θα εγκατασταθούν οι νέες δημοτικές αρχές και ευθυγραμμίζεται η ρύθμιση ουσιαστικά των δήμων με αυτή των περιφερειών, να μπορέσουν να εξοφλήσουν και να ανακληθούν οι σχετικές διαπιστωτικές πράξεις.

Το άρθρο 94 προσθέτει δύο εδάφια στο τέλος, με τα οποία δημοτικές εταιρείες οι οποίες εξυγιάνθηκαν και γύρισαν σε θετικό και πλεονασματικό προϋπολογισμό να μπορούν να συνεχίσουν τη λειτουργία τους.

Και από εκεί και πέρα, ορισμένες διατάξεις της τροπολογίας. Για τα πιστοποιητικά γλωσσομάθειας δίνει τη δυνατότητα να βγούνε αυτά τα οποία δεν καλύπτουν τα διεθνή στάνταρ αναγνώρισης, όπως είναι το σκέλος των τεσσάρων επιπέδων: Reading, Writing, Speaking και Listening. Αυτά πρέπει να καλύπτονται για να γίνονται δεκτά για τους διαγωνισμούς του ΑΣΕΠ.

Το άρθρο 2 της τροπολογίας επικαιροποιεί τις διαδικασίες για την εκλογή του υπηρεσιακού γραμματέα, με σημαντικότερη καινοτομία τη διενέργεια τεστ δεξιοτήτων, όπως ακριβώς ισχύει και με το νομοσχέδιο που ψηφίστηκε για τις διοικήσεις πριν από λίγες εβδομάδες.

Το άρθρο 3 δίνει τη δυνατότητα απόσπασης σε περιοχή κοντά σε τόπο που εκλέχθηκαν, για εκλεγμένους δημοτικούς και περιφερειακούς συμβούλους, μπαίνει η περίπτωση γ΄, η οποία καλύπτει κυρίως αποσπασμένους. Ήταν ήδη αποσπασμένοι, άρα είναι απόσπαση πάνω στην απόσπαση, για να γίνει με γρήγορους τρόπους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Ένα λεπτό, κύριε Πρόεδρε, και ολοκληρώνω.

Όπως ίσχυε από το 2010 και εκ παραδρομής δεν είχε μπει στη ρύθμιση του ν.5056, δήμοι οι οποίοι το 2010 με τον «ΚΑΛΛΙΚΡΑΤΗ» συνενώθηκαν και είναι πάνω από πέντε δήμοι, αυξάνεται αντιστοίχως ο αριθμός των αντιδημάρχων, όπως ακριβώς υπήρξε.

Για το άρθρο 6 θα έρθει κατ’ αρχάς μια νομοτεχνική βελτίωση «και αναπληρωτή περιφερειάρχη», δηλαδή ουσιαστικά έναν επιπλέον αντιπεριφερειάρχη θα πάρουν όλες οι περιφέρειες της χώρας -και οι δεκατρείς- και όχι μόνο η Αττική και η κεντρική Μακεδονία.

Το άρθρο 7 λύνει θέματα αποσπάσεων σε δύο άξονες. Πρώτον, δίνει τη δυνατότητα να εμπλουτίσουν το γραφείο τους οι εκλεγμένοι περιφερειάρχες με προσωπικό, το οποίο υπηρετεί σε Σώματα Ασφαλείας και στο Πυροσβεστικό Σώμα. Μιλάμε για άτομα τα οποία θα κάνουν εργασία στο γραφείο του περιφερειάρχη, στο οποίο μπορούν να αποσπαστούν.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Θα σβήνει τη φωτιά;

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Όταν λέμε για πολιτική προστασία και για εξειδικευμένα άτομα στο γραφείο των περιφερειαρχών, καλό θα είναι να υπάρχουν και άτομα που ξέρουν και τις σχετικές διαδικασίες.

**ΠΑΥΛΟΣ ΓΕΡΟΥΛΑΝΟΣ:** Πυροσβέστης;

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Πυροσβέστης. Γιατί;

Και τέλος, με τη δεύτερη παράγραφο δίνεται η δυνατότητα σύντομης και εύκολης ανανέωσης των αποσπάσεων εκεί που θέλουν οι νέες περιφερειακές αρχές χωρίς να ξεκινήσει η διαδικασία εκ νέου της απόσπασης και εντός πέντε ημερών να διατηρηθούν οι νέοι αποσπασμένοι υπάλληλοι.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Υπουργέ, αλλά μη φεύγετε.

Τον λόγο έχει ζητήσει για μια παρέμβαση ο κ. Κατρίνης προς τον Υπουργό.

**ΜΙΧΑΗΛ ΚΑΤΡΙΝΗΣ:** Κύριε Υπουργέ, κατ’ αρχάς, έχει πολύ μεγάλο ενδιαφέρον ότι επί δικής σας θητείας ως Υφυπουργού Αυτοδιοίκησης έγινε αυτή η αλλαγή της νομοθετικής ρύθμισης που πλέον πρόεδρος της «Ανάπλαση Αθήνας Α.Ε.»…

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών): …**(Δεν ακούστηκε)

**ΜΙΧΑΗΛ ΚΑΤΡΙΝΗΣ:** Άλλο λέω. Επί δικής σας θητείας στην αυτοδιοίκηση έγινε αυτή η αλλαγή της ρύθμισης. Δεν θα σας ρωτήσω γι’ αυτό, αν και θα μπορούσα, λόγω και της πρότερης προϋπηρεσίας σας στον Δήμο Αθηναίων. Εξάλλου, φαντάζομαι, θα μπορέσετε να κοιτάξετε τον κ. Δούκα στα μάτια, όταν θα πάτε στην ορκωμοσία του και να του πείτε ότι αυτό δεν έγινε στα πλαίσια κάποιας μεθόδευσης, αλλά στο πλαίσιο της στρατηγικής που προσπάθησε να δικαιολογήσει ο κ. Πλεύρης και οι υπόλοιποι συνάδελφοι από τη Νέα Δημοκρατία, ότι δήθεν θα αλλάζατε και δεν θα διευρύνατε το αντικείμενο του οργανισμού.

Θέλω να σας ρωτήσω κάτι. Ο Πρωθυπουργός πριν από δύο μήνες είπε ότι θα απελευθερώσει από τη φύλαξη των προσώπων αστυνομικούς, για να τους διαθέσει για τη δημόσια ασφάλεια. Προχθές διαμαρτυρήθηκαν οι ίδιοι αστυνομικοί και είπαν ότι «Μας στέλνετε παντού, μας χρησιμοποιείτε και δεν επαρκεί ο αριθμός μας». Κι έρχεστε τώρα και μας φέρνετε μια διάταξη, με την οποία θα διαθέτετε προσωπικό της αστυνομίας στους αυτοδιοικητικούς. Αυτό είναι ενδεικτικό σοβαρής, συνεκτικής και αξιόπιστης νομοθέτησης και πολιτικής άποψης ή νομοθετείτε -που είναι σίγουρο, είναι σίγουρο ρητορικό το ερώτημα- όπως να ’ναι, αρκεί να ικανοποιούνται αυτοί που μας το ζητούν;

Το κάνετε στο νομοσχέδιο τώρα εδώ, το κάνετε με πολλά άρθρα της αυτοδιοίκησης, τα οποία τα φέρνετε σε κάθε νομοσχέδιο χωρίς να έχουν καμμία συνοχή μεταξύ τους, το κάνετε και με την περίπτωση των αστυνομικών. Εξηγήστε μου πώς αυτό που κάνετε σήμερα συνέχετε με τη δημόσια δέσμευση του Πρωθυπουργού ότι θα απελευθερωθούν από τη φύλαξη προσώπων εκλεγμένων και δημοσίων σχεδόν οι μισοί αστυνομικοί; Εξηγήστε μου.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Κατρίνη.

Δεν βλέπω κάποιον άλλον να θέλει να ρωτήσει τον κ. Λιβάνιο.

Κύριε Λιβάνιε, θέλετε να απαντήσετε; Έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ.

Κύριε Κατρίνη, κατά πρώτον μπλέκετε τους αστυνομικούς που είναι στη φύλαξη των προσώπων με ανθρώπους οι οποίοι μπορούν να επικουρήσουν ένα έργο του περιφερειάρχη και επειδή η περιφέρεια έχει ένα σύνθετο έργο, δεν νομίζω ότι ένα-δύο άτομα που μπορεί να πάνε από την Αστυνομία στο γραφείο… Δεν είναι για τη φύλαξή του. Δεν είναι για συνοδεία. Η μείωση γίνεται. Ήδη πολλοί εξ ημών έχουμε λάβει και σχετικά σημειώματα που έχουν επαναπροσαρμόσει τα ανώτατα όρια αστυνομικής φύλαξης. Άρα αυτό είναι κάτι διαφορετικό.

Για το θέμα της ανάπλασης, νομίζω, εκτός από την τοποθέτηση του κοινοβουλευτικού μας εκπροσώπου κ. Πλεύρη, θα έρθουν και από το Υπουργείο Περιβάλλοντος να κάνουν τη σχετική υποστήριξη της τροπολογίας, φαντάζομαι εντός ολίγου που ολοκληρώνεται το Υπουργικό Συμβούλιο.

Όμως, θα σας έλεγα πρώτον, ειδικά για τον τομέα της αυτοδιοίκησης, οι διατάξεις έρχονται με μεγάλη φειδώ και έρχονται προκειμένου να λυθούν τα θέματα ενόψει της εγκατάστασης των νέων δημοτικών και περιφερειακών αρχών. Υπενθυμίζω ότι ιδίως κάποιες διατάξεις έχουν ζητηθεί με έντονη παράκληση και από την πλευρά όλων των κομμάτων και δεν είναι μόνο κυβερνητική πρόταση. Είναι όπως είναι το θέμα των οφειλών στο οποίο υπάρχει, νομίζω, πολύ μεγάλη διακομματική συναίνεση.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ.

Τώρα τον λόγο θα πάρει η Βουλευτής του ΣΥΡΙΖΑ - Προοδευτική Συμμαχία κ. Παναγιού Πούλου και στη συνέχεια ο κ. Δαβάκης και κλείνει ο κατάλογος των ομιλητών.

Δεν ξέρω εάν η κ. Καραγεωργοπούλου θέλει τον λόγο ως Κοινοβουλευτική Εκπρόσωπος.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Χαίρομαι ιδιαίτερα που είναι εδώ και ο Υπουργός Εσωτερικών ο κ. Λιβάνιος.

Κυρίες και κύριοι συνάδελφοι, ακόμα ένα πλούσιο νομοσχέδιο ως χριστουγεννιάτικος μποναμάς ήρθε τελευταία στιγμή από την Κυβέρνηση. Αφορά σε δεκατέσσερα Υπουργεία, ενενήντα οκτώ άρθρα και με τις μεταμεσονύκτιες τροπολογίες, την προσφιλή πλέον τακτική της Κυβέρνησης, προστέθηκαν πολλά δώρα μέσα στο εορταστικό κλίμα των ημερών. Θα μείνει στην ιστορία του Κοινοβουλίου ως χείριστη πρακτική η χαρακτηριστικά κακή νομοθέτηση των κυβερνήσεων της Νέας Δημοκρατίας.

Και βέβαια, θα είχε παράπονα ο κ. Γεραπετρίτης γιατί δεν συμπεριλαμβάνονται διατάξεις του Υπουργείου του στο νομοσχέδιο «σκούπα», αλλά μερίμνησε ο ίδιος να είναι στο προσκήνιο με την αναχρονιστική αντίδρασή του στην έκθεση του Προξενείου της Νέας Υόρκης.

Δεν ξεχνάμε τη στοχοποίηση από την Κυβέρνηση Μητσοτάκη των ανθρώπων της τέχνης και συνεχίζει τώρα με τη λογοκρισία και των έργων τέχνης. Δεν είναι μόνο η δική μας η κριτική, κυρίες και κύριοι της Νέας Δημοκρατίας, είναι και των Βουλευτών σας, της κ. Μπακογιάννη, της κ. Μενδώνη, του κ. Καιρίδη και άλλων.

Συνεχίζετε να συντάσσεστε με τα ακροδεξιά σας ακροατήρια μέσα και έξω από το κόμμα σας, όπως διαπιστώθηκε βέβαια και με το πρόσφατο θέμα των μεταναστών εργαζομένων. Για να δικαιολογήσετε αυτή την κοινωνική ανάγκη, επιχειρηματολογείτε στο κενό. Και τι δεν ακούμε από τους Βουλευτές στον δημόσιο διάλογο; Ότι δήθεν πρόκειται μόνο για τακτοποίηση δεκαοκτώ χιλιάδων παράτυπων μεταναστών. Αυτά τα είπε ο κ. Συρίγος.

Οι περισσότεροι, πάντως, μιλούν για εικοσιπέντε έως τριάντα χιλιάδες και βέβαια, ο αρμόδιος Υπουργός κ. Καιρίδης μιλά για πάνω από τριακόσιες πενήντα χιλιάδες. Και ενώ στα γραφεία των αποκεντρωμένων διοικήσεων εκκρεμούν πάνω από διακόσιες πενήντα χιλιάδες αιτήσεις, που συσσωρεύτηκαν λόγω της ιδεοληπτικής και ξενοφοβικής πολιτικής σας, με τη σκόπιμη υποστελέχωση αυτών των γραφείων, αναρωτιόμαστε με ποιον τρόπο θα πετύχετε τώρα τον στόχο σας. Μένει να το δούμε.

Και βέβαια, σε ιδεολογικό και πολιτικό επίπεδο, ο κ. Μητσοτάκης δεν τόλμησε να εφαρμόσει την κομματική πειθαρχία που απαίτησε από όλους τους Βουλευτές του και στην περίπτωση του κ. Σαμαρά. Φαίνεται ότι είναι βαθιά τα πλοκάμια της ακροδεξιάς στο δήθεν κεντροδεξιό κόμμα του κ. Μητσοτάκη, όταν δεν μπορεί καν να εφαρμόσει πολιτικές που έχει εξαγγείλει, όπως τα μνημόνια της Συμφωνίας των Πρεσπών, το δικαίωμα στον γάμο για όλα τα πρόσωπα, τις πολιτικές ένταξης μεταναστών και προσφύγων, τη διαχείριση των εθνικών θεμάτων κ.ά. Για πόσο ακόμα θα κρύβεται, όμως, ο κ. Μητσοτάκης.

Κυρίες και κύριοι συνάδελφοι, είναι αδύνατον σε επτά λεπτά να αναφερθεί κανείς στα τόσα άρθρα και τις τροπολογίες των δεκατεσσάρων Υπουργείων του νομοσχεδίου που συζητούμε σήμερα. Θα περιοριστώ στα άρθρα και τις τροπολογίες του Υπουργείου Εσωτερικών.

Και ενώ στα εννέα άρθρα του Υπουργείου Εσωτερικών, άρθρα 86 έως και 94, που εμπεριέχονται στο νομοσχέδιο, δεν έχουμε κύριε Υπουργέ, σημαντικές διαφωνίες, οι Υπουργοί όμως, η κ. Κεραμέως και ο κ. Λιβάνιος, μας επεφύλαξαν εκπλήξεις στις μεταμεσονύχτιες τροπολογίες τους. Είναι μια γνωστή τακτική της Κυβέρνησης της Νέας Δημοκρατίας, για να αποκρύψει ουσιαστικά από τη δημόσια συζήτηση και κριτική απαράδεκτες και προκλητικές διατάξεις.

Ομολογώ ότι ο κ. Λιβάνιος, που γνωρίζει την αυτοδιοίκηση, δεν μας είχε συνηθίσει σε τέτοιους αιφνιδιασμούς. Προφανώς, όμως, οι συγκεκριμένες πολιτικές αποφάσεις ξεπερνούν το Υπουργείο Εσωτερικών και επιβάλλονται από το Μαξίμου και τον κύριο Πρωθυπουργό.

Και αναφέρομαι στις εξής τροπολογίες: Στην τροπολογία 68/23, όπου με το άρθρο 2 καταργείτε την εκπροσώπηση στο ΔΣ, στο διοικητικό συμβούλιο της εταιρείας «ΑΝΑΠΛΑΣΗ Α.Ε.» του Δημάρχου Αθηναίων, ως Προέδρου, καθώς και των πέντε μελών από το Δημοτικό Συμβούλιο. Τι φοβάται η Κυβέρνηση και απομακρύνει τη νέα δημοτική αρχή του Δήμου Αθηναίων από την «ΑΝΑΠΛΑΣΗ Α.Ε.», απαξιώνοντας συνολικά την αυτοδιοίκηση, μια εβδομάδα σχεδόν πριν την ανάληψη καθηκόντων του κ. Δούκα στον Δήμο Αθηναίων; Τον εξαιρεί από την εταιρεία που είναι υπεύθυνη για διάφορα έργα με έντονη οσμή σκανδάλου και που θα ελέγχεται απόλυτα πλέον από την Κυβέρνηση και το Μαξίμου. Έτσι προσπαθούν να βάλουν εμπόδια στον οικονομικό και διαχειριστικό έλεγχο που η νέα δημοτική αρχή και οι παρατάξεις μπορούσαν να διενεργήσουν στην «ΑΝΑΠΛΑΣΗ Α.Ε.».

Η αντιδημοκρατική αυτή ενέργεια δεν προσβάλλει μόνο τον Δήμο Αθηναίων -και επιτρέψτε μου να πω- αλλά και τον ίδιο τον κ. Μπακογιάννη. Έχω διατελέσει δήμαρχος και υποθέτω πως κανένας δήμαρχος δεν θα ήθελε να εγκαταλείψει τη δημοτική του αρχή, τον θώκο του με αυτές τις υποψίες για κακοδιοίκηση και κακοδιαχείριση.

Προσβάλλει, όμως και όλους τους δημότες της Αθήνας και προσβάλλει συνολικά τον θεσμικό ρόλο της αυτοδιοίκησης, που δεν μπορεί να αποφασίζει για κρίσιμα ζητήματα που την αφορούν. Τα θεσμικά συλλογικά μας όργανα, η ΚΕΔΕ και η ΕΝΠΕ, νομίζω ότι πρέπει να αντιδράσουν άμεσα.

Όσο για αυτό που είπε ο κ. Πλεύρης, ότι τώρα επεκτείνεται το αντικείμενο αυτής της εταιρείας, γιατί δεν φτιάξατε μια δεύτερη εταιρεία, η οποία θα είχε την αρμοδιότητα των αναπλάσεων σε όλη τη χώρα; Αυτό, μάλιστα, όταν η πρώτη εταιρεία είχε έργα σε εξέλιξη, πάνω στα οποία είχε στήσει και το πρόγραμμά του ο -Δήμαρχος, πλέον- κ. Δούκας.

Στην τροπολογία 69/24, στο άρθρο 10, προβλέπονται η αύξηση αποδοχών εξωκοινοβουλευτικών Υπουργών, μια απαράδεκτα υψηλή αύξηση κατά 46%, που τους εξισώνει μάλλον μισθολογικά με τα αιρετά μέλη της Βουλής. Δεν νομίζω, όμως, ότι έχουν τις ίδιες υποχρεώσεις και έξοδα, όπως έχουν οι Βουλευτές στις περιφέρειές τους. Και τέλος πάντων, για ποιους μιλάμε εν τέλει; Μιλάμε για τον κ. Γεραπετρίτη, τον κ. Σκέρτσο και άλλους.

Αλήθεια, πόση φροντίδα επιτέλους στους «ημέτερους» επιδεικνύετε; Είναι, πάντως, προκλητική αυτή η αύξηση απέναντι στις συνθήκες που βιώνει η ελληνική κοινωνία.

Στην τροπολογία 70/25, το άρθρο 2 η παράγραφος 4, είναι μια θετική διάταξη ως προς τους υπαλλήλους τεχνολογικής εκπαίδευσης, γιατί πρέπει επιτέλους να εξισωθούν με τους ΠΕ και κατά τα λοιπά, διευρύνονται τα κριτήρια για τους υπηρεσιακούς γραμματείς, παρά την αύξηση της γενικής προϋπηρεσίας, αφού μειώνει την προϋπηρεσία σε διευθυντικές θέσεις.

Και στις παραγράφους 6 και 9 εισάγεται μια γραπτή εξέταση στη λογική, πράγματι, όπως είπε και ο Υπουργός, του ν.5062/2023. Η Κυβέρνηση, όμως, χωρίς να έχει δοκιμάσει το σύστημα επιλογής διοικήσεων στα νομικά πρόσωπα δημοσίου δικαίου, το επεκτείνει και στους υπηρεσιακούς γραμματείς. Δεν έχει παρουσιάσει κανένα συμβόλαιο απόδοσης για όσους υπηρετούν σε αυτές τις θέσεις έως σήμερα, αν και προβλεπόταν στον ν.4622/2019.

Κατά συνέπεια, είναι άγνωστη η αξιολόγηση των υπηρετούντων υπηρεσιακών γραμματέων και φαίνεται ότι δεν λαμβάνεται υπ’ όψιν το ενδεχόμενο επανάκρισής τους, αφού τους μοριοδοτεί υπέρμετρα, κύριε Υπουργέ. Είναι πεντέμισι μόρια ανά μήνα στις θέσεις, που τι; Που έχουν ήδη παραταθεί δύο φορές και λήγουν τον Μάρτιο του 2024.

Εμείς επιμένουμε ότι μόνο το ΑΣΕΠ θα πρέπει, αφού ενισχυθεί, να έχει την αποκλειστική αρμοδιότητα για την επιλογή των διοικήσεων των νομικών προσώπων.

Άρθρο 3 για ασυμβίβαστο υπαλλήλων ΟΤΑ: Κρίνουμε ότι είναι μια θετική διάταξη, καθώς και το άρθρο 4 για την αύξηση αριθμού αντιδημάρχων.

Στο άρθρο 5 της τροπολογίας προβλέπεται σύναψη δανείων ΟΤΑ Α΄ βαθμού. Αναφέρθηκε ο Υπουργός.

Εγώ θέλω να σας πω ότι δεν είναι λύση, κύριε Υπουργέ, να δίνουμε τη δυνατότητα στους δήμους να δανείζονται και να δημιουργούν ολοένα και περισσότερες υποχρεώσεις. Ξέρετε αυτό τι έχει ως συνέπεια: Ή να μετακυλίονται αυτά στους δημότες κάποια στιγμή ή να μην επιτελούν το συνολικό τους έργο των υπηρεσιών απέναντι στους πολίτες. Πρέπει επιτέλους να τους αποδοθούν, σταδιακά έστω, τα παρακρατηθέντα από τους ΚΑΠ ή ακόμη και τα έσοδα αυτής της χρονιάς, του 2024. Γιατί δεν βάζετε από τον ΦΠΑ, τον φόρο εισοδήματος και τον ΕΝΦΙΑ έστω για το 2024; Όμως, δεν είδαμε πρόβλεψη στον προϋπολογισμό.

Στο άρθρο 6, δυνατότητα ορισμού άμισθων αντιπεριφερειαρχών και έμμισθου αναπληρωτή περιφερειάρχη: Αυξάνονται -και λέει εδώ πέρα διάφορα με ποιον τρόπο θα γίνεται- κατά την άποψή μας, έτσι οι έμμισθες θέσεις των «ημετέρων», μάλλον, με αμφιβολίες ως προς την αποτελεσματικότητά τους.

Ιδίως η πρόβλεψη της θέσης ειδικού γραμματέα σαφώς θα δημιουργήσει, κύριε Υπουργέ, πληθώρα προβλημάτων λόγω των αναπόφευκτων τριβών μεταξύ εκτελεστικού και ειδικού γραμματέα. Θα ενισχύσει περαιτέρω το πολιτικό υποσύστημα και θα αυξήσει τους μετακλητούς.

Εμείς προτείνουμε ο εκτελεστικός γραμματέας της περιφέρειας να εξομοιωθεί με υπηρεσιακό γραμματέα υπουργείου και να αναδεικνύεται όπως εκείνος.

Το άρθρο 7, που αφορά σε αποσπάσεις σε γραφεία περιφερειαρχών και αντιπεριφερειαρχών, συμπεριλαμβάνει αυτή τη φορά και τη δυνατότητα απόσπασης -με απόφαση του Υπουργού, βέβαια- ένστολων από Πυροσβεστική και ΕΛΑΣ, ενώ γνωρίζουμε όλοι ότι οι συγκεκριμένες υπηρεσίες έχουν αποψιλωθεί από προσωπικό κατά 30% έως 40% στις οργανικές θέσεις τους.

Μάλλον φωτογραφική είναι η διάταξη, κύριε Υπουργέ. Θα φανεί στη συνέχεια.

Στο άρθρο 8 για την παράταση συμβάσεων προσωπικού και θέσεων υπαλλήλων του Υπουργείου Μετανάστευσης και Ασύλου, είμαστε θετικοί. Θεωρούμε ότι είναι θετική η παράταση, αλλά επισημαίνουμε και πάλι τη μεγάλη καθυστέρηση των προσλήψεων μέσω του ΑΣΕΠ, το οποίο πράγματι κάθε φορά σας λέμε ότι το έχετε αποδυναμώσει και χρειάζεται οπωσδήποτε ενίσχυση. Επιπλέον, δεν γνωρίζουμε αν οι τετρακόσιες εβδομήντα τρεις θέσεις καλύπτουν το σύνολο των πραγματικών αναγκών όλων των υπηρεσιών του Υπουργείου Μετανάστευσης και Ασύλου.

Καταψηφίζουμε την τροπολογία, παρά τις θετικές διατάξεις κάποιων άρθρων και θεωρούμε ότι τέτοιας φύσεως θέματα -διαδικασία ανάδειξης ανώτερων κρατικών αξιωματούχων, θέσεις αξιωματούχων στην τοπική αυτοδιοίκηση- δεν πρέπει να καθορίζονται μέσω τροπολογιών σε άσχετα νομοσχέδια, παραβιάζοντας και τους κανόνες της καλής νομοθέτησης.

Κυρίες και κύριοι συνάδελφοι, εύχομαι με τη νέα χρονιά να αλλάξει ο τρόπος νομοθέτησης της Κυβέρνησης, που απαξιώνει τη λειτουργία του Κοινοβουλίου συστηματικά.

Εύχομαι, επίσης, Καλές Γιορτές σε όλες και όλους, με υγεία.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε θερμά.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριανταμία μαθήτριες και μαθητές και τέσσερις εκπαιδευτικοί συνοδοί από το Δημοτικό Σχολείο Μεθώνης Μεσσηνίας.

Η Βουλή σάς καλωσορίζει.

Σας ευχόμαστε καλές γιορτές και καλή πρόοδο!

(Χειροκροτήματα από όλες τις πτέρυγες της Βουλής)

Να προδιαγράψω και το υπόλοιπο της διαδικασίας για να είστε γνώστες. Τώρα τον λόγο θα πάρει ο Βουλευτής της Νέας Δημοκρατίας κ. Δαβάκης. Στη συνέχεια θα μιλήσει η Κοινοβουλευτική Εκπρόσωπος της Πλεύσης Ελευθερίας, και θα δευτερολογήσουν όποιοι εκ των Κοινοβουλευτικών Εκπροσώπων θέλουν να δευτερολογήσουν. Οι εισηγητές και οι ειδικοί αγορητές, εφόσον το επιθυμούν, θα έχουν άνεση χρόνου να τοποθετηθούν, γιατί εχθές κατηγορήθηκα για περιορισμό. Πράγματι το Προεδρείο, όταν έχει τη δυνατότητα, δεν περιορίζει. Αν δεν υπάρχει η δυνατότητα, τότε γίνεται αυστηρό.

Κύριε Δαβάκη, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ:** Κυρίες και κύριοι συνάδελφοι, συζητούμε σήμερα ένα νομοσχέδιο του Υπουργείου Οικονομίας που απεκλήθη από πολλούς και από τον Κοινοβουλευτικό μας Εκπρόσωπο, τον κ. Πλεύρη, ως ερανιστικό.

Είχα ακούσει πρώτη φορά πριν δυο ή τρία χρόνια, τον όρο αυτό των νομοσχεδίων και μου θύμισε το παλιό και πολύ καλό φιλολογικό περιοδικό «Ο ΕΡΑΝΙΣΤΗΣ», εκδοθέν, αν δεν κάνω λάθος, το 1963, το οποίο αφορούσε τις έρευνες πάνω στον ελληνικό Διαφωτισμό. Πράγματι, λοιπόν, τα ερανιστικά νομοσχέδια τα οποία εμφανίζονται κυρίως και προς το τέλος της χρονιάς, αλλά και κατά την κοινοβουλευτική χρονιά, κάθε κοινοβουλευτική χρονιά, είναι ιδιαίτερα χρήσιμα, διότι εμπεριέχουν και συμπεριλαμβάνουν πολλές διατάξεις, αναγκαίες διατάξεις, χρήσιμες διατάξεις που τροποποιούν ή βελτιώνουν ή ακυρώνουν παλαιότερες.

Πιστεύω, λοιπόν, ότι και αυτό το νομοσχέδιο που συζητούμε τώρα, έρχεται και περιλαμβάνει τέτοιες διατάξεις που επιφέρουν στοχευμένες παρεμβάσεις για την ανάπτυξη, την ενίσχυση της δίκαιης αναπτυξιακής μετάβασης, καθώς και την αντιμετώπιση επιμέρους επειγόντων ζητημάτων που άπτονται της αρμοδιότητας και άλλων Υπουργείων. Τροποποιείται μια σειρά νόμων που αφορούν στο Εθνικό Πρόγραμμα Ανάπτυξης, το Πρόγραμμα Δημοσίων Επενδύσεων, το Ταμείο Ανάκαμψης και Ανθεκτικότητας, την Ελληνική Αναπτυξιακή Τράπεζα και τις συμπράξεις δημοσίου και ιδιωτικού τομέα, τις γνωστές ΣΔΙΤ. Στα άρθρα 52 έως 54 που αφορούν στο Υπουργείο Ανάπτυξης και αποτελούν πάγιο αίτημα και των επιμελητηρίων, όπως του Επιμελητηρίου Λακωνίας, και των επιχειρηματιών, των ανθρώπων που επιχειρούν στην οικονομία, όλων των επενδυτικών νόμων, δίνεται μια σημαντική, θα έλεγα, κατεύθυνση προς αυτή την τροχιά.

Μεταφέρω εδώ το αίτημα πολλών μικρομεσαίων επιχειρήσεων να δοθεί εκ νέου η δυνατότητα, κύριε Υπουργέ, να επιδοτηθούν, μέσω του προγράμματος «Ψηφιακά Εργαλεία ΜΜΕ» για τη διασύνδεση των ταμειακών τους μηχανών με τα POS, εκείνες οι επιχειρήσεις που δεν πρόλαβαν να κάνουν την αίτηση στη σχετική πλατφόρμα. Νομίζω ότι θα δοθεί μια σημαντική λύση. Και μέσα στο γενικότερο πλαίσιο των αλλαγών και των σημαντικών κοινοβουλευτικών παρεμβάσεων, θα μπορούσατε να το εντάξετε και αυτό, κάτι το οποίο έχει αιτηθεί και το Επιμελητήριο Λακωνίας, σε έγγραφό του, έγγραφο το οποίο πρόσφατα, μέσω του κοινοβουλευτικού ελέγχου, σας το κατέθεσα και ως αναφορά.

Με το άρθρο 37, ένα πολύ σημαντικό άρθρο με πολλές προεκτάσεις και ιδιαίτερα προεκτάσεις εξαιτίας και της περιρρέουσας ατμόσφαιρας -που συνεχώς συνεχίζεται αυτή η ατμόσφαιρα- δίνεται και στα στελέχη των Ενόπλων μας Δυνάμεων και των Σωμάτων Ασφαλείας η αποζημίωση που προβλέπεται για το υπόλοιπο προσωπικό του δημοσίου για τις μετακινήσεις και τις διανυκτερεύσεις εκτός έδρας. Είναι ένα ηθικό ζήτημα το οποίο αφορά κυρίως όλους εκείνους τους ανώνυμους και γενναίους, οι οποίοι υπερασπίζονται στην ξηρά, στη θάλασσα και στον αέρα την εθνική μας ακεραιότητα, αλλά και σε εκείνους όλους των Σωμάτων Ασφαλείας, οι οποίοι υπερασπίζονται την εσωτερική τάξη και ασφάλεια των Ελλήνων πολιτών, υπερασπιζόμενοι με τη ζωή τους -όπως συνέβη πρόσφατα με αυτά τα παιδιά- αυτό που λέμε «δημοκρατία, ελευθερία και κοινωνική ασφάλεια», και θέλω να το επαινέσω και να το εξάρω.

Θεωρούμε, επίσης, πολύ σημαντικές τις διατάξεις που αφορούν στο Υπουργείο Υγείας και συγκεκριμένα ότι παρατείνονται για ένα έτος ακόμα οι συμβάσεις του ιατρικού και λοιπού επικουρικού προσωπικού, καθώς και η παραμονή στο ΕΣΥ, πέραν του εξηκοστού έβδομου έτους ηλικίας, γιατρών, σημαντικών ειδικοτήτων που είναι απαραίτητες για την εύρυθμη λειτουργία των υγειονομικών μονάδων της χώρας μας. Ζητώ να προστεθεί, κύριε Υπουργέ -και θα ήθελα και αυτό να το δείτε με τους συνεργάτες σας- στο άρθρο 68, όπου περιγράφονται οι διάφορες ειδικότητες των νοσοκομείων, και η ειδικότητα της μαιευτικής γυναικολογίας, όπως σε μένα, αλλά νομίζω και σε άλλους συναδέλφους, έχει ζητηθεί από το Νοσοκομείο της Σπάρτης. Είναι μια κρίσιμη ειδικότητα η μαιευτική γυναικολογία, η οποία και αυτή συνέβαλε στη λογική της χρονικής παράτασης αυτών των συμβάσεων.

Υπάρχουν, επίσης, σημαντικές ελλείψεις ειδικοτήτων. Δεν θέλω να περιγράψω τώρα γιατί δεν αφορούν το νομοσχέδιο τα θέματα του χάρτη υγείας όλη της χώρας. Αλλά υπάρχουν σημαντικές ελλείψεις και σε γιατρούς, λόγω των συνταξιοδοτήσεων διοικητικών υπαλλήλων, νοσηλευτικού προσωπικού που δεν αντικαθίστανται. Και η λειτουργία των νοσηλευτικών μονάδων στηρίζεται στην τεράστια προσπάθεια και την αθόρυβη προσπάθεια όσων έχουν παραμείνει να υπηρετούν στο Εθνικό Σύστημα Υγείας. Και νομίζω ότι αυτή η ρύθμιση της διάταξης δίνει λύση, δίνει μια, θα έλεγα, ευοίωνη προοπτική πάνω στο ζήτημα το οποίο συζητάμε. Η ανακοίνωση του Πρωθυπουργού, επίσης, για την ενίσχυση του εισοδήματος των γιατρών μας, με αύξηση κατά 20% στην αποζημίωση των εφημεριών, είναι και αυτό μια τονωτική ένεση στη γενικότερη προσπάθεια των ανθρώπων αυτών που βρίσκονται δίπλα στον Έλληνα πολίτη, ανιδιοτελώς, και στο σύστημα υγείας.

Τέλος, σημαντική και απαραίτητη είναι και η ρύθμιση που προβλέπεται στο άρθρο 97 του νομοσχεδίου, όπου δίνεται και νέα παράταση, ως το τέλος του επομένου έτους, της κατά παρέκκλιση διαδικασίας για την απασχόληση πολιτών τρίτων χωρών σε αγροτικές εργασίες. Είναι μια ρύθμιση η οποία συνδέεται υπογείως ή υπεργείως, αν θέλετε, με την πρόσφατη ρύθμιση που έγινε από το Υπουργείο Μετανάστευσης. Έχουμε κατ’ επανάληψη παλέψει για αυτές τις διοικητικές ρυθμίσεις που αφορούν τα ζητήματα των εργατών γης. Είναι πολύ σημαντικό γιατί ενισχύουν την αγροτική μας οικονομία. Και δεν πρέπει να μιλάμε εμείς. Ας μιλάνε κυρίως οι Έλληνες αγρότες οι οποίοι έχουν αυτή τη στιγμή ζητήματα όσον αφορά τη συλλογή του ελαιοκάρπου, των εσπεριδοειδών και των άλλων παραγώγων τους. Επίσης, υπάρχουν ρυθμίσεις στις άδειες παραμονής που σχετίζονται με υλοποίηση επενδύσεων και παρατείνεται η έναρξη ισχύος του νέου Κώδικα Μετανάστευσης.

Παράλληλα, όμως, είναι απαραίτητη η στελέχωση των τμημάτων αδειών διαμονής, κύριε Υπουργέ, των αποκεντρωμένων διοικήσεων και η στελέχωση των προξενείων, για την ταχύτερη διεκπεραίωση των αιτημάτων των πολιτών. Στο γενικότερο πνεύμα των παρεμβάσεων αυτού του είδους των κινήσεων, νομοθετικών βελτιώσεων, πάνω στη μεταναστευτική πολιτική, θα ήθελα να πω ότι και για τις συμφωνίες οι οποίες έχουν προαναγγελθεί, όσον αφορά τις διμερείς συμβάσεις με τα κράτη της Γεωργίας, της Μολδαβίας και της Ινδίας πρέπει να υπάρξει συντονισμένη πολιτική, πολιτική αποτελεσμάτων, προκειμένου να αρχίσουν να λειτουργούν.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Έχουμε θα έλεγα το αποθαρρυντικό παράδειγμα της συμφωνίας που έγινε πριν δύο χρόνια με την Αίγυπτο για πέντε χιλιάδες εργάτες γης, που, δυστυχώς, εξαιτίας ολιγωριών ή δυσλειτουργιών του Αιγυπτιακού κράτους, αυτή η συμφωνία δεν λειτούργησε. Πιστεύω ότι οι νέες εξαγγελθείσες συμφωνίες και με την εμπειρία της προηγούμενης ατυχήσασας, αν θέλετε, συμφωνίας με την Αίγυπτο, θα έχουν καλά αποτελέσματα επ' αγαθώ των Ελλήνων αγροτών και των ασχολούμενων στον πρωτογενή τομέα, κτηνοτρόφων, αγροτών, αλιέων.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δαβάκη.

Κυρίες και κύριοι συνάδελφοι, να κάνω μια ανακοίνωση προς το Σώμα. Ο κ. Γεώργιος Νικητιάδης από το ΠΑΣΟΚ - Κίνημα Αλλαγής ζητά άδεια ολιγοήμερης απουσίας στο εξωτερικό από 23-12-2023 μέχρι 2-1-2024.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Συνεπώςη Βουλή ενέκρινε τη ζητηθείσα άδεια.

Θα συνεχίσουμε τώρα με την κ. Ελένη Καραγεωργοπούλου Κοινοβουλευτική Εκπρόσωπο της Πλεύσης Ελευθερίας.

Κυρία Καραγεωργοπούλου, θέλετε να κάνετε μια παρέμβαση ή θα κάνετε την κανονική σας ομιλία;

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ, κύριε Πρόεδρε. Θα είναι μία τοποθέτηση σύντομη, οπότε παραμένω στη θέση μου.

Θα ήθελα να θίξω το γεγονός της τροπολογίας 69 με το άρθρο 10 που επιφέρει μία αύξηση στις αποδοχές των εξωκοινοβουλευτικών Υπουργών της Νέας Δημοκρατίας. Πραγματικά είναι προκλητικό να συμβαίνει στην εποχή που ο κατώτατος μισθός αυξάνεται -και θριαμβολογεί η Κυβέρνηση της Νέας Δημοκρατίας- κατά ένα ελάχιστο ποσοστό, κάτι που σηματοδοτεί ότι συνεχίζει να μην μπορεί να ανταποκριθεί ο μέσος Έλληνας στις απολύτως αναγκαίες δαπάνες που θα εξυπηρετούσαν την αξιοπρεπή διαβίωσή του και της οικογένειάς του. Στον ίδιο χρόνο αυξάνει κατά 46% ο μισθός των δημοσίων υπαλλήλων πρακτικά, από τα κονδύλια του δημοσίου, των εξωκοινοβουλευτικών Υπουργών της Κυβέρνησης. Είναι κραυγαλέο.

Ταυτόχρονα, στον τομέα της υγείας από το Ταμείο Ανάκαμψης θα κληθούμε να εξυπηρετήσουμε τον τομέα της υγείας -μας λέτε- με πρόσθετες παροχές. Είναι αυτό το ποσό αρκετό για να εξυπηρετηθούν τα θέματα εξόδων που αντιμετωπίζουν οι αντίστοιχες υποδομές υγείας; Και πώς θα εξυπηρετηθεί η ανάγκη σε απασχόληση μόνιμου προσωπικού, όπως αυτή δεν εξυπηρετείται ακόμα και με το συγκεκριμένο νομοθέτημα, το οποίο εξυπηρετεί παράταση συμβάσεων ορισμένου χρόνου και δεν μονιμοποιεί τους συμβασιούχους αφ’ ενός; Και αφ’ ετέρου και σε συνδυασμό με τις εξαγγελίες του Πρωθυπουργού για την αύξηση 20% των αποδοχών σε καθεστώς εφημερίας των ιατρών σε καμμία περίπτωση δεν έρχεται να επιλύσει τα προβλήματα στο ΕΣΥ.

Χρειάζεται μία διαφορετική αντιμετώπιση, μια ολιστική αντιμετώπιση, γιατί η υγεία δεν είναι ζήτημα μικρών αυξήσεων στις αποδοχές. Η στελέχωση, που αποτελεί σημείο καίριο για να ενισχυθεί το σύστημα υγείας και να εξυπηρετείται ο Έλληνας πολίτης, είναι κάτι που αφορά σε επιταγή συνταγματική και δεν επιτελείται. Το δικαίωμα στην υγεία είναι συνταγματική επιταγή. Η υγεία είναι δημόσιο ζήτημα ενασχόλησης και προς τούτο στην ιδέα της Νέας Δημοκρατίας να δημιουργηθούν τα ιδιωτικά πανεπιστήμια έρχεστε να προσθέσετε -σε παράβαση των συνταγματικών διατάξεων- και την ιδιωτική υγεία, δεδομένου ότι με τον νέο χρόνο έχει εξαγγελθεί ότι πλέον θα μπορούν να γίνονται χειρουργεία κατά τις απογευματινές ώρες στα δημόσια νοσοκομεία. Γι’ αυτό άραγε δίνετε το 20% στους γιατρούς σε επίπεδο αμοιβής για τις υπερωρίες σε εφημερίες; Δημιουργείτε, εκτός από την παιδεία δύο ταχυτήτων, και την υγεία δύο ταχυτήτων. Ο Έλληνας πολίτης ο οποίος θα μπορεί να ανταποκριθεί στο έξοδο και θα έχει ιδιωτική ασφάλιση θα είναι ο τυχερός ο οποίος θα μπορεί να εξυπηρετηθεί από το σύστημα υγείας του ΕΣΥ. Ο άλλος Έλληνας όμως, ο οποίος δεν έχει τη δυνατότητα ιδιωτικής ασφάλισης, δεν θα μπορεί.

Με τον ίδιο τρόπο αντιμετωπίζετε και τους αστυνομικούς, 30 ευρώ για να διακινδυνεύσουν τη ζωή τους, 30 ευρώ επιπλέον για να αντιμετωπίσουν τα ένστικτα αγέλης που έχετε δημιουργήσει τεχνηέντως στην ελληνική κοινωνία με τη φτωχοποίηση και με την αποδοχή του γεγονότος ότι έτσι μπορεί να συμβεί και δεν μπορεί να είναι αλλιώς.

Σε σχέση με τους επαληθευτές ελεγκτές υπάρχει κάποιο σύστημα πραγματικά ώστε να παρακολουθείτε εάν η συγκεκριμένη παροχή υπηρεσίας θα υπηρετεί το δίκαιο; Ή θα τους αφήσετε στο απυρόβλητο, όπως συνέβη με ανάλογη αντιμετώπιση επίορκων ελεγκτών της ΑΑΔΕ, οι οποίοι διώκονται μόνο για πειθαρχικά αδικήματα και δεν παραπέμφθηκαν ποτέ στην ελληνική δικαιοσύνη;

Από τη μια, φορολογείτε τους Έλληνες πολίτες με έναν τρόπο αδίστακτο, με τα πρόσφατα νομοθετήματα που ψηφίσατε για τους ελεύθερους επαγγελματίες και τους αυτοαπασχολούμενους, με το κύμα της ακρίβειας που δεν ανακόπτεται και από την άλλη, τους ελέγχετε για να επιβάλλετε πρόστιμα και να μπορείτε να τους εξουθενώσετε οικονομικά, θεσπίζοντας και την έκδοση ΑΦΜ ακόμη και από το πρώτο έτος του ανήλικου παιδιού τους.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Καραγεωργοπούλου.

Τον λόγο έχει ζητήσει για μία μικρή παρέμβαση ο κ. Παππάς.

Παρακαλώ πολύ, κύριε Παππά.

**ΝΙΚΟΛΑΟΣ ΠΑΠΠΑΣ:** Κύριε Υπουργέ, φτάνουμε στο τέλος της συζήτησης και λυπάμαι που είμαι σε θέση να διαπιστώσω ότι έχετε καθυστερήσει να απαντήσετε σε ένα μείζον ζήτημα το οποίο θέτουμε από εχθές και θέλουμε μία απάντηση επί της ουσίας. Είχα την τύχη να βρεθώ με τον Γραμματέα της Κοινοβουλευτικής Ομάδας της Πλειοψηφίας τον κ. Καλαφάτη σε έναν τηλεοπτικό σταθμό σήμερα το πρωί, σε ένα πάνελ. Μου υποσχέθηκε απαντήσεις. Δεν τις έχουμε δει ως τώρα. Συνήθως…

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Θα μιλήσω μετά.

**ΝΙΚΟΛΑΟΣ ΠΑΠΠΑΣ:** Ναι, καλά, θα μιλήσετε. Απλά προκαλεί εντύπωση το γεγονός ότι δεν κάνατε τη χρήση του δικαιώματος να απαντάτε μετά από έναν ομιλητή ο οποίος θέτει ένα ερώτημα. Και δεν το κάνατε και εχθές, δεν το κάνατε και σήμερα.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Το έκανα…(Δεν ακούστηκε)

**ΝΙΚΟΛΑΟΣ ΠΑΠΠΑΣ:** Όχι, δεν το κάνατε απέναντι στη δική μου ερώτηση επιτρέψτε μου να σας πω. Βεβαίως, παρατηρηθήκατε πάρα πολύ σωστά από το Προεδρείο, αλλά παραλείψατε μέσα στην πληθώρα των αυθόρμητων απαντήσεών σας να απαντήσετε και στη δική μας ερώτηση τι έχει γίνει με την οδηγία που υποτίθεται ότι πρέπει να προστατέψει τους δανειολήπτες.

Νομοθετείτε, λοιπόν, εδώ πέρα, έχετε φέρει μία τροπολογία η οποία είναι σκανδαλώδης, διότι, αν δει κανείς την τελική μορφή του ν.5072, πραγματικά θα σοκαριστεί. Τι θα διαπιστώσει; Ότι με λίγες σελίδες διαφορά ο ίδιος νόμος λέει ότι δεν έχει πεδίο εφαρμογής στη διαχείριση ακινήτων και τρεις σελίδες μετά καθιστά τους servicers διαχειριστές ακινήτων. Προσβολή κοινής νοημοσύνης, τις ανάγκες του λαού μας για στέγη. Και επίσης, λυπάμαι που θα το πω, ξέρετε ότι σας εκτιμώ προσωπικά, αλλά έχετε προσβάλει την κοινοβουλευτική διαδικασία μέχρι τώρα.

Δεν είναι δυνατόν να φέρνετε μια τέτοια διάταξη η οποία ακυρώνει στην κυριολεξία όποιο υπόλειμμα υπήρχε λογικής και προστασίας και νοιαξίματος του νομοθέτη για τους δανειολήπτες και να μην έχετε απαντήσει επί της ουσίας. Ποιος ήταν ο εμπνευστής σε αυτό το ανοσιούργημα, σε αυτήν την τερατώδη έμπνευση; Έχουμε το 75%-80% των ενυπόθηκων δανείων τιτλοποιημένα και μεταβιβασμένα και θα εξαιρέσουμε τους διαχειριστές των δανείων και των ακινήτων από οποιαδήποτε πρόνοια προβλέπεται στην ευρωπαϊκή οδηγία. Την οποία ευρωπαϊκή οδηγία, κύριε Παπαθανάση, -και κάποιος πρέπει να πάρει την ευθύνη γι’ αυτό, καθυστερήσατε να τη φέρετε περίπου δυόμισι χρόνια και τώρα καταλαβαίνουμε ποια είναι η σκοπιμότητα.

Η σκοπιμότητα ήταν, λοιπόν, να τελειώσουν οι τιτλοποιήσεις, να προχωρήσουν οι συμβάσεις διαχείρισης ακινήτων και να έρθετε τώρα να πείτε ότι όσες προβλέψεις έχει μέσα η οδηγία, με τις οποίες ξιφουλκούσατε ενάντια στην Αντιπολίτευση που δικαίως είχε εγείρει ενστάσεις, θα ισχύουν από το νέο έτος και μετά. Ό,τι έχει τιτλοποιηθεί, ό,τι έχει μεταβιβαστεί, ό,τι έχει συμβασιοποιηθεί μέχρι τώρα δεν εμπίπτει στην οδηγία την ευρωπαϊκή, η οποία έχει ως σκοπό την προστασία των δανειοληπτών.

Σας είπα και στην τοποθέτησή μου -και ολοκληρώνω, κύριε Πρόεδρε, και ευχαριστώ για την ανοχή- έχετε δύο επιλογές, κύριε Παπαθανάση: Ή θα μας πείτε ότι δεν καταλάβαμε καλά τη διάταξη και θα τη βελτιώσετε για να διασκεδάσετε τις εντυπώσεις ή θα θεμελιώσετε ενώπιον της Εθνικής Αντιπροσωπείας την άποψη ότι όσοι σχεδιάζουν να πάρουν τα σπίτια του κοσμάκη πρέπει να είναι κατά νόμο ασύδοτοι και δεν πρέπει να τους μπαίνει κανένα όριο. Διότι αυτό νομοθετείτε και να το ακούσει και η πτέρυγα της Πλειοψηφίας. Πέρασε η οδηγία που υποτίθεται ότι θα προστάτευε τους δανειολήπτες και η Κυβέρνηση την ακυρώνει εξ ολοκλήρου σήμερα με αυτή την προσθήκη.

Φωνάζουμε από χθες και δεν έχουμε πάρει απαντήσεις. Την απάντησή σας, λοιπόν, κύριε Παπαθανάση.

**ΠΡΟΕΔΡΕΥΩΝ (Βασίλειος Βιλιάρδος):** Θέλετε να απαντήσετε, κύριε Υπουργέ; Δεν θέλετε.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ πολύ, κύριε Κατρίνη.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε.

Φαντάζομαι ότι η συζήτηση πλέον ολοκληρώνεται με τις δευτερολογίες των εισηγητών και την ομιλία του Πρωθυπουργού. Ωραία. Άρα, η συζήτηση αυτή καθαυτή έχει ολοκληρωθεί. Περιμένουμε, όμως, την τελική τοποθέτηση του Υπουργού.

Εγώ θέλω να θέσω ένα ερώτημα στο Προεδρείο: Έχουν κατατεθεί τρεις υπουργικές τροπολογίες. Για τις δύο εξ αυτών έγινε τοποθέτηση. Στη μία του Οικονομικών τοποθετήθηκε ο κ. Παπαθανάσης, για το περιεχόμενο της δεύτερης τοποθετήθηκε ο αρμόδιος Υπουργός. Μας ανακοινώθηκε για την τροπολογία που το άρθρο 1 είναι επικαιροποίηση της επωνυμίας του σκοπού «Ανάπλαση Αθήνας Α.Ε.» θα έλθει ο Υπουργός Περιβάλλοντος να την υποστηρίξει, ώστε να την κάνει αποδεκτή ο Υπουργός ο οποίος είναι υπεύθυνος στο νομοσχέδιο και έχει ολοκληρωθεί η συζήτηση και δεν έχει γίνει αυτό. Συγγνώμη, είναι η διαδικασία αυτή που τη δέχεται το Προεδρείο, όταν δεν υποστηρίζεται η τροπολογία από τον Υπουργό για να την κάνει αποδεκτή και να ενσωματωθεί στο σώμα του νομοσχεδίου;

Νομίζω ότι πρέπει μόνο για αυτό τον λόγο να αποσυρθεί. Δεν έχει μιλήσει κανένας από την Κυβέρνηση για το περιεχόμενο αυτής της διάταξης. Δεν μπορεί να είναι προφανώς περιεχόμενο της ομιλίας του Υπουργού που θα τελειώσει τη συζήτηση, γιατί έρχεται ο Υπουργός, παρουσιάζει την τροπολογία και τοποθετούνται εκπρόσωποι των κομμάτων και είτε διαφωνούν είτε συμφωνούν δίνουν απαντήσεις και μετά ενσωματώνεται και μπαίνει προς ψήφιση.

Άρα, νομίζω ότι αυτό καθαυτό δείχνει, πρώτον, τον τρόπο νομοθέτησης και, δεύτερον, προφανώς την ενοχή της Κυβέρνησης για το περιεχόμενο αυτής της διάταξης, αφού κανένας δεν τολμάει να έρθει εδώ και να σταθεί απέναντι στα υπόλοιπα κόμματα και να πει ότι, ναι, εμείς υποστηρίζουμε ότι αυτό γίνεται με τον σωστό τρόπο και με αυτή τη διαδικασία και ακούμε τον αντίλογο από τα υπόλοιπα κόμματα.

Άρα, να αποσυρθεί τώρα η τροπολογία, εκτός αν έρθει ο αρμόδιος Υπουργός να την υποστηρίξει. Να τον περιμένουμε για να γίνει σωστή διαδικασία.

**ΠΡΟΕΔΡΕΥΩΝ (Βασίλειος Βιλιάρδος):** Καταλαβαίνω τι λέτε, κύριε Κατρίνη. Δεν έχω καμμία ενημέρωση. Όταν ενημερωθώ, θα σας απαντήσω ανάλογα.

Θα ξεκινήσουμε τώρα με τις δευτερολογίες. Ως συνήθως θα ξεκινήσουμε από το τέλος προς την αρχή.

Καλείται στο Βήμα ο κ. Αλέξανδρος Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Θα ήθελα, κατ’ αρχάς, να κάνω δύο σχόλια σε όσα είπε προηγουμένως ο κ. Πλεύρης, ο Κοινοβουλευτικός Εκπρόσωπος της Νέας Δημοκρατίας, αναφερόμενος σε εμένα, αλλά και σε κάποια θέματα τα οποία μας απασχολούν στην Πλεύση Ελευθερίας.

Κατ’ αρχάς, όσον αφορά το επίμαχο θέμα της σημαίας, θα ήθελα να υπογραμμίσω ότι χθες στη διάρκεια της συνεδρίασης της Επιτροπής Εξωτερικών Υποθέσεων και Άμυνας, στην οποία είχαμε τον κ. Γεραπετρίτη παρόντα, αλλά ήταν η συνεδρίαση κεκλεισμένων των θυρών, είχα την ευκαιρία να του ασκήσω σκληρή κριτική για την απόφαση που πήρε πάνω στο θέμα αυτό.

Η απόφασή του συνιστά, κατά τη γνώμη μας, λογοκρισία όχι μόνο επειδή αποφάσισε να απαγορεύσει την προβολή ενός συγκεκριμένου έργου, αλλά όταν κανείς προβάλλει μια ολόκληρη έκθεση και αφαιρεί από αυτή ένα συγκεκριμένο έργο, αυτό είναι η πεμπτουσία της λογοκρισίας και αυτό ακριβώς συνέβη.

Δεύτερον, του άσκησα κριτική γιατί με τον τρόπο αυτό έδειξε ότι η ελληνική Κυβέρνηση δεν έχει την απαιτούμενη ευαισθησία στα θέματα έμφυλης βίας.

Και, τρίτον, -και ίσως το σημαντικότερο στην προκειμένη περίπτωση- του άσκησα κριτική διότι ανταποκρίθηκε σε ακροδεξιά λαϊκίστικα συνθήματα, τα οποία δείχνουν πόσο επιρρεπής είναι η Κυβέρνηση απέναντι σε αυτό το είδος των συνθημάτων και πόσο τελικά επηρεάζει την πολιτική της με βάση τις ακροδεξιές κριτικές που εισπράττει κατά καιρούς. Αυτό είναι, κατά τη γνώμη μας, θλιβερό και καταδικάζουμε, βεβαίως, την απόφαση αυτή.

Δεύτερον, όσον αφορά το θέμα που ανέφερε ο κ. Πλεύρης σχετικά με τον Γερμανό τουρίστα, ο οποίος διαμαρτυρήθηκε διότι δεν μπορούσε να ανέβει στον βράχο της Ακρόπολης εξαιτίας της απεργίας των φυλάκων, θα ήθελα να ρωτήσω τον κ. Πλεύρη αν θα υποστήριζε με το ίδιο σθένος από το Βήμα της Βουλής έναν Σύρο πρόσφυγα ή έναν Πακιστανό μετανάστη, ο οποίος θα είχε δυσκολία να ανέβει στην Ακρόπολη επειδή γινόταν μια απεργία εργαζομένων. Αμφιβάλλω πάρα πολύ. Αυτό που φαίνεται ότι ενόχλησε τον κ. Πλεύρη είναι ότι ο τουρίστας ήταν Γερμανός και όχι ότι δεν μπόρεσε να ανέβει ένας επισκέπτης ή ένας μη Έλληνας στον βράχο της Ακρόπολης εξαιτίας της συγκεκριμένης απεργίας.

Επίσης, ο κ. Πλεύρης είπε κάτι για τις παρατάσεις και για το επιχείρημα μάλλον για την κριτική που άσκησα σχετικά με τις παρατάσεις που έχουν δοθεί σε εργαζόμενους στο ΕΣΥ και στην αναντιστοιχία. Αυτή δεν είναι η βασική μας κριτική. Η βασική μας κριτική είναι ότι δεν πρέπει να δίνονται παρατάσεις, ότι το ΕΣΥ έχει, όπως είπε και η κ. Καραγεωργοπούλου, μόνιμες ελλείψεις προσωπικού, οι οποίες είναι πολύ σημαντικές και πάρα πολλοί εργαζόμενοι στο ΕΣΥ πρέπει να μονιμοποιηθούν.

Ωστόσο, έκανα και την επιπλέον κριτική ότι κάποιες παρατάσεις δείχνουν αναντιστοιχία και δεν διέπονται από μια ενιαία λογική. Ο κ. Πλεύρης προσπάθησε να υποστηρίξει ότι διέπονται από μια λογική. Φοβάμαι πως αυτό δεν συμβαίνει και αναφέρομαι συγκεκριμένα στο άρθρο 68 του νομοσχεδίου, όπου παρατείνονται οι συμβάσεις των ιατρών κατά δώδεκα μήνες και αμέσως πιο κάτω, στο άρθρο 69, μιλάει για την παράταση των συμβάσεων των νοσηλευτών μέχρι τις 29 Φεβρουαρίου του 2024, κατά δύο μήνες δηλαδή. Είναι εμφανές ότι οι νοσηλευτές εδώ πέρα δεν αντιμετωπίζονται με τον ίδιο τρόπο με τον οποίο αντιμετωπίζονται οι γιατροί και υπάρχει μια σαφής αναντιστοιχία. Δεν νομίζω ότι δικαιολογήθηκε αυτή ούτε από κάποιον Υπουργό της Κυβέρνησης ούτε βεβαίως και από τον Κοινοβουλευτικό Εκπρόσωπο της Νέας Δημοκρατίας.

Έρχομαι τώρα, κύριε Πρόεδρε, στη δευτερολογία μου όσον αφορά το νομοσχέδιο γενικότερα και, όπως ήδη δηλώσαμε, η Πλεύση Ελευθερίας θα καταψηφίσει αυτό το νομοσχέδιο επί της αρχής. Παίρνουμε αυτή τη θέση πρωτίστως ως προς το περιεχόμενο, διότι το νομοσχέδιο περιέχει διατάξεις που εισάγουν αδιαφανείς και προβληματικές διαδικασίες σχετικά με το ΕΣΠΑ, το ΤΑΙΠΕΔ, την Αναπτυξιακή Τράπεζα, τις συμπράξεις δημοσίου ιδιωτικού τομέα και άλλων υπηρεσιών και φορέων του δημοσίου. Ταυτόχρονα, όμως, μας απασχολεί και το γραφειοκρατικό πνεύμα που διαπνέει το νομοσχέδιο και η λογική των παρατάσεων που διαπερνά σχεδόν το ένα τέταρτο των άρθρων του, διότι θεωρούμε πως οι περισσότερες παρατάσεις μεταθέτουν τα προβλήματα και τις αποφάσεις που πρέπει να ληφθούν για αυτά τα ζητήματα στο μέλλον και δυστυχώς στο βραχυπρόθεσμο μέλλον. Αυτή η λογική των αναβολών και, μάλιστα, των βραχυπρόθεσμων αναβολών, οι οποίες συχνά μετακυλίουν προηγούμενες ολιγόμηνες αναβολές δεν αποτελούν λύση.

Ταυτόχρονα, όμως, καταψηφίζουμε το πολυνομοσχέδιο και για τον απαράδεκτο τρόπο νομοθέτησης που το συνοδεύει. Όπως τόνισα στην πρωτολογία μου χθες, η δικαιολογία για το γεγονός ότι το νομοσχέδιο περιέχει ενενήντα οκτώ άρθρα που αφορούν δεκατρία με δεκατέσσερα Υπουργεία, η βασική δικαιολογία για αυτό είναι ότι με τον τρόπο αυτό μειώνονται οι τροπολογίες. Μεσάνυχτα, παρά πέντε πριν τη συζήτηση του νομοσχεδίου έφτασαν και οι τρεις τροπολογίες που το συνοδεύουν και οι οποίες αποτελούνται συνολικά από είκοσι πέντε άρθρα ικανά να φτιάξουν ένα άλλο νομοσχέδιο. Και, βεβαίως, αυτό υπονομεύει μάλλον όλο το επιχείρημα ότι το νομοσχέδιο-σκούπα ήρθε για να μειώσει τις τροπολογίες.

Επίσης, θα ήθελα εδώ να αναφερθώ συγκεκριμένα σε δύο από τις τρεις τροπολογίες και για τη θέση μας ως προς αυτές, διότι δεν είχα την ευκαιρία στη χθεσινή μου πρωτολογία να κάνω συγκεκριμένη αναφορά.

Πρώτον, θα ξεκινήσω με εκείνη που αφορά τη μετατροπή της δημοτικής δημόσιας εταιρείας «Ανάπλαση Αθήνας Α.Ε.» σε εθνικής εμβέλειας εταιρεία με την με την επωνυμία «Ανάπλαση Α.Ε.».

Πρώτον, δημιουργεί υποψία ο χρόνος της απόφασης αυτής που ήρθε στη Βουλή κυριολεκτικά νύχτα στις δώδεκα παρά πέντε το βράδυ προτού συζητηθεί το τελευταίο νομοσχέδιο της χρονιάς και κλείσει η Βουλή. Τελευταία στιγμή, όμως, είναι και από την άποψη ότι η τροπολογία αυτή ήρθε προτού αναλάβει νέος δήμαρχος στην Αθήνα στη θέση του μεγάλου χαμένου των δημοτικών συμβούλων, του κ. Μπακογιάννη, και η κατάσταση αυτή δημιουργεί σε εμάς ένα κλίμα που μυρίζει καμένα χαρτιά.

Με την «Ανάπλαση Αθήνας Α.Ε.» να κάνετε το ίδιο πράγμα που κάνουν οι υπηρεσίες στα καθεστώτα που πέφτουν προτού εγκαταλείψουν την εξουσία για να μην πιαστούν τα έγγραφά τους με στοιχεία, τα οποία μετά θα τους οδηγήσουν σε δύσκολη θέση. Αυτό γίνεται με αυτό το νομοσχέδιο. Προσπαθείτε κάτι να κρύψετε. Τι ακριβώς δεν γνωρίζουμε, αλλά είναι προφανής ο τρόπος με τον οποίο δράτε.

Δεύτερον, ο κ. Μπακογιάννης σε χθεσινή ανάρτησή του είπε ότι καλωσορίζει τον όποιο διαχειριστικό και οικονομικό έλεγχο.

Περιμένουμε, λοιπόν, η Κυβέρνηση να ασκήσει πλήρη και ενδελεχή λογιστικό έλεγχο της επιχείρησης που καταργεί, αλλά φοβόμαστε ότι παρά τις εκκλήσεις του κ. Μπακογιάννη η Κυβέρνηση δεν πρόκειται να το κάνει αυτό. Αν δεν το κάνετε, θα αφήσετε ακόμα περισσότερο να αιωρείται η πεποίθηση ότι εδώ υπάρχει κάτι σοβαρό που θέλετε να κρύψετε.

Τρίτον, αυτό που η τροπολογία ονομάζει μετατροπή της «Ανάπλασης Αθήνας Α.Ε.» σε μία εθνική εταιρεία, στην πραγματικότητα ισοδυναμεί με την εξαφάνιση της δημοτικής εταιρείας που λειτούργησε από το 2018 μέχρι σήμερα.

Αν είστε, όπως δηλώνετε, ικανοποιημένοι από το μοντέλο λειτουργίας αυτής της δημοτικής επιχείρησης και γι’ αυτό το μετατρέπετε σε εθνική εταιρεία ανάπλασης, θα έπρεπε να κρατήσετε και την «Ανάπλαση Αθήνας Α.Ε.», κάτι το οποίο ζητά ο κ. Δούκας, αλλά η Κυβέρνηση του το στερεί, χωρίς καν να τον συμβουλευτεί. Θα έπρεπε να κρατήσετε την «Ανάπλαση Αθήνας Α.Ε.» και να ιδρύσετε, αν θέλετε, όπως είπαν και άλλοι εκπρόσωποι της Αντιπολίτευσης, μία δεύτερη επιχείρηση εθνικής εμβέλειας στο δικό της πρότυπο.

Όμως, το να εξαφανίζετε μια επιχείρηση που διαχειρίστηκε σημαντικά έργα με σημαντικά ποσά διά μέσου της απορρόφησής της και της ουσιαστικής της εξαφάνισης από μια νέα εταιρεία που ιδρύει η Κυβέρνηση είναι πραγματικά σκανδαλώδες, ιδίως όταν ο πρόεδρος της επιχείρησης είναι ο ανιψιός του Πρωθυπουργού.

Εννοείται ότι η Πλεύση Ελευθερίας θα καταψηφίσει με χέρια και με πόδια αυτή την απαράδεκτη τροπολογία.

Σχετικά με τη δεύτερη τροπολογία, θα αναφερθώ στο κρυπτικό άρθρο 4 που κατατέθηκε προχθές δέκα λεπτά πριν τα μεσάνυχτα. Θεωρούμε ότι αυτό, όπως τονίστηκε και από άλλους Βουλευτές της Αντιπολίτευσης, αφήνει ακόμη πιο εκτεθειμένους και απροστάτευτους τους δανειολήπτες στην ασυδοσία των αρπακτικών funds. Και αυτός είναι ένας επαρκής λόγος -κατά τη γνώμη μας- για να καταψηφίσουμε και αυτή την τροπολογία.

Είμαστε επίσης αντίθετοι με το άρθρο 10 της τροπολογίας που παρέχει αύξηση 46% στις αποδοχές των Υπουργών και Αναπληρωτών Υπουργών σε 7.500 ευρώ τον μήνα. Δεν είμαστε κατά του να πάρουν οι Υπουργοί μια αύξηση 5% ή 6%, αλλά όταν αυτή φτάνει στο 46% με μία απόφαση, πρόκειται για αύξηση που προκαλεί το δημόσιο αίσθημα και δημιουργεί την αίσθηση ότι έχουμε μια ελίτ η οποία εξυπηρετείται και μοιράζει χρήματα, ενώ την ίδια στιγμή οι δημόσιοι υπάλληλοι παίρνουν αυξήσεις 70 ευρώ τον μήνα, τις οποίες παρουσιάζετε ως μεγάλο επίτευγμα. Οι μεν παίρνουν 70 ευρώ και οι Υπουργοί παίρνουν 2.500 ευρώ αύξηση τον μήνα μονομιάς. Η σύγκριση είναι πραγματικά σκανδαλώδης. Οι ηγεσίες των Υπουργείων πιστεύουμε ότι πρέπει να δίνουν το παράδειγμα και για αυτό θεωρούμε ότι ό,τι κάνατε με τις αυξήσεις των Υπουργών και Αναπληρωτών Υπουργών είναι το κακό παράδειγμα.

Συμπληρώνω αυτή την προτροπή, ωστόσο, με τις θερμές ευχές μου εκ μέρους της Πλεύσης Ελευθερίας προς όλους τους πολίτες που μας παρακολουθούν, προς όλους τους υπαλλήλους της Βουλής και προς τους συναδέλφους Βουλευτές. Χρόνια πολλά, καλά Χριστούγεννα και καλή χρονιά!

Ευχαριστώ, κύριε Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία. Είχατε πιστωτικό από την κ. Καραγεωργοπούλου. Οπότε, μπορούσατε να μιλάτε άνετα.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα μαθήτριες και μαθητές και δύο συνοδοί εκπαιδευτικοί από το Γενικό Λύκειο Σητείας.

Η Βουλή σάς καλωσορίζει, παιδιά και έχετε χαιρετισμούς, επίσης, από τον Αντιπρόεδρο της Βουλής, από τον κ. Πλακιωτάκη! Σας ευχόμαστε καλά Χριστούγεννα και καλή Πρωτοχρονιά!

(Χειροκροτήματα από όλες τις πτέρυγες της Βουλής)

Θα συνεχίσουμε με τον κ. Τσακαλώτο.

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν θα δευτερολογήσω, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Δεν θα δευτερολογήσετε; Ούτε ο κ. Βορύλλας δευτερολογεί.

Ο κ. Κόντης, λοιπόν, έχει τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, επανερχόμενοι στο νομοσχέδιο αυτό και κλείνοντάς το να πούμε τελικά ότι τα καλύτερα έρχονται πάντα με τις τροπολογίες του ξημερώματος την ίδια μέρα που είναι να ψηφίσουμε.

Θα αρχίσω με αυτή την τροπολογία, η οποία ήρθε ξημερώματα και αυτή και που πάντα, όπως συμβαίνει σε αυτές τις τροπολογίες που περνάνε άρθρα τα οποία είναι κατά των συμφερόντων των Ελλήνων, μπαίνουν κάποια αρχικά τα οποία είναι ελκυστικά για να την ψηφίσεις γιατί πάει αυτούσια. Δηλαδή βλέπουμε μπροστά τη χορήγηση οικονομικής ενίσχυσης για τη στήριξη του τουρισμού της νήσου Ρόδου που επλήγη από τις φωτιές και ξαφνικά πάμε στο άρθρο 4 για τις μεταβατικές διατάξεις περί συμβάσεων μεταβίβασης και διαχείρισης απαιτήσεων των «κορακιών». Και περνάμε εκεί στην ουσία μία ακύρωση των όσων «προστατευτικών» διατάξεων υπήρχαν έως σήμερα. Και έτσι, αρχίζουμε να αποψιλώνουμε αυτό που περάσαμε σε προηγούμενη νομοθετική ρύθμιση.

Σίγουρα αυτές οι τροπολογίες απορρίπτονται εξαρχής, για να μην πιάσουμε και την ιστορία της «Ανάπλασης». Η «Ανάπλαση» η οποία υπάρχει από το 2018 όλως τυχαίως ξαφνικά αλλάζει, γίνεται ιδιαίτερος φορέας, συνιστάται ένας άλλος φορέας που πλέον θα κάνει τα πάντα, θα διαχειρίζεται τα πάντα, αλλά υπό τη γενική εποπτεία των Υπουργείων, των αρμόδιων Υπουργείων.

Έτσι, σίγουρα πανηγυρίζει και ο κ. Μπακογιάννης, χωρίς να το ξέρει ο άνθρωπος, άθελά του έγινε, γιατί δεν θα υποστεί τον διαχειριστικό έλεγχο που τόσο μας είπε χθες ότι είναι ανοικτός να γίνει -αν είναι ανοιχτός, ας αρχίσει από αύριο!- για τα ωραία καλλιτεχνήματα που μας παρουσίασε του πεζόδρομου που παίδεψε όλη την Ελλάδα στην Πανεπιστημίου, της Βασιλίσσης Όλγας, ή όλων των άλλων έργων που έκανε, τα οποία χτίζαμε το πρωί, γκρεμίζαμε το βράδυ. Ταλαιπωρήθηκαν οι Αθηναίοι για χρόνια, δαπανήθηκαν χρήματα των Ελλήνων πολιτών, των Αθηναίων πολιτών και φτάσαμε σήμερα ως διά μαγείας να μην μπορεί να κάνει ο νέος δήμαρχος τον έλεγχο που θα μπορούσε και θέλει να κάνει.

Ελπίζουμε αυτό που λέει ο κ. Μπακογιάννης να το προκαλέσει ο ίδιος, να ζητήσει από τον δήμαρχο να κάνει έναν ανεξάρτητο έλεγχο, να του δώσει όλα τα στοιχεία και νομίζω ότι δεν θα πέσουμε στην περίπτωση ότι προσκρούουμε στον νόμο αυτό της «Ανάπλασης» και δεν έχει δικαίωμα να τον πραγματοποιήσει.

Και αυτή η τροπολογία, όπως και άλλες, απορρίπτονται, όπως είπαμε.

Όσον αφορά τα άλλα άρθρα του νομοσχεδίου, είπαμε τα περισσότερα, έχω επαναλάβει τρεις φορές και στάθηκα περισσότερο στα θέματα αυτής της ανώνυμης εταιρείας με την επωνυμία «Ελληνική Αναπτυξιακή Τράπεζα», τον τρόπο που θα λειτουργεί, τον τρόπο που θα διαχειρίζεται τα ΕΣΠΑ 2021 - 2027. Είμαστε σίγουροι και πάλι ότι οι μικροί, οι μικρομεσαίοι -οι οποίοι δεν υπάρχουν, βέβαια, σε μεγάλο βαθμό- θα μείνουν εκτός ανάπτυξης. Κανείς δεν θα σταθεί δίπλα τους.

Είπαμε ότι δεν υπάρχει πρόβλεψη τουλάχιστον να αναπτυχθούν κάποιες εταιρείες στις οποίες θα συμμετέχουν ΑΜΕΑ, οι οποίοι -επαναλαμβάνουμε για να το μάθουμε πλέον- είναι πάνω από το 12% του ελληνικού πληθυσμού και όπου το λέω με κοιτάζουν έκπληκτοι, αλλά είναι η πραγματικότητα. Ούτε οι μακροχρόνια άνεργοι θα συμμετέχουν, τους οποίους έχουμε πετάξει στα σκουπίδια. Είπαμε ότι θα χρηματοδοτούμε από αυτά τα χρήματα μόνο εταιρείες που έχουν πολλά χρήματα και οι οποίες θέλουν να κάνουν ακόμα περισσότερα.

Σταθήκαμε στο ότι δεν υπάρχουν προβλέψεις παρά μόνο πρόταση πώλησης για εταιρείες οι οποίες έχουν μέλλον, όπως η «ΛΑΡΚΟ» και είδαμε μόνο στην τροπολογία κάποια επέκταση για να πληρωθούν κάποιοι εργαζόμενοι. Αυτό γίνεται κάθε χρόνο. Η «ΛΑΡΚΟ", η οποία θα μπορούσε να λύσει ένα μεγάλο πρόβλημα των ελληνικών εσόδων!

Αντί να προσδοκούμε να αγοράζουν οι Έλληνες πατατάκια και τσιγάρα περισσότερο για να τους ανεβάζουμε τον ΦΠΑ και να παίρνουμε από εκεί χρήματα -γιατί η ουσία των έμμεσων φόρων αυτή είναι- το κράτος περιμένει να εισπράξει από την κατανάλωση των Ελλήνων, οι οποίοι ακόμα παραμένουν σε σχέση με τους Ευρωπαίους υπερκαταναλωτικός λαός, αλλά θα φτάσουμε κάποτε και στο σημείο να αγοράζουν αντί για ένα κιλό πατάτες που παίρνουν σήμερα οι οικογένειες, δύο πατάτες, όπως παίρνουν οι Γερμανοί, μισή ντομάτα, εκεί θέλουν να μας πάνε.

Είμαστε εναντίον της παράτασης αυτής της ιστορίας, της κωμωδίας που λέγεται «Διαρκής Επιτροπή Αντιμετώπισης της Βίας», της ΔΕΑΒ, η οποία ουδόλως πέτυχε να εξαλείψει τη βία όλα αυτά τα χρόνια που είδαμε. Οι νεκροί τα τελευταία χρόνια εντός και εκτός γηπέδων είναι πάρα πολλοί. Να θυμίσω ότι εκτός από αυτούς που αναφέραμε χθες, έχει δολοφονηθεί άγρια και ένας Βούλγαρος οπαδός του Άρη, ο οποίος είχε έρθει διακοπές ο άνθρωπος και έπινε καφέ στην Καλαμαριά και όρμηξαν εν ψυχρώ δεκαπέντε άτομα με λοστούς, τον έλιωσαν μέρα μεσημέρι, συνελήφθησαν οι δράστες και τελικά στη φυλακή είναι ένας, δύο. Και έβγαλαν ότι περνούσε μια κοπέλα με το αυτοκίνητο και τον πάτησε κατά λάθος. Αυτό είναι το τελικό απόφθεγμα. Στην ουσία έγινε δολοφονική επίθεση, η οποία είναι βεβαιωμένη και από την Αστυνομία και από παντού. Τώρα στα δικαστήρια βγήκε άλλη ετυμηγορία. Και ο Άλκης Καμπανός δολοφονήθηκε με τον ίδιο τρόπο, όπως και ο οπαδός της ΑΕΚ, ο Μιχάλης. Και η ΔΕΑΒ δεν μας έχει κάνει μία έκθεση να μας πει τι κάνει τελικά, τι παριστάνει τόσο μέσα στα γήπεδα όσο και εκτός. Διότι καταπολεμά τη βία τόσο εντός όσο και εκτός γηπέδων.

Φτάσαμε να δούμε και το άρθρο 97, το οποίο πραγματεύεται τα ίδια πράγματα τα οποία έχουν μπει σε άλλο νομοθέτημα, αν θυμάμαι καλά, και στο οποίο ο ένας εκ των δύο Υπουργών, ο κ. Γεωργιάδης, μας εξήγησε ότι μιλάμε για εργάτες γης, οι οποίοι ήδη προϋπάρχουν στην Ελλάδα, αλλά είναι παράνομοι και κανείς δεν ξέρει πού είναι, αλλά ζουν επτά χρόνια και είμαστε σίγουροι ότι εργάζονται σε αγροτικές περιοχές, σε κτήματα και θέλουμε να τους νομιμοποιήσουμε. Τους προσδιόρισε στους τριάντα χιλιάδες. Και, ω του θαύματος, χθες βλέπουμε τη δήλωση του πρώτου Υπουργού του Πακιστάν, του κ. Τζαουάντ Σοράμπ Μαλίκ, ο οποίος περιχαρής αναγγέλλει συμφωνία με την Ελλάδα για την υπογραφή και είσοδο πεντακοσίων χιλιάδων Πακιστανών. Βέβαια, απ’ ό,τι έμαθα σήμερα, το διέψευσε και ο κ. Πλεύρης. Είπε ότι υπήρχε μία πρόθεση από την πλευρά τους. Όμως, για να λέει αυτός ότι μιλάμε για τελειωμένη συμφωνία και ετοιμαζόμαστε να κάνουμε το «government to government» συμφωνία, κάτι έχει προϋπάρξει. Μάλιστα, προσδιορίζει και ακριβή αριθμό. Δηλαδή, ετοιμαζόμαστε να φέρουμε άλλους πεντακόσιους χιλιάδες Πακιστανούς για να εργαστούν εδώ; Μένεις κανείς έκπληκτος από όσα μαθαίνουμε κάθε μέρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και αν θυμάστε καλά, ό,τι έχετε διαψεύσει, είναι αυτό που επαληθεύεται μετά. Όταν έγινε η πρώτη κουβέντα για την απόσυρση των BMP70 από τα νησιά μας, ο πρώτος που το έγραψε ήταν οι Γερμανοί. Εμείς εδώ δεν το λέγαμε. Και όταν το έγραψαν τα γερμανικά μέσα, μετά το επαληθεύσαμε, μετά από λίγο καιρό. Το ίδιο συνέβη και σε άλλες περιπτώσεις. Πρώτα τα γράφουν έξω και μετά τα παραδεχόμαστε εδώ. Ελπίζουμε αυτή η διαβεβαίωση του κ. Πλεύρη να είναι πραγματική.

Και τελειώνω με το θέμα της ημέρας, γιατί άκουσα κάποιους συναδέλφους, των οποίων την άποψη θα σεβαστώ, γιατί έχουν μία άλλη οπτική γωνία για το πώς βλέπουν τα πράγματα, να μιλάνε για τη σημαία και γι’ αυτή τη διαταραγμένη κοπέλα, η οποία έφτιαξε αυτό το τερατούργημα, το οποίο εμείς σήμερα αποκαλούμε τέχνη. Έτσι το αποκάλεσαν κάποιοι. Να βάψουν την ελληνική σημαία μας, να τη φτιάξουν κόκκινη με κουρελόπανα για να διαμαρτυρηθούν για τους φόρους κατά των γυναικών. Είναι τρόπος αυτός να διαμαρτυρηθούμε βεβηλώνοντας την ελληνική σημαία, για την οποία έχυσαν αίμα οι πρόγονοί μας, για τη σημαία για την οποία επαίρεστε εσείς οι δικαιωματιστές ότι πήγε ο Γλέζος και κατέβασε το άλλο σύμβολο των ναζί -και καλά έκανε!- που μπήκε στην Ακρόπολη -γιατί ακριβώς αυτό είναι το σύμβολο του κράτους- και ανέβασε την ελληνική σημαία ή τυλίχθηκε κάποιος τσολιάς μας και έπεσε με τη σημαία μας και αυτοκτόνησε όταν μπήκαν οι ναζί; Τη σημαία για την οποία πέθαιναν οι Έλληνες στα οχυρά μας στο Ρούπελ, στη Βόρειο Ήπειρο; Την κάναμε κουρελόπανο, κόκκινη και λέμε ότι αυτό είναι τέχνη; Είναι τέχνη αυτό το ανοσιούργημα μιας τρελής; Ξέρετε τι έχει κάνει αυτή η κυρία με την τέχνη στο παρελθόν; Έχει βγει ξεβράκωτη σε πάρκο της Νέας Υόρκης…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ να ολοκληρώσετε.

**ΙΩΑΝΝΗΣ ΚΟΝΤΗΣ:** …και υποτίθεται ότι έκανε μπουγάδα. Και αυτό ήταν τέχνη! Υποτίθεται ότι έπλενε τα ρούχα της, ήταν ολόγυμνη και αυτό το ονόμασε τέχνη. «Το μπάνιο σε μια ηλιόλουστη μέρα» λεγόταν αυτή η προσφορά της στην τέχνη! Δεν μπορεί, λοιπόν, ο καθένας να αποδεχθεί την κάθε τρέλα του καθενός. Και καλά έκανε εκεί με τα ρούχα της, αλλά όχι με τη σημαία μας.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Κύριε Πρόεδρε…

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, μου επιτρέπετε;

**ΙΩΑΝΝΗΣ ΚΟΝΤΗΣ:** Τελειώνω, τελειώνω.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, βλέπετε ότι έχετε πάει στα εννιάμισι, δέκα λεπτά.

**ΙΩΑΝΝΗΣ ΚΟΝΤΗΣ:** Η σημαίας μας, λοιπόν, είναι ιστορικό σύμβολο και δεν μπορεί να την πειράξει κανείς.

Μάλιστα, όταν πήγε να κάνει το ίδιο με την αμερικάνικη σημαία, έπεσε μεγάλο ξεφωνητό από όλους τους Αμερικάνους. Πηγαίνετε να πειράξετε την αμερικάνικη σημαία και να τη βάψετε κίτρινη, πράσινη και μπλε και θα δούμε πώς θα το αποδεχθούν.

Σας ευχαριστώ πολύ και εύχομαι καλά Χριστούγεννα!

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόντη.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, μου επιτρέπετε μία παρέμβαση;

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Βασίλειος Βιλιάρδος):** Θα σας δώσω μετά τον λόγο, κύριε Κατρίνη.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Κύριε Πρόεδρε, θα ήθελα να καταθέσω τις νομοτεχνικές βελτιώσεις. Είναι κάτι το οποίο δεν έχει κάτι σημαντικό, έτσι ώστε να τις διαβάσουν οι συνάδελφοι.

**ΠΡΟΕΔΡΕΥΩΝ (Βασίλειος Βιλιάρδος):** Να φωτοτυπηθούν και να μοιραστούν στους συναδέλφους.

(Στο σημείο αυτό ο Αναπληρωτής Υπουργός Εθνικής Οικονομίας και Οικονομικών κ. Νικόλαος Παπαθανάσης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.195-198)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, σας παρακαλώ να απαλείψετε από τα Πρακτικά τις απαράδεκτες εκφράσεις του συναδέλφου που μόλις κατήλθε από το Βήμα της Βουλής, όχι μόνο γιατί δεν συνηθίζεται να ακούγεται από αυτό το Βήμα τέτοιου είδους φρασεολογία, αλλά και γιατί έφτασε και στο σημείο να στοχοποιήσει τη συγκεκριμένη καλλιτέχνη. Μπορεί να διαφωνεί. Ο καθένας έχει το δικαίωμα της άποψης και της έκφρασης. Δεν μπορεί, όμως, αυτό το Βήμα να χρησιμοποιείται για στοχοποίηση προσώπων.

Και επειδή προεδρεύετε της διαδικασίας, σας παρακαλώ πάρα πολύ να διαγραφούν οι απαράδεκτες εκφράσεις του κ. Κόντη και ο ίδιος να ανακαλέσει τη στοχοποίηση της καλλιτέχνιδος, με την οποία μπορεί να διαφωνεί, αλλά δεν μπορεί να αναιρέσει το γεγονός ότι αυτή η πρωτοβουλία της έτυχε της έγκρισης του Υπουργείου Εξωτερικών και του Υπουργείου Πολιτισμού.

**ΠΡΟΕΔΡΕΥΩΝ (Βασίλειος Βιλιάρδος):** Εντάξει, κύριε συνάδελφε. Έκανα ήδη την παρατήρηση.

Ορίστε, κύριε Κόντη, έχετε τον λόγο. Όμως, είναι σωστό να διαγραφεί από τα Πρακτικά και να ανακαλέσετε αυτά που είπατε.

Ορίστε, έχετε τον λόγο.

**ΙΩΑΝΝΗΣ ΚΟΝΤΗΣ:** Κύριε Πρόεδρε, να διαγραφεί από τα Πρακτικά αν στη ρύμη του λόγου μού έφυγε κάποια λέξη.

**ΠΡΟΕΔΡΕΥΩΝ (Βασίλειος Βιλιάρδος):** Σας έκανα προηγουμένως κι εγώ την παρατήρηση.

**ΙΩΑΝΝΗΣ ΚΟΝΤΗΣ:** Για κάποια λέξη αντιδρά ο κύριος συνάδελφος.

**ΠΡΟΕΔΡΕΥΩΝ (Βασίλειος Βιλιάρδος):** Άσχημες εκφράσεις.

**ΙΩΑΝΝΗΣ ΚΟΝΤΗΣ:** Εντάξει, όμως, να διαγραφεί.

**ΠΡΟΕΔΡΕΥΩΝ (Βασίλειος Βιλιάρδος):** Όμως, να αναιρέσετε και τη στοχοποίηση της καλλιτέχνιδος.

**ΙΩΑΝΝΗΣ ΚΟΝΤΗΣ:** Όμως, κύριε Πρόεδρε, όταν μιλάμε για στοχοποίηση, να μιλάμε πάντα. Διότι κι εμάς κάποιοι μας στοχοποιούν αποκαλώντας μας, όπως μας αποκαλούν…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Κόντη, δεν έχετε δίκιο σ’ αυτό. Είναι σωστό να ανακαλέσετε και να ξεχαστεί όλο αυτό.

**ΙΩΑΝΝΗΣ ΚΟΝΤΗΣ:** Έχει τοποθετηθεί μέχρι και βόμβα σε συνάδελφό μας, τον οποίο αποκαλούν, όπως μας αποκαλούν κι εδώ, «φασίστα» και «ρατσιστή». Έτσι δεν είναι;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Κόντη, μην μπερδεύουμε το ένα με το άλλο. Απλώς στο συγκεκριμένο είναι καλύτερα να ανακαλέσετε.

**ΙΩΑΝΝΗΣ ΚΟΝΤΗΣ:** Είναι αποδεκτό να αφαιρείται η κάθε στοχοποίηση. Και συγγνώμη αν είπα κάτι παραπάνω.

**ΠΡΟΕΔΡΕΥΩΝ (Βασίλειος Βιλιάρδος):** Σας ευχαριστούμε πολύ, κύριε Κόντη.

Επόμενος εισηγητής είναι ο κ. Στυλιανός Φωτόπολος, ειδικός αγορητής της Ελληνικής Λύσης.

Ορίστε, κύριε συνάδελφε, έχετε τον λόγο.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, διάβασα μία είδηση πριν από λίγο και θα ήθελα να τη σχολιάσω. Όλοι θυμόμαστε τη δολοφονία δύο αστυνομικών το 2011, δύο νεαρών παιδιών είκοσι δύο και είκοσι τριών ετών, οι οποίοι είχαν ξεκινήσει μια καταδίωξη από την περιοχή μου, από το Μενίδι. Τους έστησαν ενέδρα σκληροί κακοποιοί στο Ρέντη, τους δολοφόνησαν. Η υπόθεση αυτή έχει πάει στη δικαιοσύνη από τους συγγενείς τους και σήμερα έμαθα ότι η δικαιοσύνη τους απέρριψε την αποζημίωση.

Αυτό είναι ντροπή για ελληνικό κράτος. Δεν ξέρω τους λόγους. Το διαβάζω και οφείλω να το καταθέσω. Θεωρούμε ότι κάτι πρέπει να γίνει.

Τώρα θα μου επιτρέψετε να σχολιάσω τον Υπουργό κ. Γεωργιάδη, σχετικά με το παράδειγμα που έφερε χθες απαντώντας σε Πρόεδρο κοινοβουλευτικού κόμματος για τους Γότθους και τη Ρώμη. Αυτό είναι ένα παράδειγμα το οποίο, με συγχωρείτε, αλλά είναι προς τη δική μας πλευρά. Είναι προς την πλευρά όλων ημών οι οποίοι υποστηρίζαμε ότι η τροπολογία χθες δεν έπρεπε να ψηφιστεί. Φυσικά, οι Ρωμαίοι έφεραν Γότθους και το αποτέλεσμα ήταν να τους κατακτήσουν, αλλά νομίζω ότι δεν είναι προς την πλευρά που ήθελε να υποστηρίξει ο κ. Γεωργιάδης, εκτός αν το έκανε για να κλείσει το μάτι σε όλους εμάς.

Παρατήρηση δεύτερη. Είναι ο κ. Πλεύρης εδώ; Διότι νομίζω ότι το ανέφερε και ο συνάδελφος από το Κομμουνιστικό Κόμμα σχετικά με τη γνωμοδότηση του ΚΑΣ για το εισιτήριο στους αρχαιολογικούς χώρους. Για την Ακρόπολη συγκεκριμένα, για όλους μας, είπε ο κ. Γεωργιάδης: «Τι σας πειράζουν οι πριβέ ξεναγήσεις στην Ακρόπολη;». Δεν απάντησε στην ερώτησή μου: Τι σημαίνει, βρε παιδιά, «πριβέ ξεναγήσεις;». Στην ερώτηση του συναδέλφου για τα 30 ευρώ εισιτήριο δεν είπε τίποτα.

Εδώ να υπενθυμίσω ότι κάποτε με την αστυνομική ταυτότητα όλοι οι Έλληνες έμπαιναν στους αρχαιολογικούς χώρους. Εμείς αυτό υποστηρίζουμε, αυτό πρέπει να συμβαίνει, αυτό πρέπει να γίνεται.

Να κάνω και μια ερώτηση την οποία μου έστειλε πριν από λίγο ένας συμπολίτης μου από την ανατολική Αττική. Μπορεί -μου λέει- ο Αρχηγός ΓΕΕΘΑ, η Πρόεδρος της Δημοκρατίας, ο Πρωθυπουργός να πάνε στη Σαμοθράκη, στη Λήμνο, στη Λέσβο και από πότε έχει να πάει κάποιος Έλληνας επίσημος σ’ αυτά τα νησιά;

Θα ήθελα μια απάντηση σ’ αυτή την ερώτηση.

Τώρα, σ’ αυτά τα οποία είπε νωρίτερα ο κ. Πλεύρης, όσον αφορά την προστασία του εθνικού μας συμβόλου, ειδικά όταν αφορά κτήρια και σημεία του σκληρού πυρήνα της κυβέρνησης, εννοείται ότι πρέπει να προστατεύονται και είμαστε υπέρ αυτού. Επειδή, όμως, είμαστε στο κέντρο της Αθήνας, ας πάμε μια βόλτα εδώ τριγύρω, ας δούμε τα κυβερνητικά κτήρια και σε ποια κατάσταση βρίσκονται οι σημαίες που είναι εκεί και να δούμε αν θα έχει την ίδια άποψη σχετικά με την προστασία του εθνικού μας συμβόλου.

Διαβάζουμε, κύριε Υπουργέ, ότι από τη Διοίκηση της Τράπεζας Πειραιώς σας πιέζουν για την αποεπένδυση του ελληνικού δημοσίου και την πώληση της συμμετοχής του 27%, ώστε να εισπράξει το κράτος περίπου 1 δισεκατομμύριο ευρώ. Μόνο φέτος απ’ ό,τι διαβάζουμε από τις οικονομικές καταστάσεις, η Τράπεζα Πειραιώς θα διανείμει 1 δισεκατομμύριο ευρώ στους μετόχους, που σημαίνει με μπακαλίστικα μαθηματικά -δεν ξέρω αν κάνω λάθος, κύριε Παππά- ότι θα εισπράξει 270 εκατομμύρια, εάν έχει στην κατοχή του το ελληνικό δημόσιο τις μετοχές όταν θα γίνει η γενική συνέλευση και όταν θα παρθεί η απόφαση για διανομή μερίσματος.

**ΝΙΚΟΛΑΟΣ ΠΑΠΠΑΣ:** Καλά τα λέτε.

**ΣΤΥΛΙΑΝΟΣ ΦΩΤΟΠΟΥΛΟΣ:** Γιατί τέτοια πρεμούρα; Και εν πάση περιπτώσει, ποιος ο λόγος να οριστικοποιήσουμε αυτές τις ζημιές οι οποίες είναι εγγεγραμμένες αυτή τη στιγμή στο ΤΧΣ των 38,6 δισεκατομμυρίων ευρώ; Δεν καταλαβαίνω αυτή την ανάγκη να διώξουμε από πάνω μας αυτό το βαρίδι. Οι Έλληνες φορολογούμενοι το έχουν πληρώσει με το αίμα τους.

Ας πούμε για το Υπουργείο Εργασίας, αγαπημένη ενασχόληση. Το ΣΕΠΕ ξέρετε τι είναι, κύριε Υπουργέ; Είναι το Σώμα Επιθεώρησης Εργασίας. Το sepenet.gr είναι η αντίστοιχη ιστοσελίδα η οποία έχει τις ψηφιακές υπηρεσίες του Υπουργείου Εργασίας. Βρισκόμαστε το 2023, μπαίνουμε -πρώτα ο θεός- στο 2024 και διακηρύσσετε την ψηφιακή διακυβέρνηση, την «Ελλάδα 2.0». Εάν ένας μικροεπιχειρηματίας ή μεγαλοεπιχειρηματίας λοιπόν -και το λέω για να το ακούτε όλοι- έχει δηλώσει ένα mail στην εγγραφή του στο sepenet.gr, δεν μπορεί να αλλάξει το mail αυτό στην ψηφιακή Ελλάδα του 2023 που εσείς ευαγγελίζεστε. Τι πρέπει να κάνει; Να στείλει με δικαστικό επιμελητή έγγραφο που να γνωστοποιεί το καινούργιο mail. Αν είναι δυνατόν! Με δικαστικό επιμελητή στο ΣΕΠΕ!

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Και 150 ευρώ!

**ΣΤΥΛΙΑΝΟΣ ΦΩΤΟΠΟΥΛΟΣ:** Όσο και νά ’ναι, κύριε συνάδελφε! Και 50 ευρώ να είναι, μιλάμε για το 2023. Θα στείλουμε με δικαστικό επιμελητή για να γνωστοποιήσουμε το καινούργιο mail; Είναι πράγματα αυτά; Πέθανε ένας συνάδελφος -είναι πραγματικό το γεγονός- και δεν μπορούσε ο επιχειρηματίας να αλλάξει τον λογαριασμό mail για να λαμβάνει τις ειδοποιήσεις και τα πρόστιμα που μπορεί να λάβει ο επιχειρηματίας.

Είπατε χθες, κύριε Υπουργέ, πως ο «DBRS», ο οίκος αξιολόγησης, έπεσε έξω στον ρυθμό ανάπτυξης που πέτυχε η Ελλάδα το 2023. Όντως, η «DBRS» ήταν ο πρώτος οίκος αξιολόγησης ο οποίος αναβάθμισε το αξιόχρεο της Ελλάδας και τότε πανηγυρίζατε. Και καλά κάνατε και πανηγυρίζατε. Μην απαξιώνετε, λοιπόν, έναν οίκο ο οποίος τώρα γράφει και λέει πράγματα τα οποία δεν σας αρέσουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και λέω «δεν σας αρέσουν» και δεν λέω «δεν σας συμφέρουν», γιατί το συμφέρον είναι συμφέρον της χώρας και εμείς σκεφτόμαστε εθνικά.

Πάμε τώρα στις τροπολογίες, γιατί θεωρώ ότι και στη διάρκεια των επιτροπών και στη διάρκεια της πρωτολογίας μου αναφέρθηκα σχολαστικά σε ένα-ένα τα άρθρα.

Αναφορικά με την τροπολογία υπ’ αριθμόν 68 για την «Ανάπλαση Α.Ε.», εγώ δεν θα σας πω ότι είναι κάτι πονηρό ή ότι κρύβεται κάτι πονηρό από πίσω ή το κάνετε γιατί δεν βγήκε ο δικός σας ο κ. Μπακογιάννης. Όμως, εν πάση περιπτώσει, δεν μπορεί το 2023 που κλείνουμε, να μην έχουν δημοσιεύσει ισολογισμούς ακόμα για το 2021 και για το 2022. Πρέπει να ξέρουμε τι έγιναν αυτά τα 10 εκατομμύρια τα οποία υπήρχαν στις 31 Δεκεμβρίου του 2020. Εμείς δεν έχουμε στη δημοτική παράταξη του Δήμου Αθηναίων εκπρόσωπο. Το ΠΑΣΟΚ έχει, ο ΣΥΡΙΖΑ έχει.

Έχετε ρωτήσει τι έχει γίνει; Γιατί δεν δημοσιεύτηκαν αυτές οι οικονομικές καταστάσεις; Ακούω το γεγονός ότι πάει να αποφύγει τον διαχειριστικό έλεγχο. Το ακούω, αλλά από εκεί και πέρα τι έγινε; Λογοδότησαν αυτά τα δύο χρόνια;

Για την τροπολογία με αριθμό 69, αναμένουμε τις απαντήσεις σας.

Αναφορικά με το άρθρο 4, η προσθήκη «καθώς και στις συμβάσεις διαχείρισης αυτών» λέει πάρα πολλά. Τι θα γίνει; Θα επιστρέψουν, δηλαδή, όσοι έχουν συμβάσεις μέχρι τις 31 Δεκεμβρίου 2023; Δεν θα τους πιάνει ο νόμος και το ευεργέτημα, το οποίο πέρασε πριν δύο εβδομάδες και θα είναι στον νόμο του 2015 και του 2003; Τι κάνατε τότε; Για ποιον λόγο έγινε όλη αυτή η ιστορία; Αναμένω τις απαντήσεις σας.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Δεν ισχύει.

**ΣΤΥΛΙΑΝΟΣ ΦΩΤΟΠΟΥΛΟΣ:** Χαίρομαι. Περιμένω τις απαντήσεις του κυρίου Υπουργού.

Στην ίδια τροπολογία, στο άρθρο 10, έχουμε αυξήσεις 46%. Μη μας πείτε ότι λαϊκίζουμε κι εδώ. Μιλάμε για 46%. Σε ποιον συνταξιούχο, σε ποιον μισθωτό δόθηκε αύξηση 46%;

Προκαλείτε. Ξέρετε, η καλύτερη άσκηση διοίκησης είναι η διοίκηση διά του παραδείγματος. Δεν μπορεί να νομοθετείτε 46% στους εξωκοινοβουλευτικούς Υπουργούς και αυτό να περνάει έτσι. Δεν το αντιλαμβάνεται ο κόσμος -και σωστά- ως σωστή νομοθετική πρακτική.

Και κλείνω με το άρθρο 70, όπου ουσιαστικά έχουμε μια φωτογραφική διάταξη για την Περιφέρεια Αττικής. Σας το είπα και χθες. Δεν μπορεί η Περιφέρεια Αττικής να εξαιρείται σε σχέση με τις υπόλοιπες. Καλά κάνει και έχει περισσότερο κόσμο, καλά κάνει και έχει τον διπλάσιο κόσμο σε σχέση με όλες τις υπόλοιπες περιφέρειες. Έχει αρκετούς αιρετούς ο νυν Περιφερειάρχης κ. Χαρδαλιάς, ας επιλέξει από αυτούς. Δεν υπάρχει κανένας λόγος να μπορεί να ορίζει με παχυλό μισθό αντιπεριφερειάρχη.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φωτόπουλο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και τρεις εκπαιδευτικοί συνοδοί τους από το Γενικό Λύκειο Σητείας (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Επίσης, σας καλωσορίζει ο Αντιπρόεδρος της Βουλής, ο κ. Πλακιωτάκης, ο οποίος είναι από τη Σητεία.

Σας ευχόμαστε χρόνια πολλά, καλά Χριστούγεννα και ευτυχισμένος ο καινούργιος χρόνος!

Τον λόγο τώρα έχει ο κ. Ταγαράς, ο Υφυπουργός Περιβάλλοντος και Ενέργειας, για να υποστηρίξει την τροπολογία του και μετά θα συνεχίσουμε με τους εισηγητές.

Ορίστε, κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Σχετικά με την υπ’ αριθμόν 68/23 τροπολογία που αφορά στην επικαιροποίηση επωνυμίας και σκοπού «Ανάπλαση Αθήνας Α.Ε.», θέλω να πω ότι ο στόχος και ο σκοπός της αλλαγής έχει να κάνει με τις μεταβολές που έχουν υπάρξει. Θα είμαι συγκεκριμένος.

Από το 2003 είχε ξεκινήσει από πλευράς δημοσίου με τα συναρμόδια Υπουργεία και με στόχο να αξιοποιηθούν οι αρχαιολογικοί χώροι της Αθήνας στο πλαίσιο της ενοποίησης των αρχαιολογικών χώρων και είχε περάσει διάταξη που επέτρεπε αυτή τη δυνατότητα. Τελείωσε η επίτευξη του σκοπού. Καταργήθηκε αυτή η διάταξη. Το 2018 υπήρξε νέα διάταξη με την ονομασία «Ανάπλαση Αθήνας Α.Ε.» με στόχο να προχωρήσουν εργασίες που αφορούσαν στον Δήμο Αθηναίων αλλά και όχι μόνο. Αυτό ξεκίνησε από πλευράς τεσσάρων Υπουργείων. Κι εδώ είναι η διαφορά που διευρύνει τον ρόλο και τον στόχο αυτής της εταιρείας. Τα τέσσερα Υπουργεία -το Υπουργείο Περιβάλλοντος και Ενέργειας, το Υπουργείο Εσωτερικών, το Υπουργείο Πολιτισμού και το Υπουργείο Υποδομών και Μεταφορών- ξεκίνησαν αυτή τη διαδικασία ως παρέμβαση στον δημόσιο χώρο, για να αξιοποιήσουν ευκαιρίες αλλά και να επιταχύνουν διαδικασίες σε ό,τι αφορά την παρέμβαση για αποκατάσταση και για να σωθούν πολλά στοιχεία που αφορούν επικινδυνότητες στην πορεία του χρόνου.

Σε πρώτη φάση, η αρμοδιότητα αυτή από πλευράς των τεσσάρων Υπουργείων δόθηκε στη Γενική Γραμματεία του Υπουργείου Υποδομών και Μεταφορών. Μετά την ψήφιση, δηλαδή, του 2018 και μέχρι το 2020 και το 2021 στην πορεία, αυτή την αρμοδιότητα την ασκούσε η Γενική Γραμματεία του Υπουργείου Υποδομών και Μεταφορών.

Στο Υπουργείο Περιβάλλοντος και Ενέργειας, έχοντας διαπιστώσει -όχι τώρα, γιατί είναι διαχρονικό το πρόβλημα- τις αδυναμίες άμεσης επέμβασης και αποκατάστασης στον δημόσιο χώρο κτηρίων εμβληματικών, είτε εγκαταλελειμμένων είτε διατηρητέων είτε μνημείων, αλλά σε κάθε περίπτωση σημαντικών όμως κτηρίων αλλά και παρεμβάσεων στον δημόσιο χώρο, θέλαμε να δημιουργήσουμε -και έχουμε γι’ αυτό έτοιμο νομοσχέδιο- έναν φορέα ο οποίος άμεσα και αποτελεσματικά θα μπορεί να παρεμβαίνει στην αποκατάσταση της επικινδυνότητας και στο να σωθούν στοιχεία πολιτισμού σε όλη την Ελλάδα.

Απόρροια αυτής της διαδικασίας και επειδή αυτή η επιχείρηση είναι δημόσια επιχείρηση, μέχρι τώρα και με δική μας παρέμβαση είχε εστιάσει στον δημοτικό χώρο και στον Δήμο της Αθήνας, διαβλέποντας αλλά και προετοιμάζοντας καταγραφή και αποτύπωση όλων των κτηρίων σε όλη την Ελλάδα, εγκαταλελειμμένων, διατηρητέων μνημείων. Ήδη ετοιμάζουμε ένα μητρώο καταγραφής τέτοιων κτηρίων ως απόθεμα για επέμβαση και για υλοποίηση πάρα πολλών παρεμβάσεων. Γι’ αυτόν και μόνο γι’ αυτόν τον λόγο η εταιρεία αυτή, η «Ανάπλαση Αθήνας Α.Ε.», μετατρέπεται ευρύτερα σε «ΑΝΑΠΛΑΣΗ». Θα υπάρξει και μια νομοτεχνική βελτίωση ως προς αυτό, για να μην υπάρχει ταυτοποίηση με αντίστοιχες ονομασίες, γιατί το ΓΕΜΗ έχει γεμίσει από όλα αυτά. Νομίζω ότι έχει κατατεθεί, γιατί γνωρίζεται, μόνο ως προς τον τίτλο. Για να αποφύγουμε ταυτοποίηση και προβλήματα νομιμότητας λειτουργίας αυτής της ανώνυμης εταιρείας. Αυτός και μόνο ο σκοπός, δηλαδή, η διεύρυνση και η αντιμετώπιση ανάλογων προβλημάτων σε ολόκληρη την πατρίδα και επειδή έχουμε δώσει προτεραιότητα στην επιτάχυνση επέμβασης στον χώρο σε τέτοιες παραστάσεις, είναι ο λόγος που αλλάζουμε αυτή τη στιγμή, μεταφέροντας σημειακά από έναν δήμο σε ολόκληρη την επικράτεια, το δικαίωμα και τη δυνατότητα επέμβασης και αποκατάστασης δημόσιου χώρου για τους λόγους που αναφέρθηκα πριν.

Σε ό,τι αφορά, γιατί ακούσαμε θέματα που αφορούν στον Δήμο Αθηναίων, τιμούμε και προσωπικά τιμώ, γιατί προέρχομαι από την αυτοδιοίκηση και έχω μια ευαισθησία προσωπική, εάν θέλετε, παραπάνω, θα είμαι στην υπηρεσία του νέου δημάρχου αλλά και όλων των δημάρχων της πατρίδας μας, για να προσφέρω, να βοηθήσω και να συμβάλω μαζί τους με τον καλύτερο δυνατό τρόπο σε όποια προβλήματα υπάρχουν.

Αυτή είναι η αναφορά την οποία ήθελα να προσθέσω σε ό,τι αφορά την διαφοροποίηση, γιατί μιλάμε για πάρα πολλές επεμβάσεις-παρεμβάσεις σε πάρα πολλά σημεία. Είναι το Ταμείο Ανάκαμψης και Ανθεκτικότητας που μας επιτρέπει και με χρηματοδοτικά εργαλεία να μπορούμε να αποκαταστήσουμε. Τρέχουμε ήδη αυτή τη στιγμή τέτοιες αποκαταστάσεις αναπλάσεις σε χώρους για εμβληματικές αναπλάσεις και παρεμβάσεις, με πολλά χρήματα από το Ταμείο Ανάκαμψης και Ανθεκτικότητας. Θέλουμε να τα επεκτείνουμε, αλλά πάνω απ’ όλα θέλουμε και είναι ένα διαχρονικό εθνικά κενό, να καταγράψουμε σε ένα εθνικό μητρώο στο Υπουργείο Περιβάλλοντος και Ενέργειας όλα αυτά τα κτήρια, τα οποία χρήζουν άμεσης επέμβασης αποκατάστασης, ξαναλέω, από τη μία πλευρά για λόγους επικινδυνότητας, από την άλλη πλευρά για να σώσουμε τον πολιτισμό και την ιστορία σε διάφορα σημεία που υπάρχουν στην πατρίδα μας.

Σε ό,τι αφορά τις επόμενες παραγράφους και σε ό,τι αφορά το Υπουργείο περιβάλλοντος παρατάσεις του ν.4280/14 για επεμβάσεις που είχαν υπάρξει μέχρι εκείνη τη χρονική στιγμή εκείνη. Παράδειγμα, για κτηνοτροφικές εγκαταστάσεις, σταβλικές εγκαταστάσεις ή για ιερούς ναούς, για ιερές μονές και άλλες επεμβάσεις που θα μπορούσαν να αδειοδοτηθούν, αλλά ήταν κατά παρέκκλιση χωρίς έγκριση επέμβασης, παράταση για να ολοκληρωθούν λόγω συνθηκών αυτές οι εγκαταστάσεις και να αδειοδοτηθούν, όπως προβλέπεται από το θεσμικό πλαίσιο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Υφυπουργό.

Ο κ. Κατρίνης έχει τον λόγο.

**ΜΙΧΑΗΛ ΚΑΤΡΙΝΗΣ:** Κύριε Υπουργέ, με μεγάλο σεβασμό στο πρόσωπό σας, δεν σας πιστεύουμε. Και να σας πω γιατί δεν σας πιστεύουμε. Διότι αυτό που λέτε ότι από τον Φλεβάρη του 2022 το είχατε εξαγγείλει ότι θα κάνετε διεύρυνση των λειτουργίας της εταιρείας, ώστε να περιλάβει όλη τη χώρα, δεν το προαναγγείλατε στις προγραμματικές δηλώσεις του Ιουλίου -προσέξτε!- δεν το εντάξατε στο νομοσχέδιο που ψηφίστηκε είκοσι πέντε μέρες πριν -δικής σας αρμοδιότητας- για πολεοδομικά χωροταξικά θέματα και το φέρατε τώρα ως ρύθμιση, λίγες μέρες μετά τις τελευταίες υπογραφές που έβαλε ο απερχόμενος πρόεδρος, ο τέως Δήμαρχος Αθηναίων κ. Μπακογιάννης.

Άρα εδώ μιλάμε για μια πρωτοφανή μεθόδευση.Αλλάζετε τη διάταξη το 2020, για να είναι ο κ. Μπακογιάννης, ο Δήμαρχος Αθηναίων, πρόεδρος της εταιρείας, φεύγει ο κ. Μπακογιάννης, αλλάζετε τη διάταξη λίγες ημέρες μετά τις τελευταίες υπογραφές για συμβάσεις -απ’ όσο δύναμαι να γνωρίζω- πολύ σημαντικού ύψους, που έκανε η εταιρεία αυτή.

Δεν ξέρω, αν εσείς σέβεστε, όπως είπατε τον Δήμαρχο Αθηναίων, τον εκλεγέντα κ. Δούκα, αλλά είναι σαφές, ότι η Κυβέρνηση και ο κ. Μητσοτάκης, όχι μόνο δεν σέβεται τον θεσμικό ρόλο του Δημάρχου Αθηναίων αλλά, πολύ περισσότερο, δεν σέβεται τους πολίτες που του έστειλαν ένα σαφές μήνυμα αποδοκιμασίας των πεπραγμένων στον Δήμο Αθηναίων και προφανώς αποδοκιμασίας και των πεπραγμένων στην εταιρεία, την οποία τώρα με αυτή τη μεθόδευση μάλλον νομίζετε ότι μπορείτε να συσκοτίσετε και να συγκαλύψετε.

Σας διαβεβαιώνω, λοιπόν, επειδή δεν ακούσατε την προτροπή μας να αποσύρετε την τροπολογία, ότι εμείς θα επιμείνουμε να δούμε ποια ήταν τα πεπραγμένα της Διοίκησης της «Ανάπλαση Αθήνας Α.Ε.» και θα επιμείνουμε να σας επαναφέρουμε στην τάξη και να αποκαταστήσουμε τη δημοκρατική ομαλότητα στη χώρα.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατρίνη.

Ο κύριος Υπουργός έχει τον λόγο για ένα λεπτό.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Αγαπητέ, κύριε συνάδελφε, σεβόμενος και εγώ και εσάς προσωπικά -και το γνωρίζετε- και όλους τους συναδέλφους, δεν το κάναμε το 2020 επειδή εξελέγη ο κ. Μπακογιάννης.

Ο ΣΥΡΙΖΑ γνωρίζει για τη διάταξη που πέρασε το 2018 και προσωρινά δόθηκε το δικαίωμα να ασκήσει τις αρμοδιότητες η Γενική Γραμματεία του Υπουργείου Υποδομών - Μεταφορών.

Προέβλεπε, η παραχώρηση αυτής της αρμοδιότητας, από της ψήφισής της -νομικά του 2018- όταν στελεχωθεί η υπηρεσία του δήμου και αποκτήσει τη δυνατότητα να μπορεί να ασκήσει αυτή την αρμοδιότητα, να της παραχωρηθεί.

Σε εξέλιξη αυτού και εφόσον ο δήμος στο διάστημα αυτό κατέθεσε εγγράφως ότι ο χρόνος που μεσολάβησε, του έδωσε τη δυνατότητα να έχει τα λειτουργικά και τα απαραίτητα τεχνικά και το προσωπικό και τη στελέχωση και τον εξοπλισμό, απόρροια αυτού παραχωρήθηκε η δυνατότητα στον Δήμο Αθηναίων, ανεξάρτητα ποιος ήταν δήμαρχος. Το αναφέρω, για να μη θεωρηθεί ότι εμείς ή και προσωπικά εγώ έκανα κάποια κίνηση που ήταν κατά παρέκκλιση.

Σε ό,τι αφορά τα λοιπά, επειδή πράγματι έχουμε αρκετά νομοσχέδια που δεν έχουν έρθει ακόμη στη Βουλή, που αφορούν το Υπουργείο Περιβάλλοντος και Ενέργειας και είναι αλήθεια ότι τα ενεργειακά είχαν προτεραιότητα λόγω συγκυρίας και λόγω πολλών δυσκολιών.

Έχουμε, όμως πολλές διατάξεις, και χωροταξικές και πολεοδομικές -θα τα δείτε και αρχές της επόμενης χρονιάς, να είμαστε καλά, εδώ θα είμαστε- διατάξεις να περάσουμε, που χρήζουν ρυθμίσεων, ο χώρος ευρύτερα -σήμερα είχαμε Υπουργικό Συμβούλιο και γι’ αυτό καθυστέρησα, ζητώ συγγνώμη για την καθυστέρηση- και θα είμαστε εδώ να συζητήσουμε.

Όπως, επίσης, αυτό το σχέδιο νόμου προβλέπει και την εμπλοκή όλων των δήμων για ανάλογα θέματα με τον κατάλληλο τρόπο, για να συμβάλουμε όλοι μαζί -δημόσιο και πολιτεία- οριζόντια, αλλά και οι δήμοι από την πλευρά τους, στο να μπορέσουμε να αποκαταστήσουμε το περιβάλλον και τον δημόσιο χώρο, ο καθένας στον ρόλο αρμοδιότητας για να κλείσουμε αυτές τις πληγές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Και θα επαναλάβω ότι είμαστε εδώ με όλους τους δημάρχους και με τον Δήμαρχο Αθηναίων, για να συνεργαστούμε. Είναι καθήκον μας αυτό, από όλες τις πλευρές, για να συμβάλλουμε με τον καλύτερο και δημιουργικότερο τρόπο.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε τώρα με τις δευτερολογίες.

Καλείται στο Βήμα ο κ. Κωνσταντίνος - Βασίλειος Μεταξάς, ειδικός αγορητής του Κομμουνιστικού Κόμματος Ελλάδας.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Ευχαριστώ, κύριε Πρόεδρε.

Για την «Ανάπλαση» -μιας και άνοιξε πάλι η συζήτηση- επαναλαμβάνουμε ότι προφανώς καταψηφίζουμε την τροπολογία της Κυβέρνησης. Είναι προφανείς οι λόγοι που προχωράει σε αυτή την ενέργεια. Νομίζω συζητήθηκαν, αναπτύχθηκαν και εδώ πέρα.

Ωστόσο, επαναλαμβάνουμε ότι κανένας δεν κουβεντιάζει την ταμπακιέρα. Μόνο το ΚΚΕ αναδεικνύει κάτι -στο οποίο συμφωνείτε όλοι- ποια είναι αυτή η αμαρτωλή εταιρεία, η οποία από εταιρεία Αθήνας γίνεται πανελλαδική. Ότι είναι εταιρεία που συμβάλλει στην ιδιωτικοποίηση των ελεύθερων χώρων και την παράδοση στο κατασκευαστικό κεφάλαιο, για διάφορες υποδομές -όπως, για παράδειγμα, τουριστικές υποδομές, διακίνηση εμπορευμάτων- καταδικάζοντας τα λαϊκά στρώματα σε απόλυτη αδυναμία κάλυψης στοιχειωδών αναγκών, ελεύθερων χώρων, μικροκλίματος, χώρων λαϊκού αθλητισμού κι αναψυχής.

Επίσης, κατασκευάζει και διάφορες υποδομές μέσω ΣΔΙΤ -Συμπράξεων Δημοσίου και Ιδιωτικού Τομέα- που μεταφράζονται σε τεράστια κέρδη για τους ομίλους, με πανάκριβες υπηρεσίες για τα λαϊκά στρώματα. Είναι εταιρεία με εργαζόμενους σε ομηρία, με εργασιακές σχέσεις-λάστιχο, που θα παίρνει τη λαϊκή περιουσία για να τη χρησιμοποιεί ως μέσο οικονομικής εκμετάλλευσης. Σε αυτά δεν λέτε κουβέντα και η συζήτηση είναι αν θα είναι αυτός ή εκείνος στο διοικητικό συμβούλιο, προφανώς γιατί έχετε απόλυτη συμφωνία.

Επίσης, θέλουμε να αναφερθούμε στην απαράδεκτη ενέργεια της απόσυρσης με παρέμβαση του Υπουργείου Εξωτερικών του έργου με θέμα την ενδοοικογενειακή βία, που ήταν εκτεθειμένο στο Γενικό Προξενείο της Ελλάδας στη Νέα Υόρκη. Πρόκειται για σκοταδιστική αντίδραση εκ μέρους της Κυβέρνησης και, μάλιστα, όσο και αν προσπάθησε να διασκεδάσει προηγουμένως τις εντυπώσεις ο κ. Πλεύρης, πρόκειται για σκοταδιστική αντιμετώπιση.

Έχει ευθύνη η Κυβέρνηση γιατί, πέραν όλων των άλλων, δώσατε και δίνετε με αυτή σας την ενέργεια πάτημα ώστε να εκφράζονται -και εκφράστηκαν και εδώ μέσα, στη Βουλή- οι γνωστές απόψεις, βγαλμένες από τα πιο σκοτεινά κιτάπια της ιστορίας. Έχετε ευθύνη γι’ αυτή την ενέργειά σας.

Έρχομαι στο νομοσχέδιο, κυρίες και κύριοι. Μόλις χθες ακόμα μία λαϊκή οικογένεια ένιωσε στο πετσί της τα αποτελέσματα του δρόμου ανάπτυξής σας, των «επιτυχιών» σας στην οικονομία, ένιωσαν τα «δώρα» της επενδυτικής βαθμίδας και όλα τα υπόλοιπα που επαναλαμβάνετε διαρκώς μέσα και έξω από τη Βουλή, κύριοι της Κυβέρνησης.

Μια οικογένεια φτωχών ανθρώπων, ανάπηρων, αντιμετωπίστηκαν ως εγκληματίες με κινητοποίηση των ΜΑΤ, της Αστυνομίας, με ρίψη χημικών. Γιατί; Για να τους πετάξουν έξω από το σπίτι τους, για να τους πετάξουν στον δρόμο, έξω από το πλειστηριασμένο σπίτι τους, αυτό που δεν είχαν να πληρώσουν ελέω των μνημονίων και των άλλων μέτρων που ψηφίσατε όλοι σας, αυτό που πήρε το fund ελέω των νόμων που ψηφίσατε μαζί, ενώ τα ΜΑΤ και τα χημικά…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι όλοι.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Νέα Δημοκρατία, ΠΑΣΟΚ, ΣΥΡΙΖΑ προφανώς. Εσείς δεν ήσασταν εδώ. Αναφέρομαι στον ενιαίο ΣΥΡΙΖΑ, στον παλιό και τον νέο, στον επόμενο ΣΥΡΙΖΑ.

**ΡΑΛΛΙΑ ΧΡΗΣΤΙΔΟΥ:** Ο παλιός ποιος είναι;

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Ο παλιός είστε εσείς. Η Νέα Αριστερά και ο ΣΥΡΙΖΑ μαζί ήσασταν τότε, μαζί τα ψηφίσατε. Οι νόμοι για τα funds ήταν δικοί σας, οι νόμοι για τους ηλεκτρονικούς πλειστηριασμούς ήταν δικοί σας, οι νόμοι για το ιδιώνυμο αδίκημα -βάσει αυτού πήγαν τα ΜΑΤ και έριξαν χημικά στους γείτονες που πήγαν να σώσουν την οικογένεια- ήταν δικός σας νόμος.

Ο λόγος που αναφέρω το συγκεκριμένο παράδειγμα, πέρα από το ότι αποτελεί μια ενιαία στρατηγική στην οποία συμφωνείτε όλοι σας, είναι και ο εξής: Το fund έδωσε το σήμα για να γίνουν όλα αυτά, δηλαδή να ξεσπιτωθεί η ανάπηρη οικογένεια, να έρθουν τα ΜΑΤ και ούτω καθεξής, προφανώς για τη διασφάλιση του κέρδους του. Θα συμφωνήσουμε σε αυτό, νομίζω, ότι πρόκειται για μεγάλες εταιρείες που στόχο έχουν το κέρδος, δεν επιτελούν κάποιο κοινωνικό έργο.

Το ερώτημα είναι το εξής: Είναι θεμιτό ή αθέμιτο το κέρδος της συγκεκριμένης εταιρείας; Η συζήτηση που ανοίγει και που άνοιξε και τις δύο αυτές μέρες κυρίως με αφορμή την τροπολογία του ΠΑΣΟΚ και τις απαντήσεις που έδωσε ο Αναπληρωτής Υπουργός Οικονομίας, ότι η Νέα Δημοκρατία δηλαδή έχει θεσπίσει ένα ανώτατο όριο ποσοστού κέρδους, δηλαδή το θεμιτό -αυτό προσπάθησε να πει ο Αναπληρωτής Υπουργός, τα ίδια λέτε- είναι ότι πρέπει να συνασπιστούμε όλοι μας στην αντιμετώπιση του κομματιού του κέρδους που είναι αθέμιτο.

Και το ερώτημα μένει: Οι πλειστηριασμοί είναι θεμιτό ή αθέμιτο κέρδος; Υπάρχει ένα τμήμα των κερδών που βγάζουν οι επιχειρηματικοί όμιλοι που πρέπει όλοι μας να συμφωνήσουμε ότι πρέπει να το έχουν και φυσικά να το στηρίζει και όλος ο λαός, δηλαδή να στηρίζει τη μείωση των μισθών, την κατάργηση δικαιωμάτων, την ακρίβεια, την καταστροφή του περιβάλλοντος, τα δυστυχήματα, τους πολέμους, γενικότερα το σύστημα της εκμετάλλευσης, γιατί από πού αλλού βγαίνει το κέρδος των επιχειρηματικών ομίλων; Εκτός εάν ενσωματωθούμε όλοι στην "κασσελάκειο" οικονομική σχολή και οικονομική σκέψη με αυτά που ακούμε εδώ πέρα μέσα!

Να τα στηρίξουμε, λοιπόν, όλα για το θεμιτό κέρδος, να λέμε: Μη μας σφάζετε τόσο, αλλά σφάξτε μας. Μη μας σακατεύετε τόσο, αλλά σακατέψτε μας. Μη χύνετε πολύ αίμα -να μας πείτε και πόσο εντάσσεται μέσα στο θεμιτό κέρδος- αλλά δολοφονείστε. Αυτή είναι η πολιτική μας πρόταση. Αυτά είναι τα επακόλουθα της στήριξης αυτού του σάπιου οικονομικού και κοινωνικού συστήματος, του καπιταλισμού. Σε αυτά τα διλήμματα το ΚΚΕ δεν πρόκειται να βάλουμε τον λαό.

Το βασικό σας πρόβλημα, λοιπόν, είναι πως όταν αναφέρεστε στην ανάπτυξη εννοείτε την καπιταλιστική ανάπτυξη, προβάλλοντας ότι το κέρδος είναι προϋπόθεση για να μπορεί ο λαός να ικανοποιήσει τις σύγχρονες ανάγκες του και προσπαθείτε να κρύψετε πίσω από φράσεις όπως «θεμιτό και αθέμιτο κέρδος» ότι στην πραγματικότητα το κέρδος αποτελεί τελικά το βασικό εμπόδιο, ώστε οι σημερινές τεράστιες δυνατότητες της επιστήμης και τεχνολογίας, ο τεράστιος πλούτος που παράγει ο λαός να μπορεί να αξιοποιηθεί για μια πραγματικά φιλολαϊκή ανάπτυξη, αυτή που θα έχει στο επίκεντρο την κάλυψη όλων των διευρυμένων αναγκών του. Και αυτό μπορεί να γίνει μόνο σε συνθήκες κατάργησης του καπιταλιστικού κέρδους, σε συνθήκες εργατικής εξουσίας, κοινωνικοποιημένων μέσων παραγωγής, κοινωνικής ιδιοκτησίας στα μέσα παραγωγής.

Η γενική, λοιπόν, αυτή στρατηγική τοποθέτηση σας κάνει να μην μπορείτε να δώσετε λύσεις ούτε σε στοιχειώδη προβλήματα όλων των ειδών και γι’ αυτό προχωράτε και στο παρόν νομοσχέδιο, πέραν όλων των άλλων, και σε προχειρότητες, τσαπατσουλιές, που δεν είναι όμως ένδειξη ανικανότητας, αλλά απόδειξη ότι αυτή η στρατηγική σάς βγάζει σε αδιέξοδα ακόμη και σε στοιχειώδη ζητήματα, με τις καθιερωμένες πλέον παρατάσεις στα άρθρα 67, 69, 70, 71 και αλλού, με το άρθρο 39 -αυτά τα ζητήματα δεν μπορούν να αντιμετωπίζονται αποσπασματικά κατά κλάδο και να παίζουν παιχνίδια οι διάφορες κυβερνήσεις-, με το άρθρο 61 για την παράταση στα όρια ηλικίας απόσυρσης για επιβατηγά δημόσιας χρήσης και τους κινδύνους για την ασφάλεια επιβατών και οδηγών, χωρίς να παίρνετε τα μέτρα που ζητούν ιδιαίτερα οι αυτοαπασχολούμενοι ιδιοκτήτες ταξί που προφανώς δεν έχουν καμμία σχέση με τις μεγάλες εταιρείες, δηλαδή επιδότηση, άτοκα δάνεια για αντικατάσταση προκειμένου να μπορεί ο στόλος των οχημάτων δημοσίας χρήσης να ανανεώνεται με βάση τις ανάγκες και την ασφάλεια μεταφοράς του κοινού, αλλά και των ίδιων των επαγγελματιών.

Τέλος, κύριε Αναπληρωτή Υπουργέ, καταθέσαμε στα Πρακτικά το ψήφισμα των εργαζομένων της «ΛΑΡΚΟ» και των φορέων της ευρύτερης περιοχής που συναντήθηκαν την Κυριακή που μας πέρασε. Έχετε καταθέσει μια τροπολογία. Σας απάντησαν οι εργαζόμενοι: Αποσύρετε την τροπολογία και υιοθετήστε το ψήφισμα. Αναλάβετε την ευθύνη.

Οι εργαζόμενοι και οι περιοχές γύρω από τη «ΛΑΡΚΟ» δεν φταίνε σε τίποτα να πληρώσουν τα σπασμένα της πολιτικής σας. Επαναλαμβάνουμε τα ερωτήματα και πρέπει να απαντήσετε:

Τι θα γίνουν οι εργαζόμενοι στις εργολαβίες;

Τι θα γίνει με την περιοχή όπου θα μεγαλώσετε την ανεργία κατά χιλιάδες;

Τι θα κάνετε με τα ιατρεία της «ΛΑΡΚΟ» που εξυπηρετούν χιλιάδες κατοίκους στην περιοχή;

Πώς θα διασφαλίσετε την παραμονή των εργαζομένων στις βάρδιες και στα πόστα τους μέχρι ο νέος ιδιοκτήτης να διαπραγματευτεί μαζί τους;

Θα τους καταβάλετε οικονομική ενίσχυση εν όψει των γιορτών για να πάρουν μια ανάσα οι εργαζόμενοι και οι περιοχές γύρω από τη «ΛΑΡΚΟ», για να κάνουν καλά Χριστούγεννα και καλή Πρωτοχρονιά και αυτοί οι άνθρωποι;

Θέλουμε απαντήσεις και γι’ αυτά τα ζητήματα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μεταξά. Επόμενος ομιλητής, ο ειδικός αγορητής του ΠΑΣΟΚ - Κινήματος Αλλαγής κ. Παύλος Γερουλάνος.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κύριε Πρόεδρε.

Με το «καλημέρα» θα ζητήσω την ανοχή σας, διότι εδώ μιλάμε πια για ένα νομοσχέδιο το οποίο έχει γίνει γκραν γκινιόλ, με αυτά που έχουν προστεθεί τελευταία στιγμή.

Κλείνουμε αυτή τη διαδικασία και θα ήταν πολύ λογικό όλα αυτά που έχουμε συζητήσει να τα έχουμε ξεδιαλύνει. Δεν βρισκόμαστε, όμως, πουθενά κοντά σε αυτό. Ακόμα και τώρα που μιλάμε, ήρθε πάλι αλλαγή στην επωνυμία της «Ανάπλασης Α.Ε.». Με ποια λογική; Τώρα! Δεν έχει μείνει ομιλητής. Ο κακόμοιρος ο Υπουργός ήρθε τρέχοντας να δικαιολογήσει τα αδικαιολόγητα. Τέλος πάντων.

**ΔΗΜΗΤΡΙΟΣ ΚΥΡΙΑΖΙΔΗΣ:** Εδώ είναι ο Υπουργός.

**ΠΑΥΛΟΣ ΓΕΡΟΥΛΑΝΟΣ:** Ναι, το ξέρω. Μιλάμε για το νομοσχέδιο δύο μέρες και έρχεται την τελευταία στιγμή.

**ΠΡΟΕΔΡΕΥΩΝ (Βασίλειος Βιλιάρδος):** Συνεχίστε, κύριε Γερουλάνο.

**ΠΑΥΛΟΣ ΓΕΡΟΥΛΑΝΟΣ:** Δεν έχω πρόβλημα με τις διακοπές.

Εγώ θα ξεκινήσω λέγοντας ότι δύο ομιλίες τις τελευταίες μέρες μού μείνανε για κάτι το οποίο έχουν κοινό. Η μία είναι η ομιλία του Πρωθυπουργού στον προϋπολογισμό και η δεύτερη είναι η ομιλία εδώ, πριν από είκοσι τέσσερις ώρες περίπου, της κ. Αντωνίου της Νέας Δημοκρατίας. Προφανώς δεν έχουν το ίδιο πολιτικό βάρος λόγω ιδιότητας, αλλά ήταν ενδιαφέρον ότι η μία αντανακλούσε την άλλη. Τρεφόντουσαν, δηλαδή, από την ίδια ζέση για το ίδιο θέμα. Και όταν το αφεντικό και οι υφιστάμενοι ασχολούνται με το ίδιο θέμα με πάθος, σημαίνει ότι το θέμα μάλλον προβληματίζει το σύστημα και άρα μπορεί κάποιος να προβλέψει με αρκετή σιγουριά ότι θα το βρούμε μπροστά μας αργά ή γρήγορα και ότι θα επανέλθει.

Και οι δύο ανέφεραν τη σημασία που δίνει η συντηρητική παράταξη στην αξιολόγηση. Η αξιολόγηση έχει κάτι μαγικό μέσα της, όπως η λέξη «αξιόλογο», «αξιόποινο», «αξιοκρατία». Γενικά σε οτιδήποτε βάζουμε τη λέξη «άξιο» μέσα αποκτά μια μυθική διάσταση. Βαριές λέξεις, όπως η λέξη ανάπτυξη και μεταρρύθμιση, δηλαδή τις λες και θεωρείς δεδομένο ότι είναι λέξεις θετικές. Πάντα η ανάπτυξη είναι καλή, πάντα η μεταρρύθμιση είναι καλή, πάντα η αξιολόγηση είναι καλή; Δεν είναι έτσι και θα εξηγήσω γιατί.

Οι δυο τους, ο Πρωθυπουργός και η συνάδελφος, έδειχναν να νιώθουν ένα δέος με τη λέξη, αλλά δεν εξηγούσαν, κύριε Υπουργέ, δεν έλεγαν τι είναι και τι εννοούν με αυτή τη λέξη, σαν να τη φοβόντουσαν λίγο. Πώς καμμιά φορά λέμε κάτι επειδή το ακούσαμε και ακούγεται καλό, αλλά δεν είμαστε σίγουροι τι πρεσβεύει; Ένα τέτοιο πράγμα. Ο Πρωθυπουργός, λοιπόν, και η συνάδελφος μάς έδωσαν να καταλάβουμε ότι φαντάζονται μία χώρα, ένα δημόσιο, μία ιεραρχία διοίκησης σε όλους τους τομείς οι οποίοι υπόκεινται σε αξιολόγηση και μάλιστα θέτουν τον πήχη αρκετά ψηλά. Γιατί λένε ότι πήχης σωστής αξιολόγησης είναι του ιδιωτικού τομέα διακηρύσσοντας ότι η Νέα Δημοκρατία δεν μπορεί να ανεχθεί τίποτα λιγότερο από αυτό.

Τα λόγια της κ. Αντωνίου: «Η μετριότητα είναι βαθμίδα που δεν υπάρχει στην αξιολόγηση της Νέας Δημοκρατίας». Κατ’ αρχάς αυτό είναι λίγο οξύμωρο. Πάντα υπάρχει, μπορεί να μη φτάνεις εκεί, αλλά στη βαθμίδα ισχύει. Αλλά, εν πάση περιπτώσει, το ξεπερνάω. «Είμαστε ικανοποιημένοι μόνο με την αριστεία και την κορυφή». Κρατήστε το αυτό.

Το πρώτο που αναρωτήθηκα πρέπει να σας πω είναι: καλά, κανένας στην Κυβέρνηση δεν έχει δουλέψει στον ιδιωτικό τομέα; Κανείς; Κάποιος που να πει στον Πρωθυπουργό, που γνωρίζουμε ότι δεν κρύφτηκε ποτέ στη ζωή του ως απλός υπάλληλος -τώρα μην κοροϊδευόμαστε- ότι μια τέτοια αξιολόγηση δεν πολυσυμφέρει την Κυβέρνηση; Αντί για κριτική, όμως, αποφάσισα να βοηθήσω λίγο εποικοδομητικά αυτή τη συζήτηση περί αξιολόγησης και να βρω τρόπο να συμβάλω στον προβληματισμό. Αποφάσισα λοιπόν να μιλήσω στη Νέα Δημοκρατία με μια γλώσσα την οποία καταλαβαίνουν ή, για να το πω πιο σωστά, θαυμάζουν και ας μην την καταλαβαίνουν πάρα πολύ, τη γλώσσα της ιδιωτικής πρωτοβουλίας.

Όποιος έχει εργαστεί στον ιδιωτικό τομέα -και εδώ μιλάμε για τον ιδιωτικό τομέα που στέκει όρθιος στα πόδια του, που έχει διεθνή παρουσία, όχι τον κρατικοδίαιτο ιδιωτικό τομέα- ξέρει ότι πρωτίστως κρίνεται η ηγεσία του. Η σωστή ηγεσία, το σωστό αφεντικό σαν να λέμε, δίνει το σωστό παράδειγμα. Πρώτο έρχεται στη δουλειά και φεύγει τελευταίο. Σχεδιάζει στρατηγική και δίνει κατεύθυνση. Δεν βιάζεται. Ηγείται αλλαγών που έχουν αποτύπωμα σε βάθος χρόνου. Δεν αναβάλλει, παίρνει αποφάσεις. Δίνει καθαρές λύσεις και εντολές, δεν αφήνει τα πράγματα για την τελευταία στιγμή, προβλέπει, προλαβαίνει, θέτει κανόνες και διαδικασίες για όλους, όχι για κάποιους. Διασφαλίζει ότι όλοι έχουν τα εργαλεία για να κάνουν τη δουλειά τους. Καλά τα λέω μέχρι εδώ, κύριε Υπουργέ;

Το σωστό λοιπόν αφεντικό είναι δίκαιο, ακούει, αντιλαμβάνεται, ανταποκρίνεται, υιοθετεί ιδέες άλλων και για να τα κάνει όλα αυτά σωστά, βάζει τους σωστούς ανθρώπους στη σωστή θέση. Βοηθάει όσους έχουν αδυναμία και επιβραβεύει εκείνες και εκείνους που κουβαλάνε το μεγαλύτερο μέρος της ευθύνης και του έργου, όταν αναλαμβάνουν σωστά τις ευθύνες τους και όταν κάνουν σωστά τη δουλειά τους. Μόνο όταν κερδίζει την εμπιστοσύνη των συνεργατών της η σωστή ηγεσία είναι έτοιμη να τους κάνει αξιολόγηση.

Στη διαδικασία της αξιολόγησης κάθε κουβέντα που βγαίνει από το στόμα της ηγεσίας είναι μετρημένη, γιατί η αξιολόγηση δεν έχει σκοπό να πληγώσει ή να σκοτώσει χαρακτήρες, αλλά να ενθαρρύνει ανθρώπους να κάνουν τη δουλειά τους καλύτερα. Με λίγα λόγια, για να μην σας κουράζω, είναι μια διαδικασία ιερή και επίπονη διότι βασίζεται στην ιδέα ότι το σωστό παράδειγμα ξεκινά από πάνω και εμπνέει όλη την ομάδα κι όλη την ιεραρχία. Δηλαδή η αξία της αξιολόγησης είναι άμεσα συνδεδεμένη με εκείνον ή εκείνη που κάνει την αξιολόγηση.

Είσαστε βέβαιοι, κυρίες και κύριοι της Κυβέρνησης, ότι είστε έτοιμοι να δώσετε το παράδειγμα που απαιτεί η σωστή διαδικασία αξιολόγησης; Να πάρουμε το σημερινό νομοσχέδιο ως ένα παράδειγμα από το οποίο θα αξιολογηθείτε για να δείτε αν έχετε τη δυνατότητα να αξιολογήσετε άλλους; Δίνετε το σωστό παράδειγμα; Σχεδιάζετε στρατηγική και δίνετε κατεύθυνση;

(Στο σημείο κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Θα χρειαστώ λίγο χρόνο, κύριε Πρόεδρε. Τον έχω κλέψει από άλλους ομιλητές που έχουν τελειώσει νωρίτερα.

**ΠΡΟΕΔΡΕΥΩΝ (Βασίλειος Βιλιάρδος):** Όχι, δεν είναι δανεικός ο χρόνος.

**ΠΑΥΛΟΣ ΓΕΡΟΥΛΑΝΟΣ:** Το είχα διαπραγματευτεί με τον Πρόεδρο.

Να μην σας καθυστερώ.

Παίρνει αποφάσεις και προσφέρει εργαλεία για να κάνει ο κόσμος τη δουλειά του; Επιβραβεύει όσους το αξίζουν; Ακούει;

Πολύ φοβάμαι ότι αν κάνετε τη δική σας αξιολόγηση με αυτά τα κριτήρια, αυτά που απαιτεί ο Πρωθυπουργός δηλαδή και η συνάδελφος, με κριτήρια του ιδιωτικού τομέα, θα αναγκαστείτε να βάλετε στους εαυτούς σας βαθμό κάτω από τη βάση. Και προσπαθώ να είμαι μετρημένος διότι είναι οι ώρες που είναι και δεν θέλω να σας αφήσω για τις γιορτές με ένα βαθύ αίσθημα αυτοαμφισβήτησης.

Πάμε λοιπόν να δούμε, το νομοσχέδιο αυτό σχεδιάζει στρατηγική, δίνει κατεύθυνση; Προφανώς όχι, είναι ένα πολυνομοσχέδιο. Από τη φύση τους τα πολυνομοσχέδια δεν κάνουν κάτι τέτοιο. Μην σας κουράζω. Τα έχουμε ξαναπεί, δεν θέλω να είμαι αυστηρός μαζί σας. Δεν το κάνουν, δεν πειράζει, το προσπερνάμε.

Παίρνει αποφάσεις γρήγορες και ξεκάθαρες σε βάθος χρόνου; Όχι. Αναβάλλει, παρατείνει, μεταθέτει. Μην κάνω πάλι το ίδιο που έκανα τις προάλλες, που διάβασα ένα προς ένα τα άρθρα πού βάζετε παρατάσεις. Κρίμα είναι, θα σας φάω τον χρόνο, το ξεπερνάω. Όμως υπάρχει ένα κακό με τις παρατάσεις, διότι αφήνει θέματα που ή λύθηκαν λάθος και τα παρατείνει ή είναι θέματα που λύθηκαν σωστά και αρνείται η Κυβέρνηση να πάρει το πολιτικό κόστος. Είτε έτσι είτε αλλιώς, σε επίπεδο ηγεσίας που αύριο θα κρίνει κάποιον άλλον, είναι κάτω από τη βάση.

Ξεδιαλύνει πράγματα τουλάχιστον, βοηθάει να καταλάβουμε τα πράγματα καλύτερα; Προφανώς όχι. Μιλάμε ότι αφορά δεκατρία Υπουργεία, προσθέτει, δεν αφαιρεί από την πολυνομία που εσείς έχετε βάλει ως προτεραιότητα να λύσετε κιόλας. Ήταν από τις εξαγγελίες του κ. Μητσοτάκη την πρώτη τετραετία, τώρα μάλλον το έχει ξεχάσει. Και για να δώσω ένα παράδειγμα, για ένα θέμα σε δύο μέρες με διαφορά μιας μέρας τρία Υπουργεία, τρεις Υπουργοί σε δύο νομοσχέδια φέρνουν διατάξεις για το ίδιο θέμα. Θέλω να πω δηλαδή ότι ο άνθρωπος που θα διαβάζει αυτά τα νομοσχέδια σε μερικά χρόνια από τώρα θα μας κοιτάει και θα λέει τι κάνατε εκεί πέρα, βρε παιδιά; Πώς να βρω εγώ τώρα το πρόβλημα; Κάτω από τη βάση κι εδώ!

Θέτει κανόνες και προσφέρει εργαλεία για να κάνει ο κόσμος τη δουλειά του; Όχι. Κάνει μερεμέτια, όπως είπα και πριν, σε οικοδομήματα που γκρεμίζονται: Ανάπτυξη, Υγεία, ενεργειακή μετάβαση, ακρίβεια. Δήθεν διορθώνει αρρυθμίες, όταν χρειάζονται μεγάλες μεταρρυθμίσεις, μπλέκει θέματα που έχουν πολιτικό ενδιαφέρον με διευθετήσεις, σαν να θέλει κάτι να κρύψει.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

**ΠΑΥΛΟΣ ΓΕΡΟΥΛΑΝΟΣ:** Κύριε Πρόεδρε, πραγματικά έχω μιλήσει με τον Πρόεδρο πριν. Δώστε μου λίγο χρόνο.

**ΠΡΟΕΔΡΕΥΩΝ (Βασίλειος Βιλιάρδος):** Έχετε ήδη μιλήσει δέκα λεπτά.

**ΠΑΥΛΟΣ ΓΕΡΟΥΛΑΝΟΣ:** Ναι, εντάξει, αλλά συγγνώμη, πόσες σελίδες θέλετε να αναλύσουμε σε επτά λεπτά;

**ΠΡΟΕΔΡΕΥΩΝ (Βασίλειος Βιλιάρδος):** Πόσο χρόνο θέλετε;

**ΠΑΥΛΟΣ ΓΕΡΟΥΛΑΝΟΣ:** Εκατόν δεκαπέντε σελίδες είναι οι τροπολογίες.

**ΠΡΟΕΔΡΕΥΩΝ (Βασίλειος Βιλιάρδος):** Δεν γίνεται, όμως, το καταλαβαίνετε, ήδη έχουμε δώσει επτά λεπτά.

**ΠΑΥΛΟΣ ΓΕΡΟΥΛΑΝΟΣ:** Δώστε μου τρία λεπτά ακόμα.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, συνεχίστε.

**ΠΑΥΛΟΣ ΓΕΡΟΥΛΑΝΟΣ:** Υιοθετεί προτάσεις; Σας φέραμε την πρόταση για την αισχροκέρδεια, την οποία ανέπτυξε ο κ. Κωνσταντινόπουλος. Τίποτα. Σας δώσαμε την πρόταση για την τροποποίηση των ορίων ηλικίας. Πάλι η απάντηση ήταν όχι. Μόνη αλλαγή που ακούσαμε ήταν για τους επικουρικούς επειδή σας τα «χώσανε» εκείνοι. Άρα δεν ακούτε ούτε την κριτική, δεν παίρνετε υπ’ όψιν ούτε τις προτάσεις. Κάτω από τη βάση κι εδώ!

Ακούτε τουλάχιστον την κριτική, δίνετε χρόνο για διαβούλευση; Επτά μέρες, κόψατε τη μία φέρνοντας το νομοσχέδιο νύχτα, χρόνος ακρόασης τρία λεπτά ανά φορέα, ένα δίωρο για ένα νομοσχέδιο που δεν αφορά ένα - δύο Υπουργεία, αλλά αφορά δεκατρία.

Ξεκίνησε με εβδομήντα ένα άρθρα…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, με συγχωρείτε, αλλά κάνετε κατάχρηση.

**ΠΑΥΛΟΣ ΓΕΡΟΥΛΑΝΟΣ:** Τι είπατε;

**ΠΡΟΕΔΡΕΥΩΝ (Βασίλειος Βιλιάρδος):** Κάνετε κατάχρηση. Έχετε περάσει τα έντεκα λεπτά.

**ΠΑΥΛΟΣ ΓΕΡΟΥΛΑΝΟΣ:** Μπορώ να σταματήσω. Δεν έχω κανένα πρόβλημα.

**ΠΡΟΕΔΡΕΥΩΝ (Βασίλειος Βιλιάρδος):** Καλύτερα να σταματήσετε.

**ΠΑΥΛΟΣ ΓΕΡΟΥΛΑΝΟΣ:** Λέτε;

**ΠΡΟΕΔΡΕΥΩΝ (Βασίλειος Βιλιάρδος):** Βέβαια.

**ΠΑΥΛΟΣ ΓΕΡΟΥΛΑΝΟΣ:** Εντάξει, κανένα πρόβλημα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

**ΠΑΥΛΟΣ ΓΕΡΟΥΛΑΝΟΣ:** Θα πω ότι το Προεδρείο φίμωσε την άποψη της Αντιπολίτευσης για θέματα τα οποία καίνε.

**ΠΡΟΕΔΡΕΥΩΝ (Βασίλειος Βιλιάρδος):** Μα, τι λέτε τώρα;

**ΠΑΥΛΟΣ ΓΕΡΟΥΛΑΝΟΣ:** Θα λέω ότι αυτήν τη στιγμή…

**ΠΡΟΕΔΡΕΥΩΝ (Βασίλειος Βιλιάρδος):** Έχετε πρωτολογία, έχετε δευτερολογία…

**ΠΑΥΛΟΣ ΓΕΡΟΥΛΑΝΟΣ:** Κρίμα που ο κ. Μπακογιάννης δεν έχει βγει να πει στον θείο του: «Δεν ντρέπεστε να μου το κάνετε αυτό το πράγμα, να με βάζετε σε αμφισβήτηση αυτήν τη στιγμή για τα πράγματα που…

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε αυτό που θέλετε να πείτε και μετά τελειώστε.

**ΠΑΥΛΟΣ ΓΕΡΟΥΛΑΝΟΣ:** Με διακόπτετε. Λοιπόν, αν δεν θέλετε να τα πω ήρεμα και ωραία και θέλετε να τα πω γρήγορα, ας τα ακούσουμε γρήγορα.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε παρακαλώ.

**ΠΑΥΛΟΣ ΓΕΡΟΥΛΑΝΟΣ:** Δεν είναι πράγματα αυτά. Και κύριε Πρόεδρε, αν θέλει το Προεδρείο να είναι εντάξει, είστε σίγουρος ότι τηρείτε τους κανόνες όταν έρχονται οι τροπολογίες τελευταία στιγμή και εμείς έχουμε να διαβάσουμε σε οκτώ ώρες εκατόν δεκαπέντε σελίδες…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν θα μας κάνετε παρατηρήσεις.

**ΠΑΥΛΟΣ ΓΕΡΟΥΛΑΝΟΣ:** Πείτε μου.

**ΠΡΟΕΔΡΕΥΩΝ (Βασίλειος Βιλιάρδος):** Μα, τι σχέση έχει το ένα με το άλλο; Καμμία σχέση. Ξέρετε ότι υπάρχουν κανόνες. Αν θέλετε να αλλάξουν οι κανόνες, να κάνετε αίτηση…

**ΠΑΥΛΟΣ ΓΕΡΟΥΛΑΝΟΣ:** Όταν φέρνει δηλαδή η Κυβέρνηση κάτι, μπορεί να κάνει ό,τι θέλει;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Γερουλάνο, με προσβάλλετε και με στενοχωρείτε ιδιαίτερα. Έχετε περάσει τα δώδεκα λεπτά…

**ΠΑΥΛΟΣ ΓΕΡΟΥΛΑΝΟΣ:** Θέμα του Προεδρείου δεν είναι αν θα δεχθεί αυτά που φέρνει η Κυβέρνηση ή όχι;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Γερουλάνο, είναι κρίμα αυτά που λέτε. Ειλικρινά με στενοχωρείτε πάρα πολύ.

**ΠΑΥΛΟΣ ΓΕΡΟΥΛΑΝΟΣ:** Ψέματα λέω;

Με λίγα λόγια, γιατί τις θεματικές τις έχουμε καλύψει, αποτελεί τελικά αυτό το νομοσχέδιο ένα έργο μιας Κυβέρνησης που δείχνει το σωστό παράδειγμα; Γιατί εκεί είναι η ουσία. Αποτελεί δείγμα ηγεσίας που πριν απαιτήσει από άλλους, κρίνεται και αποκρίνεται στα δικά της κριτήρια, που αναβαθμίζει το κύρος της ώστε να μπορεί να κρίνει άλλους; Εδώ τι να πω;

Οι παραπάνω βαθμολογίες από μόνες τους είναι για να βάλετε μόνοι σας βαθμό κάτω από τη βάση. Αλλά φέρνετε δύο τροπολογίες της τελευταίας στιγμής τις οποίες αλλάζετε πραγματικά πριν από ένα τέταρτο.

Βγάζετε λοιπόν τον δήμαρχο Αθηναίων από την «Ανάπλαση Α.Ε.». Να τιμωρηθούν οι Αθηναίοι που ο Καίσαρας έχασε τον αγαπημένο του ανιψιό! Τι μικρότητα είναι αυτή; Τι εκδικητικότητα είναι αυτή; Τι αλαζονεία; Σίγουρα έχει δείγμα δημοκρατικής ηγεσίας που σέβεται τον πολίτη. Απέναντι στο Αιγαίο δεν το λένε Καίσαρα, τον λέτε κάτι άλλο, τον λένε σουλτάνο. Προσέξτε το αυτό, κυρίες και κύριοι της Νέας Δημοκρατίας, δεν θα σας βγει σε καλό. Θα το βρείτε μπροστά σας.

Με μια άλλη τροπολογία που έσπασε τα ταμεία, με μια υπογραφή, η Κυβέρνηση δίνει στα μέλη της αύξηση, στον εαυτό της δηλαδή. Προσέξτε τώρα, δεν είναι εκεί το πρόβλημα. Το πρόβλημα είναι ότι δίνει πέντε φορές πάνω αυτό που έδωσε στους εργαζόμενους και το κάνει νύχτα, αντί να το συζητήσουμε σοβαρά, και δίνει ουσιαστικά μισό εκατομμύριο τον χρόνο σε δεκαπέντε ανθρώπους.

Προσέξτε τώρα. Αυτό το κάνουν οι τράπεζες στα golden boys. Οι τράπεζες τουλάχιστον όμως έχουν τα κριτήρια που σας είπα πριν. Περνάνε αξιολόγηση οι άνθρωποι για να πάρουν αυτά τα λεφτά. Σε αυτήν την αξιολόγηση που εσείς πήρατε κάτω από τη βάση. Για να το ξεκαθαρίσουμε, παίρνετε μπόνους του ιδιωτικό τομέα, όταν έχετε περάσει κάτω από τη βάση του ιδιωτικού τομέα.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε παρακαλώ.

**ΠΑΥΛΟΣ ΓΕΡΟΥΛΑΝΟΣ:** Και λέτε στους νοσηλευτές και τους γιατρούς του ΕΣΥ: «Περίμενε τρεις μήνες να δω αν μου κάνεις». Κι εσείς αύριο θα κάνετε αξιολόγηση; Με τι κύρος;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε παρακαλώ.

**ΠΑΥΛΟΣ ΓΕΡΟΥΛΑΝΟΣ:** Εντάξει, κύριε Πρόεδρε.

Για να το κλείσουμε…

**ΠΡΟΕΔΡΕΥΩΝ (Βασίλειος Βιλιάρδος):** Μα, δεν σέβεστε τίποτα, κύριε συνάδελφε. Στα δεκαπέντε λεπτά είστε.

**ΠΑΥΛΟΣ ΓΕΡΟΥΛΑΝΟΣ:** Για να το κλείσουμε, η Κυβέρνηση έκανε ένα τεράστιο λάθος με αυτό το νομοσχέδιο. Κλείνει τη χρονιά με τον πιο άθλιο τρόπο νομοθέτησης που θα μπορούσε να έχει. Και πώς το κάνει; Το κάνει προσπαθώντας να μας πείσει ότι είναι η Κυβέρνηση που αύριο θα κάνει αξιολόγηση. Ποιων; Των εργαζομένων; Των δασκάλων μας; Των ιδιωτικών πανεπιστημίων που θέλετε να ξεκινήσετε; Αυτό μπορούμε να περιμένουμε από την Κυβέρνηση; Με τέτοιου είδους νομοθέτηση θα βάλετε τα στάνταρ με τα οποία θα σπουδάζουν τα παιδιά μας; Είναι ντροπή, είναι κρίμα.

Σας είπε και ο Κοινοβουλευτικός μας Εκπρόσωπος: «Πάρτε πίσω όλα αυτά που έχετε φέρει χωρίς να μπορείτε να τα υποστηρίξετε και φέρτε τα μια μέρα να κάνουμε μια σοβαρή συζήτηση», που δεν θα νιώθει έτσι και ο Πρόεδρος που τον πιέζω για τον χρόνο.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Βασίλειος Βιλιάρδος):** Ειλικρινά είναι ακατανόητη η συμπεριφορά, αλλά δεν πειράζει.

Καλείται στο Βήμα ο κ. Ανδρέας Παναγιωτόπουλος, εισηγητής του ΣΥΡΙΖΑ.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Μας φάγατε την Προοδευτική Συμμαχία, όμως, κύριε Πρόεδρε.

Έχει ένα δίκιο ο κ. Γερουλάνος γιατί ο προηγούμενος Πρόεδρος από εσάς μας έταξε χρόνο όσο θέλουμε. Έτσι δεν είπε;

**ΠΡΟΕΔΡΕΥΩΝ (Βασίλειος Βιλιάρδος):** Μα, σας έδωσα επτά λεπτά.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ο προηγούμενος λέω.

(Θόρυβος στην Αίθουσα)

**ΠΡΟΕΔΡΕΥΩΝ (Βασίλειος Βιλιάρδος):** Αφήστε το καλύτερα, κύριε Γερουλάνο. Η συμπεριφορά ήταν ακατανόητη, αλήθεια. Εμένα με στενοχωρήσατε πάρα πολύ.

Παρακαλώ πολύ, κύριε συνάδελφε, συνεχίστε.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ουσιαστικά είμαστε στην τελευταία μέρα του κοινοβουλευτικού έργου για το 2023 και εμείς καλούμαστε να συμμετέχουμε σε μια συζήτηση που αν μη τι άλλο, ευτελίζει τους κοινοβουλευτικούς θεσμούς. Και είναι πραγματικά μνημείο παραδοξότητας και υποκρισίας το γεγονός ότι μας καλείτε να συζητήσουμε και να ψηφίσουμε εκτός από το κακής ποιότητας μωσαϊκό των άρθρων του ερανιστικού νομοσχεδίου, και τροπολογίες που, κατά τη συνήθη πρακτική σας, φέρατε την τελευταία στιγμή, όταν είχατε επικαλεστεί ότι το νομοσχέδιο «σκούπα» κατατίθεται ακριβώς για να μην έρχονται τροπολογίες.

Παραφράζοντας λοιπόν και εμείς τον ποιητή, ομνύει κάθε τόσο να αρχίσει πιο καλή η ζωή, αλλά όταν έλθει νύχτα με τις δικές της συμβουλές, με τους συμβιβασμούς της και με τις υποσχέσεις της, αλλά όταν έρθει η νύχτα με τη δική της δύναμη, τις τροπολογίες που θέλει και ζητεί, στην ίδια μοιραία χαρά χαμένος ξαναπηγαίνει.

Και δεν μπορώ να μην αναφερθώ στο άρθρο 2 της τροπολογίας 68 που καταδεικνύει με τον πιο εύγλωττο τρόπο την ιδιοκτησιακή αντίληψη που έχει ο Πρωθυπουργός και η Κυβέρνηση για τη χώρα. Έχασε τις εκλογές ο εκλεκτός και συγγενής και αφαιρούμε από τον δήμαρχο και τους αιρετούς του πρώτου δήμου της χώρας να συμμετέχουν στο διοικητικό συμβούλιο μιας αναπτυξιακής εταιρείας που τους αφορά άμεσα.

Κι έχουμε άλλο εδάφιο, κύριε Υπουργέ, όπου αυξάνετε τη σύνθεση του διοικητικού συμβουλίου με σκεπτικό να μπει ο δωρητής, λέει, μέλος του διοικητικού συμβουλίου. Δεν ξέρω σε ποιους χρωστάμε και τι και πόσα πληρώνεται η θέση στο διοικητικό συμβούλιο. Γιατί δεν τον ονομάζετε «μέγα ευεργέτη», «μέγα λογοθέτη», κάπως; Πρέπει να είναι στο διοικητικό συμβούλιο να αποφασίζει; Δηλαδή θα πληρώνω και θα αποφασίζω;

Επιπλέον, κάνετε και άλλο τραγικό. Προβαίνετε σε αύξηση αποδοχών εξωκοινοβουλευτικών Υπουργών, μια απαράδεκτα υψηλή αύξηση κατά 46%, που τους εξισώνει μισθολογικά με τα αιρετά μέλη της Βουλής -σαφώς και δεν αφορά τον εδώ Υπουργό, τον παριστάμενο- τα οποία όμως έχουν διαφορετικές υποχρεώσεις και έξοδα στις περιφέρειές τους.

Επιπλέον, είναι προκλητική απέναντι στις συνθήκες που βιώνει η ελληνική κοινωνία. Δεν είναι δυνατόν να αυξάνεται ο μισθός εξωκοινοβουλευτικών Υπουργών που οι καταθέσεις τους και οι περιουσίες τους φτάνουν να ζήσουν αυτοί, τα παιδιά τους, τα εγγόνια τους, την ίδια στιγμή που ο ελληνικός λαός στενάζει υπό το βάρος της ακρίβειας και της καθήλωση των μισθών. Και στο ασφαλιστικό νομοσχέδιο που ψηφίστηκε χτες περάσατε διάταξη –μου το είπε ο κ. Τσακλόγλου, θα πω τι- να ψάχνετε το λογαριασμό του κάθε μικροσυνταξιούχου για να του κάνετε ρύθμιση να πάρει συνταξούλα.

Στον ΟΓΑ λοιπόν όταν του είπα: «Αυξήστε λίγο το δεκάρικο να πάει στα δεκαπέντε χιλιάρικα, για να εξυπηρετηθεί ο κόσμος, να ωφεληθεί το δημόσιο, το ασφαλιστικό ταμείο», μου λέει: «Δεν γίνονται αυτά». «Τι γίνεται;» τον ρώτησα. Λέει: «Θα δω και τους λογαριασμούς τους, αν έχουν δώδεκα χιλιάρικα, μην του τύχει τίποτα κανενός Χριστιανού». Εδώ έχουμε Υπουργό που στο πόθεν έσχες έχει 3 εκατομμύρια καταθέσεις, εξωκοινοβουλευτικό, και του κάνετε αύξηση 46%!

Μα, δεν είναι πρόκληση αυτό; Μα, δεν ήταν ντροπή αυτό προς τον κοσμάκη, προς τον εργαζόμενο λαό; Δεν έκλεψε, την πληρωμή του ζήτησε από άδικους ανθρώπους, θα πούμε σε λίγο. Πάλι τον ποιητή θα επικαλεστούμε.

Τέλος, όπως ανέδειξε ο Κοινοβουλευτικός Εκπρόσωπος κ. Παππάς, την ώρα που ξεσπιτώνονται παραμονές Χριστουγέννων αδύναμοι και ανάπηροι άνθρωποι με μεγάλα ποσοστά αναπηρίας, έρχεστε εσείς να αφήσετε απροστάτευτους δανειολήπτες και ενυπόθηκα δάνεια έναντι των καταχρηστικών πρακτικών από servicers, αν τα δάνειά τους έχουν μεταβιβαστεί μέσω του σχήματος «ΗΡΑΚΛΗΣ» πριν την 30ή Δεκεμβρίου του 2023.

Πραγματικά, αναρωτιέμαι πώς θα ερμηνεύουν τα λεξικά από σήμερα και μετά τον όρο «αναλγησία».

Όσον αφορά στα άρθρα, αναλυτικά τα είπαμε και χθες. Να μην κάνουμε εκμετάλλευση, γιατί θα μου φωνάζει ο Πρόεδρος πάλι. Θα κάνω μόνο μια ιδιαίτερη αναφορά στο άρθρο 74 για το προσωπικό καθαριότητας του Πανεπιστημίου Πατρών, όπου θεωρούμε απαράδεκτη την παράταση μόνο για τρεις μήνες, καθώς και ότι πρέπει να υποστηριχθεί ο δημόσιος χαρακτήρας των πανεπιστημίων, από τον πρύτανη έως την καθαρίστρια, διότι είναι ένας δημόσιος ουσιαστικά οργανισμός, είναι ενιαίος.

Όμως, από ό,τι φαίνεται, εσείς έχετε άλλα σχέδια και για το δημόσιο σύστημα. Και πώς αποκαλύπτονται αυτά; Ο Πρωθυπουργός θέλει να παρακάμψει το άρθρο 16. Θέλει να ξεφύγει τελείως από το δημόσιο πανεπιστήμιο, του οποίου η πλειοψηφία είμαστε εμείς απόφοιτοι, των δημοσίων ελληνικών πανεπιστημίων των οποίων απόφοιτοι είναι όλο εκείνο το brain drain, που λέτε εσείς. Δεν χρησιμοποιώ εγώ, βέβαια, ξενόγλωσσες λέξεις, αλλά μόνο ελληνικές. Κάνουμε εξαγωγή υψηλού επιστημονικού δυναμικού από πού; Από αυτά τα δημόσια πανεπιστήμια, αυτά τα οποία θέλετε σήμερα να παρακάμψετε. Και αυτό φαίνεται όχι μόνο στο ζήτημα της καθαριότητας πια, με το Πανεπιστήμιο Πατρών, αλλά φαίνεται και από την Ιατρική Σχολή του Πανεπιστημίου Πατρών.

Στο Ιατρικό Τμήμα του Πανεπιστημίου Πατρών η τελευταία κατάταξη του Υπουργείου Παιδείας δίνει μόνο δεκάξι θέσεις. Έκανα και σχετική αναφορά στη Βουλή. Το υποβαθμίζετε. Το πάτε δια της απαξίωσης να έρθει στα μάτια του κόσμου ως ώριμο φρούτο η κατάργηση του άρθρου 16.

Πάμε στις παρατάσεις. Παρατείνετε ειδικότητες γιατρών. Παρατείνετε ειδικότητες που λείπουν. Το πάτε επιλεκτικά σε ορισμένες; Τι σας έπιασε, δηλαδή; Παρατείνετε όλες τις ειδικότητες, λοιπόν. Παντού είναι υποστελεχωμένα, παντού υπάρχουν ελλείψεις. Μην κάνετε μεθοδεύσεις άσχημες.

Έχουμε νοσοκομείο, το «Παίδων», όπου δεν παρατείνατε ούτε τον έναν διευθυντή ούτε τον άλλο διευθυντή των δύο κλινικών. Ξέρετε σήμερα ποιος είναι συντονιστής διευθυντής της ορθοπεδικής κλινικής; Επιμελητής Β΄. Έτσι υποβαθμίζετε το έργο.

Και βέβαια, μαζέψτε λίγο τους διοικητές των νοσοκομείων και των ΥΠΕ. Τώρα πήρα εξώδικα, καταγγελίες για ανωμαλίες από τη συμπεριφορά της διοίκησης στο «Θεαγένειο» Νοσοκομείο. Μια μονάδα εντατικής θεραπείας είναι άνω-κάτω με τα εξώδικα και τα δικαστήρια. Δεν νομίζω ότι είναι καλό εργασιακό κλίμα αυτό για να μπορέσει να αποδώσει και να προασπίσει την υγεία των πολιτών.

Παίρνετε τώρα πυροσβέστες να τους πάτε τι να κάνουν; Να αναλάβει, λέει, την πολιτική προστασία ο πυροσβέστης. Θα αναλάβει την πολιτική προστασία μιας περιφέρειας. Τότε να βάλουμε και έναν γιατρό να αναλάβει την υγειονομική κάλυψη της περιφέρειας και αντιστοίχως, μια ειδικότητα. Δεν είναι σοβαρή αντιμετώπιση αυτή. Όταν θέλετε να βολέψετε κάποιον, μη μας βγάζετε τα μάτια με τέτοια!

Άλλο ένα, κύριε Πρόεδρε και τελειώνω. Θα είμαι καλός! Κάπου είδα ότι το εφάπαξ πάει στα εξήντα επτά στους ιερωμένους. Εκεί μήπως πρέπει να μπει μια τάξη; Το είπα και χθες. Ο παπάς σε εμάς είναι ενενήντα δύο χρονών και έχει οργανική θέση και έχουμε γύρω σε δέκα ενορίες παπάδες άμισθους, νέα παιδιά με οικογένειες. Τι να κάνουμε; Είμαι και της εκκλησίας εγώ, γι’ αυτό τα λέω!

Λοιπόν, βάλτε μια τάξη πότε παίρνει σύνταξη αυτός ο άνθρωπος. Όποτε θέλει; Στα εκατό χρόνια. Πότε; Μα, δεν πρέπει; Δεν είπαμε να καταργήσουμε τον παπά ούτε την εκκλησία, αλλά να τους βάλουμε σε σειρά και τάξη, για να μπορέσει κάποτε αυτό το κράτος να είναι ισότιμο προς τους πολίτες, να μπορεί να τους στηρίζει όλους όπως πρέπει και με τέτοιο πνεύμα πρέπει να το βλέπουμε.

Αυτό είναι το πνεύμα της δημοκρατίας και της ισονομίας με το οποίο εμείς αντιμετωπίζουμε τα πράγματα, με το οποίο εμείς βλέπουμε την κοινωνία και τους ανθρώπους.

Και με αυτό το πνεύμα, σας ευχόμαστε καλή χρονιά και χρόνια πολλά.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παναγιωτόπουλο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθήτριες και μαθητές και τρεις εκπαιδευτικοί συνοδοί από το Μουσικό Σχολείο Άρτας.

Η Βουλή σάς καλωσορίζει, παιδιά! Καλά Χριστούγεννα και Καλή Πρωτοχρονιά!

(Χειροκροτήματα απ’ όλες τις πτέρυγες της Βουλής)

Καλείται στο Βήμα ο κ. Αθανάσιος Καββαδάς, ο τελευταίος εισηγητής. Μετά θα ακολουθήσει η Πρόεδρος της Πλεύσης Ελευθερίας κ. Ζωή Κωνσταντοπούλου και θα κλείσει ο Αναπληρωτής Υπουργός κ. Νικόλαος Παπαθανάσης.

**ΑΘΑΝΑΣΙΟΣ ΚΑΒΒΑΔΑΣ:** Καλωσορίζω και εγώ το Μουσικό Σχολείο της Άρτας. Σας εύχομαι χρόνια πολλά και καλή πρόοδο σε όλους!

Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η ενίσχυση της αναπτυξιακής διαδικασίας οδηγεί σε αύξηση του ΑΕΠ και μεταφράζεται σε μέτρα στήριξης του εισοδήματος των πολιτών. Πώς αλλιώς θα μπορούσαν μετά από δεκατέσσερα χρόνια να γίνουν οι αυξήσεις που έγιναν στο ενιαίο μισθολόγιο του δημοσίου έως 10%, αλλά και τις συντάξεις; Πώς αλλιώς θα αυξανόταν ο κατώτατος μισθός κατά 20% στα τέσσερα αυτά χρόνια; Πώς αλλιώς θα μπορούσαμε να ενισχύσουμε σε αυτό εδώ το νομοσχέδιο με 230 εκατομμύρια ευρώ επιπλέον την τοπική αυτοδιοίκηση μέσα από κεντρικούς αυτοτελείς πόρους; Από τον προϋπολογισμό του 2023 για το 2024 οι ΚΑΠ είναι αυξημένοι κατά 170 εκατομμύρια ευρώ. Όλες αυτές οι αυξήσεις προέρχονται από την ανάπτυξη της ελληνικής οικονομίας.

Μαγικές λύσεις, αγαπητοί συνάδελφοι, δεν υπάρχουν. Άλλωστε, αυτοί που υπόσχονταν τις μαγικές λύσεις είδαμε ότι τελικά έφεραν ένα τρίτο επώδυνο και αχρείαστο μνημόνιο.

Στηλιτεύετε τις παρατάσεις στα επενδυτικά σχέδια των παλαιών αναπτυξιακών νόμων. Και ρωτάω: Δεν θέλετε να δώσουμε μια ευκαιρία σε αυτές τις συνήθως μικρές επιχειρήσεις να ολοκληρώσουν την επένδυσή τους; Προτιμάτε να σταματήσουν οι επενδύσεις και να χαθούν και τα χρήματα που έχουν ήδη δοθεί; Δεν προτιμάτε να δώσουμε μια ευκαιρία σε αυτές τις επιχειρήσεις, που από τότε που μπήκαν στους αναπτυξιακούς μεσολάβησαν μνημόνια, πανδημίες, ενεργειακές κρίσεις;

Ο στρατηγικός στόχος αυτού του νομοσχεδίου που καλείται σε λίγο να ψηφίσει η Βουλή είναι η ενίσχυση της αναπτυξιακής διαδικασίας και η υλοποίηση χωρίς προσκόμματα και αγκυλώσεις των αναπτυξιακών προγραμμάτων και για οικονομικούς, αλλά και για κοινωνικούς λόγους.

Ασκείται, επίσης, κριτική από την Αντιπολίτευση για το γεγονός ότι δίνονται παρατάσεις σε συμβάσεις στην υγεία. Έχετε εσείς ένα κουμπί να πατήσετε να γίνουν αμέσως προσλήψεις; Ξέρετε πώς λειτουργεί το ΑΣΕΠ. Ξέρετε ότι οι διαδικασίες παίρνουν χρόνο. Τι θέλετε να γίνει μέχρι να βγουν τα αποτελέσματα; Να κλείσουμε τα νοσοκομεία;

Εμείς λέμε «όχι». Να τα κρατήσουμε λειτουργικά με κάποιες παρατάσεις, μέχρι να γίνουν οι προσλήψεις που έχουμε δρομολογήσει και που ανέφερα αναλυτικά στην πρωτολογία μου. Είναι δέκα χιλιάδες προσλήψεις σε βάθος τετραετίας, με τις εξίμισι χιλιάδες να έχουν δρομολογηθεί ήδη για το 2024.

Προφανώς, κάποιοι δεν θέλουν αυτές τις παρατάσεις προκειμένου να δημιουργούν προβλήματα και να έχουν να λένε, να ασκούν στείρα, τυφλή και τοξικού περιεχομένου αντιπολίτευση.

Άκουσα ακόμα ότι ανεβάζουμε τα όρια συνταξιοδότησης, επειδή δίνουμε τη δυνατότητα σε γιατρούς που έχουν συμπληρώσει το εξηκοστό έβδομο έτος της ηλικίας τους να παραμείνουν για έναν χρόνο ακόμα.

Κατ’ αρχάς, να πω το αυτονόητο. Η διάταξη δεν έχει υποχρεωτικό χαρακτήρα. Όποιος θέλει μένει, όποιος δεν θέλει φεύγει. Υπάρχουν, όμως, ειδικότητες που λείπουν από τα νοσοκομεία, κυρίως τα περιφερειακά και αν μπορούμε μέχρι τις μόνιμες προσλήψεις να εξυπηρετήσουμε τους πολίτες, τους ασθενείς, θα το κάνουμε. Και το κάνουμε με αυτές τις μεταβατικές παρατάσεις.

Άκουσα, επίσης, ότι δεν κρατιέται με αυτές τις υποδομές η υγεία. Στη Λευκάδα έχουμε την τύχη να έχουμε ένα νέο κτήριο για το νοσοκομείο μας. Όμως, ξέρουμε ότι πολλά κτήρια είναι παλιά. Και ακριβώς, επειδή το ξέρουμε, φροντίσαμε να εντάξουμε στο Ταμείο Ανάκαμψης 765 εκατομμύρια ευρώ για την αναβάθμιση εκατόν πενήντα έξι κέντρων υγείας και ενενήντα επτά δημοσίων νοσοκομείων. Αυξήσαμε τις ΜΕΘ. Υλοποιούμε το Πρόγραμμα Προληπτικών Εξετάσεων «ΣΠΥΡΟΣ ΔΟΞΙΑΔΗΣ», με προϋπολογισμό 432 εκατομμυρίων ευρώ. Μέρος του προγράμματος φέρει το όνομα της αείμνηστης Φώφης Γεννηματά και έχει καλύψει εκατό χιλιάδες προληπτικές μαστογραφίες που διέγνωσαν πάνω από έξι χιλιάδες γυναίκες με καρκίνο του μαστού και πολλές από αυτές σώθηκαν.

Είμαστε οι τελευταίοι που θα υποστηρίξουμε ότι δεν υπάρχουν προβλήματα, αλλά και ελλείψεις στη δημόσια υγεία, γιατί εμείς έχουμε μια σχέση ειλικρίνειας με τους πολίτες. Αλλά όχι να λέμε ότι η αύξηση 20%για την αμοιβή των εφημεριών είναι τίποτα. Είναι κάτι. Και είναι κάτι επιπλέον, διότι δεν είναι ούτε το πρώτο ούτε το τελευταίο μέτρο που φέραμε για τις αμοιβές του υγειονομικού προσωπικού. Ίσως δεν το θυμάστε, να σας θυμίσω εγώ ότι μετά από δεκατέσσερα χρόνια αυξήθηκαν κατά 10% οι μισθοί του ιατρικού προσωπικού και θεσπίστηκαν ειδικά επιδόματα για εργαζόμενους: στις ΜΕΘ 400 ευρώ, στο ΕΚΑΒ 250 ευρώ τον μήνα, 1.800 ευρώ τον μήνα για τους γιατρούς και 1.200 ευρώ για τους νοσηλευτές που ζητούν να μετακινηθούν για να υπηρετήσουν στα νοσοκομεία της περιφέρειας. Μάλιστα μία από τις τροπολογίες προβλέπει ότι αυτή η ρύθμιση θα ισχύσει μέχρι τις 31 Δεκεμβρίου του 2024. Διαφωνείτε; Ρωτήστε εμάς τους Βουλευτές της επαρχίας αν διαφωνούμε, που κάθε φορά για να καλυφθεί μια θέση και να μην βγει άγονη, πιέζουμε το Υπουργείο Υγείας και προκηρύσσει ξανά και ξανά την ίδια θέση.

Κυρίες και κύριοι συνάδελφοι, όλα αυτά τα μέτρα χρειάζονται λεφτά. Πού βρέθηκαν τα λεφτά; Όχι βέβαια από το λεφτόδεντρο που παράγει λεφτά με έναν νόμο και ένα άρθρο. Βρέθηκαν από τη χρηστή και συνετή δημοσιονομική διαχείριση, από τους ρυθμούς ανάπτυξης που μας επιτρέπουν να αυξάνουμε τη χρηματοδότηση για τη δημόσια υγεία. Δεν έχω χρόνο να απαντήσω σε όλα όσα είπαν οι συνάδελφοι.

Θα κλείσω με μια παρατήρηση για την Αστυνομία. Τα 30 ευρώ δίνονται επειδή μέχρι τώρα δεν δίνονταν τίποτα. Δεν ήρθαν ως απάντηση στο τραγικό περιστατικό στο Ρέντη. Η διάταξη προϋπήρχε. Το είπα και στην πρωτολογία μου. Τα 30 ευρώ ήρθαν διότι είναι δίκαιο να υπάρχει μια αποζημίωση για την επικινδυνότητα του έργου του αστυνομικού στην τήρηση της τάξης στα γήπεδα. Όσο για τα έξοδα μετακίνησης και διαμονής δεν πρέπει να το συζητάμε καν. Τα έπαιρνε όλο το δημόσιο. Η στοιχειώδης κοινωνική δικαιοσύνη επιβάλλει να τα παίρνουν και τα μέλη των Ενόπλων Δυνάμεων και της Ελληνικής Αστυνομίας.

Από εκεί και έπειτα υπάρχουν πολλές θετικές διατάξεις στο νομοσχεδίου για τις λαϊκές αγορές, για την ανανέωση των στολών των ταξί, των ΚΤΕΛ, των τουριστικών λεωφορείων, για την ακρίβεια, για τον περιφερειακό Τύπο, αλλά και για τα νέα περιφερειακά και δημοτικά συμβούλια που σε λίγες μέρες αναλαμβάνουν και θα μπορούν με αυτές τις διατάξεις που έρχονται, και στο νομοσχέδιο και στις τροπολογίες, να επιτελέσουν καλύτερα το πολύ σημαντικό τους έργο.

Κυρίες και κύριοι συνάδελφοι, η μεγάλη πλειοψηφία των πολιτών περιβάλλει με την εμπιστοσύνη της την Κυβέρνηση. Η αξιοπιστία, η σοβαρή και συγκροτημένη διακυβέρνηση και το μετρήσιμο έργο αποτελούν τα δομικά στοιχεία με τα οποία η Κυβέρνηση κέρδισε την εμπιστοσύνη των πολιτών. Με αυτά τα στοιχεία συνεχίζει η Κυβέρνηση. Πρόκειται για στοιχεία που είναι ευδιάκριτα στις διατάξεις αυτού του νομοσχεδίου, για το οποίο θέλω να συγχαρώ τον κ. Παπαθανάση, αλλά και όλο το οικονομικό επιτελείο, και για αυτό το νομοσχέδιο και για όλα τα άλλα που επεξεργαστήκαμε εδώ στη Βουλή το τελευταίο διάστημα, και για τα δάνεια και για τη φοροδιαφυγή, αλλά και φυσικά για τον προϋπολογισμό.

Στην πολιτική, κυρίες και κύριοι συνάδελφοι, όλα κρίνονται εκ του αποτελέσματος. Η δεύτερη θητεία της Κυβέρνησης της Νέας Δημοκρατίας και του Κυριάκου Μητσοτάκη επιβεβαιώνουν ότι αυτά τα αποτελέσματα οι πολίτες τα αξιολογούν θετικά. Έτσι θα συνεχίσουμε με συνέπεια, με αποτέλεσμα, με αξιοπιστία αλλά και με όραμα για το μέλλον.

Κλείνοντας, εύχομαι χρόνια πολλά για τις γιορτές που έρχονται, καλά Χριστούγεννα και καλή χρονιά, με υγεία σε εσάς και στις οικογένειές σας, δημιουργικότητα και προσωπική και οικογενειακή ευτυχία για όλους.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καββαδά.

Καλείται στο Βήμα η Πρόεδρος της Πλεύσης Ελευθερίας κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι η τελευταία συνεδρίαση της Βουλής για το 2023 και θέλω να σας ευχηθώ, πρώτα στην Κυβέρνηση, μετά στην Κοινοβουλευτική Ομάδα την κυβερνητική, την ενισχυμένη, των εκατόν πενήντα οκτώ ή εκατόν πενήντα επτά, με βάση τη χθεσινή ψηφοφορία, Βουλευτών, καλά μυαλά. Εύχομαι το 2024, μετά από αυτή τη σύντομη διακοπή που θα γίνει στις εργασίες της Βουλής, να επανέλθετε πραγματικά με διαφορετικά μυαλά. Να μην ξαναέρθετε στη Βουλή με πολυνομοσχέδια εκτρώματα, όπως αυτό που συζητείται χθες και σήμερα, σε άδεια έδρανα, με διαδικασία κατεπείγοντος και με τρεις αντισυνταγματικές, απαράδεκτες και σκανδαλώδεις τροπολογίες.

Κύριε Υπουργέ, είστε εδώ μαζί μας για αυτή την τελευταία συνεδρίαση, που θα έπρεπε να είναι πανηγυρική, θα έπρεπε να είναι κατευναστική, αλλά δυστυχώς είναι μία από τα ίδια, μία συνεδρίαση στην οποία εσείς προσπαθείτε να στριμώξετε κάθε διάταξη, κάθε εξυπηρέτηση, κάθε διαπλοκή, κάθε διεφθαρμένη πρακτική, και από την άλλη πλευρά η Αντιπολίτευση, άλλοι πιο χαλαρά, άλλοι πιο σθεναρά, προσπαθεί να σας ανακόψει.

Πρέπει να πω βέβαια στα κόμματα που διαθέτουν τον αριθμό Βουλευτών και τους επιτρέπετε να ζητήσουν ονομαστική ψηφοφορία ότι δεν καταλαβαίνω γιατί δεν το ζητήσατε. Εμείς, δυστυχώς, δεν έχουμε τον αριθμό εκείνο των Βουλευτών που μπορεί να σας υποχρεώσει να κάνετε ονομαστική ψηφοφορία. Αλλά υπάρχουν μέσα σε αυτό το νομοσχέδιο σκανδαλώδεις ρυθμίσεις. Η τροπολογία για τον Δήμο Αθηναίων είναι μία από αυτές, που θα έπρεπε να τεθούν ονομαστικά προ των ευθυνών του κάθε Βουλευτή, και θα έπρεπε όλοι μας να αναλάβουμε την ευθύνη μας. Αυτό δεν σας δικαιολογεί.

Αλλά και από τη δική μου πλευρά, ξέρω ότι αν είχαμε τον αριθμό των Βουλευτών -και είμαι σίγουρη ότι στις επόμενες εκλογές οι πολίτες αυτό θα το αποκαταστήσουν, θα έχουμε δηλαδή τον απαιτούμενο αριθμό Βουλευτών- οπωσδήποτε θα βάζαμε αυτές τις διατάξεις και την τροπολογία για τον Δήμο Αθηναίων σε ονομαστική ψηφοφορία. Μου έχει τύχει αρκετές φορές την περίοδο που ήμουνα για πρώτη φορά Βουλευτής, από το 2012 έως το 2014, υπό τον φόβο ονομαστικής ψηφοφορίας να αποσυρθούν τροπολογίες της κυβέρνησης, τότε κυβέρνησης Σαμαρά. Και ξέρω πολύ καλά ότι η ονομαστική ψηφοφορία είναι μια διαδικασία πίεσης για την κυβέρνηση που μπορεί να οδηγήσει και στην απόσυρση επιζήμιων ρυθμίσεων.

Φυσικά καταλαβαίνουμε πολύ καλά ότι τα φέρατε τελευταία στιγμή, ότι υπάρχουν Βουλευτές που θέλανε να πάνε στις περιφέρειές τους, να πάνε διακοπές, να μπουν στο πνεύμα των Χριστουγέννων. Και φυσικά να μπουν, και μακάρι να μπείτε και εσείς, και να μην ακούσουμε άλλες ρατσιστικές κορώνες και ξενοφοβικά παραληρήματα ξανά από κυβερνητικά έδρανα εδώ στη Βουλή. Άλλωστε και ο Χριστός υπήρξε πρόσφυγας, και το ξέρετε.

Το νομοσχέδιο ουσιαστικά και οι τροπολογίες που φέρνετε, όλες νύχτα, αποτελούν την ομολογία…

Θέλετε να μου πείτε και εμένα; Γιατί βλέπω ότι υπάρχει μεγάλη θυμηδία.

**ΠΡΟΕΔΡΕΥΩΝ (Βασίλειος Βιλιάρδος):** Συνάδελφοι, παρακαλώ.

**ΠΑΥΛΟΣ ΓΕΡΟΥΛΑΝΟΣ:** Όχι, όχι, καθόλου.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, εμποδίζετε.

**ΑΘΑΝΑΣΙΟΣ ΠΛΕΥΡΗΣ:** …(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Συνεχίστε, κυρία Πρόεδρε.

**ΑΘΑΝΑΣΙΟΣ ΠΛΕΥΡΗΣ:** …πήγαινε στο ίδιο μέρος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μάλιστα.

**ΠΑΥΛΟΣ ΓΕΡΟΥΛΑΝΟΣ:**...αλλά χωρίς αμφισβήτηση αυτού που είπατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Οι τροπολογίες, λοιπόν, κύριε Παπαθανάση, που έχει φέρει η Κυβέρνησή σας είναι όλες της νύχτας. Αυτή ειδικά που κρατάω στα χέρια μου «Οργανωτικές και διαδικαστικές διατάξεις για την ανάπτυξη…

Κύριε Αθανασίου, καθίστε να ακούσετε. Μπορεί να σας είναι χρήσιμα αυτά που λέω. Αλλά αν δεν θέλετε να καθίσετε, αφήστε τον Υπουργό.

**ΧΑΡΑΛΑΜΠΟΣ ΑΘΑΝΑΣΙΟΥ:** Κατ’ αρχάς, εγώ σας παρακολουθώ πάντα.

Δεύτερον, ο Υπουργός είναι όπως στον Ωριγένη, μπορεί να μιλάει, να γράφει, να ακούει.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ.

Κυρία Πρόεδρε, συνεχίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο πολιτισμός, όμως και η συμπεριφορά είναι ζήτημα τι παράδειγμα δίνουμε.

Η τροπολογία, λοιπόν, αυτή με τίτλο: «Οργανωτικές και διαδικαστικές διατάξεις για την ανάπτυξη, παρεμβάσεις για την ενίσχυση της δίκαιης αναπτυξιακής μετάβασης και άλλες επείγουσες διατάξεις, ρύθμιση ζητημάτων υπηρεσιακών γραμματέων, ασυμβίβαστο υπαλλήλων ΟΤΑ, σύναψη δανείων των Οργανισμών Τοπικής Αυτοδιοίκησης α΄ βαθμού, αύξηση του αριθμού των αντιδημάρχων σε δήμους, δυνατότητα ορισμού άμισθων αντιπεριφερειαρχών, αποσπάσεις σε γραφεία περιφερειαρχών, παράταση συμβάσεων προσωπικού σε θέσεις υπαλλήλων του Υπουργείου Μετανάστευσης και Ασύλου» κ.ο.κ. έχει κατατεθεί 23.55΄ στις 18 Δεκεμβρίου. Άλλη τροπολογία, επίσης για το ίδιο νομοσχέδιο, έχει κατατεθεί 23.50΄. Δηλαδή, 23.55΄ τα μεσάνυχτα, 23.50΄ τα μεσάνυχτα. Και έχετε και άλλη μία εδώ. Θα είναι λίγο πιο νωρίς αυτή πιστεύω, για να δούμε, 22.55΄ τη νύχτα.

Ειλικρινά, με το χέρι στην καρδιά, τότε τα θυμηθήκατε αυτά τα θέματα; Τα είχατε ξεχάσει; Σας είχαν διαφύγει; Έτσι αντιμετωπίζετε τόσο σοβαρά, κατά την άποψή σας, ζητήματα;

Θα σας περιμένω να ολοκληρώσετε αυτή την ανταλλαγή με τον κ. Αθανασίου, γιατί είμαστε δέκα άνθρωποι εδώ και είναι πολύ επιδεικτικό ότι δεν θέλετε να ακούσετε την Αντιπολίτευση.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Οικονομίας και Οικονομικών):** Ακούω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** 22.50΄, 23.50΄, 23.55΄, με την αλαζονεία του 40% κόμμα κάτι, με την αλαζονεία ότι έχετε εκατόν πενήντα οκτώ -αλλά χθες γίνανε εκατόν πενήντα επτά- σίγουρες ψήφους, με τη σιγουριά ότι δε χρειάζεστε ψήφους από την Αντιπολίτευση για να τα περάσετε όλα αυτά, με τη σιγουριά ότι κάποιοι έχουν αποδεχθεί -εμείς δεν έχουμε αποδεχθεί- ότι θα περνάει οτιδήποτε με δέκα Βουλευτές μέσα στην Αίθουσα, εμείς αμφισβητούμε ότι μπορεί να ψηφιστεί και το νομοσχέδιο και οι τροπολογίες και θέτουμε θέμα συνταγματικότητας της ψηφοφορίας που θα γίνει και θέτουμε θέμα συνταγματικότητας των τροπολογιών. Και από εκεί και πέρα, εσείς θα αναλάβετε την ευθύνη.

Είμαστε, όμως, στο τέλος του έτους και έχετε καταφέρει -και νομίζω ότι έχει μία σημασία ο απολογισμός- να μην έχετε φέρει με τακτική κοινοβουλευτική διαδικασία ούτε ένα νομοσχέδιο. Ούτε ένα. Αυτό είναι ένα ρεκόρ, το οποίο πρέπει να το προσθέσετε στα ρεκόρ για τα οποία αυτοεπαινείσθε και επαίρεσθε, στα ρεκόρ για τα οποία κομπάζετε. Ακούγαμε στη συζήτηση του προϋπολογισμού ρεκόρ αυτό, ρεκόρ το άλλο, ρεκόρ το τρίτο.

Ρεκόρ, λοιπόν, κύριοι της Κυβέρνησης και της Νέας Δημοκρατίας. Καταφέρατε να έχετε μηδενική τακτική κοινοβουλευτική συνταγματική συζήτηση σε έξι μήνες κοινοβουλευτικής λειτουργίας. Καταφέρατε να μην έχετε ούτε ένα νομοσχέδιο που να έχει συζητηθεί κανονικά, συνταγματικά. Καταφέρατε να μην έχετε σεβαστεί δηλαδή, το Σύνταγμα και τη δημοκρατία. Σας εύχομαι το 2024 να το κάνετε και να υλοποιήσετε ένα αντίστροφο ρεκόρ, να αρχίσετε να λειτουργείτε με βάση τη δημοκρατική νομιμότητα.

Και λέγοντας αυτό, δεν μπορώ να μην αναφερθώ στην επιδεικτική επιμονή του Πρωθυπουργού να ανακοινώνει το 2023 ότι το 2024 με το έτσι θέλω θα παραβιάσει το Σύνταγμα. Ξέρετε, αυτό ξεπερνάει τα όρια της οίησης και της αλαζονείας και φτάνει σε ομολογία εκτροπής. Κύριοι της Νέας Δημοκρατίας, το άρθρο 16 του Συντάγματος απαγορεύει την ίδρυση ιδιωτικών πανεπιστημίων και δεν μπορείτε να το υπερβείτε με τους τρόπους που απεργάζεστε ούτε νομιμοποιείστε να ανακοινώνετε και να ανακοινώνει ο Πρωθυπουργός, από αυτό εδώ το Βήμα, ότι θα το έχει κάνει και νόμο του κράτους –Κύριος οίδε με ποια διαδικασία- μέσα στον πρώτο μήνα του 2024.

Αυτό είναι αναγγελία εκτροπής και θα πρέπει να είστε πολύ προσεκτικοί, όταν όχι απλώς αναγγέλλετε εκτροπή, αλλά το κάνετε στο πεδίο της παιδείας. Γιατί πρέπει να ξέρετε ότι γύρω από την παιδεία συσπειρώθηκαν, αγωνίστηκαν και κατέκτησαν δικαιώματα και δημοκρατικές εγγυήσεις διαχρονικά οι νέοι άνθρωποι, οι μαθητές, οι φοιτητές, διαχρονικά οι άνθρωποι του πνεύματος και των γραμμάτων, αυτοί που, μάλλον, τους περιφρονείτε, όπως και συνολικά περιφρονείτε την παιδεία και τον πολιτισμό.

Είναι ενδεικτική η στάση σας έναντι έργων τέχνης και η κυβερνητική εντολή να κατέβει πίνακας-έργο τέχνης με ευθεία αναφορά στην έμφυλη βία και στις γυναικοκτονίες και στα θύματα διακρίσεων, κακοποίησης, έμφυλης βίας και γυναικοκτονίας, γιατί δήθεν προσεβλήθη η ελληνική σημαία ως σύμβολο. Αυτά είναι άλλων εποχών κατάλοιπα και άλλων καθεστώτων και δεν νομιμοποιείται η Κυβέρνησή σας να τα φέρνει στο 2023 και στην Ελλάδα που έχει δημοκρατία, την οποία εσείς φαίνεται να ξεχνάτε συχνά.

Άκουσα τον εισηγητή της Νέας Δημοκρατίας, πριν από λίγο, να λέει ότι κάποιοι θέλουν να μη λειτουργεί η δημόσια υγεία και αυτοί είναι η Αντιπολίτευση; Είναι δυνατόν να λέτε αυτά τα πράγματα; Είχατε τη χρυσή ευκαιρία, με όλα τα κονδύλια που δόθηκαν για τη δημόσια υγεία επί πανδημίας και με όλη την αυτοθυσία των ανθρώπων της δημόσιας υγείας, που και τους περιφρονήσατε και τους τιμωρήσατε και τους εξοβελίσατε και τους λοιδορήσατε, να αναβαθμίσετε τη δημόσια υγεία, που εσείς υποβαθμίσατε επί μνημονίων. Και καταφέρατε, τους ανθρώπους που αγωνίστηκαν, να τους τιμωρείτε. Και καταφέρατε και καταφέρνετε και σήμερα ακόμη άνθρωποι που εργάζονται στη δημόσια υγεία να διαδηλώνουν και να διαμαρτύρονται ή και να φεύγουν και να παραιτούνται. Η Αντιπολίτευση φταίει γι’ αυτό; Δεν σας απασχολεί ότι οι μισθοί και οι συνθήκες εργασίας στη δημόσια υγεία και συνολικά στο δημόσιο είναι απαγορευτικές για έναν άνθρωπο και για μία οικογένεια για να δημιουργήσει, για να τεκνοποιήσει, για να προκόψει;

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Εμείς, επειδή αρέσκεστε στο να λέτε πόσο κόπτεσθε και για τους εργαζόμενους στη δημόσια υγεία και για τους αστυνομικούς και για τους λιμενικούς και για κοινωνικές εργασιακές κατηγορίες που ανήκουν στον δημόσιο τομέα, σας φέρνουμε προ των ευθυνών σας και καταθέσαμε ήδη εχθές, όπως είχα αναγγείλει στη συζήτηση για τον προϋπολογισμό, πρόταση νόμου για πραγματική ενίσχυση των εργαζομένων και στη δημόσια υγεία και στη δημόσια παιδεία, στην εκπαίδευση. Που πάνε οι εκπαιδευτικοί μας σε νησιά και ακριτικές περιοχές και δεν έχουν πού να μείνουν και δοκιμάζεται η επιβίωσή τους. Καταθέσαμε, λοιπόν, πρόταση νόμου για επαναφορά των δώρων, του δέκατου τρίτου και του δέκατου τέταρτου μισθού, για όλους τους εργαζόμενους στο δημόσιο.

Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το 2012, όταν ψηφίστηκε άρον-άρον ως κατεπείγον νομοσχέδιο η περικοπή αυτών των δώρων και επιδομάτων, λέγατε και έλεγε η κυβέρνησή σας –Νέας Δημοκρατίας και ΠΑΣΟΚ ήταν τότε και ΔΗΜΑΡ- ότι αυτά είναι αναγκαία και προσωρινά και υποτίθεται ότι αυτές οι περικοπές εντάσσονταν στο μεσοπρόθεσμο 2013 - 2016. Έχουμε φτάσει 2023 και το προσωρινό το κάνατε μονιμότερο του μονίμου.

Εμείς, λοιπόν, σας θέτουμε προ των ευθυνών σας. Η πρόταση νόμου της Αντιπολίτευσης, όπως ξέρετε, συζητείται στις επιτροπές και ελπίζω να μην ακολουθήσετε πρακτικές παραπομπής στις ελληνικές καλένδες, διότι μέχρι στιγμής, αν και έχουν κατατεθεί και άλλες προτάσεις νόμου από την Αντιπολίτευση, έχετε άλλο ένα ρεκόρ, δεν έχει ούτε μία εισαχθεί στις επιτροπές για συζήτηση. Άλλο ένα ρεκόρ σημειώστε για το 2023. Ήδη η πρόταση μας έχει διαβιβαστεί στο Γενικό Λογιστήριο του Κράτους για κοστολόγηση, όπως πρέπει να γίνεται με τις προτάσεις νόμου.

Σας καταθέτω το διαβιβαστικό.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και θα κληθείτε -και ελπίζω να μην το παραπέμψετε και αυτό στις ελληνικές καλένδες- να τοποθετηθείτε. Θα επαναφέρετε τον δέκατο τρίτο και τον δέκατο τέταρτο μισθό στο δημόσιο ή θα λέτε εδώ κορώνες για τους εργαζόμενους στην υγεία, για τους εργαζόμενους στην παιδεία, για τους αστυνομικούς, για τους πυροσβέστες, για τους λιμενικούς, αλλά θα τους αφήνετε να πένονται.

Λέγοντας αυτά για εργαζομένους, δεν μπορώ, φυσικά, να μην πω ότι είναι αστείο αυτό που πάτε να κάνετε, θα ήταν μάλλον αστείο, αν δεν ήταν προκλητικό και προσβλητικό, αυτό που πάτε να κάνετε με τους εργαζόμενους στη «ΛΑΡΚΟ», οι οποίοι, ξέρετε, ότι δίνουν έναν αγώνα πολυετή και ξέρετε ότι για να τους αποκαταστήσετε θα πρέπει να παρατείνετε τις συμβάσεις τους, την απασχόλησή τους και να έχουν τη δυνατότητα να διαπραγματευθούν την εργασιακή τους σχέση συλλογικά, όπως αγωνίζονται, όταν και όποτε έρθει ο νέος ιδιοκτήτης, όπως διαφημίζετε.

Η Πλεύση Ελευθερίας είναι κοντά στους εργαζομένους στη «ΛΑΡΚΟ». Προχθές, την Κυριακή, ήταν και στην εκδήλωση που έκαναν ο Πάνος Χονδρός, ένας εργάτης και καλλιτέχνης, ο Πενταρίτσας των Active Members, που είναι ένας από τους ανθρώπους που τιμούν την Πλεύση Ελευθερίας με την παρουσία τους και με τους αγώνες του. Και να ξέρετε ότι το να περιφρονείτε τους αγώνες των εργαζομένων, εκεί που διακυβεύεται το ψωμί τους και η επιβίωσή τους, είναι κάτι που επίσης, δίνει χαρακτηριστικά αντικοινωνικά και απάνθρωπα στη διακυβέρνησή σας.

Έρχομαι τώρα σε κάποιες ακόμα διαπιστώσεις, ένα ακόμα ρεκόρ. Ενάμιση μήνα από όταν αποφασίστηκε η εξεταστική επιτροπή για τα Τέμπη και δέκα σχεδόν μήνες –συμπληρώνονται, κύριε Πλεύρη, σε οκτώ ημέρες δέκα μήνες από το έγκλημα των Τεμπών- καταφέρατε να μην έχει καταθέσει σε καμμία εξεταστική διαδικασία ο κ. Καραμανλής και, όπως πληροφορούμαι, καταφέρατε και επιβάλατε, αλλά να μην επαναπαύεστε -με το έτσι θέλω ο κ. Μαρκόπουλος επέβαλλε- το να μην κληθεί στην εξεταστική επιτροπή αυτή ο κ. Μητσοτάκης.

Και αναρωτιέμαι –και ενημερώστε τον-: Έτσι θα χυθεί άπλετο φως, με έναν Πρωθυπουργό που τον προστατεύουν οι αξιωματικοί του να μην εμφανισθεί και να μην καταθέσει μάρτυρας στην εξεταστική επιτροπή; Έτσι; Αποκλείοντας ένα μέλος της εξεταστικής επιτροπής με πρωτοβουλία ανθρώπου, του κ. Πλεύρη, που στη συνέχεια ομολόγησε ότι δεν θα έπρεπε να είναι ο ίδιος μέλος και αυτοεξαιρέθηκε; Έτσι; Ξεκινώντας και ανασύροντας την εξέταση από μάρτυρες δεκαετίας του 1990 για να φτάσετε αργά-αργά στον Καραμανλή και στον Μητσοτάκη; Έτσι θα χυθεί άπλετο φως ή μήπως έτσι θα αποδοθούν ευθύνες ή μήπως κάνοντας αυτό που προσπαθείτε να κάνετε, δηλαδή τον συνήγορο υπεράσπισης, όχι μόνο του Καραμανλή και του Μητσοτάκη, αλλά και των κατηγορουμένων στη δικογραφία της Ευρωπαίας εισαγγελέως;

Απορώ, κύριε Πλεύρη. Δεν είπατε στον κ. Μαρκόπουλο ότι δεν κάνει ως Πρόεδρος της επιτροπής να ρωτάει σαν να είναι συνήγορος υπεράσπισης του κ. Βίνη, του Προέδρου και Διευθύνοντα Συμβούλου της «ΕΡΓΟΣΕ»; Ότι δεν κάνει να χρησιμοποιεί τη δικογραφία της Ευρωπαίας εισαγγελέως για να εξαγάγει υπερασπιστικά, δήθεν με επιχειρήματα, για την Κυβέρνηση και για τους διορισμένους από την Κυβέρνηση; Δεν τού το είπε κανείς; Δεν του είπε ότι προβάλλονται οι συνεδριάσεις και εκτίθεται;

Ρεκόρ, λοιπόν και αυτό, ρεκόρ συνολικά, θα έλεγα, μιας υπερχειλούς αλαζονείας που σας κάνει να πιστεύετε ότι μπορείτε όλα να τα κάνετε και όλα να τα επιβάλλετε.

Το τελευταίο που θα ήθελα να θίξω και συνέχεται και συνδέεται με το νομοσχέδιο που συζητάμε. Αναφέρθηκε διεξοδικά και ο εισηγητής μας, ο κ. Καζαμίας, και στην πρωτολογία του και στη δευτερολογία του, στο πλαίσιο που μπορεί κάποιος να κάνει, βέβαια, διεξοδική αναφορά με αυτές τις ασφυκτικές διαδικασίες. Παρενέβη, επίσης, και τοποθετήθηκε και η κοινοβουλευτική μας εκπρόσωπος, η κ. Καραγεωργοπούλου. Μια τροπολογία σας αφορά στους πλειστηριασμούς, αφορά στα funds, αφορά στις τράπεζες, αφορά στους πολίτες. Και σας είπα πριν από τρεις ημέρες ότι τα άτομα με αναπηρία και τους ευάλωτους ανθρώπους δεν τους σεβόμαστε κάνοντας βίντεο. Τους σεβόμαστε με τις πράξεις μας. Με τις πράξεις μας.

Εχθές, λοιπόν, δόθηκε εντολή σε αστυνομικούς, δηλαδή σε όργανα του κράτους, δηλαδή σε δημοσίους υπαλλήλους, να συνδράμουν την έξωση μιας οικογένειας ατόμων με αναπηρία, μάνας και γιου από ότι πληροφορούμαι από την επικαιρότητα. Συνήθως εμείς είμαστε εκεί. Ήμασταν πάντα εκεί και στα ειρηνοδικεία και στις εξώσεις. Εχθές έπρεπε να είμαστε εδώ για να αποτρέψουμε τα άλλα επίχειρά σας.

Κι αναρωτιέμαι: Σε αυτό το κλίμα που ο Πρωθυπουργός φωτογραφίζεται να υποδέχεται παιδιά από την Ξάνθη και να τους δίνει ευχές, που ο Πρωθυπουργός ξαναφωτογραφίζεται να παρεμβαίνει χαλαρός στην τάδε συζήτηση, με το τάδε θέμα και διοχετεύεται στα μέσα ενημέρωσης αυτό το προφίλ, σε αυτό το κλίμα λίγη ανθρωπιά δεν σας καταλαμβάνει; Σε αυτό το κλίμα ανέχεστε και δέχεστε με αυτόν τον τρόπο να στερείτε τη στέγη, την κατοικία, το αίσθημα ασφάλειας, την υγεία, αλλά και τη ζωή από απλούς ανθρώπους που έχουν πέσει θύματά σας;

Για το ότι δεν έχετε ρυθμίσει το ζήτημα των υπερχρεωμένων πολιτών, όπως και για το ότι έχετε εγκαταλείψει τους υπερχρεωμένους πολίτες στη μοίρα τους, ενώ εσείς τους υπερχρεώσατε, προσκαλώντας τους να δανείζονται, ενώ εσείς διαφημίσατε μέσω των τραπεζών, σε πλήρη συνεννόηση, τα δάνεια σε ελβετικό φράγκο, ενώ εσείς –εσείς, εσείς, εσείς!- ήσασταν οι εγγυητές, μονίμως, που διορίζατε τα διοικητικά συμβούλια των τραπεζών, που γίνονταν Υπουργοί στη συνέχεια οι τραπεζίτες και τούμπαλιν, λίγη ανθρωπιά δεν σας καταλαμβάνει; Έστω αυτό, να μην εξώσετε από το σπίτι τους μια μάνα και ένα παιδί, άτομα με αναπηρία, παραμονές Χριστουγέννων!

Κύριε Παπαθανάση, κύριοι της Κυβέρνησης, προφανώς την ανθρωπιά και τον ανθρωπισμό δεν την αναζητούμε στην Κυβέρνησή σας. Με εντυπωσιάζει, όμως, πώς νομίζετε ότι εσείς μπορείτε να κυβερνάτε χωρίς ανθρώπους.

Η Πλεύση Ελευθερίας αναφέρεται σταθερά και θα αναφέρεται στους ανθρώπους, που δεν τους βλέπουμε ούτε ως υπηκόους -όπως τους βλέπετε εσείς- ούτε ως ψηφοφόρους -όπως τους βλέπετε εσείς- ούτε ως κομματικό κοινό, τους βλέπουμε ως συνανθρώπους μας.

Η Πλεύση Ελευθερίας, λοιπόν, κλείνοντας αυτή την τελευταία συνεδρίαση της Βουλής για το 2023, εύχεται στους ανθρώπους αυτής της χώρας, αλλά και στους πολίτες και τους Έλληνες σε όλη την υφήλιο -γιατί έχουμε πολλούς Έλληνες της διασποράς- να μη χάσουν και να μη χάσουμε ποτέ την ανθρωπιά μας και να μη χάσουν και να μη χάσουμε ποτέ την πεποίθηση ότι μπορούμε να αλλάξουμε τα πράγματα, μπορούμε να αλλάξουμε τον κόσμο, μπορούμε να το κάνουμε και με αγάπη και με επιμονή και με διεκδίκηση και με παρουσία. Εμείς θα το κάνουμε. Ένα πράγμα δεν θα αλλάξει το 2024 στη Βουλή -να το ξέρετε αυτό- και αυτό θα είναι η σταθερή, διαρκής, αγωνιστική, διεκδικητική, ενοχλητική παρουσία της Πλεύσης Ελευθερίας. Σας εύχομαι χρόνια πολλά!

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Η συνεδρίαση θα κλείσει με την τοποθέτηση του Αναπληρωτή Υπουργού Εθνικής Οικονομίας και Οικονομικών, του κ. Παπαθανάση.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ολοκληρώνουμε και σε λίγο θα ψηφίσουμε -εγώ σας προτείνω να υπερψηφίσετε αυτό το νομοσχέδιο- και στη συνέχεια θα ευχηθούμε ο ένας στον άλλον χρόνια πολλά, καλά Χριστούγεννα, για να ξεκινήσουμε πάλι το 2024. Και ως προς τα μυαλά, καλό είναι όλοι μας να λάβουμε υπ’ όψιν ότι η κοινωνία έχει προβλήματα και τα προβλήματα απαιτούν λύσεις. Δεν φτάνει απλά να δίνουμε και να λέμε λόγια, πρέπει να λύνουμε και προβλήματα, να αντιμετωπίζουμε την καθημερινότητα.

Και αυτό το νομοσχέδιο έρχεται –και γι’ αυτό έχει διατάξεις από δεκατρία Υπουργεία- να δώσει λύσεις σε προβλήματα. Άλλωστε, αυτός είναι και ο τίτλος του, «Οργανωτικές και διαδικαστικές διατάξεις για την ανάπτυξη, παρεμβάσεις για την ενίσχυση της δίκαιης αναπτυξιακής μετάβασης και άλλες επείγουσες διατάξεις».

Τώρα, η αλήθεια είναι ότι δεν περίμενα να γίνει τόσο μεγάλη συζήτηση σχετικά με ένα νομοσχέδιο που νομίζω ότι είναι συνώνυμο της καλής νομοθέτησης.

Είναι συνώνυμο της καλής νομοθέτησης, κύριε Παππά και απουσιάζει από εδώ ο κ. Κατρίνης -δεν είναι το ΠΑΣΟΚ εδώ- γιατί αναφέρθηκε στο Κέντρο Φιλελεύθερων Μελετών, το οποίο λέει αυτή τη στιγμή, σε μια μελέτη που έκανε, ότι οι τροπολογίες της τελευταίας στιγμής έχουν μειωθεί σε ιστορικά χαμηλά επίπεδα.

Και το λέω αυτό, γιατί ευτυχώς είναι στην Αίθουσα ο κ. Τσακαλώτος και η κυρία Πρόεδρος, η κ. Κωνσταντοπούλου, καθ’ ότι το είπαμε, θα το ξαναπώ, κυρία Κωνσταντοπούλου, γιατί και εσείς θέσατε το θέμα και το κόμμα σας σχετικά με τις τροπολογίες: Να θυμίσω ότι κατά τη δική σας κοινοβουλευτική περίοδο, που ήσασταν Πρόεδρος της Βουλής, ψηφίστηκαν δεκαεπτά νόμοι με ενενήντα οκτώ τροπολογίες, εκ των οποίων –προσέξτε, κυρία Πρόεδρε!- σαράντα μία τροπολογίες ήταν βουλευτικές, δηλαδή χωρίς την έκθεση του Γενικού Λογιστηρίου. Μπορείτε να μας πείτε αν έχουμε φέρει κάποια βουλευτική τροπολογία; Και αυτό σημαίνει κατ’ ουσίαν έξι τροπολογίες ανά νομοσχέδιο, δηλαδή σε κάθε νομοσχέδιο που ερχόταν εδώ, κυρία Κωνσταντοπούλου, είχατε έξι τροπολογίες. Και το λέω αυτό, έτσι, για να δούμε λίγο τι συνέβαινε τότε.

Ως προς τον κ. Τσακαλώτο, γιατί αναφέρθηκε και ο κ. Τσακαλώτος, στις 20-12-2018, όπου αν δεν κάνω λάθος ήσασταν Υπουργός Οικονομικών, ήρθαν είκοσι δύο τροπολογίες. Είκοσι δύο, κύριε Τσακαλώτο! Και ξέρετε τι είπατε; Είπατε: «υπάρχει λόγος για παράπονο, δεν το αρνούμαι. Είναι θέμα, όμως, ημερομηνιών που λήγουν».

Αυτή ήταν η κατάσταση και σήμερα αυτό έχει κατά πολύ μειωθεί, ακριβώς γιατί σεβόμαστε την κοινοβουλευτική διαδικασία.

Και επειδή, ακριβώς, μίλησα σχετικά με τα ένσημα και ακούστηκε και από τον κ. Γερουλάνο, σε λάθος Υπουργό απευθύνθηκε ο κ. Γερουλάνος, γιατί τα ένσημά μου στον ιδιωτικό τομέα είναι πάρα πολλά και έχω πέσει και έχω σηκωθεί. Είναι τόσα πολλά που έχω όλα τα δικαιώματα μιας πλήρους συνταξιοδότησης, που, όμως, δεν τα ασκώ γιατί δεν θεωρώ ότι πρέπει κάποιος να παίρνει δύο μισθούς από το δημόσιο.

(Χειροκροτήματα από την πτέρυγα της Νέας Δημοκρατίας)

Έτσι, λοιπόν, τι λέει το νομοσχέδιο; Γιατί μιλά για οργανωτικές και διαδικαστικές διατάξεις για την ανάπτυξη; Διότι στο Πρώτο Μέρος του μιλάει για το Πρόγραμμα Δημοσίων Επενδύσεων. Το Πρόγραμμα Δημοσίων Επενδύσεων καταλαμβάνει το ΕΣΠΑ 2014 - 2020, καταλαμβάνει το ΕΣΠΑ 2021-2027, το Εθνικό Πρόγραμμα Ανάπτυξης, γενικά τους εθνικούς πόρους και μέσα από το Πρόγραμμα Δημοσίων Επενδύσεων περνά και το Ταμείο Ανάκαμψης, δηλαδή ό,τι πληρώνουμε περνά από το Πρόγραμμα Δημοσίων Επενδύσεων.

Έτσι, λοιπόν, στα άρθρα 3, 4, 6 και 11 ρυθμίζονται διαδικαστικά θέματα του Προγράμματος Δημοσίων Επενδύσεων και ταυτόχρονα, των ειδικών υπηρεσιών συντονισμού του Ταμείου Ανάκαμψης.

Στο άρθρο 4 συμπληρώνουμε κάποιες διατάξεις για έναν σημαντικό μηχανισμό που μας δίνει λεφτά, τον CEF και αναμένουμε και στη νέα περίοδο να διεκδικήσουμε πόρους που θα μπουν μέσα σε έργα υποδομής.

Στο άρθρο 5 προχωράμε σε έναν πληρέστερο έλεγχο της ορθής υλοποίησης του Προγράμματος Δημοσίων Επενδύσεων για τα έργα στο χρηματοδοτικό σχήμα.

Στο άρθρο 6 συμπληρώνουμε με σχετικές διατάξεις τα όργανα των ειδικών υπηρεσιών του ν.4914/2022, νόμος ΕΣΠΑ.

Στη συνέχεια, περνάμε στο άρθρο 11, όπου επιταχύνουμε με διατάξεις τη διαδικασία κλεισίματος των έργων των προγραμμάτων του στόχου Ευρωπαϊκής Εδαφικής Συνεργασίας -είναι τα προγράμματα INTERREG, διασυνοριακά προγράμματα- και γίνονται κάποιες ρυθμίσεις έτσι ώστε να κλείσουμε χωρίς να έχουμε απώλεια πόρων. Και ταυτόχρονα, συμπληρώνουμε διατάξεις, που έχει σχέση πάλι με αναπτυξιακό θέμα, με το INTERREG 2021 - 2027.

Στη συνέχεια, στο άρθρο 31 μιλάμε για τη δίκαιη αναπτυξιακή μετάβαση, η οποία κατ’ ουσίαν στρέφει την προσοχή της σε ένα πρόβλημα το οποίο τρέχει εδώ και δεκατρία, δεκατέσσερα χρόνια και κανείς, καμμία κυβέρνηση πριν από τον Κυριάκο Μητσοτάκη, δεν είχε στρέψει την προσοχή του προς αυτό το πρόβλημα.

Και επειδή ο κ. Κουκουλόπουλος αναφέρθηκε -απουσιάζει τώρα- στο πώς γίνεται να είναι στην Αθήνα το κέντρο διοίκησης, προφανώς και θέλω να τον ενημερώσω -ίσως διαβάσει τα Πρακτικά και θα το καταθέσω και στα Πρακτικά- ότι στην περιφερειακή εδαφική επιτροπή της δίκαιης αναπτυξιακής μετάβασης της δυτικής Μακεδονίας -διότι ο κ. Κουκουλόπουλος ήταν δήμαρχος έως το 2009- συμμετέχουν εκπρόσωπος της Περιφέρειας Δυτικής Μακεδονίας ως επικεφαλής της περιφέρειας, της Περιφερειακής Ένωσης Δήμων Δυτικής Μακεδονίας με τον αναπληρωτή του, εκπρόσωπος του Εμπορικού και Βιομηχανικού Επιμελητηρίου Κοζάνης με τον αναπληρωτή του, εκπρόσωπος του Εμπορικού και Βιομηχανικού Επιμελητηρίου Φλώρινας, Καστοριάς, Γρεβενών. Δυτικής Μακεδονίας. Συμμετέχουν είκοσι πέντε άτομα από τη δυτική Μακεδονία, τα οποία συντονίζουν όλο το πρόγραμμα της δίκαιης αναπτυξιακής μετάβασης. Και έρχεται και μας λέει ότι δεν εκπροσωπείται η δυτική Μακεδονία.

Το καταθέτω στα Πρακτικά, ίσως για να το μελετήσει αργότερα.

(Στο σημείο αυτό ο Αναπληρωτής Υπουργός Εθνικής Οικονομίας και Οικονομικών κ. Νικόλαος Παπαθανάσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η δίκαιη αναπτυξιακή μετάβαση, κυρίες και κύριοι, 1,6 δισεκατομμύριο ευρώ, το πρώτο πρόγραμμα στην Ευρωπαϊκή Ένωση έχει εξειδικεύσει 30% του προγράμματος και ήδη πολύ σύντομα θα έχουμε τέσσερις προσκλήσεις, δύο για μικρές και πολύ μικρές επιχειρήσεις για σχέδια έως 100.000 ευρώ που θα λάβουν έως 70% στις περιοχές αυτές και άλλα δύο προγράμματα πάλι για μικρές, μεσαίες και μεγάλες επιχειρήσεις, μόνο που αυτό αφορά σε μεγαλύτερα επιχειρηματικά σχέδια και μπορεί να δοθούν έως 10 και 20 εκατομμύρια, ανάλογα.

Επομένως, η δίκαιη αναπτυξιακή μετάβαση, η οποία είναι και αυτή ένα πρόγραμμα ΕΣΠΑ, είναι ήδη σε εξέλιξη και ο στόχος είναι να αλλάξει ακριβώς αυτό το παραγωγικό μοντέλο στις περιοχές αυτές, κυρίως γιατί η απολιγνιτοποίηση -η οποία κατά τη διάρκεια της διακυβέρνησης ΣΥΡΙΖΑ, όπως είπα και στις επιτροπές, μειώθηκε κατά 55%, αλλά κανείς δεν έκανε κάτι και υπήρξε μόνο η υπογραφή μιας υπουργικής απόφασης, χωρίς να έχει ενεργοποιηθεί- αποτελεί για εμάς προτεραιότητα, όπως και τον Πρωθυπουργό, καθότι η Νέα Δημοκρατία δεν έκλεισε καμμία λιγνιτική μονάδα. Οι λιγνιτικές μονάδες που έκλεισαν ήταν διότι επί της διακυβέρνησης ΣΥΡΙΖΑ δεν ενδιαφέρθηκε κανείς να παρατείνει την λειτουργία τους. Και κατά τη διάρκεια της κρίσης είδαμε να αυξάνουν και να διπλασιάζουν, αν θέλετε, την παραγωγική τους δυνατότητα, ακριβώς γιατί έπρεπε να γίνει εκείνη την εποχή. Ταυτόχρονα, όμως, δεν κωλύεται και δεν σταμάτησε καθόλου το πρόγραμμα αυτό της δίκαιης αναπτυξιακής μετάβασης.

Στη συνέχεια, όσον αφορά στην ειδική υπηρεσία συντονισμού Ταμείου Ανάκαμψης, έχουμε ήδη διατάξεις, γιατί τα πράγματα τρέχουν πολύ γρήγορα. Πετύχαμε και λαμβάνουμε τώρα την τρίτη δόση και από τις επιδοτήσεις και από τα δάνεια 3,6 δισεκατομμύρια ευρώ και μέσα στο 2024 θα λάβουμε δυο δόσεις και για επιδότηση και για δάνεια, έτσι ώστε να μπορέσουμε να στηρίξουμε το πολύ ισχυρό πρόγραμμα που έχουμε, αυτό της αλλαγής του παραγωγικού μοντέλου, όπως, βεβαίως και όλων αυτών των προγραμμάτων και των έργων υποδομής.

Εδώ τώρα έγινε και μια συζήτηση -δεν ξέρω αν το είπατε εσείς- για το θέμα του τι απεντάχθηκε. Από το πρόγραμμα, λόγω της αύξησης του ΑΕΠ, έπρεπε να αφαιρέσουμε 400 εκατομμύρια ευρώ. Και στη συνέχεια, επειδή θέλαμε να στηρίξουμε τη Θεσσαλία με 600 εκατομμύρια ευρώ και ταυτόχρονα, να στηρίξουμε και την Αλεξανδρούπολη, έπρεπε να αφαιρέσουμε άλλα 700 εκατομμύρια ευρώ. Επομένως, προσθέσαμε 685 εκατομμύρια ευρώ και αφαιρέσουμε κατ’ ουσίαν 1 δισεκατομμύριο ευρώ. Διότι αυτός είναι ο κανονισμός και αυτό επιβάλλει ο κανονισμός του Ταμείου Ανάκαμψης. Ταυτόχρονα, πετύχαμε την αναθεώρηση. Είμαστε πολύ αισιόδοξοι και για το τέταρτο αίτημα, ζήτημα το οποίο θα γίνει το πρώτο τετράμηνο του 2024. Επομένως, εδώ είναι μία διάταξη, ακριβώς, για να επισπεύσει όλη αυτή τη διαδικασία. Δηλαδή, χρειαζόμαστε δύναμη, χρειαζόμαστε ανθρώπους για να τρέξουν, για να μπορέσουμε να πετύχουμε τους στόχους μας.

Θέλω να σας πω ότι στον προϋπολογισμό είδατε ότι θα έχουμε 12,2 δισεκατομμύρια ευρώ, τα οποία θα εισρεύσουν συνολικά στην οικονομία: 3,6 δισεκατομμύρια ευρώ από το Ταμείο Ανάκαμψης -για το 2024 λέω, το οποίο κατ’ ουσίαν αυτό θα στηρίξει περίπου το 60% της ανάπτυξης του 2,9, πάνω από το 60% της ανάπτυξης του 2,9, γι’ αυτό είμαστε αισιόδοξοι ότι θα το πετύχουμε, θα προέλθει μέσα από αυτά τα προγράμματα- και από τα υπόλοιπα: 6,5 δισεκατομμύρια ευρώ έρχονται από το συγχρηματοδοτούμενο σκέλος του ΕΣΠΑ 2021 - 2027 και 2,1 δισεκατομμύρια ευρώ είναι το εθνικό σκέλος που τρέχει το Εθνικό Πρόγραμμα Ανάπτυξης, το οποίο βρίσκεται σε εξέλιξη.

Στηρίζουμε την Ελληνική Αναπτυξιακή Τράπεζα, διότι θέλουμε και ήδη έχουν βγει προγράμματα -και προγράμματα και με το ΤΣΜΕΔΕ- στήριξης μικρομεσαίων επιχειρήσεων και τώρα δουλεύουμε το ΤΕΠΙΧ ΙΙΙ, για να μπορέσουμε να στηρίξουμε πάλι τις επιχειρήσεις και ταυτόχρονα, με την Ελληνική Αναπτυξιακή Τράπεζα Επενδύσεων σχεδιάζουμε και το EquiFund που είναι και αυτό ένα πρόγραμμα ύψους 300 εκατομμυρίων ευρώ που θα στηρίξει και νεοφυείς επιχειρήσεις.

Επομένως, έχουμε πάρα πολλά πράγματα τα οποία πρόκειται να γίνουν με πολύ ταχείς ρυθμούς μέσα στο 2024, διότι θέλουμε πραγματικά η ανεργία να μειωθεί και να έχουμε τον ρυθμό ανάπτυξης και να έχουμε και το πρωτογενές πλεόνασμα και βεβαίως, ό,τι περισσότερο προφανώς γυρίζει πάλι στην κοινωνία. Αυτός είναι άλλωστε και ο στόχος μας.

Συνεχίζουμε στα άρθρα 36, 37, 41, 44 με πολύ σημαντικά θέματα. Είναι οι αποδοχές των επιδομάτων του προσωπικού των Ενόπλων Δυνάμεων, των Σωμάτων Ασφαλείας, η στήριξη στην Ουκρανία, σε αυτόν τον άδικο πόλεμο. Στη συνέχεια έχουμε την παράταση στον αναπτυξιακό νόμο.

Καταλήγω -το είπαμε ότι προφανώς πρέπει να κλείνουν οι αναπτυξιακοί νόμοι, ειδικά του 2004, δόθηκε μια μικρή παράταση, για να μπορέσουν να ολοκληρώσουν όσοι καταφέρουν να ολοκληρώσουν- λέγοντας ότι ο νόμος του 2016 θα παραταθεί μόνο με ειδικές συνθήκες. Είναι σημαντικό, πολλοί έχουν αντιμετωπίσει προβλήματα με τις περιβαλλοντικές αδειοδοτήσεις. Επομένως, έπρεπε να δώσουμε αυτό. Άλλωστε, είναι αναπτυξιακά σχέδια που αφορούν στους συμπολίτες μας και στην επιχειρηματικότητα, που δημιουργούν θέσεις εργασίας.

Στη συνέχεια, είναι το άρθρο 56, για τη λειτουργία των τοπικών εμπορικών καταστημάτων και για την αντιμετώπιση της καταιγίδας «Ντάνιελ», στο «καλάθι του νοικοκυριού», στην παράταση στο θέμα του ποσοστού κέρδους. Νομίζω ότι έχουμε μιλήσει διεξοδικά. Είπαμε και εξηγήσαμε ότι αυτή μόνο η Κυβέρνηση έχει επιβάλει πρόστιμα για αθέμιτη κερδοφορία. Δεν έχει υπάρξει άλλη κυβέρνηση. Γιατί δεν έχει υπάρξει άλλη κυβέρνηση; Γιατί δεν υπήρχε το θεσμικό πλαίσιο. Ναι, επιβάλλονται πρόστιμα, όπως επιβάλλονται και πρόστιμα για στάθμευση. Επιβάλλονται πρόστιμα για την ποιότητα, την ποσότητα της βενζίνης και επιβάλλονταν και στο παρελθόν, αλλά το συγκεκριμένο πρόστιμο, δηλαδή για αθέμιτη κερδοφορία, δεν μπορούσε να είχε προχωρήσει, διότι απλά δεν υπήρχε το θεσμικό πλαίσιο.

Επίσης, δημοσιοποιούμε -ακούσαμε τις αιτιάσεις της Αντιπολίτευσης σχετικά με τα προϊόντα, όμως είναι πολύ πιο σημαντικό- τα ονόματα των εταιρειών, των πολυεθνικών εταιρειών, όπου μια δυσφήμηση…

**ΜΙΧΑΗΛ ΚΑΤΡΙΝΗΣ:** Ή και διαφήμιση.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Όχι.

Δυσφήμηση με την έννοια ότι επιβάλλεται πρόστιμο σε μια πολυεθνική εταιρεία. Γιατί, κύριε Κατρίνη, είναι πολύ σοβαρό αυτό.

**ΜΙΧΑΗΛ ΚΑΤΡΙΝΗΣ:** Λόγω θετικής διαφήμισης από τον Υπουργό Ανάπτυξης.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Εν πάση περιπτώσει, νομίζω ότι δεν είχαμε ακούσει ποτέ ούτε στη δική σας διακυβέρνηση να ονοματίσετε αλυσίδες, έτσι δεν είναι; Ούτε επί ΠΑΣΟΚ ούτε επί ΣΥΡΙΖΑ είχε ονοματιστεί μία αλυσίδα για αθέμιτη κερδοφορία. Μπορείτε να ψάξετε τα στοιχεία σας.

Κλείνοντας, υπάρχουν ρυθμίσεις για το Εθνικό Πρόγραμμα Ανάπτυξης, για τον COVID, για την παράταση και των συμβάσεων επικουρικών ιατρών. Είναι απαραίτητα. Έπρεπε να έχουν έρθει.

Θα μπω τώρα σε ορισμένα θέματα για τα οποία έχουν τεθεί και ερωτήσεις και είπαμε ότι εάν δεν φέρναμε ένα νομοσχέδιο που ακολούθησε την κοινοβουλευτική διαδικασία, αυτή η οποία προβλέπεται από τον Κανονισμό της Βουλής, θα έπρεπε να φέρουμε δεκατρία νομοσχέδια και να ακολουθηθεί η ίδια διαδικασία με έξι διατάξεις. Σίγουρα, στο τέλος της ημέρας αυτό θα περιόριζε, αν θέλετε, τη νομοθετική δυνατότητα της Βουλής διότι είναι πεπερασμένη.

Τριακόσιες εξήντα πέντε μέρες, κυρία Πρόεδρε, βλέπετε ότι έχει πολύ παραγωγικό έργο αυτή η Κυβέρνηση. Εσείς δεκαεφτά νομοσχέδια σε έξι μήνες, εμείς διακόσια νομοσχέδια τον χρόνο. Είναι άλλο…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Συγχαρητήρια! Να τα χιλιάσετε!

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Είναι άλλο θέμα, γιατί έτσι έχουμε καταφέρει και μπορέσαμε και μειώσαμε την ανεργία …

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πόσα εφαρμόστηκαν δεν μας είπατε.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** …και συνεχίζουμε και θα το κάνουμε.

Τώρα, αναφέρθηκε πάρα πολύ κατά τη συζήτηση –και για τη Θεσσαλία έχω απαντήσει- ο τομέας της υγείας. Εμείς έχουμε πει ότι ιδιαίτερα έχουμε στρέψει την προσοχή μας στον τομέα της υγείας, διότι και στο Ταμείο Ανάκαμψης έχουμε πάνω από 2,1 δισεκατομμύρια ευρώ για έργα τα οποία τρέχουν και στα κέντρα υγείας και στα νοσοκομεία και στον ψηφιακό μετασχηματισμό, αλλά και για κάτι πολύ σημαντικό που είναι οι προληπτικές εξετάσεις για τις γυναίκες. Χιλιάδες γυναίκες βρέθηκαν σε προκαρκινικό στάδιο. Αυτό επηρεάζει τη ζωή των γυναικών. Εμείς θέλουμε να το επεκτείνουμε σε όλες τις προληπτικές εξετάσεις και βεβαίως, αυτό να επεκταθεί και στον ανδρικό πληθυσμό. Θέλουμε όλοι οι Έλληνες να έχουν όλο αυτό το πρόγραμμα και όλο αυτό το σύστημα προληπτικών εξετάσεων.

Το ίδιο –προσέξτε- έχουμε και στο ΕΣΠΑ 2021 - 2027 το οποίο βρίσκεται σε εξέλιξη τώρα. Και πάλι έχουμε παρεμβάσεις ύψους 181 εκατομμυρίων ευρώ. Βεβαίως και από τον προϋπολογισμό είδατε ότι τα χρήματα τα οποία έρχονται από το φορολογικό νομοσχέδιο, γύρισαν πίσω στην υγεία και στην παιδεία. Έχουμε πάνω από 850 εκατομμύρια ευρώ στην υγεία και στην παιδεία, ακριβώς διότι αυτό που είπαμε το κάνουμε πράξη.

Επίσης, στο Ταμείο Ανάκαμψης έχουμε 1,1 δισεκατομμύριο ευρώ, είκοσι πέντε έργα και μεταρρυθμίσεις για την παιδεία που αφορούν στα πανεπιστήμια, στην επαγγελματική κατάρτιση. Να μην αναφερθώ τώρα και να εξειδικεύσω. Ταυτόχρονα, όχι μόνο στο Ταμείο Ανάκαμψης, αλλά έχουμε και στο ΕΣΠΑ 2021 - 2027 προγράμματα που αφορούν στην παιδεία, ακριβώς γιατί έτσι αντιλαμβανόμαστε ότι όλα αυτά τα εργαλεία πρέπει να στρέψουν την προσοχή τους σε σημαντικά θέματα για την κοινωνία μας.

Αναφέρθηκε και το θέμα των μικρομεσαίων επιχειρήσεων. Θα μπορούσα να αναλύσω, ακριβώς, γιατί μιλάμε για όλα τα εργαλεία μας, δηλαδή για το Ταμείο Ανάκαμψης –στο κομμάτι το επιδοτούμενο, αλλά και στο δανειακό ως ποσοστό των δανείων- το ΕΣΠΑ 2012 - 2027 με 26 δισεκατομμύρια ευρώ μόνο για μικρομεσαίες επιχειρήσεις, το Εθνικό Πρόγραμμα Ανάπτυξης που αφορά στις μικρομεσαίες επιχειρήσεις, στην αναπτυξιακή τράπεζα που τα έργα και οι δράσεις της αφορούν στις μικρομεσαίες επιχειρήσεις.

Η μικρομεσαία επιχειρηματικότητα μας αφορά, διότι αυτό το οποίο πιστεύουμε είναι ότι όσο διευρύνουμε αυτή την περίμετρο των μικρών και πολύ μικρών να έχουν πρόσβαση στον τραπεζικό δανεισμό, τόσο πιο πολύ αυξάνεται η δυνατότητα του επιχειρείν και κυρίως, οι απορροφήσεις των πόρων. Επίσης, συνακόλουθο είναι ότι δημιουργούνται νέες θέσεις εργασίας. Επομένως, επιθυμούμε να συνεχίσουμε τη στήριξη των μικρομεσαίων επιχειρήσεων.

Όμως, ακούστηκε και από τον κ. Γερουλάνο, ο οποίος έφυγε, σχετικά με το τι έχουμε κάνει και πού βρισκόμαστε σε θέματα ψηφιοποίησης. Τώρα, να μη μιλάμε για θέματα ψηφιοποίησης. Αυτή η Κυβέρνηση, η Νέα Δημοκρατία, άλλαξε τελείως την εικόνα.

Βεβαίως υπήρξε και ο καταλύτης του COVID, κύριε Κατρίνη, αλλά αλλάξαμε τελείως και όλη την εικόνα. Γνωρίζετε ότι παραλάβαμε –ο κ. Παππάς ήταν ο αρμόδιος- έναν αριθμό ψηφιακών υπηρεσιών. Έχουμε φτάσει τις χίλιες εξακόσιες και τώρα έχουμε μπει και στην τεχνητή νοημοσύνη, γιατί θέλουμε να προσφέρουμε καλύτερες και πιο ποιοτικές υπηρεσίες στους συμπολίτες μας.

Ως προς τα ναυπηγεία Ελευσίνας, έγινε η μεγάλη αλλαγή που δεν πίστευαν οι εργαζόμενοι ότι θα γινόταν από μία κυβέρνηση. Να σας το θυμίσω, γιατί εσείς κ. Κατρίνη δεν το ψηφίσατε ως ΠΑΣΟΚ. Πιστεύω ότι τώρα πρέπει να ψηφίζετε όλες τις διατάξεις όταν έρχονται για τα ναυπηγεία Ελευσίνας για να εξιλεωθείτε. Ο ΣΥΡΙΖΑ δεν έκανε το λάθος. Το ψήφισε.

Όταν, λοιπόν, εδώ συζητούσαμε το νομοσχέδιο για τα ναυπηγεία Ελευσίνας, απ’ έξω ήταν οι εργαζόμενοι των ναυπηγείων Ελευσίνας. Κι εμείς ήμασταν εκεί. Η Νέα Δημοκρατία ήταν εκεί. Ξέρετε γιατί; Διότι αντιλαμβανόμαστε τον πόνο των ανθρώπων αυτών, όταν είχαν μείνει απλήρωτοι και έπρεπε να βρούμε μια λύση έτσι ώστε να μπορέσουν οι άνθρωποι αυτοί να έχουν το μέλλον και τη δουλειά τους. Και κάναμε την απολογιστική μας συνάθροιση στα ναυπηγεία Ελευσίνας και εκεί βρέθηκαν νέοι άνθρωποι οι οποίοι είδαν την ελπίδα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Θα ολοκληρώσω, κύριε Πρόεδρε. Δεν θέλω να καταχραστώ την ανοχή σας.

Είδαν την ελπίδα, ακριβώς διότι δημιουργήσαμε αυτές τις συνθήκες και τώρα έχουμε και μια μεγάλη σύμβαση, γιατί τα ναυπηγεία, για να είναι βιώσιμα, δεν μπορούν να πατάνε ή να βασίζονται σε συμβάσεις στρατιωτικές ή του Πολεμικού Ναυτικού. Πρέπει να λειτουργούν με κριτήρια, με ιδιωτικές συμβάσεις. Και πέτυχαν μια σύμβαση 1 δισεκατομμυρίου ευρώ.

Τώρα, το θέμα της «ΑΝΑΠΛΑΣΗ Α.Ε.» νομίζω ότι έχει συζητηθεί. Από το 2022 ο σχεδιασμός ήταν αυτός, να γίνει μια εταιρεία η οποία να αντιμετωπίζει και να παίρνει τη χρηματοδότηση για όλη την Ελλάδα. Δεν είναι δημοτική επιχείρηση.

Κλείνω και με την τροπολογία.

Κύριε Παππά, επειδή το «σηκώσατε» αυτό, λογικό είναι, θεωρήσατε ότι θα βρείτε κάτι σε αυτό. Δεν ισχύει τίποτε από αυτά. Σας είπα ότι ήταν μια τακτοποίηση σχετικά με την ημερομηνία, γιατί υπήρχε ένα κενό νόμου.

Θα επαναλάβω ρητά, λοιπόν, ότι ουδεμία ανατροπή έχει η ρύθμιση…

**ΝΙΚΟΛΑΟΣ ΠΑΠΠΑΣ:** Τότε τι φέρνετε;

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** ...καθότι ο ν.4354 αναγνώριζε το δικαίωμα των servicers να διαχειρίζονται ακίνητα και η ίδια ακριβώς ρύθμιση έχει περιληφθεί και στον ν.5072 που ψηφίστηκε, χωρίς να ρυθμίζεται κάτι διαφορετικό.

Επομένως, άνθρακας ο θησαυρός!

**ΝΙΚΟΛΑΟΣ ΠΑΠΠΑΣ:** Μα, τι λέτε; Τι «άνθρακας ο θησαυρός»;

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Άνθρακας ο θησαυρός.

Και να κλείσω, πριν σας ευχηθώ, με ένα αρχαίο γνωμικό που για μας αποτελεί κανόνα. Είναι του αρχαίου ποιητή Αισχύλου. Κάποια στιγμή, μεταξύ 5ου και 6οι αιώνα, είχε πει ότι: «Έργω και ουκέτι μύθω», δηλαδή «Με λόγια και όχι με έργα».

Εμείς έτσι πορευόμαστε, έτσι πολιτευόμαστε, έτσι θα συνεχίσουμε και το 2024.

**ΝΙΚΟΛΑΟΣ ΠΑΠΠΑΣ:** Ναι, κι εμείς αυτό λέμε.

**ΡΑΛΛΙΑ ΧΡΗΣΤΙΔΟΥ:** Αυτό λέμε κι εμείς.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Και την ανεργία θα μειώσουμε και όλοι οι Έλληνες θα βρουν δουλειά και θα πετύχουμε τους στόχους έτσι ώστε να γυρίσουν πίσω οι Ελληνίδες και οι Έλληνες που έφυγαν κατά την περίοδο της κρίσης.

Σας ευχαριστώ.

Χρόνια πολλά, καλά Χριστούγεννα, να είστε όλοι καλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε.

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, θα ήθελα να πω κάτι για τα Πρακτικά.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, η συζήτηση ολοκληρώνεται πάντα με την τοποθέτηση του Υπουργού.

**ΝΙΚΟΛΑΟΣ ΠΑΠΠΑΣ:** Δεν πειράζει. Για ένα λεπτό μόνο. Περιμέναμε τόση ώρα.

**ΠΡΟΕΔΡΕΥΩΝ (Γεώργιος Γεωργαντάς):** Ας μην ξεκινήσουμε κάποιον κύκλο τώρα. Ο Υπουργός μιλάει τελευταίος και ο Υπουργός αναγκαστικά αναφέρεται στις τοποθετήσεις των εισηγητών. Έτσι πρέπει να κάνει ο Υπουργός, να απαντάει με τον όποιο τρόπο κρίνει αυτός ότι πρέπει να απαντήσει.

**ΝΙΚΟΛΑΟΣ ΠΑΠΠΑΣ:** Μόνο για ένα λεπτό, κύριε Πρόεδρε, για τα Πρακτικά.

**ΠΡΟΕΔΡΕΥΩΝ (Γεώργιος Γεωργαντάς):** Μόνο για ένα λεπτό πραγματικά.

Ορίστε, έχετε τον λόγο.

**ΝΙΚΟΛΑΟΣ ΠΑΠΠΑΣ:** Για ένα λεπτό, πραγματικά.

Προκαταβολικά, καλά Χριστούγεννα, θερμές ευχές.

Έλεγα ότι ο Υπουργός θα μας πει ότι δεν είναι αυτό που διαβάσαμε ή θα προσπαθήσει να μας πείσει για το καλό της ρυθμίσεως. Δεν περίμενα, ειλικρινά, να μας πει ότι έφερε μια ρύθμιση η οποία είναι κενό γράμμα και δεν κάνει απολύτως τίποτα. Και αναρωτιέμαι γιατί την έφερε. Ποιο κενό χρονικό υπάρχει; Κανένα χρονικό κενό.

Δεν περιγράφετε καμμία ημερομηνία στη ρύθμισή σας, κύριε Παπαθανάση. Είναι προφανές ότι εντοπίσαμε το τι θέλετε να κάνετε. Δεν είχατε απαντήσεις και νομίζω ότι όποιος παρακολούθησε στοιχειωδώς τη συζήτηση το κατάλαβε.

**ΠΡΟΕΔΡΕΥΩΝ (Γεώργιος Γεωργαντάς):** Δεν δίνω τον λόγο στον κύριο Υπουργό, δεν νομίζω ότι χρειάζεται.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων του σχεδίου νόμου του Υπουργείου Εθνικής Οικονομίας και Οικονομικών: «Οργανωτικές και διαδικαστικές διατάξεις για την ανάπτυξη, παρεμβάσεις για την ενίσχυση της δίκαιης αναπτυξιακής μετάβασης και άλλες επείγουσες διατάξεις».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Θέλω να σας επισημάνω ότι η ψηφοφορία περιλαμβάνει την αρχή του νομοσχεδίου, ενενήντα επτά άρθρα, τρεις τροπολογίες, το ακροτελεύτιο άρθρο, καθώς και το σύνολο του νομοσχεδίου.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 287 - 313)

ΑΛΛΑΓΗ ΣΕΛΙΔΑΣ

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Μετά την ολοκλήρωση της ψηφοφορίας, το σχέδιο νόμου του Υπουργείου Εθνικής Οικονομίας και Οικονομικών: «Οργανωτικές και διαδικαστικές διατάξεις για την ανάπτυξη, παρεμβάσεις για την ενίσχυση της δίκαιης αναπτυξιακής μετάβασης και άλλες επείγουσες διατάξεις», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 314α)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, έχουν διανεμηθεί τα Πρακτικά της Τετάρτης 4 Οκτωβρίου 2023, της Πέμπτης 5 Οκτωβρίου 2023, της Τετάρτης 18 Οκτωβρίου 2023, της Πέμπτης 19 Οκτωβρίου 2023, της Παρασκευής 20 Οκτωβρίου 2023, της Δευτέρας 23 Οκτωβρίου 2023, Τετάρτης 25 Οκτωβρίου 2023, της Πέμπτης 26 Οκτωβρίου 2023, της Παρασκευής 27 Οκτωβρίου 2023 και της Δευτέρας 30 Οκτωβρίου 2023 -τα οποία έχουν διανεμηθεί ηλεκτρονικά στη διαδικτυακή ιστοσελίδα της Βουλής των Ελλήνων, όπως επίσης και στα Τμήματα Έκδοσης Πρακτικών και Εντύπων, από όπου μπορείτε να αναζητήσετε- και ερωτάται το Σώμα αν τα επικυρώνει.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς τα Πρακτικά της Τετάρτης 4 Οκτωβρίου 2023, της Πέμπτης 5 Οκτωβρίου 2023, της Τετάρτης 18 Οκτωβρίου 2023, της Πέμπτης 19 Οκτωβρίου 2023, της Παρασκευής 20 Οκτωβρίου 2023, της Δευτέρας 23 Οκτωβρίου 2023, Τετάρτης 25 Οκτωβρίου 2023, της Πέμπτης 26 Οκτωβρίου 2023, της Παρασκευής 27 Οκτωβρίου 2023 και της Δευτέρας 30 Οκτωβρίου 2023 επικυρώθηκαν.

Κυρίες και κύριοι συνάδελφοι, να ευχαριστήσουμε όλους τους υπαλλήλους της Βουλής, όλους τους άνδρες της ασφάλειας, όλους τους συμμετέχοντες και συνεπικουρούντες τις συνεδριάσεις της Βουλής και των επιτροπών όλη αυτή την περίοδο.

Να ευχηθώ σε όλους τους συναδέλφους και τους υπαλλήλους καλές γιορτές και καλά Χριστούγεννα!

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 16.50΄ λύεται η συνεδρίαση.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**